
Prolog 


Aproape că ar fi putut fi una dintre Supravieţuitori. 

Stătea acolo, o siluetă în lumina palidă, cu spatele întors 
şi cu apa sărată clipocindu-i la picioare. Apoi s-a mişcat. 
Doar o mişcare uşoară şi un hiat în ritmul respirației, 
suficiente însă pentru a destrăma iluzia înainte ca aceasta 
să fie pe deplin formată. 

Continua să privească în depărtare, concentrată la ceva 
ce el nu reuşea să distingă în întuneric. Undeva, un val s-a 
spart şi marea s-a scurs, proaspătă şi rece, pe picioarele 
lui, înspumată şi albă în jurul gleznelor ei goale. A privit-o 
cum se apleacă să-şi ridice deasupra genunchilor, cu mâna 
liberă, marginea fustei. În aer plutea o ceaţă uşoară, iar 
tricoul i se lipise de spate şi talie. 

Marea s-a umflat din nou şi, de data asta, curentul a fost 
suficient de puternic încât să îl oblige să facă un pas spre 
ea. Femeia nu a observat. Privea în jos, iar lănţişorul de 
argint i-a sclipit pe claviculă când s-a aplecat să observe 
ceva în apă. Când valul a lovit din nou, a lăsat să-i cadă 
marginea fustei şi şi-a îndepărtat cu mâna părul prins în 
coadă, care îi căzuse peste umăr. Era greu de la briza 
umedă a mării. O şuviţă singuratică de păr i s-a prins în 
colţul gurii, iar ea a eliberat-o trecându-şi peste buze 
vârfurile degetelor. Brusc el şi-a încordat umerii şi pieptul. 

Dacă ai de gând să o faci... 

Un val i-a dus cu el şoapta gândului. Curentul de apă îl 
trăgea din nou. S-a împotrivit puţin, apoi a mai făcut un 
pas. 

Acum l-a auzit. Sau, cel puţin, l-a simţit. Era ceva ce 
tulbura ritmul curgerii naturale din jurul ei. 

Dacă ai de gând să o faci... 

Ea şi-a ridicat privirea. El a respirat adânc aerul sărat. 

Fă-o acum. 

Kieran spera ca amorţeala să se instaleze rapid. Arsura 
îngheţată a oceanului se domolea repede de obicei, 
transformându-se în ceva neutru, însă minutele treceau şi 
lui încă îi era frig. Şi-a făcut curaj când un nou val rece s-a 
lovit spărgându-se pe pielea lui. 

Apa nu era chiar atât de rea, şi-a spus în gând. Nu în 
ultimele zile de vară, când soarele după-amiezii făcea 
eforturi să le mai încălzească. Prefera pielea de găină 
decât hipotermia, în mod sigur. Kieran ştia că descrisese 
ca „bune” ape cu mult mai reci decât asta. Doar că 
niciodată cele de aici, în Tasmania, unde temperaturile din 
jurul micului stat insular erau relative. 

Sydney te-a făcut slab. Vocea din capul lui Kieran a 
sunat suspect de asemănătoare cu a fratelui său. 

Poate că aşa e. Însă adevărata problemă era că, în loc să 
spintece albastrul cu respiraţia arzându-i în piept, cu apa 
vuindu-i în urechi şi cu nimic altceva decât sute de 
kilometri de ocean care se rostogoleşte ca să-l despartă de 
următoarea felie de pământ, el stătea complet nemişcat, cu 
apa până la brâu, la trei metri de plajă. 

Pe pieptul gol i se odihnea fetiţa, după ce a băut lapte, 
bine înfăşurată într-un prosop uscat şi cu ochii protejaţi, în 
moţăiala ei, de o micuță pălărie de soare. Audrey avea trei 
luni şi începuse să fie din ce în ce mai grea. I-a schimbat 
puţin poziţia în braţe şi, alegând să ignore uşoara durere 
din umeri şi răceala de la picioare, a privit către orizont şi 
a lăsat-o să doarmă în continuare. 

Audrey nu era singura care dormea dusă. Pe plajă, 
Kieran o vedea pe iubita lui întinsă pe spate, complet 
îmbrăcată, cu o mână aruncată peste ochi şi gura relaxată. 
Mia îşi odihnea capul pe un prosop rulat, iar părul i se 
împrăştiase pe nisip, ca un evantai lung şi închis la 
culoare. În perioada asta putea adormi oriunde. La fel şi el. 

Nu mai era aproape nimeni prin jur. Trecuse mai 
devreme pe-acolo un cuplu de adolescenţi pe care nu îi 

cunoştea, desculți şi ţinându-se de mână, iar ceva mai 
încolo o tânără culegea, de când veniseră, pietricele şi 
scoici din nisip, la malul oceanului. În zilele de vârf de 
sezon, turiştii fuseseră de două ori mai numeroşi decât cei 
puţin peste nouă sute de locuitori din Evelyn Bay, însă 
acum cei mai mulţi dintre ei plecaseră, chemaţi înapoi, pe 
continent, şi, mai mult de atât, chemaţi de vieţile lor reale. 

— Hei! 

O voce familiară l-a făcut să se întoarcă. Bărbatul 
apăruse de pe una dintre micile cărări care duceau pe 
plajă de la şirul de case erodate de vreme. A zâmbit şi şi-a 
ridicat mai bine pe umăr un rucsac ponosit. Un câine 
masiv, de rasă incertă, i-a sărit la picioare. Mărimea şi 
părul cafeniu-auriu îl făceau să semene tulburător de tare 
cu stăpânul lui. 

Kieran a ieşit din apă după câţiva paşi şi ajuns pe nisip 
s-a îndreptat către Ash McDonald. S-a întors astfel încât 
acesta să-i poată vedea bebeluşul de pe piept. 

— Să fiu al naibii! 

Cu degete pline de bătături, Ash a tras de un colţ al 
prosopului şi şi-a aplecat faţa nerasă ca să se uite la 
Audrey. 

— E prea frumoasă ca să fie a ta, frate, dar te felicit! 

S-a îndreptat de spate şi i-a făcut cu ochiul Miei, care se 
trezise şi venea către ei, scuturându-şi rochia de nisip. 

— Glumeam. E minunată. 

— Mersi, Ash. 

Mia şi-a înăbuşit un căscat în timp ce Ash o săruta pe 
obraz, apoi s-a aplecat să mângâie câinele. 

— Salut, Shifty! 

Ash a arătat din cap către pantalonii uzi ai lui Kieran: 

— Cum e apa? 

— Destul de bună. 

— E ca-n vremurile bune, nu? 

Kieran a zâmbit. 

— Aş prefera să înot. 

Nenumărate fuseseră orele petrecute de el împreună cu 
Ash, în adolescenţă, stând în ocean cu apa până la brâu, ca 


e 6» 


să se recupereze a doua zi după vreun meci de fotbal, în 
speranţa că apa îngheţată avea să îşi facă magia. Foarte 
multe. 

Ash fusese mulţi ani una dintre figurile sezoniere, de 
vară, care se învârteau prin zona Evelyn Bay, apoi la 
cincisprezece ani devenise un localnic cu normă întreagă, 
după ce divorţul părinţilor săi o aruncase pe maică-sa 
înapoi în oraşul natal. 

Kieran nu ştia prea multe despre el, în afară de faptul că 
era dintr-un oraş minier, din vestul statului - atât de bogat 
în piatră, încât echipa locală de fotbal juca pe pietriş, nu 
pe iarbă. În aceste condiţii, Kieran n-ar fi trebuit să fie aşa 
mirat cum a fost când tipul cel nou şi-a făcut apariţia la 
antrenament. Întâia dată în viaţa lui, Kieran nu a mai fost 
primul la probele de viteză, locul fruntaş în clasamentul 
golurilor i-a fost ameninţat, iar manevrele lui din teren, 
fără rival de ani şi ani, îşi găsiseră acum un oponent 
agresiv. Pierduse aiurea câteva săptămâni, înfuriat, apoi 
începuse să meargă şi mai des la sală şi la antrenamente 
pe stadion. Însă acolo dăduse de Ash, care făcea fix acelaşi 
lucru, deci se înfuriase şi mai tare. 

Într-o zi, pe la jumătatea sezonului, Kieran ajunsese 
târziu pe plajă şi mersese prin apă către larg, până se 
trezise lângă Ash. Nevrând să fie primul care pleacă de 
acolo, Kieran îşi încrucişase braţele şi rămăsese cu ochii 
aţintiţi către ocean. Rămăseseră amândoi aşa, unul lângă 
altul, în tăcere, toată şedinţa de recuperare fizică. 
Nevăzute, undeva către nord se afla Australia continentală, 
iar departe în sud, Antarctica. În faţa lor nu se afla nimic, 
până la marginea orizontului. 

— Mi-am depăşit mai multe recorduri personale luna 
asta decât tot anul trecut, la fostul meu club. 

Vocea lui Ash îl surprinsese pe Kieran. li aruncase o 
privire băiatului aceluia care era uneori doar cu o idee mai 
puternic sau mai rapid la alergat doar cu o secundă, mai 
iute în reacţii doar cu o bătaie de inimă, iar alteori nu era. 
Apoi Ash vorbise din nou, fără să-şi ia ochii de la apă: 

— A fost bine, de fapt. 


e 7» 


Dar, fir-ar să fie, Kieran îşi dăduse seama, cu un amestec 
de iritare şi un licăr de apreciere, că tipul avea dreptate. 
Chiar fusese bine. Kieran fusese mai bun ca niciodată când 
alergase în urma tâmpitului ăstuia. Antrenorul anunţase 
atunci încheierea şedinţei de recuperare şi Ash începuse 
să se îndrepte înapoi, către plajă. Kieran se uitase la el, 
apoi zisese: 

— Hei, stai o clipă. 

Ash stătuse. Şi cam asta fusese de atunci. 

Niciunul dintre ei nu a mai jucat aşa de des fotbal, dar 
iată că, aproape un deceniu şi jumătate mai târziu, Kieran 
era cel puţin la fel de suplu cum fusese demult, iar profesia 
lui de fizioterapeut însemna că acum era rândul său să îi 
îndemne pe oameni să intre în apă sărată şi îngheţată. Şi 
Ash părea cam la fel, s-a gândit Kieran. Se ocupa cu 
peisagistica, iar faptul că trebuia să arunce prin jur saci cu 
pământ sau să se ia la trântă cu copaci doborâţi îi dădea 
un aer de sănătate bună, de asprime. 

— Când te-ai întors? 

Ash şi-a pus rucsacul jos pe nisip şi Kieran a auzit 
zăngănitul metalic, surd, al uneltelor de grădinărit 
dinăuntru. 

— Acum vreo două ore. 

Kieran şi Mia stătuseră în casa părinţilor lui doar cât 
cerea politeţea, apoi găsiseră o scuză să iasă la aer curat. 
De unde stătea acum, putea să vadă veranda din spate a 
casei, care era despărțită de plajă doar de un gard alb, de 
lemn. La gândul că trebuia să se întoarcă acolo, Kieran a 
simţit o uşoară senzaţie de claustrofobie. 

— Ce face tatăl tău? a întrebat Ash. Nu l-am mai văzut 
de vreo două săptămâni. 

— Nu prea bine. 

Kieran se întreba dacă avea să fie nevoit să dea 
explicaţii, dar, nu, desigur, Ash dădea deja din cap, 
înţelegător. Într-un loc ca Evelyn Bay, toată lumea ştia ce 
face fiecare. Poate ştia chiar mai bine decât Kieran. Nu-şi 
mai văzuse tatăl în carne şi oase de peste optsprezece luni, 
când acesta se simţise pentru ultima oară suficient de bine 

cât să zboare până la Sydney. Chiar şi atunci, Brian fusese 
confuz în repetate rânduri, iar Verity, mama lui Kieran, îşi 
petrecuse cea mai mare parte din timp explicându-i cu 
răbdare ce se întâmplă. Când se născuse Audrey - cu trei 
luni în urmă -, Verity venise singură să îşi vadă prima 
nepoată. 

În ciuda semnalelor de alarmă mai mult decât clare, 
Kieran a amuţit de uimire mai devreme, la sosirea acasă, 
când fusese întâmpinat de pustiul care purta numele de 
Brian Elliott. Kieran nu era sigur dacă starea tatălui său se 
deteriorase rapid sau dacă se aflase el însuşi într-o negare 
totală. În orice caz, la doar şaizeci şi şase de ani, demenţa 
pusese clar stăpânire pe el. Până şi medicii erau de părere 
că Brian trăsese o carte nenorocoasă. 

— Când e mutarea? a întrebat Ash cu ochii către casa 
părinţilor lui Kieran. 

— În câteva săptămâni. A 

La azilul din Hobart totul era pregătit. li aşteptau. 

— Ne-am gândit că mamei i-ar prinde bine puțin ajutor 
să facă curat. 

— Şi ea ce-o să facă? Doar nu se internează şi ea, nu? 

— Nu. 

Kieran s-a gândit la Verity, care, la şaizeci şi patru de 
ani, părea fără probleme cu zece ani mai tânără şi care 
încă alerga sau mergea cu bicicleta aproape în fiecare zi. 

— Şi-a găsit o locuinţă cu două camere, aproape de azil. 

— Bine. Aşa este mai... 

Ash şi-a trecut limba peste dinţi în căutarea cuvântului. 

— ...comod. 

— Mda. 

Kieran spera din suflet să fie aşa, dar bănuia că Verity 
avea să urască complet locul ăla. 

Ash s-a gândit o clipă: 

— Auzi, să-i zici lui Verity să mă anunţe înainte să scoată 
casa la vânzare. O să-i aranjez un pic grădina. Gratis, 
desigur. 

— Serios? Mulţumesc, frate. 

— Pentru nimic. E o situaţie de tot rahatul. 


e 9» 


Aşa şi era. Kieran ştia asta. Ar fi trebuit să se întoarcă 
acasă mai devreme. 

— Cât a trecut de când ai fost ultima dată acasă? a 
întrebat Ash, parcă citindu-i gândurile. 

— Doi ani? 

— Cred că mai mult, a zis Ash, în timp ce Mia încuviinţa. 

— Aproape trei, a zis ea, întorcându-se către Ash. Ce 
face Olivia? I-am scris un e-mail ca să îi spun că vom fi aici 
săptămâna asta. 

— Mda, e bine, normal că de-abia aşteaptă să staţi la 
poveşti, a zis Ash punând mâna pe telefon. Să văd dacă nu 
e prin zonă chiar acum. Aia de acolo e casa ei. Cabana 
Pescarilor. 

A arătat din cap către şirul de case lipite de plajă. 

— A, da? 

Kieran îşi putea imagina bungaloul scund, din panouri 
de lemn, la vreo douăsprezece uşi distanţă de cea a 
părinţilor săi. Cabană era un nume poetic şi generos. Ca la 
aproape jumătate dintre casele din oraş - chiar şi la multe 
dintre cele mai noi - era evidentă arhitectura anilor 1960. 

— De când a închiriat aici? 

— De vreo optsprezece luni, cred. De când s-a mutat 
înapoi adică. 

În timp ce Ash o suna pe prietena lui, Kieran încerca să 
îşi imagineze cum arată Olivia Birch la treizeci de ani. N-o 
mai văzuse de - şi aici a încercat să-şi dea seama de câţi - 
ani, deci imaginea pe care o avea în cap era clar fixată pe 
la optsprezece ani. Era atunci înaltă şi suplă, şi avea o 
postură pe care adulţii o numeau „statuară”, iar băieţii, 
„sexy”. Obişnuia să vină pe țărm, cu părul ei şaten şi creţ 
prins într-o coadă pe care şi-o dădea nerăbdătoare la o 
parte ca să-şi închidă fermoarul costumului de scafandru. 
Trebuia să fie tot înaltă, evident, şi probabil tot frumoasă. 
Fetele născute cu trăsăturile Oliviei au tendinţa să şi le 
păstreze. 

Ash a ţinut o vreme telefonul la ureche, apoi a închis, 
încruntându-se uşor la ecran. Şi-a ridicat capul şi, spre 
surprinderea lui Kieran, a strigat în lungul plajei: 

— Hei! Bronte! 

Tânăra se oprise din cules scoici de la țărm şi stătea 
ghemuită la marginea apei, privind către un aparat foto 
fixat pe ceva în nisip. Şi-a ridicat privirea când s-a auzit 
strigată de Ash, apoi a rămas nemişcată, cu rochia 
fluturându-i în bătaia brizei. 

— Colega de apartament a lui Liv, le-a zis Ash lui Kieran 
şi Miei, apoi a arătat înspre cabană şi a strigat din nou. 
Olivia e acasă? 

Fata - Bronte, aşa cum aflase Kieran - a clătinat din cap 
hotărâtă, chiar exagerat de hotărâtă aşa cum se vedea de 
la distanţă. Nu. Mai mult au văzut decât au auzit cuvântul, 
vântul ducându-i glasul către depărtări. 

Ash şi-a făcut o mână pâlnie în jurul gurii: 

— Unde este? 

O ridicare din umeri. Nu ştiu. 

— Bine, atunci. 

S-a uitat la telefon, şi mai încruntat. 

— Habar n-am. Dar ştiţi ce? Lucrează în seara asta, aşa 
că hai să mergem cu toţii să bem ceva. Vă poate saluta 
acolo. 

— Liv încă lucrează la „Surf and Turf”? 

Mia a încercat să-şi ascundă surprinderea, dar nu a 
reuşit. 

— Mda, a spus Ash. Cel puţin deocamdată. Deci la ce oră 
diseară? Pe la opt? 

— Nu ştiu sigur, frate, a arătat Kieran către Audrey, 
înfăşurată în prosop şi trează acum, sub pălăriuţa ei de 
soare. Acum avem un bebe, deci... 

— Deci iată de ce există bunicile pe lumea asta, nu-i aşa? 
a zis Ash care deja scria un mesaj. li spun lui Liv că 
mergem acolo. Îl luăm şi pe Sean în drum. 

Kieran şi Mia au făcut un schimb de priviri care a ţinut 
loc de o întreagă conversaţie, finalizată cu o încuviinţare 
de-abia vizibilă. Aveau să meargă amândoi. 

— OK. 

Ash a terminat de scris, şi-a luat rucsacul şi şi l-a azvârlit 
pe umăr. 

— Mă întorc la lucru. Ne vedem mai încolo. 

Apoi s-a aplecat spre Audrey: 

— Nu şi cu tine, micuţo. Tu o să petreci o seară plăcută 
cu bunica ta. 

Audrey şi-a întors capul către el, iar vântul i-a prins 
pălăria de bor şi i-a smuls-o de pe creştet. Şi Kieran, şi Ash 
s-au repezit după ea, însă ajunsese deja la jumătatea plajei 
înainte ca vreunul dintre ei să fi făcut un pas. Ash şi-a 
făcut din nou mâinile pâlnie la gură: 

— Bronte! 

Fata intrase acum până la genunchi în apă şi examina un 
mănunchi de alge pe care îl ţinea în mână. Îşi aşezase cu 
grijă geanta ei din pânză pe nisip. Şi-a ridicat capul 
auzindu-se  strigată, deopotrivă  nerăbdătoare şi 
îngăduitoare. 

Ce mai e? 

A văzut pălărioara lui Audrey alunecând pe creasta 
valurilor de la mal şi a lăsat algele din mână. A alergat 
după pălărie, ţinându-şi cu o mână rochia ridicată 
deasupra genunchilor. Coama valurilor i se împletea 
înspumată în jurul picioarelor. Aproape că o prinsese, când 
briza a dus pălărioara în larg, prea departe pentru a mai 
ajunge la ea. 

Kieran a văzut-o pe Bronte oprindu-se când şi-a dat 
seama că era o cauză pierdută. Fata şi-a eliberat rochia, 
iar marginea ei a căzut fix deasupra apei. Cu un aer 
distras, şi-a trecut o mână peste ceafă, ridicându-şi de pe 
piele şuviţele blonde, într-un mănunchi gros şi încurcat. 
Privea pălăria plutind departe. _ 

— Ce mai aştepţi? a rânjit Ash. Înoată după ea! 

Fata a zâmbit şi a strigat drept răspuns ceva de genul: 
Să înoţi tu după ea! 

— Nu fi aşa egoistă, Bronte. Eşti deja pe jumătate în 
apă. 

Fata şi-a lăsat din nou părul pe spate şi, cu mâna liberă, 
i-a arătat degetul din mijloc. 

Ash a râs şi s-a întors către telefonul care îi bâzâise 
scurt în mână. S-a uitat în ecran, dar nu a spus nimic. 

Kieran urmărea pălăria, care semăna descurajator de 
mult cu mişcările spasmodice ale unei persoane, aşa cum 
era ea acum în voia valurilor. 

— Ei bine, s-a întins Mia după Audrey, cred că s-a dus, 
iubito. Îmi pare rău. 

Indiferentă, Audrey şi-a ridicat doar o mânuţă dolofană 
şi a apucat de colierul mamei sale. A strâns în pumn 
lănţişorul de argint şi a tras de el în timp ce toţi stăteau pe 
plajă privind cum pălăria s-a scufundat o dată, de două ori, 
apoi a fost cu totul înghițită de mare. 

Capitolul 2 


„Surf and Turf” arăta exact la fel ca acum trei ani. Ba 
chiar şi ca acum zece ani. O întreagă latură din panouri de 
lemn era încă decorată cu silueta unei languste uriaşe, 
confecţionată în întregime din scoici decolorate la soare, 
lipite pe perete. Pe firma de la intrare scria cu vopsea: Aici 
avem peşte de acolo, lângă o săgeată neuniformă 
direcţionată către oceanul aflat la o aruncătură de băț de 
terasa localului. 

Kieran şi Mia, îmbrăcaţi cu nişte jachete cărora aproape 
că nu le găsiseră rostul ca să le ia cu ei din dulapul de 
acasă, de la Sydney, au traversat Beach Road fără vreo 
intenţie de a se asigura uitându-se în vreo parte. Strada 
principală din Evelyn Bay avea aerul acela de oraş-fantomă 
pe care Kieran îl asociase mereu cu sfârşitul verii. Locurile 
de parcare atât de râvnite în sezonul de vârf, motivul 
multor incidente violente în trafic, zăceau acum goale şi 
nedorite. Toate magazinele, inclusiv micul supermarket, 
închiseseră peste noapte, iar câteva vitrine goale indicau 
faptul că unele afaceri închiseseră de-a binelea, pe motiv 
de extrasezon. 

Nu fusese întotdeauna aşa, se pare. Evelyn Bay se găsea 
la mijloc între pădurile indigenilor şi ocean, iar soarta îi 
fusese hotărâtă de către pescuit şi silvicultură încă de pe 
vremea când părinţii lui Kieran erau de vârsta lui. Acum, 
tinerii din generaţia nouă organizau excursii cu barca 
pentru urmărirea delfinilor, vara, şi căutau munci fizice şi 
ocazionale, iarna. Sau plecau cu totul din oraş. 

„Surf and Turf” era aglomerat sau cel puţin aşa se putea 
spune la ora aceea târzie despre mâna de oameni 
împrăştiaţi la vreo şase mese. Niciunul nu-i dăduse lui 
Kieran vreo atenţie când au intrat. Nici nu se aşteptase la 
vreo atenţie - doisprezece ani însemna mult timp pentru 
oricine, iar puţinii oameni care simţiseră nevoia arzătoare 
să le acorde atenţie o făcuseră deja - şi se simţi puţin 
uşurat. 

Doi tineri pe care Kieran nu i-a recunoscut - o pereche - 
beau ceva pe terasă, prefăcându-se că nu le era frig în 
tricourile lor, la apusul soarelui. S-a bucurat când a văzut 
că Ash rezervase o masă în interior, mai în spate. Ash avea 
o bere într-o mână şi telefonul în cealaltă, însă le-a pus pe 
amândouă pe masa cu suprafaţa ciobită, când i-a văzut 
venind spre el. 

— Verity s-a prezentat la datoria de babysitter, nu-i aşa? 
Bravo ei! 

Kieran a încuviinţat. Exact aşa făcuse mama lui, fără să 
se plângă. Doar dăduse la o parte de pe canapea o 
adunătură de cutii pe jumătate umplute cu lucruri pentru 
mutare, ca să se poată aşeza alături de soţul şi de nepoata 
ei, în aşteptarea unei seri într-o companie cu conversaţie 
săracă, dar în totală dependenţă. Kieran şi Mia făcuseră un 
schimb de priviri vinovate şi o luaseră uşurel înspre hol, 
încălţându-se încet şi căutându-şi îndelung telefoanele, 
până când Verity s-a ridicat de pe canapea şi le-a deschis 
uşa, dând ochii peste cap când cei doi au ieşit, în sfârşit, în 
aerul serii. 

Telefonul lui Ash a bâzâit pe masă, iar el s-a uitat la 
ecran. 

— Sean e pe drum. A trebuit să repare ceva la barcă. 

— Ceva grav? 

— Probabil că nu, cred că doar este în contratimp. 

Ash a luat o gură de bere. 

— Chiar şi Liv zicea... 

— Ce ziceam? 

Lângă masă a apărut o chelneriţă, cu carneţel şi pix în 
mână, îmbrăcată în uniforma distinctivă a celor de la „Surf 
and Turf”, tricou şi fustă portocalii. Nu a aşteptat 
răspunsul lui Ash, ci s-a dus în partea cealaltă a mesei. 

— O, Doamne, Mia, salut! 

Olivia Birch şi-a întins braţele către Mia, care deja se 
ridica să o salute şi ea. Cele două femei s-au îmbrăţişat, 
apoi s-au dat amândouă în spate ca să se uite mai bine una 
la cealaltă. 

Kieran ghicise corect. Chiar şi la un deceniu după liceu, 

îmbrăcată într-un portocaliu ţipător şi cu al ei coc bogat şi 
creţ deja pleoştit după tura aglomerată, Olivia încă era, 
după toate criteriile obiective, cea mai frapantă femeie din 
local. 

— Bună, Kieran! a zis ea, peste umărul iubitei lui. 

— Sal'tare, Liv! 

A părut că vrea să mai spună ceva, apoi i-a dat drumul 
Miei şi şi-a deschis carneţelul: 

— Deci ce beţi? 

— Liv, îţi mulţumesc mult pentru hăinuţele pe care i le- 
ai trimis lui Audrey, a zis Mia când Olivia s-a întors cu 
tava. Am o poză... 

Şi-a scos telefonul, iar Olivia a pus pe masă băuturile şi 
a aruncat o privire. 

— Doamne, ce drăguță este! Dar unde e, chiar? Cu 
Verity? 

— Mda, a spus Mia. Dar stăm toată săptămâna în oraş. O 
s-o aduc aici. 

— Te rog. Sau treci pe la mine când vrei. Stau la doar 
câteva case distanţă de tine. 

— Da, a zis Ash. Ne-am întâlnit oarecum cu colega ta de 
apartament mai devreme. 

— Bronte? 

Olivia s-a uitat prin sală şi Kieran a observat-o pentru 
prima oară pe fata de pe plajă, care purta şi ea acum 
tricoul şi fusta portocalii. Era mai tânără decât crezuse 
inițial, avea doar vreo douăzeci şi unu de ani, poate 
douăzeci şi doi. Era scundă, avea o faţă rotundă şi drăguță, 
cu nişte ochi mari care o făceau să semene ciudat de mult 
cu o păpuşă. Îşi strânsese părul acum, iar Kieran a 
observat că ceea ce la plajă crezuse că era un simplu 
blond-închis era de fapt efectul unei compoziţii complicate 
de şuviţe, obişnuită pe străzile din Sydney, dar care în 
contextul local părea o creaţie de-a dreptul exotică. 

Bronte ducea un pahar de vin roşu la o masă din colţ, 
unde stătea un bărbat singur, cu ochii în ecranul 
laptopului. A spus ceva ce nu s-a auzit în timp ce îi aşeza 
paharul pe suportul din carton, iar bărbatul a zâmbit fără 

să vrea. S-a lăsat pe spate, îndreptându-şi umerii, şi a luat 
o gură zdravănă de vin. S-a prefăcut că varsă restul 
paharului pe tastatură, mimând disperarea, şi amândoi au 
izbucnit în râs. Bronte a plecat, iar bărbatul şi-a aşezat cu 
grijă paharul pe masă, uitându-se după ea, pe deasupra 
ecranului, cum îşi croia drum printre mese. 

— Nu e de-a locului, nu? a întrebat Kieran. 

— Nu, a dat din cap Olivia. Doar vara. 

Cu urechile probabil arzând, Bronte şi-a aţintit privirea 
către Olivia, pentru ca apoi să-i zărească pe Kieran şi Mia. 
Le-a zâmbit, semn că îi recunoaşte, apoi a ridicat un deget 
care spunea stați-o-clipă. A dispărut prin uşa batantă pe 
care scria „Exclusiv pentru angajaţi” şi a apărut din nou, 
după câteva secunde, cărând o cutie uzată, din carton, pe 
una dintre laturi fiind mâzgălit „Obiecte pierdute”. 

— Ştiu că nu e acelaşi lucru, a spus Bronte în drum. Dar 
poate că vă scuteşte să cumpăraţi alta. 

I-a dat cutia Miei. Înăuntru, Kieran a văzut zeci de 
pălării de soare de diferite mărimi şi culori, unele aparent 
noi. 

— Găsim uneori şi câte cinci pe zi, deci, dacă vedeţi ceva 
potrivit pentru bebeluşul vostru, puteţi lua liniştiţi. 

Bronte a ridicat o pălărie micuță, galbenă şi cu floricele, 
cu eticheta încă agăţată de ea: 

— Nu mai vine nimeni înapoi după ele. 

— Mulţumesc foarte mult, a spus Mia, apucându-se să 
cotrobăie prin cutie după ce şi ea şi Kieran au făcut 
cunoştinţă cu Bronte. E foarte drăguţ din partea ta. 

— Am conştiinţa încărcată. 

Ash a rânjit şi a luat o duşcă de bere. 

— Ei, Bronte, măcar atât să faci după ce ne-ai lăsat baltă 
pe toţi mai devreme. 

— Taci din gură. Apa era îngheţată. 

Râsul lui Bronte s-a cam stins sub privirea rece a Oliviei 
şi fata a început să-şi turuie povestea - cum îşi vedea ea de 
treburile ei pe plajă, iar Kieran şi Mia erau acolo, apoi a 
sosit Ash -, fluturând pălăria înflorată în timp ce vorbea. 
Aşa, povestit, incidentul suna uşor ciudat. 

— Ah, a fost tot ce a spus Olivia după ce Bronte a 
terminat de povestit. 

Bronte de-abia dacă şi-a tras răsuflarea înainte să se 
întoarcă spre Kieran: _ 

— Deci Verity e mama ta, nu-i aşa? E foarte drăguță. Işi 
elibera magazia acum câteva săptămâni şi mi-a dat nişte 
sârmă pentru micile mele lucrări cu care îmi mai omor 
timpul. Până la urmă, i-am dat o mână de ajutor, iar ea m-a 
lăsat să iau câteva nimicuri care-mi erau de folos. 

— Eşti artistă? a zis Kieran. 

— Da. În fine... s-a oprit Bronte când Olivia, care stătea 
sprijinită de scaunul lui Ash, şi-a schimbat poziţia. 
Studentă la arte. Sunt la facultate, în Canberra. 

— Mişto. Ce fel de arte? 

— De toate felurile. Încă nu m-am hotărât pe ce să mă 
axez. Însă vreau să fac o serie mare despre coastă 
semestrul ăsta, deci mi s-a părut că aici ar fi locul potrivit 
pentru, ştii tu... 

Şi a făcut un gest cu mâna. 

— „inspiraţie, a continuat apoi. 

De data asta, până şi Kieran a observat licărirea din 
expresia neutră a Oliviei. Bronte a clipit, brusc stânjenită. 
A salvat-o cineva care a strigat-o din bucătărie şi, fără ca 
măcar să încerce să îşi ascundă uşurarea, s-a grăbit într- 
acolo. 

Olivia i-a aruncat lui Ash o privire tăioasă, drept răspuns 
la ceva ce Kieran nu observase. 

— Ce? a zis ea. 

Ash şi-a ridicat privirea: 

— Nimic. 

— Nu i-am zis nimic. 

— Nici n-am spus asta, Liv. 

Olivia nu i-a răspuns, aşa că Ash s-a întins către ea şi a 
tras-o mai aproape: 

— Haide... Chiar contează fata asta? i-a zâmbit Ash până 
când, într-un final, i-a zâmbit şi ea înapoi. Nu te supăra din 
asta. 

— Nu. Ştiu, a dat din umeri Olivia, întorcându-se uşor 

jenată către Kieran şi Mia. Însă este doar o studentă. Ca 
mine. lar dacă nu-i place asta, poate să spună că este 
chelneriţă, ca mine. Dar nu e mai artistă decât sunt eu 
urbanist. Ceea ce nu mai sunt, desigur. Mi se pare doar că 
e ipocrizie să te lauzi peste tot că eşti ceva ce nu eşti. 

Mia a încuviinţat cu simpatie. A pus două pălăriuţe de 
bebeluş pe masă şi a dat cutia la o parte. 

— Nu găseşti chiar nimic în zonă care să fie mai în 
domeniul tău, Liv? 

— Nu prea. Specializarea mea, la firma din Melbourne, 
era obţinerea autorizărilor pentru clădiri cu peste 
douăsprezece etaje, adică ceva pentru care cererea este 
clar zero aici... 

Avea dreptate, s-a gândit Kieran. Cea mai înaltă clădire 
din Evelyn Bay era fosta Căpitănie, din partea veche, 
colonială, a oraşului. Clădirea de patrimoniu, construită 
din gresie, care era pensiune acum, avea un etaj. 

— ...dar am ştiut că aşa va fi, a continuat Olivia. Când 
mi-am dat seama că trebuia să mă mut înapoi, m-am 
înscris la un masterat online. Măcar atât. Incerc să mă 
păstrez conectată la domeniul acesta. Dacă o mai conta la 
ceva. 

Nu părea prea optimistă. 

— Ce mai face mama ta? a întrebat Mia. 

Olivia a ridicat din umeri. 

— E bine. E OK. Fericită că m-am întors. Ar prefera să 
locuiesc acasă, cu ea, dar nici nu se pune problema. Aş 
înnebuni în cinci minute. Deşi... 

O vedeau acum pe Bronte cum ştergea mesele de afară, 
cu părul bătut de vânt acoperindu-i faţa. Olivia a zâmbit, 
încercând să destindă atmosfera: 

— Din lac în put. 

Mia a râs: 

— E chiar aşa de rea? 

— Nu, ca să fiu cinstită, nu este. E doar... 

Olivia s-a uitat la cei doi tineri care tremurau în tricouri 
încercând să lege o conversaţie, în timp ce Bronte a zâmbit 
şi a ridicat din umeri continuând să şteargă mesele. 


e 19 œ 


— „„„tânără. Adică ea chiar nu ştia că trebuie să faci 
programare pentru ridicarea deşeurilor voluminoase. Îşi 
arunca toate chestiile alea artistice lângă tomberoane şi 
aştepta senină să dispară. E ca şi cum... 

Ash i-a pus o mână pe talie şi Olivia s-a oprit. 

— O să plece curând, a zis el. Cât a mai rămas? Trei 
săptămâni? 

— Două săptămâni şi cinci zile. 

— Vezi? Gândeşte-te la scopul final, a zâmbit el. Nici n-o 
să-ţi dai seama cât de repede o să poţi merge din nou în 
pielea goală prin casă. O să-ţi placă la nebunie. 

— O să-mi placă să nu fiu nevoită să alerg după cât îmi 
mai datorează. O, a spus Olivia uitându-se în lungul sălii, 
staţi un pic, cred că trebuie să mă ocup eu de asta. 

Băieţii în tricouri, cu braţele în uşoare nuanţe albăstrii, 
se declaraseră învinşi şi au intrat să plătească. Kieran a 
observat cu interes felul în care ochii lui Ash au urmărit-o 
pe Olivia tot drumul până la casa de marcat. Nu îi văzuse 
niciodată pe Ash şi Olivia cuplu. Nu erau exact cum şi i-ar 
fi imaginat, dar nici că şi i-ar fi imaginat vreodată 
împreună. Însă Ash o făcuse cu siguranţă. Kieran s-ar fi 
mirat totuşi să afle că nu erau prea mulţi tipi prin oraş 
cărora să nu le fi trecut niciodată prin cap, într-un moment 
sau altul, gândul de a fi împreună cu Liv Birch. 

Kieran a întins mâna după băutură şi atunci a simţit-o, 
înainte să vadă. Senzaţia ascuţită că cineva şi-a fixat 
privirea asupra lui. Fără să-şi mişte capul, şi-a rotit încet 
ochii prin încăpere. I-a luat o secundă să localizeze sursa, 
însă când a făcut-o, a simţit că intră în pământ. 

Băiatul - un bărbat, de fapt, în prezent - stătea în 
spatele ghişeului de la bucătărie. Era lat în umeri şi avea 
un şorţ pătat de grăsime şi o expresie care l-a făcut pe 
Kieran să-şi dorească să se fi aflat în cu totul alt loc acum. 

Judecând după statura şi postura individului, ar fi putut 
avea vreo douăzeci şi cinci de ani, însă Kieran ştia foarte 
bine că avea doar nouăsprezece. Avea şi un ecuson, cu 
scris prea mic pentru a putea fi lizibil, de care însă Kieran 
nu avea nevoie oricum. Liam Gilroy. 

Kieran a luat o gură mare de aer, apoi încă una, şi s-a 
forţat să îl privească în ochi. Liam s-a prefăcut imediat că 
se uită dincolo de el, apoi s-a întors la plita lui. Kieran a 
aşteptat un sentiment de uşurare, însă acesta nu a venit. 
Ştia că n-ar fi trebuit să fie o mare problemă, niciodată nu 
fusese, dar a simţit deodată cum se sufocă. Kieran s-a uitat 
la Mia să vadă dacă îi sesizase schimbarea, dar aceasta era 
ocupată să rupă un fir care atârna din una dintre pălării, 
fără să destrame toată cusătura. S-a ridicat puţin cam prea 
rapid, iar scaunul i-a scârţâit tânguitor pe podea. 

— Mă întorc imediat. 

Ash şi Mia şi-au ridicat imediat ochii înspre el, cu 
aceeaşi privire care-l implora să nu plece. Kieran ştia că 
cei doi se înțelegeau bine într-un anturaj mai larg, dar nu 
se descurcau să converseze între patru ochi. Însă n-avea 
ce face. 

I-a lăsat zâmbind uşor încordaţi şi s-a dus ţintă la 
toaletă. Nu mai era nimeni acolo şi a stat o vreme în 
tăcere. Oglinzile de deasupra chiuvetelor erau vălurite, iar 
reflexia lui în lumina aspră din baie arăta ceva mai în 
vârstă decât cei treizeci de ani pe care îi avea. Era mereu 
obosit în ultima vreme. De când apăruse Audrey, privarea 
de somn fusese brutală. Şi-a spălat cu mişcări leneşe 
mâinile, întrebându-se dacă ar fi fost mai bine ca el şi Mia 
să plece înainte să ajungă Sean. Probabil că da. Prietenia 
dintre el şi Sean era atât de veche, încât ar fi putut trece 
peste asta. În acelaşi timp însă nu-i prea stătea în fire să 
plece aşa. 

Mia nu înţelegea lucrurile astea. 

— Prieteniile dintre bărbaţi sunt atât de ciudate, de-abia 
dacă ţineţi legătura, îi spusese ea pe când îşi făceau 
bagajele să vină aici. 

— E, ţinem. Ne vedem de fiecare dată când merg acolo. 

— Ziceam între vizite. Nu vorbiţi niciodată totuşi. 

Asta era adevărat. Kieran auzise de la Mia că Ash şi 
Olivia erau împreună, iar ea aflase de la Olivia, dintr-unul 
dintre cele trei e-mailuri anuale în care îşi mai povesteau 
lucruri. 

— Cam aşa ceva, a zis el. Dar funcţionează. 

Şi chiar funcţiona. Kieran nu îşi făcuse niciodată griji 
pentru asta. Pe de-o parte pentru că, de fiecare dată când 
se întâlneau, era ca şi cum nu se despărţiseră niciodată. 
Dar mai ales pentru că, dacă ar fi fost să se despartă, 
lucrul ăsta s-ar fi întâmplat cu doisprezece ani în urmă. 
Kieran a închis robinetul şi şi-a luat ochii de la imaginea sa 
din oglindă. Dacă reuşiseră să treacă peste acele zile cu 
adevărat întunecate, de învinuiri şi răfuieli, clar puteau 
supravieţui şi câtorva ani de SMS-uri sporadice. 

Kieran şi-a uscat mâinile, şi-a verificat telefonul, apoi, 
nemaiputând să tragă de timp, a deschis uşa. De-abia a 
făcut un pas în vestibulul strâmt care separa toaleta de 
sala de mese, că a auzit o voce familiară dinspre bucătărie. 
Cuvintele erau uşor înăbuşite de tânguiala ventilatorului 
industrial, dar suficient de clare cât să îl facă să se 
oprească brusc. Kieran a rămas împietrit. Un instinct 
îndelung exersat de-a lungul anilor îi spunea că acea 
conversaţie era despre el. 

— Dacă ar fi după mine, nici măcar nu i-aş da voie să 
intre aici, a zis Liam pe un ton foarte iritat. 

S-a auzit râsul politicos al unei fete. 

— E, de parcă am avea vreo putere pe aici. 

Era Bronte. Kieran i-a recunoscut acum vocea. 

— Şi, oricum, pare în regulă. 

— Şi cum ţi-ai putut da seama de asta? 

Bronte a părut luată prin surprindere: 

— Eu, pe bune, nu... 

— Nu ştii nimic despre el. 

— Nu. Cred că nu ştiu. Eu doar... 

— Ce? 

— Doar nu înţeleg de ce te porţi aşa urât cu el. 

— Nu? 

Kieran şi-a dat seama că îşi ţinea respiraţia. A lăsat 
aerul să iasă. Nimic din ceea ce urma nu avea cum să-l 
surprindă: 

— În fine, a zis Liam cu voce aspră. Eu văd lucrurile 
foarte simplu: dacă omori pe cineva, meriţi tot rahatul care 

urmează. 

Capitolul 3 


A fost un noroc - sau poate ghinion - că Sean stătea la 
masă când Kieran a reapărut în lumina puternică din 
salon, pentru că altfel ar fi apucat-o de mână pe Mia, i-ar fi 
aruncat un „la revedere” la repezeală lui Ash şi ar fi plecat. 
Încă se gândea serios să facă toate astea, când Sean s-a 
ridicat să îl întâmpine, cu un zâmbet larg şi leneş întins pe 
tot chipul. 

— Mă bucur să te văd, frate. Scuze că am întârziat, ştii 
cum e când se schimbă sezonul. 

Sean şi-a tras scaunul lângă cel al lui Kieran, care, 
imediat s-a aşezat şi el. 

— Mă bucur că eşti încă aici. Mă gândeam că nişte 
părinţi cu un copil atât de mic trebuie să cadă laţi la ora 
asta târzie. 

— Mda. 

Kieran simţea privirea atentă a Miei şi şi-a dres vocea. A 
încercat să-şi amintească cum suna vocea lui în mod 
normal: 

— De obicei, aşa ni se întâmplă, da, însă... 

— Ştiu! Însă Ash v-a forţat să ieşiţi din casă, a dat din 
cap Sean, sigur de el, ridicând o palmă. Nu-i nevoie să-mi 
spui. 

Kieran a zâmbit sincer de data asta: 

— Dar şi noi voiam să ne vedem, frate. 

Şi chiar aşa era. Kieran nu îşi putea aminti să nu fi fost 
vreodată prieten cu Sean. El fusese întotdeauna acolo. 
Aveau poze cu ei de când erau mici, împreună la primele 
lor petreceri aniversare, iar cea mai veche amintire a lui 
Kieran era cu ei doi pe plajă, săpând gropi în nisip şi 
stropindu-se cu apă în timp ce părinţii lor stăteau alături, 
la taclale. 

Sean s-a transformat dintr-un copil liniştit, slăbuţ şi 
hipiot într-un bărbat profund şi implicat, un ecologist 
convins care se simţea cel mai bine pe ape, scrutând 
orizonturile de pe puntea vreunei bărci. Purta mereu părul 

scurt, cât să se usuce doar cu o simplă trecere a mâinii, şi 
dădea în permanenţă impresia că era ieşit proaspăt din 
mare şi că se îmbrăcase la întâmplare, cu ce haine îi 
ieşiseră primele în cale. 

Nu mai era chiar aceeaşi persoană cu Sean din acele 
vremuri numite de Kieran acum, simplu, înainte, dar 
niciunul dintre ei nu mai era. Mia, Ash, Olivia, mama 
Oliviei, părinţii lui Kieran. Liam. Kieran însuşi, desigur. 
Nimeni nu ieşise nevătămat din furtună. 

Kieran a aruncat o privire către fereastra bucătăriei. 
Măcar nu-l mai vedea pe Liam. S-a sprijinit de spătarul 
scaunului şi a încercat să se relaxeze. 

— Hei, nimeni nu a forţat pe nimeni să facă nimic! a zis 
Ash. Mă simt insultat în numele lui Kieran. El şi Mia au 
venit aici de bunăvoie şi nesiliţi de nimeni. 

În timp ce vorbea, ochii lui Ash i-au întâlnit pe cei ai lui 
Bronte, care se afla lângă bar. I-a făcut un semn circular 
cu mâna, să aducă încă un rând la masă. Ea a ridicat 
degetul mare drept răspuns şi i-a făcut cu ochiul. Privirea i 
s-a împiedicat apoi de Kieran, iar acesta a încercat să 
evalueze reacţia ei la conversaţia avută cu Liam, în 
bucătărie. Curiozitate? Dispreţ? Bronte şi-a mutat privirea 
înainte ca el să-şi poată da seama. 

— Păi, nici nu zic altceva, a continuat să zâmbească 
Sean arătând înspre Ash. Dar e interesant cum dorinţa 
celorlalţi coincide deseori fix cu ceea ce vrei tu, frate. 

I-a zâmbit lui Kieran, care a trebuit să facă un efort 
pentru a se concentra la discuţie. 

— Acasă se întâmplă aşa tot timpul. 

Kieran nu ştia ce să spună şi s-a simţit uşurat când a 
intervenit Mia: 

— Unde locuiţi voi doi acum? a întrebat ea. Tot acolo 
lângă port? 

Ash a încuviinţat: 

— Da, tot acolo. Ar fi nişte lucruri de reparat, însă ne 
convine amândurora, pentru muncă. 

Kieran şi-a amintit casa lăbărţată de pe plajă pe care 
Ash şi Sean o împărţiseră cel puţin în ultimii şase ani. 

Fusese mereu cam şubredă, dar nu i se putea reproşa 
nimic în privinţa poziționării şi era oricum un progres faţă 
de locul pe care îl împărţiseră înainte, mai mic şi încă şi 
mai şubred. 

Mia s-a întors către Sean: 

— Şi afacerile cum merg? Te-am văzut mai devreme. Sau 
cel puţin ţi-am văzut barca. 

După ce Ash îi lăsase la plajă în acea după-amiază, 
Kieran şi Mia se uitaseră mai întâi unul la altul, apoi către 
casa părinţilor lui, unde ştiau că îi aştepta un munte de 
cutii de mutare. 

— Cred că ar trebui să ne întoarcem, spusese Mia. 

Kieran îi aruncase o privire fetiţei sale. 

— Sau am putea să îi arătăm lui Audrey împrejurimile. E 
pentru prima dată la Evelyn Bay. 

— La ce loc te gândeşti? 

— Punctul de observare? 

Mia ridicase din umeri: 

— Cum vrei. Tu eşti cel care o s-o ducă în spate până 
sus, pe cărarea aceea stâncoasă. 

— Nicio problemă. 

Kieran îşi trăsese pe el tricoul şi scuturase de nisip 
slingul! copilului înainte să şi-l prindă pe el. 

— Floare la ureche! 

Cu greutatea suplimentară pe care o avea acum pe 
piept, cărarea bătătorită care ducea departe de oraş se 
dovedise mai greu de urcat decât îşi aducea el aminte. La 
un moment dat trecuseră de porţile din spate ale 
cimitirului oraşului, apoi cărarea se îngustase şi devenise 
mai abruptă. Kieran se bucurase când a ajuns în vârf. In 
urmă cu doisprezece ani, fostul punct de observare a 
balenelor era ceva mai mult decât o simplă poieniţă cu un 
indicator decolorat care sugera că era foarte posibil să nu 
fi fost chiar cea mai bună idee să te caţări pe stâncile din 
jur, dar, asta este, fiecare făcea cum dorea. 

Acum, punctul de observare era o suprafaţă mică, dar 


1 Eșarfă lungă în care se poate purta bebelușul la piept, legat de un 
umăr (N. t.). 

prevăzută cu o platformă oficială, din lemn, înconjurată de 
un gard de sârmă cu balustradă groasă, din lemn, la 
nivelul taliei. Lângă panourile laminate cu informaţii 
ilustrate colorat despre obiceiurile migratorii ale balenelor 
şi zona de cuibărit a chirei moţate, o înştiinţare foarte 
vizibilă îi avertiza pe cei care urcau pe stânci că riscau o 
amendă de 500 de dolari, în baza reglementărilor locale. 

Nu mai era nimeni acolo sus, iar Kieran se aşezase lângă 
Mia pe o bancă ce apăruse şi ea nu demult, uitându-se 
către mare, cu vântul jucându-li-se prin păr. Dintre miile 
de culori în care putea sclipi de obicei, apa mării părea în 
acea după-masă o câmpie unduitoare de un monoton 
verde-cenuşiu. Undeva dincolo de stânci, un catamaran 
ancorat se înclina uşurel în voia valurilor. Era barca lui 
Sean, Nautilus Blue. 

— S-o fi scufundat? se uitase Mia cercetător înspre 
punte. 

— Aşa pare. 

Steagul ridicat la bord îi transmitea lui Kieran un mesaj. 
Albastru şi alb. Scafandri sub apă. 

Kieran scrutase apa în căutarea petei întunecate a 
costumului de scafandru sau a vreunui cap plutitor printre 
valuri, dar întinderea oceanului rămăsese neîntreruptă. De 
fapt, nici nu se prea aştepta să îl vadă. Epava blestematei 
SS Mary Minerva se afla la treizeci şi cinci de metri 
adâncime. Sean avea să lipsească destul de mult. 

Monumentul care comemora cele patruzeci şi şapte de 
persoane - pasageri şi membri ai echipajului - care îşi 
pierduseră viaţa cu aproape un secol în urmă se afla pe o 
formaţiune stâncoasă, cu faţa către locul în care se 
scufundase nava. 

Ar fi trebuit să fie vizibil pe orice vreme şi din toate 
direcţiile - şi de pe uscat, şi de pe apă. Dar nu era. lar 
Kieran simţea o mare amărăciune de fiecare dată când îl 
vedea aşa. Nu pe orice vreme. Totuşi oamenilor părea să le 
placă. Şi, oricum, epava aceasta era mai recunoscută decât 
multe altele de felul ei. Apele tasmaniene erau bine- 
cunoscute pentru lăcomia cu care revendicaseră mai mult 

de o mie de nave, ale căror schelete metalice ruginite se 
descompuneau încet în cimitirul acela subacvatic din jurul 
insulei. 

— Afacerile merg bine, mulţumesc, a răspuns Sean 
ridicând vocea ca să acopere gălăgia din „Surf and Turf”. A 
fost o vară plină, ceea ce e bine. Însă mă şi bucur că s-a 
terminat. 

— E vremea pentru distracţie? a zis Kieran. 

— Mda, a zâmbit Sean. Prima rezervare după două 
săptămâni. Un grup care aterizează din Norvegia. 

— Şi eşti pregătit pentru ei? 

— Aproape. 

Kieran şi-a amintit că aceasta fusese mereu o perioadă 
mai încărcată a anului, pentru cei din branşă, şi se pare că 
nu se schimbase nimic. Sean îşi petrecuse probabil toată 
vara ducând turişti la pescuit, la snorkelling şi la 
scufundări în apă mică, profitând de ocazia de a face bani. 
Când venise toamna, iar marea se curăţase de algele verii, 
începuseră să aterizeze aici de prin toată lumea 
scufundătorii serioşi, de ape reci, ca să profite şi ei de 
puţinele luni cu maximă vizibilitate subacvatică. Iar Sean 
putea acum să facă ceea ce îi plăcea cel mai mult: să se 
scufunde în adâncuri. 

Mary Minerva era una dintre puţinele epave accesibile 
din tot statul, dar era doar pentru scufundători care chiar 
ştiau ce fac. lar aceştia nu doreau să-şi irosească 
experienţa în condiţii mai puţin decât optime, aşa că 
fereastra pentru o astfel de oportunitate era destul de 
limitată. În iulie, condiţiile mării deveneau prea înşelătoare 
pentru a se mai putea ajunge la epavă, iar Mary Minerva 
avea să fie lăsată în singurătatea ei scufundată pentru încă 
un an. 

— Mă gândeam să fiu mai prudent cu verificările de 
siguranţă de acum înainte, a spus Sean. Norvegienii 
doresc să intre în sala motoarelor, da' nu prea ştiu ce să 
zic, anul ăsta. Zidul ăla dinspre nord îmi dă o senzaţie care 
nu-mi place. Chiar vreau să mă duc acolo şi să mă uit mai 
bine, însă am impresia că lanterna mea cea bună mi-a 

scăpat peste bord, pe undeva. 

— Am împrumutat-o eu fetelor, a zis Ash fără să-şi ridice 
ochii din telefon. 

— Lanterna mea galbenă? Aia rezistentă la apă? 

— Da. Scuze, credeam că ţi-am spus. 

Sean a clipit. 

— O caut de săptămâni întregi, frate. Chiar intenţionam 
să îmi cumpăr alta. 

Ash i-a văzut faţa lui Sean şi a început să râdă. 

— Haide, nu fi aşa. Am crezut că ţi-am spus. Oricum, 
aveau şi ele nevoie. Aveau doar o lanternă mică şi de toată 
jena. 

— E scumpă, a continuat Sean să pară cam deranjat. Şi 
nu trebuie folosită prea mult timp pe uscat, i se poate 
supraîncălzi becul. Hei, Liv, i s-a adresat Oliviei, care le 
aducea tava cu băuturile comandate, mai aveţi treabă cu 
lanterna mea, fetelor? Cea galbenă? 

— O, nu cred. 

Olivia a eliberat tava şi şi-a pus-o sub braţ: 

— Oricum, nu eu am vrut-o, ci Bronte. 

Sean s-a încruntat: 

— Pentru ce anume? 

Olivia a ezitat. Bronte aranja pahare la bar şi oricum nu-i 
auzea. 

— A crezut că aude ceva în spatele casei, vreo două 
nopţi la rând. _ 

— Pe bune? a ridicat Mia din sprâncene. În partea care 
duce spre plajă? 

— Da, a zis Olivia. Ştiţi, dacă colega ta de apartament 
zice ceva de genul ăsta, evident că o iei în serios, dar... 

S-a aplecat deasupra mesei şi şi-a trecut cu un aer 
absent degetul mare peste lănţişorul de la gât: 

— Uite, nu vreau să spun că nu a crezut că aude ceva. 
Însă am stat acolo doi ani şi nu am avut nicio problemă. 
Nici măcar vara, când trec oamenii către plajă la orice oră. 
Când stăteaţi aici, s-a uitat Olivia către Ash, aşa-i că n-aţi 
auzit nici voi niciodată nimic? 

Ash a clătinat din cap. 

— Am aruncat o privire prin jur, pentru orice 
eventualitate, cu turiştii nu poţi să ştii niciodată... Dar nu 
se vedea nimic. Magazia stă mereu deschisă, dar nu lipsea 
nimic dinăuntru. Cel mai probabil fusese un câine sau 
ceva. 

Mia s-a încruntat: 

— Şi totuşi... E un pic înspăimântător. 

— Ştiu, a răspuns Olivia. Ne-am cam făcut griji o vreme, 
însă fereastra camerei lui Bronte dă înspre ocean şi ştii 
cum se pot auzi vântul şi apa, mai ales dacă nu ai crescut 
cu aşa ceva. 

Cu asta au fost toţi de acord. 

— În fine, a ridicat Olivia din umeri şi s-a întors către 
Sean. N-a mai zis nimic de vreo două săptămâni, deci cred 
că... 

S-a întrerupt pentru că Bronte tocmai trecea pe acolo: 

— Bronte, mai ai nevoie de lanterna aceea galbenă? 

— O, s-a oprit Bronte, puţin stânjenită de faptul că toată 
lumea era cu ochii pe ea. Nu mai am. 

— Eşti sigură? a zis Sean. Pentru că, dacă te deranjează 
zgomotele de pe plajă sau altceva, am o altă lanternă pe 
care aş putea să ţi-o... 

— Nu, e în regulă. Dar îţi mulţumesc. Sunt OK. 

— Ai aflat de unde venea zgomotul acela? a întrebat 
Olivia, surprinsă. 

— Sunt... 

Bronte i-a aruncat o privire lui Kieran şi ochii li s-au 
intersectat suficient cât acesta să îi surprindă expresia. Se 
simţea stânjenită, în mod clar. Poate simţea şi puţină milă? 
Nici asta n-ar fi fost exclus. Prin fereastra bucătăriei s-a 
auzit deodată zgomotul unei tigăi care căzuse, iar Bronte a 
clipit. Şi-a întors privirea către Olivia: 

— Sunt aproape sigură că nu era nimic de care să-mi fac 
griji. M-am speriat eu aiurea. 

S-a întors şi a luat-o către bucătărie. Kieran l-a văzut pe 
Liam aplecându-se în afara ghişeului de servire. A 
murmurat ceva când fata s-a apropiat şi amândoi s-au uitat 
înspre Kieran. 

Eu văd lucrurile foarte simplu: dacă omori pe cineva, 
meriţi tot rahatul care urmează. 

Kieran şi-a amintit cuvintele lui Liam, pe care le-a auzit 
clar din bucătărie. 

Se lăsase o tăcere în care doar ventilatorul industrial se 
mai auzea, cu bâzâitul lui furios. Kieran încercase să plece. 
Du-te înapoi la masă, îşi spusese în gând. Du-te înapoi la 
Mia şi Ash. Nu ai nevoie să auzi aşa ceva. Dar a rămas 
acolo, ascuns vederii. 

— Scuze. Tipul cu bebeluşul? zisese Bronte în cele din 
urmă. Tipul ăla? A omorât pe cineva? 

Kieran se gândise că măcar părea neîncrezătoare, după 
ton. Greşit, dar... 

— Da, răspunsese nervos Liam. A omorât chiar doi 
oameni. lar unul dintre ei era tatăl meu. 

— Rahat! Serios? 

A făcut o pauză, stupefiată. 

— O, Doamne! Ce s-a întâmplat? Nu, îmi pare rău, nu 
trebuie să... 

— E OK. Adică, în fine, nu e OK, bineînţeles. Doar că s-a 
întâmplat acum vreo doisprezece ani. 

— Îmi pare foarte rău, Liam, spusese Bronte cu un ton 
care chiar lăsa impresia că îi părea rău. Am fost doar 
surprinsă. Pare atât de... normal. Partenera lui ştie? 

— Sigur că da. Era la şcoală aici când s-a întâmplat. Era 
în ziua cu furtuna. 

Kieran putea să audă nedumerirea din tăcerea lui 
Bronte. 

— Nu contează, continuase Liam. A fost o furtună mare, 
cea mai rea din ultimii optzeci de ani sau ceva de genul 
ăsta. Toată lumea care era aici îşi aminteşte de asta, şi toţi 
ştim ce a făcut Kieran. Oricine îţi poate povesti. 

— Şi unchiul tău? 

— Sean? întrebase Liam. Ce e cu el? 

— Cred că Olivia a zis că Sean vine aici ca să bea cu toţii 
un pahar, deci... 

— O, da, izbucnise în râs Liam. Sunt prieteni cu toţii. 

— Dar, continuase Bronte încă foarte confuză, Sean nu 

era fratele tatălui tău? Sau sunteţi rude prin alianţă? 

— Ba da, tatăl meu era fratele mai mare al lui Sean. 

Kieran şi-l închipuise pe Liam dând din cap acum. 

— Dar Sean l-a... nu ştiu cum să zic... iertat sau ceva de 
genul. 

— Uau! 

— Da. 

— Deci ştie toată lumea? întrebase Bronte. 

— Aproape. 

— Şi atunci... 

Bronte făcuse o pauză lungă. 

— Atunci de ce se poartă toată lumea ca şi când nimic 
nu s-ar fi întâmplat? 

— Din acelaşi motiv pentru care Sean este încă prieten 
cu el, bănuiesc. Oamenilor le pare rău pentru el. Deşi nu ar 
trebui, spusese Liam cu un ton sever. Însă le pare rău 
pentru că cealaltă persoană pe care idiotul ăsta a reuşit să 
o omoare atunci a fost propriul frate. 

Capitolul 4 


Dacă mai devreme fusese linişte în Evelyn Bay, acum, 
când Kieran, Mia şi Sean au ieşit în noapte, era de-a 
dreptul pustiu. Stătuseră până la ora închiderii, iar Bronte 
curăţase sistematic mesele din jurul lor, pe măsură ce 
clienţii părăseau localul, unul câte unul. 

La unsprezece fix, şeful îşi ştersese mâinile de şort, 
aprinsese nemiloasele becuri de sus şi oprise muzica. 
leşise din bucătărie, pocnise din degetele lungi în direcţia 
debaralei şi strigase ceva prin fereastra bucătăriei. Liam 
ieşise imediat, uitându-se pieziş şi zdrăngănind dintr-o 
căldare cu mop în urma lui. Cu privirea în pământ şi trupul 
cocoşat într-un mod nefiresc, a aruncat apă pe podea. 

Kieran aştepta să plătească, la casă, şi nu-şi dăduse 
seama imediat că Liam direcţiona în mod intenţionat apa 
murdară către picioarele lui. Era un gest de o neputinţă 
ciudată, iar lui Kieran i se făcuse chiar milă de el. Nici 
măcar nu se obosise să facă un pas în lături, pur şi simplu 
lăsase şuvoiul cu clăbuci să se scurgă pe gresie şi să i se 
adune, inofensiv, în jurul pantofilor. Hristoase, chiar putea 
să-l lase să aibă victoria asta, dacă era atât de importantă 
pentru el! 

Cu ochii lui cenuşii, Sean observase ce se întâmpla şi se 
uita când la Liam, când la Kieran, apoi la picioare. Se 
dusese calm la nepotul său, îi pusese o palmă pe spate şi îi 
spusese ceva cu o voce calmă şi joasă. Liam continuase să 
arunce apă pe jos până când Sean oprise, pur şi simplu, 
mopul cu mâna. Sean era mai scund şi mai subţirel decât 
nepotul său lat în umeri, însă în acele momente Liam părea 
un copil. Sean se mai aplecase o dată către el şi îşi folosise 
din nou vocea calmă. Într-un sfârşit, nepotul încuviinţase. 
Sean îşi îndreptase spatele şi îl bătuse uşor pe umăr pe 
Liam. 

— Eşti un om bun. 

Luase mâna de pe mop şi, o clipă mai târziu, Liam şi-a 
continuat treaba. Cu coada ochiului, Kieran o zărise pe 

Bronte urmărind toată scena, cu cârpa atârnându-i moale 
în mână. 

La uşă, Mia se oprise să o îmbrăţişeze pe Olivia de 
rămas-bun. 

— Vrei să te aşteptăm, să te ducem acasă? întrebase 
Mia. Trecem fix pe lângă casa ta. 

— E OK, acum stau mai mult la mama în nopţile de 
sâmbătă, răspunsese Olivia. Facem yoga împreună 
duminică dimineaţă. Cred că, altfel, weekendurile trec mai 
greu pentru ea. În fine, spusese Olivia dându-şi la o parte o 
buclă rătăcită pe frunte, e totul în regulă. Ash mai rămâne 
pe-aici, mă lasă el la mama. Dar ştiţi ce, haideţi să mai 
organizăm ceva. Într-o seară în care nu lucrez. 

— Clar, zisese Mia, apoi fluturase o pereche de pălăriuţe 
de soare către Bronte, care acum se încrunta la casa de 
marcat. Pa! Mulţumim încă o dată pentru astea! 

— O, spusese Bronte, cu atenţia distrasă. Nicio 
problemă. Cu plăcere! 

Cum îşi luase privirea de la Kieran şi Mia, zâmbetul i se 
stinsese, iar încruntarea se adâncise şi mai tare. 

Afară, drumul era întunecos în comparaţie cu lumina din 
interiorul localului. Doar câte un felinar, ici şi colo, arunca 
sclipiri palide şi portocalii asupra lui Kieran, Sean şi a 
Miei, în drumul lor către oraşul adormit. Kieran a început 
să audă valurile spărgându-se de țărm, iar după câteva 
minute se putea vedea din nou oceanul, în timp ce 
magazinele şi celelalte afaceri erau din ce în ce mai rare. 
Au trecut de staţia de carburant şi de cea de poliţie, 
micuță şi construită din cărămidă roşie, apoi noaptea a fost 
sfâşiată de halourile proiectoarelor de pază din port. 

— Deci Liam ţi-a făcut necazuri? a întrebat Sean. Sau 
toată răzbunarea lui s-a limitat la o găleată cu apă? 

Kieran a dat din cap. 

— Nu am vorbit. 

Ceea ce era adevărat. În întuneric, a simţit mâna Miei 
apucând-o pe a sa. 

— Chiar am vrut să îl avertizez că o să vii, dar am fost 
ocupat cu epava. 

Sean a făcut o pauză. 

— Rahat! Cred că ar fi trebuit să te avertizez şi pe tine! 

— Nu contează. Dacă nu ne întâlneam aici, s-ar fi 
întâmplat în altă parte. 

Ajunseseră aproape de port, cu ambarcaţiunile lui 
nemişcate strălucind în lumina albă a felinarelor. 

— Liam lucrează cu normă întreagă acum la „Surf and 
Turf”? 

— Nu, doar ocazional, vara. În restul timpului mă ajută 
pe mine cu barca. 

— Asta e bine. 

— Mda, să zicem. Era cam confuz după ce a terminat 
şcoala. In fine... 

Sean s-a oprit în fața unei case de plajă din panouri de 
lemn maro-deschis. 

— Aici stau. 

În spatele ferestrelor era întuneric, însă imediat cum 
Sean a deschis poarta, s-a aprins o lumină de siguranță pe 
veranda uşor prăbuşită, dezvăluind o curte perfect 
întreţinută. Pe gard era bătută o scândură pe care scria 
numele firmei de peisagistică a lui Ash şi adresa de 
internet. 

— Îmi pare rău pentru faza cu Liam, s-a oprit Sean cu o 
mână pe poartă. O să am o discutie cu el. 

— Nu-ţi bate capul, frate. L-am auzit doar vorbind puţin 
cu tipa aia, însă mie nu mi-a zis nimic. Totul o să fie în 
regulă. 

Sean nu a zis nimic, dar şi-a trecut o mână peste bărbia 
tepoasă, într-un fel care sugera că ştie el mai multe despre 
nepotul său decât Kieran. A părut că mai vrea să spună 
ceva, apoi s-a răzgândit. Şi-a scos telefonul. 

— Săptămâna asta trebuie să cobor la epavă cam în 
fiecare zi. 

A deschis o aplicaţie meteo şi a verificat prognozele: 

— Să ziceţi dacă vreţi să veniţi şi voi, se pare că mâine 
vor fi condiţii destul de bune. Nu la fel de bune ca luni şi 
marţi, dar măcar voi fi acolo. Oricum, a ridicat Sean o 
mână în semn de rămas-bun, mă bucur că v-am văzut pe 

amândoi. Cum zicea şi Liv, hai să ne mai întâlnim o dată, 
când o fi şi ea liberă, da? 

Kieran şi Mia l-au urmărit cum urcă treptele de lemn, 
descuie uşa şi dispare înăuntru, zornăindu-şi cheile. Kieran 
s-a întors către Mia. Era obosit, dar brusc a realizat că nu 
îşi amintea când fuseseră ultima oară doar ei doi. 

Poate că trecuseră doar trei luni de atunci, dar părea cu 
mult mai mult. 

— Mergem puţin pe plajă? a întrebat el. 

Mia a zâmbit: 

— Sigur. 

S-au întors cu spatele la port şi au pornit ţinându-se de 
mână către sunetele oceanului, în noaptea de cerneală. 
Când au ajuns pe nisip, şi-au scos pantofii şi s-au îndreptat 
către apă. Orizontul era o linie neagră şi strălucitoare, 
suport discret pentru luminoasa lună şi o spuză de stele. 

— Chiar n-a zis nimic Liam mai devreme? a întrebat Mia. 

— Mie, nu. Doar fetei ăleia, Bronte. I-am auzit vorbind în 
bucătărie. 

— Ce i-a zis? 

— Ceea ce-ţi imaginezi. 

S-a lăsat tăcerea, niciunul dintre ei nemaivoind să spună 
ceva. Kieran era bucuros. Acesta era unul dintre lucrurile 
care îi plăceau mult la Mia, încă din seara în care se 
întâlniseră - reîntâlniseră, de fapt - într-un bar studenţesc 
mult prea gălăgios din centrul oraşului Sydney. 

Kieran scurgea ultimele picături dintr-o bere şi se 
simţea, ca de obicei în acei primi doi ani, epuizat de orice. 
Epuizat de studii, de prietenii care nu erau mai mult decât 
nişte cunoştinţe, de efortul de a deschide ochii în fiecare 
dimineaţă şi a-i închide în fiecare noapte. De viaţă, în 
general. Se lăsase o ceaţă atât de groasă, încât se 
obişnuise să meargă prin viaţă aproape orbeşte. 

— Da, e aproape în regulă, spusese nonşalant medicul 
campusului când Kieran fusese forţat să îşi facă 
programare la el, după ce adormise la cursuri în mod 
repetat. Suprasolicitare mentală. E un efect posttraumatic 
destul de obişnuit. Simţi că, atunci când dormi, e singurul 

moment în care poţi lua o pauză de la tine însuţi? 

În timp ce se gândea la o soluţie, îşi lovea dinţii cu 
degetul. 

— Poate n-ar fi rău să mai încerci o dată cu consilierea. 
O a doua opinie ar putea fi de ajutor. 

Kieran părăsise clinica cu vreo două numere de telefon 
în buzunar şi se dusese reticent la bar, unde nişte fete 
încercaseră să-i mai dea încă două. Nu-şi dorea cu 
adevărat decât să se ducă acasă şi să doarmă, dar era 
aniversarea cuiva - nu-şi putea aminti a cui anume - şi deja 
îl tot boscorodeau colegii că nu ieşea niciodată nicăieri. Îşi 
cumpărase o băutură şi tot trăgea de ea, minţind că era la 
a treia sau la a patra. 

Şi, chiar în momentul în care simţise că ar fi putut să-şi 
lase sticla goală pe tejghea şi să plece pe furiş, fără să-şi 
rămas-bun, din grămada de petrecăreţi de vineri seară 
ieşise cineva fix în calea lui: 

— Kieran? 

Se uitase clipind la femeia din faţa lui. 

— Da? 

— Salut! îşi atinsese ea clavicula. Mia Sum. 

Pe atunci avea un breton retezat în linie dreaptă şi 
ochelari, ceea ce îi dădea un aer destul de pronunţat de 
tocilară. Purta o rochie scurtă şi neagră, despre care ela 
aflat mai târziu că Mia credea că îi poartă noroc. Iar 
paharul din mâna ei, pe care el îl crezuse umplut cu apă cu 
gheaţă, se dovedise a fi un cocktail pe bază de vodcă - o 
invenţie proprie surprinzător de plăcută - pe care ea 
continua să îl numească şi după ani buni Măcelul Miei. 

— Am locuit în Evelyn Bay, adăugase Mia după ce 
observase că-i era dificil s-o recunoască în haosul din bar. 
Am fost... 

Şi a ezitat puţin. 

— ...prietenă cu Gabby? 

li pronunţase clar numele, ceea ce lui Kieran i se păruse 
interesant. Oamenii aveau tendinţa, în general, să-şi 
coboare vocile când aduceau vorba despre biata mult-prea- 
devreme-răposată Gabby Birch. 

Mia nu părea dornică să dezvolte subiectul, dar nici nu 
era nevoie. Kieran ştia acum de unde să o ia, însă îi era 
într-adevăr greu să asocieze imaginea fetei timide de care 
de-abia dacă îşi amintea cu femeia care stătea acum în faţa 
sa. 

Totuşi era clar că se gândea la persoana potrivită, 
pentru că nu mai locuiseră multe fete pe jumătate 
singaporeze în Evelyn Bay, în adolescenţa lui Kieran. Nici 
o alta, de fapt. Doar că Mia Sum pe care şi-o amintea era 
cu patru ani mai tânără decât el şi, de fiecare dată când 
trecuse pe lângă casa lui, părea să fi fost pe fugă către sau 
înapoi de la vreo lecţie de pian. Kieran nu credea că îşi va 
aminti mai multe despre fată, cu excepţia faptului că, aşa 
cum spusese Mia, fusese cea mai bună prietenă a lui 
Gabby, iar după furtună toţi îşi aduseseră aminte mult mai 
multe despre Gabbrielle Birch decât îşi putuseră închipui 
înainte că ştiau. 

Ştia că familia Miei se mutase, pe neaşteptate, la Sydney 
imediat cum poliţia îi îngăduise acest lucru, ceea ce lui 
Kieran i se păruse o idee foarte bună, şi atunci, şi acum. 

Mia continua să îl privească şi începuse să se încrunte 
uşor: 

— Kieran, eşti OK? 

— Da, răspunsese el automat. 

Cineva care încerca să ajungă la bar o împinsese pe Mia, 
însă ea se ţinuse bine pe picioare. 

— Vrei să mergem în altă parte? 

— Unde? 

— Nu ştiu. Oriunde altundeva. 

Şi el se săturase de locul acela, iar invitaţia îi sunase 
surprinzător de bine. 

— Da, zisese el. OK. 

leşiseră în aerul cald al oraşului şi merseseră puţin, 
până când Mia arătase înspre o bancă şi se aşezaseră pe 
ea, înconjurați de gunoaie, un petic de iarbă ofilită şi 
zgomotele oraşului Sydney după lăsarea întunericului. 
Evitaseră acel subiect vechi pe care îl aveau în comun şi 
discutaseră în schimb despre alte lucruri - viaţa la oraş, 

stagiatura lui Kieran la clinica de fizioterapie, care îi putea 
aduce o slujbă dacă reuşea să termine studiile, licenţa în 
biologie a Miei şi colegul ei rasist cu care era nevoită să 
împartă laboratorul până la finele anului -, până când Mia 
se întinsese şi îşi căutase telefonul, ca să se uite la el. 

— S-a făcut târziu, zisese ea. Ar trebui să plec. 

— Deja? 

Kieran se uitase şi el la ceas şi fusese surprins de cât de 
târziu se făcuse. 

— Mda. În plus, îl privise Mia de sub bretonul ăla al ei, 
probabil că mâine-dimineaţă te trezeşti devreme, nu-i aşa? 

— Cum adică? 

Mia zâmbise: 

— Adică pari genul ăla de tip care merge la sală şi trage 
tare de fiare chiar şi duminica dimineaţă. | 

— Nu la sală, îl luase gura pe dinainte. Înot. 

Ea clipise. 

— Serios? 

Tonul de flirt se topise într-o clipă, iar chipul îi fusese 
traversat rapid de o expresie de tristă surprindere. Se 
lăsase pe spătarul băncii şi îi pusese o mână caldă pe 
spate: 

— O, Kieran. 

Kieran stătea acum pe plajă, la ani distanţă de la acea 
întâlnire, dar cumva încă înapoi în Evelyn Bay. S-a întins 
către ea, pe nisip, şi a luat-o de mână. Trecuse deja ceva 
vreme de când îşi lăsase bretonul să crească, folosea 
lentile de contact acum, iar despre rochia neagră nu mai 
ştia nimic. Ea încă mai savura câte un Măcel, doar că acum 
era preparat în micuța lor bucătărie şi servit într-un pahar 
simplu, fără picior, luat din dulap. Viaţa avea un ritm mai 
liniştit acum, iar el încă era uşor surprins cât de mult îi 
plăcea aşa. Seri petrecute în casă şi fără să existe supărări 
când celălalt ar vrea să zâmbească, dar îi vine să caşte. 

— Scuze, a zis ea acoperindu-şi repede gura. 

Vântul îi sufla părul peste faţă. 

— Ai vrea să ne întoarcem? Sunt atât de... 

A căscat încă o dată. 

— Ştiu. Şi eu. 

S-au ridicat şi şi-au curăţat nisipul de pe ei. Plaja li se 
întindea înainte, în penumbră. Casa părinţilor lui Kieran se 
afla la doar zece minute distanţă de mers pe linia țărmului, 
însă i s-a părut că Mia ezita din cauza nopţii. 

— Ne întoarcem pe drum? a întrebat el, iar ea a 
încuviinţat. 

S-au oprit sub un felinar, în locul în care poteca 
nisipoasă întâlnea tarmacul? de pe Beach Road, şi s-au 
sprijinit de gard cât şi-au încălţat pantofii. Nu exista un 
trotuar propriu-zis, dar nici trafic nu era pe-acolo, aşa că 
au mers unul lângă altul pe fâşia improvizată de natură de- 
a lungul căreia stăteau aliniate cabanele de la marginea 
plajei. Cele mai multe dintre case erau cufundate în 
întunericul somnului, doar ici şi colo se vedea luminată 
câte o fereastră. Clădirile blocau vederea înspre mare, dar 
Kieran putea auzi valurile spărgându-se de țărm. 

— Ce părere ai despre faptul că Liv şi Ash sunt 
împreună? a întrebat Mia deodată. 

Kieran se gândise la cei doi mai devreme, la „Surf and 
Turf”. Era ceva la cuplul lor de care nu reuşea să se 
prindă. Putea fi doar povestea veche, desigur. Trecuse 
mult timp de atunci, pentru toţi. Însă aveau, vag, şi acea 
latură combativă care le place unora dintre cupluri, dar pe 
care Kieran personal o considera obositoare, chiar şi din 
postura de spectator. 

— Nu ştiu, a spus el şi chiar aşa şi era. Tu ce crezi? 

— Sper doar să nu fie numai o joacă pentru el. 

N-o să fie, a vrut să spună Kieran, însă s-a oprit. 
Vorbeau totuşi despre Ash. Ar fi putut fi. 

— Ai observat cum... a început Mia, apoi s-a oprit, la 
auzul unui huruit slab. 

Kieran a remarcat şi el huruitul, în acelaşi timp. Şi-a dat 
seama ce era cu doar o fracțiune de secundă înainte ca 
maşina să apară din curbă şi huruitul să devină vuiet de-a 
dreptul, pe măsură ce automobilul se îndrepta cu viteză 


2 Material folosit la construcţia drumurilor, amestec de macadam cu 

spre ei, cu faza lungă aprinsă. 

— Ai grijă! 

Kieran a ridicat un braţ să o tragă pe Mia, dar aceasta 
era deja în afara drumului, cu spatele lipit de gardul 
grădinii cuiva. Maşina a trecut cu zgomot pe lângă el, 
gălăgioasă şi strălucitoare în liniştea împietrită a noptii, 
urmată de un val de curent. Nu fusese chiar atât de 
aproape cât să îi atingă, însă inima lui Kieran stătea să 
explodeze, iar capul îi vâjâia. S-a gândit la Audrey dormind 
în pătuţul ei de acasă şi la ceea ce li s-ar fi putut întâmpla 
şi a simţit cum i se face rău. 

Au continuat să urmărească cursa maşinii pe drum. 
Luminile roşii din spate i-au clipit, din ce în ce mai mici, 
până când maşina a cotit şi a dispărut cu totul. Apăruse şi 
dispăruse în câteva clipe, iar singurele sunete care se 
auzeau acum erau, din nou, respiraţia lor şi clipocitul uşor 
al valurilor. 

— O, Doamne! a izbucnit Mia într-un râs de uşurare. 
Oare ce o fi atât de important cât să merite graba asta? 
Practic, nu există nimic în oraşul ăsta care să nu poată 
aştepta. 

— Ştiu. Eşti bine? 

— Da, doar că m-a luat prin surprindere. 

Au plecat mai departe. Au trecut pe lângă Cabana 
Pescarilor, unde se vedeau strălucind câteva lumini, apoi 
au ajuns la casa părinţilor lui Kieran, care era cufundată 
complet în întuneric. S-au furişat pe poteca de la intrare, 
iar Kieran a deschis uşa, aproape împiedicându-se de 
mormanul de cutii cu lucruri pregătite pentru mutare şi 
îngrămădite în hol. Mia s-a dus imediat la Audrey, care 
dormea profund în pătuţul ei de călătorie aşezat în colţul 
vechiului dormitor al lui Kieran. Uşa camerei părinţilor lui 
era închisă, însă Verity lăsase un bilet cu cantitatea exactă 
de lapte praf pe care o băuse Audrey - bilet pe care Mia l-a 
citit în timp ce Kieran se dezbrăca. 

În zece minute, erau amândoi în pat. Puseul de 
adrenalină de mai devreme îşi încetase efectul, lăsând în 
urma sa doar o epuizare tulbure. Mia era pe jumătate 

adormită încă pe când a spus noapte bună. Kieran asculta 
zgomotul valurilor, de dincolo de geamuri. 

A închis ochii şi a adormit şi el, buştean. Şi-a schimbat 
poziţia doar o dată, în timpul unui vis adânc, când a auzit o 
uşă trântindu-se. 

Capitolul 5 


Când s-a trezit, Kieran era singur. A mijit ochii când a 
întâlnit raza de lumină strecurată printr-o crăpătură din 
oblon. Aşternutul de pe partea Miei era răvăşit, iar 
cearşaful rece. Şi-a ridicat capul şi a observat că şi pătuţul 
lui Audrey era gol. 

Dispăruseră şi fusta, şi bluza pe care le întinsese Mia pe 
scaun, aseară. Kieran n-o simţise ridicându-se din pat. A 
oftat şi s-a întins pe spate, simțindu-se vinovat şi uşurat 
deopotrivă. De o lună încoace, pe lângă mesele nocturne, 
Audrey căpătase obiceiul de a-şi începe ziua înainte de 
răsărit şi încercaseră să se trezească în schimburi. Era 
aproape sigur - ba chiar foarte sigur - că azi fusese rândul 
lui. S-a uitat la ceas. Era trecut de opt. De asta se simţea 
atât de neobişnuit de odihnit. Pentru un tată - cuvântul 
încă îi era străin - se putea spune că era un lux să se 
trezească la ora asta. 

Kieran s-a ridicat din pat şi şi-a pus şortul de baie şi 
tricoul. A găsit pe telefon un mesaj de la Mia, trimis mai 
devreme, în care spunea că ieşise din casă pentru a evita 
să trezească pe toată lumea. I-a răspuns. OK. 

Ajuns în hol, podeaua a trosnit sub tălpile sale goale, iar 
el s-a oprit. S-a uitat în jos. Un strat subţire de nisip 
acoperea lemnul. Cineva călcase deja pe el, cel puţin o 
dată, urmele de paşi erau vizibile. 

Oare el şi Mia îl aduseseră în casă azi-noapte? A 
observat pantofii lăsaţi la intrare, imediat lângă uşă, însă 
ştia prea bine cum se putea răspândi peste tot nisipul ăsta. 
De perete erau sprijinite o mătură şi un făraş, oarecum la 
întâmplare, de parcă cineva lăsase treaba la jumătate. Din 
bucătărie se auzeau vocile înăbuşite ale părinţilor lui 
Kieran. A ascultat puţin, dar Mia nu se auzea, nici Audrey. 
Probabil că erau încă plecate. 

Kieran a luat mătura. Nu fusese mare lucru, iar un 
minut, două, mai târziu, după ce a golit făraşul în coşul de 
gunoi de la baie, a înşfăcat un prosop vechi, de plajă. Dacă 

voia să înoate, acum era un moment la fel de bun ca 
oricare altul. Nu-i plăcea să rateze o zi şi nici nu făcuse 
asta decât foarte rar în ultimii doisprezece ani, de când 
prima doctoriţă de la spitalul din Hobart trăsese acel 
serios semnal de alarmă. 

Kieran nu îşi amintea numele ei, însă îşi amintea cum 
venise în salonul lui, îşi pusese jos clipboardul şi îşi trăsese 
scaunul pentru vizitatori lângă patul lui. Avea părul cărunt, 
tuns scurt, şi faţa aceea obosită şi îngrijorată a cuiva care 
le-a văzut pe toate şi ar prefera să nu le mai vadă 
niciodată. 

— Ei bine, ascultă-mă cu atenţie, îi spusese ea. 

Kieran fusese adus la spital cu mai puţin de douăzeci şi 
patru de ore înainte şi încă se simţea în stare de şoc. 

— Pentru că este important, continuase ea. 

Kieran încercase să se concentreze, cu toată greutatea 
şi durerea pe care le simţea în plămâni. 

— Toate astea, spusese ea arătând cu pixul către corpul 
lui, se vor vindeca. O să te faci bine. Tu va trebui însă să te 
concentrezi pe cap. Pentru că asta îi aduce pe oameni 
înapoi aici mult mai des decât ai vrea să ştii. 

Doctoriţa a făcut o pauză, să îi dea timp să aprofundeze 
asta, apoi a continuat: 

— Oamenii pot reacţiona greşit când nu ştiu ce reacţie 
să aibă faţă de ceva. E un lucru valabil pentru toţi, dar în 
special în cazul bărbaţilor, care se pot trezi foarte repede 
în locuri în care n-ar vrea să se afle. Şi vorbesc acum 
despre agresiuni, despre probleme de familie, despre 
alcoolism. 

Le bifase pe rând, pe degete: 

— Droguri, chestii sexuale, prostituate, pornografie cu 
violenţă. Şi tu, Kieran... 

Se holbase la ea: 

— Eu, ce? _ 

— Un tip ca tine... Cât ai? Optsprezece ani? Intr-o 
situaţie ca asta? Eşti candidatul ideal pentru aşa ceva, 
prietene. Ideal. 

Doctoriţa îşi îndulcise tonul: 

— Ai putea ajunge aşa, cu mare uşurinţă. De aceea 
vreau să mă asigur că nu se va întâmpla asta. Nu te lăsa 
doborât acum, bine? O să ai multe de înfruntat, emoţional 
vorbind, deci pregăteşte-te. Trebuie să-ţi găseşti o cale de 
ieşire care să nu presupună moarte, suferinţă sau 
închisoare. Deci te rog să mă iei în serios când îţi spun că 
trebuie să-ţi găseşti ceva pozitiv, care să te ajute. 

În ziua în care fusese externat, Kieran mersese 
împreună cu Verity acasă, îşi lăsase geanta jos şi o luase 
pe hol direct către uşa din spate. Îşi dăduse jos hainele de 
pe el şi, doar în chiloţi, se aruncase în mare şi înotase şi 
înotase şi înotase. 

A deschis debaraua din hol să pună la loc mătura şi a 
trecut prin faţa următorului dormitor. A încetinit pasul. 
Aparţinuse pe vremuri fratelui său mai mare, Finn, însă la 
un moment dat Kieran şi părinţii săi începuseră să se 
refere la el doar ca „cealaltă cameră”. 

„Cealaltă cameră” era o denumire OK. De când murise 
Finn, Brian şi Verity încercaseră să folosească spaţiul în 
diverse moduri, ca birou sau ca sală de sport. N-o 
spuseseră niciodată cu voce tare, dar Kieran ghicise că nu 
le era uşor să-şi petreacă timpul acolo, pentru că în ultimii 
ani devenise preponderent un spaţiu de depozitare. Era o 
cameră plină de tot felul de catrafuse de care nu aveau 
nevoie aproape niciodată, ceea ce oferea dublul beneficiu 
de a folosi respectiva cameră, dar de a intra acolo foarte 
rar. 

Totuşi uşa era întredeschisă acum, iar Kieran a împins-o 
cu un deget, ca să o deschidă. In afara cutiilor de carton 
aplatizate şi stivuite lângă perete, arăta aproape aşa cum 
se aşteptase. S-a oprit însă la vederea patului liber, 
amplasat în mijlocul acelui haos: era pregătit pentru 
dormit. 

Cearşaful nu fusese întins cu prea multă grijă. O cană 
murdară de cafea zăcea lângă pat, alături de o carte lăsată 
deschisă, cu faţa-n jos, pe post de semn de carte. Pe 
cotorul cărţii erau agăţaţi ochelarii lui Verity. Probabil că 
dormea acolo, cel puţin uneori. Kieran nu îşi amintea să-i fi 

văzut vreodată pe părinţii săi dormind separat. S-a uitat 
către pat acum şi s-a întrebat oare ce însemna asta. 

A găsit-o pe Verity în bucătărie, aplecată spre masă şi cu 
o lingură plină de cereale în mână. O ridicase la nivelul 
gurii, încercând să îi găsească echilibrul fără să îi pese că 
laptele se vărsa şi se scurgea pe podea. A îndreptat lingura 
către Brian Elliott care a deschis puţin gura, cât să poată 
spune: 

— M-am săturat. 

— Dar n-ai mâncat nimic. 

Kieran a intrat în bucătărie, iar Verity s-a uitat către el, 
făcându-i semn către cafeaua proaspătă, înainte să îşi 
întoarcă atenţia către soţul ei. 

Părinţii lui Kieran obişnuiseră să concureze împreună la 
triatloanele locale. Acum patru ani, Brian câştigase locul al 
doilea la categoria peste cincizeci de ani. Verity a atins 
lingura de buzele soţului ei şi le-a forţat uşor să se 
deschidă, iar el a deschis gura ca un copil mic. 

Kieran i-a privit până când Verity s-a întors către el: 

— Cum a fost la „Surf and Turf”? 

Kieran a ridicat din umeri. La masă, tatăl său refuza o a 
doua înghiţitură. 

— Bine. Ai văzut-o pe Mia azi-dimineaţă? 

— Nu. Te rog să mănânci, Brian. Nu e aici? 

— A scos-o la plimbare pe Audrey. 

Kieran şi-a verificat telefonul. Niciun mesaj nou. 

Şi-a tras un scaun şi a dat la o parte o cutie, ca să se 
poată aşeza. Capacul nu era sigilat, iar Kieran s-a blocat 
când a văzut ce era înăuntru. 

În cutie se aflau haine de-ale mamei sale, împăturite 
atent alături de ceea ce nu putea să numească altfel decât 
gunoi menajer pe cale de putrefacție. Puloverul crem 
tricotat chiar de Verity avea acum o pată întunecată pe 
piept, în locul în care un pliculeţ de ceai „sângerase” 
direct pe lână. O coajă maronie de banană fusese îndesată 
în buzunarele unei perechi de pantaloni lungi. 

Kieran s-a uitat o vreme, încremenit, la conţinutul cutiei, 
apoi a întins-o către mama sa fără să spună nimic. Verity a 

aruncat o privire rapidă şi a ridicat din umeri drept 
răspuns la întrebarea lui tăcută: 

— Ştie că ne mutăm. 

Apoi s-a întors iar către Brian, cu bolul de cereale în 
mână: 

— M-a văzut făcând bagajele şi vrea să ajute şi el, deci 
pune înăuntru tot ce găseşte, a explicat ea privind roată 
prin cameră. A stricat câteva chestii. 

— Îngrozitor. 

Verity nu a răspuns, doar a adâncit lingura în bol după o 
altă porţie de cereale. 

— Mama? 

— Da? 

— Ar fi trebuit să îmi spui. De ce nu mi-ai spus că e aşa? 

— Aveai destule pe cap. O ai pe Audrey acum. Munca. 

Verity s-a uitat în ochii lui, cu calm: 

— Mă pot descurca cu tatăl tău. E în regulă. 

— Ba nu este, mamă. Nu este deloc în regulă. Este chiar 
foarte rău. 

— Înţeleg de ce crezi asta. 

Şi iată cum apărea din nou, cu precizie de ceasornic. 
Ascultarea activă care o pasiona atât de mult pe Verity. 

Kieran a ignorat-o şi a încercat din nou: 

— De cât timp dormi în cealaltă cameră? 

— Nu de mult. Şi doar uneori. 

Verity a renunţat să mai încerce cu cerealele şi s-a 
ridicat să pună bolul în chiuvetă. 

— Se cam agită puţin noaptea. 

Kieran şi-a dat seama că vorbeau despre Brian ca şi cum 
nu ar fi fost acolo. S-a întrebat ce părere ar fi avut despre 
asta grupul online de susţinere din care făcea parte acum 
Verity - putea să parieze că mama lui făcea parte din aşa 
ceva. 

— Nu e prea târziu să găsim ceva în Sydney, mamă, a zis 
el. Pentru amândoi. 

— Ba este. Şi am mai discutat despre asta. 

— Ştiu, dar... 

— O mutare în alt stat ar fi foarte dificilă pentru tatăl 

tău. 

— Da, dar s-ar obişnui până la urmă. Şi ar fi mai bine 
pentru tine. N-ar trebui să te descurci singură cu treaba 
asta. Mia şi cu mine am fi aproape. Şi Audrey. Ar putea fi 
un nou început. 

Verity nu a răspuns nimic, însă Kieran simţea că ştie ce 
gândeşte mama lui. Verity Elliott nu-şi dorea un nou 
început. Işi dorea ca lucrurile să fie aşa cum fuseseră 
înainte. Dar Kieran ştia că nu ar fi spus niciodată asta cu 
voce tare. Cumva previzibil, Verity a luat o gură de cafea şi 
s-a uitat la prosopul de plajă aruncat pe spătarul scaunului 
lui Kieran: 

— Te duci să înoţi? 

— Am putea să nu schimbăm subiectul? 

— Nici nu intenţionam asta, s-a uitat Verity către el, din 
cealaltă parte a bucătăriei. Voiam să te întreb dacă 
reuşeşti să faci faţă situaţiei. A 

— O, a înghiţit în sec Kieran. Da, cred că da. In fine, 
toată treaba asta cu tata este... 

A încercat să găsească cuvântul potrivit. 

— Provocatoare? l-a ajutat Verity. 

— Mda, cam aşa ceva. 

Kieran voise să spună de rahat, dar, desigur, mergea şi 
asta. 

— Este... a început Verity să spună ceva, apoi s-a oprit, 
ezitând. 

Kieran a aşteptat, chiar foarte curios să afle ce voia să 
spună, aici, în bucătăria ei plină de cutii pe jumătate 
umplute cu haine pătate de gunoi, pus acolo de un bărbat 
care îi stătuse alături patruzeci de ani şi care o privea 
acum de parcă ar fi fost o străină. Verity privea ţintă şi 
uşor încruntată în cana ei de cafea. A urmat o tăcere 
lungă, în care singurul sunet a fost ticăitul ceasului de 
bucătărie, ce se auzea dintr-o cutie aşezată lângă blat. 
Apoi a tras aer adânc în piept. Când şi-a ridicat privirea, 
avea din nou expresia neutră dinainte. 

— Să nu uităm, Kieran, că senzaţia de nesiguranţă sau 
de anxietate e perfect normală înainte de o mare... 

A făcut o pauză când Kieran s-a ridicat brusc în picioare. 
Nu. Nu avea nici cea mai mică intenţie să asiste lao 
sesiune de frica de schimbare e naturală, organizată de 
mama lui. Mai făcuse dintr-astea, chiar mai multe, cu 
oameni a căror meserie era asta. 

— Dacă nu vrei să vorbim despre asta, a spus el, mă pot 
duce să înot. 

Expresia senină a lui Verity nu s-a schimbat: 

— Credeam că vorbim. 

— Chiar credeai asta? 

S-au uitat unul la altul pe deasupra cutiilor. Apoi Verity 
a spus: 

— În regulă. 

Masca nu i s-a clintit de la locul ei. 

— Să ai grijă în apă! 

Cuvintele îi erau uşoare ca fulgii. Kieran s-a holbat la 
mama lui. Ea i-a susţinut privirea. Pur şi simplu nu-şi putea 
da seama dacă făcea mişto de el. Şi-a luat tacticos 
prosopul şi a ieşit din bucătărie, cu grijă să nu trântească 
uşa după el, în caz că mai conta asta. 

— Unde se duce Finn? 

Întrebarea lui Brian a plutit în aer. Verity nu s-a obosit 
să îl corecteze. 

Ajuns la uşa din spate, Kieran a trecut peste câteva fire 
de nisip care îi scăpaseră şi le-a împrăştiat la ieşirea 
abruptă în verandă. S-a uitat către ocean, în speranţa că o 
va vedea pe Mia mergând desculţă prin apa mică de la mal 
sau întinsă pe prosop, alături de fiica lor. 

Dar nici urmă de Mia. Nici de Audrey. Plaja din spatele 
casei lor era pustie. 

Kieran şi-a scos telefonul şi i-a mai trimis un mesaj. 
Unde sunteţi? 

A luat-o către plajă, pe cărarea îngustă şi bine 
bătătorită. S-a oprit în buza valurilor şi s-a întors să 
privească în jur, cu mâna streaşină deasupra ochilor. 

Înspre nord, valurile îşi rostogoleau spuma pe nisip, în 
depărtare se vedeau două bărci care pluteau în bătaia 
vântului. 

Înspre sud... Kieran a înţepenit. 

Înspre sud, la doar câteva minute de mers, a văzut 
adunat un mic grup de oameni. Stăteau în picioare, 
nemişcaţi şi băgaţi unii în alţii, cu capetele plecate şi câinii 
ţinuţi strâns în lese. Cu toţii priveau ceva ce se petrecea la 
linia țărmului. Putea simţi de la distanţă, pulsând cumva, 
nenorocirea. 

Kieran ştia ce se întâmpla acolo, chiar şi fără sclipirea 
albastră a vreunei uniforme. Chiar şi fără ca banda poliţiei 
să fluture legată de ţăruşi improvizaţi, în jurul a ceea ce 
acum putea să îşi dea seama că era Cabana Pescarilor. În 
Evelyn Bay, un singur lucru putea atrage atâţia oameni pe 
țărm. 

Kieran a lăsat să-i cadă prosopul şi a luat-o la fugă. 

Capitolul 6 


Nu erau ele, se gândea Kieran în timp ce încerca să 
prindă viteză, dar călcâiele i se afundau în nisip. Nu Mia şi 
Audrey se aflau la picioarele acelei mulţimi. 

Nu erau ele, căci până acum ar fi bătut cineva la uşa 
părinţilor săi. Lui Kieran nu i s-ar fi putut permite să stea 
iritat la masa din bucătăria mamei sale, în timp ce afară s- 
ar fi petrecut astfel de lucruri, la doar câteva sute de metri 
distanţă. 

Nu erau ele, pentru că feţele cam uitate, dar familiare 
ale vecinilor, care s-au întors acum spre el, ar fi fost cu 
siguranţă pline de compasiune. 

Nu erau Mia, nici Audrey, şi-a spus Kieran pe când se 
oprea, cu suflul arzându-i în piept, pentru că pur şi simplu 
nu ar fi putut suporta să fi fost ele. 

Avea dreptate. 

Mica mulţime s-a dat un pic la o parte, suficient pentru 
ca el să poată vedea motivul care dusese la formarea 
acestui priveghi tăcut. Şi nu erau ele. Nu era Mia, 
nemişcată şi cu părul răsfirat pe nisipul ud, cu florile 
albăstrii ale răcelii cadaverice pe braţele goale. Nu era 
Mia cea întinsă fără răsuflare pe țărm, în uniforma aceea 
distinctivă, de  chelneriţă, a cărei culoare portocalie 
devenise mai puţin strălucitoare, din cauza apei mării. 

Nu era Mia. Nici măcar Olivia nu era, slavă Domnului, 
deşi banda din plastic a poliţiei, tremurând scânteietoare 
în bătaia brizei, delimita în mod clar poteca ce ducea 
direct către Cabana Pescarilor. 

Era Bronte. 

Primul gând al lui Kieran a fost unul de pură şi ruşinată 
uşurare. Şi-a acoperit imediat faţa cu mâinile, îngrozit că 
şi-ar putea da seama cineva. A răsuflat adânc. 

— Se ştie ce s-a întâmplat? a întrebat-o pe femeia care 
stătea lângă el şi al cărei nume era sigur că ar fi trebuit să 
şi-l amintească. 

Îşi aducea aminte de ea, aşezată pe terasa părinţilor ei, 

sorbind vin când se organizau grătare. Femeia a clătinat 
din cap, cu părul cenuşiu umflat de vânt, în timp ce câinele 
trăgea în lesă. 

— N-au zis. Am auzit că a găsit-o colega ei de 
apartament. 

— Olivia? a întrebat Kieran privind către poarta Cabanei 
Pescarilor, acum împrejmuită cu bandă. 

Femeia a încuviinţat, dar nu a mai spus nimic, privind fix 
către linia orizontului. Privirea lui Kieran s-a furişat înapoi 
la Bronte. 

Fata era întinsă pe o parte, paralelă cu linia țărmului şi 
cu spatele la ocean. Braţele îi atârnau moi, iar faţa îi 
fusese apăsată în nisip. Şuviţele atent întreţinute erau 
acum încâlcite şi îşi pierduseră strălucirea. lar ochii de 
păpuşă îi erau închişi. 

Lui Kieran îi reveni brusc în minte imaginea ei, atât de 
diferită de cea de acum, când fugea pe mal după pălăria lui 
Audrey, cu ochii înspre ocean şi râzând frustrată. 

Un poliţist tânăr, pe care Kieran nu l-a recunoscut, 
stătea pe linia țărmului, cu bocancii uzi şi murdari de 
nisip. Păzea spaţiul dintre Bronte şi curioşii care se 
adunaseră la o distanţă respectuoasă de ea. Stătea totuşi 
cu o palmă uşor ridicată, ca şi cum ar fi vrut să ţină la 
distanţă pe oricine ar fi încercat să se apropie mai mult. 
Nimeni nu mişca însă. 

— N-ar fi trebuit să o ia de aici? a mormăit cineva după 
ce coada unui val mai puternic a udat nisipul atingând 
aproape marginea uniformei portocalii a fetei. 

Polițistul tânăr habar nu avea ce ar fi trebuit să facă, 
până şi Kieran îşi putea da seama de asta. Cel mai 
probabil, tipul îşi petrecuse vara căutând portofele 
pierdute şi minori consumatori de alcool. Ofiţerul se tot 
uita, disperat, către Cabana Pescarilor şi a părut uşurat 
când s-a deschis în sfârşit uşa din spate şi s-a auzit o voce 
strigând: 

— Hei! Ocoliţi naibii zona! 

Un al doilea ofiţer de poliţie ieşise pe terasă şi arăta cu 
degetul în direcţia unui cuplu care ieşise la plimbare cu 

câinele. Se desprinseseră din cercul spectatorilor şi acum 
încercau să scurteze drumul înapoi pe lângă poteca 
împrejmuită. 

Kieran l-a recunoscut pe al doilea poliţist. Fusese şi el 
cândva ca ofiţerul tânăr şi pierdut. Cu doisprezece ani în 
urmă, era agentul Chris Renn, un puşti dornic să facă o 
figură frumoasă în prima sa misiune. Acum, la aproape 
patruzeci de ani şi ofiţer al poliţiei oraşului, Renn nu mai 
părea nici puşti, nici dornic să demonstreze ceva. 

Părul lui Renn se împuţina prematur încă de pe atunci, 
iar capul lui complet chel acum lucea sub un strat subţire 
de protecţie solară. Arătase mereu în formă, iar lui Kieran 
îi părea evident că, la fel ca el, mergea des la sală, chiar 
dacă acum, cel mai probabil, trebuia să tragă mai tare 
decât fusese obişnuit. 

Renn i-a urmărit pe cei doi cum au şters-o rapid, cu 
câinele trăgând tare de lesă. A dat o dată din cap şi a 
bombănit ceva de genul incredibil, apoi a dispărut 
înăuntru. Uşa s-a închis cu zgomot, iar pe țărm, poliţistului 
tânăr i-a căzut din nou faţa. 

Kieran s-a întors cu faţa către Cabana Pescarilor. Peste 
un gard vechi şi şubred şi o grădină nisipoasă se vedea o 
fereastră mică. Cel mai probabil, de la dormitorul din 
spate, presupunând că împărţirea casei se asemăna cât de 
cât cu a părinţilor săi. Deci camera lui Bronte. Aşa spusese 
Olivia aseară, că fereastra ei dădea înspre plajă. 

A crezut că aude ceva în spatele casei, în vreo două 
nopti la rând. 

Olivia mai spusese şi asta. 

Kieran s-a uitat la fereastră şi şi-a imaginat-o pe Bronte 
privind afară în întuneric. Ascultând. I-a aruncat o privire 
poliţistului tânăr, apoi din nou către casă. Probabil că 
aveau să afle toate astea de la Olivia, s-a gândit el, apoi a 
tresărit la auzul bipului făcut de telefonul din buzunar. L-a 
scos şi a citit mesajul. Mia. Un nou val de uşurare, 
amestecat cu bucurie. 

Sunt lângă „Surf and Turf”. Unde eşti? 

Aproape imediat, un al doilea mesaj: Se întâmplă ceva 

pe plajă. 

A tastat un răspuns: Știu, sunt aici. Vin spre tine. Vorbim 
când ajung. 

Răspunsul a fost rapid: Ce se întâmplă? Ceva rău? 

Kieran s-a uitat din nou la Bronte. Era desculţă şi i se 
vedeau unghiile vopsite roz. Nişte alge i se lipiseră de 
obraz. Au fâlfâit o vreme în vânt, înainte de a se i se lipi de 
buze, maronii şi lucioase. Fata nu s-a mişcat. 

Da. 

Ceva foarte rău. Kieran s-a întors şi s-a îndepărtat puţin 
de mulţime, destul de neîncrezător pe picioarele sale. În 
timp ce păşea pe nisip, a avut senzaţia că în casă se 
mişcase ceva şi a tresărit. Prin fereastra de la dormitor, 
care fusese goală, putea vedea acum o siluetă, obturată de 
reflexia în geam. 

Kieran a mai făcut un pas, schimbând puţin unghiul din 
care cădea lumina, şi a putut astfel să îl recunoască pe 
sergentul Renn. Ofiţerul era aplecat, cu telefonul fixat 
între umăr şi bărbie. Încuviinţa băţos şi părea să 
mâzgălească ceva într-un carneţel. A mai ascultat o vreme, 
apoi a închis telefonul şi s-a îndreptat de spate. 

Renn a rămas apoi nemişcat, uitându-se pe fereastră, 
peste nisip, în largul oceanului. Apoi Kieran l-a văzut 
ridicându-şi o mână şi trecându-şi-o încetişor peste faţă. 
Nu mai e un tânăr poliţist, s-a gândit Kieran. Trecuse 
multă vreme de când Chris Renn încetase să mai fie aşa. 

Sergentul Renn a mai rămas nemişcat un minut, poate 
că se gândea şi el la acelaşi lucru. Apoi s-a întors brusc şi 
fereastra camerei lui Bronte a rămas din nou goală, 
reflectând doar cerul în geam şi marea şi coama albă a 
valurilor care se spărgeau în spatele unei forme 
întunecate, departe, pe nisip. 

Capitolul 7 


Kieran a găsit-o pe Mia aşteptându-l în faţă la „Surf and 
Turf”. O avea pe Audrey în sling, lipită de piept. Uşa 
restaurantului era închisă, iar luminile, stinse, însă pe- 
afară locul începea să se aglomereze. Se formau grupuri 
mai mari sau mai mici şi se risipeau pe măsură ce 
curiozitatea trecătorilor matinali era trezită de feţele 
solemne şi şoaptele înfundate. Kieran s-a strecurat prin 
mulţime şi le-a cuprins pe Mia şi pe Audrey într-o 
îmbrăţişare atât de strânsă, încât fiica sa a scos un țipăt. 

— Scuze, micuţo, i-a spus el. Doar mă bucur foarte tare 
că vă văd. 

A mângâiat-o pe cap, însă mâna i s-a oprit brusc. Fetiţa 
purta pălărioara galbenă cu flori pe care Bronte i-o 
pescuise din cutia cu obiecte pierdute. După felul în care 
Mia se juca nervos cu marginea ei, Kieran şi-a dat seama 
că auzise veştile. 

O femeie a tuşit uşor: 

— Vii de pe plajă, Kieran? 

Kieran s-a întors spre femeia vopsită blond, de vârstă 
mijlocie, care se tot strâmba la Audrey. Era îmbrăcată în 
uniforma familiară, portocalie, de chelneriţă, iar Kieran a 
ştiut imediat, fără să fie nevoie să îi citească numele de pe 
ecusonul din piept, că o chema Lyn. Lucrase dintotdeauna 
la „Surf and Turf”. 

— Da, acum am venit de acolo. 

— Se spune că e vorba de Bronte? 

El a încuviinţat. 

Lyn a strâns puternic din buze. Apoi a scos un pachet de 
ţigări din buzunar şi a făcut un pas în spate, îndepărtându- 
se de Audrey, ca să-şi aprindă una. 

— Era drăguță, a zis ea. Bronte. 

— O cunoşteai bine? 

Lyn a ridicat din umerii tensionaţi. 

— Putin, cred. Nu seamănă cu ceilalţi sezonieri care uită 
că au venit aici să muncească. Nu şi Bronte. Chiar şi în 

ultima vreme, când ştia că i-au mai rămas doar vreo două 
săptămâni de lucru, ea continua să-şi facă toate turele. 
Ştia să se poarte şi cu clienţii, inclusiv cu cei dificili. Ba 
chiar mai ales cu cei dificili, uneori. 

Lyn a tras scurt din ţigară, apoi a eliminat fumul pe nas, 
iar gura i s-a făcut la loc o linie subţire. A scuturat scrumul 
cumva în direcţia plajei: 

— Acolo e al naibii de întuneric, mereu am zis asta. Nu e 
sigur. 

Kieran şi-a amintit noaptea trecută, când stătea la mal 
cu Mia. Cum aveau luminile portului în spate şi fâşiile de 
nisip din faţa lor dispăreau în întuneric. Cum îi fusese 
teamă Miei să meargă prin beznă până acasă. Şi nu 
merseseră. Au luat-o pe alt drum. Îşi putea da seama după 
faţa Miei că se gândea la acelaşi lucru. 

— Am discutat problema cu consiliul, a continuat Lyn, 
mişcând nervos din degete. Le-am spus că e nevoie de 
nişte becuri acolo. De două ori le-am spus asta. E în 
procesele-verbale de la şedinţele anuale. Dar unora dintre 
localnici nu le-a plăcut ideea, ştii? Ziceau că le-ar fi greu să 
adoarmă. Şi le-am zis, vin oameni de peste tot aici, în fine, 
de pe continent, ei nu ştiu cum e cu apa. Adică Bronte era 
din Canberra. Probabil că nici nu înota bine... 

— Au piscine şi în Canberra, a spus răstit Mia. 

Kieran a clipit. Era ceva neobişnuit pentru ea. Se juca 
din nou cu pălărioara lui Audrey, tot scoţându-i-o de pe cap 
şi punând-o la loc. 

Lyn s-a uitat la ea printr-un văl de fum de ţigară. A 
arătat din cap către oceanul ale cărui valuri se spărgeau 
dincolo de linia copacilor: 

— Aia nu e apă de piscină. 

Kieran a dat din cap: 

— Oricum, nu cred că Bronte ieşise să înoate, a spus el 
şi ambele femei s-au uitat la el. Era îmbrăcată cu hainele 
de lucru. 

— O! 

Lyn şi-a încordat muşchii feţei cu totul, în încercarea de 
a asimila informaţia. 


e 56 » 


— Ei bine, poate... a spus ea clipind puternic. Poate că... 

Kieran se uita la Lyn, care încerca să găsească o 
explicaţie potrivită. Un motiv potrivit, perfect plauzibil, 
pentru care o tânără femeie să se aventureze în mare, 
îmbrăcată în uniformă, noaptea târziu. Un motiv care să le 
dea posibilitatea să evite recunoaşterea unei alternative 
apărute brusc în aer şi care atârna acolo, densă, 
întunecată şi grea. Niciunul dintre ei nu dorea să-i dea 
viaţă punând-o în cuvinte. 

Astfel de alternative grele şi întunecate nu îşi aveau 
locul în Evelyn Bay. N-ar fi fost corect să se spună că 
Evelyn Bay era un loc unde nu se întâmpla niciodată nimic 
- se întâmplau lucruri, bineînţeles. Puteai întreba pe 
oricine a văzut vreo furtună acolo. Însă nu se întâmplau 
des, şi nu astfel de lucruri. 

— Chiar era o fată încântătoare, a spus Lyn până la 
urmă. Foarte amabilă. Săptămâna trecută am făcut schimb 
de ture ca să-mi pot duce pisica la veterinar. Şi odată... 

S-a oprit. O maşină de teren argintie îşi făcuse apariţia 
şi încetinise ca să poată trece pe lângă ei. Şoferul a zărit 
mulţimea şi, neluând în seamă locul de parcare liber de pe 
stradă, fix din faţa intrării, a semnalizat şi a luat-o către 
intrarea laterală, pentru livrări. 

Kieran, Mia şi Lyn s-au dat un pas în spate, ca să-i facă 
loc maşinii să treacă. Placa de surf legată pe acoperişul 
acesteia a început să se zdruncine când maşina a intrat pe 
pietriş. Şoferul a tras maşina lângă uşa pentru livrări de la 
„Surf and Turf” şi a oprit motorul. Nu a coborât imediat, 
iar Kieran a zărit sclipirea unui telefon mobil la urechea 
lui. 

Kieran nu recunoscuse maşina, dar îl ştia pe tip. Julian 
Wallis, şeful de la „Surf and Turf”. Kieran îl zărise cu o 
seară înainte, la ora închiderii, când a oprit muzica şi l-a 
pus pe încruntatul de Liam să dea cu mopul. Îl surprinsese 
faptul că unii oameni chiar nu se schimbă niciodată. 

Julian avea părul la fel de gri şi tuns periuţă cum îl 
avusese de când îl ştia Kieran. Avea constituţia zveltă şi 
colţuroasă a unui alergător de cursă lungă, însă nu 

drumul, ci apa fusese cea care îi şlefuise forma. Julian 
coordona Nippers, grupul de copii surferi salvatori încă de 
când era membru Kieran, şi avea genul acela de voce 
autoritară naturală, care încă îl făcea pe Kieran să simtă 
nevoia de a se alinia şi a asculta cu atenţie. 

Kieran a observat că ecranul telefonului lui Julian s-a 
stins. Bărbatul a rămas în spatele volanului încă un minut 
care a părut o veşnicie, apoi a deschis portiera. Când a 
coborât, părea zguduit. Nu foarte tare, dar era ciudat să 
observi chiar şi cel mai mic semn de emoție pe chipul pe 
care toată lumea îl recunoştea drept împietrit al lui Julian. 

Sean spusese odată că singura diferenţă dintre Julian 
care câştigă la loterie şi Julian care îşi calcă câinele cu 
maşina ar fi o mică curbare în sus sau în jos a colului 
gurii. În dimineaţa aceasta era clar în ce direcţie mergeau 
lucrurile. Colţurile gurii se lăsaseră clar în jos. 

S-a dus să deschidă uşa laterală a restaurantului şi de- 
abia atunci a observat-o pe Lyn aşteptând, în uniformă, la 
marginea drumului. 

— Lyn. Scuze, a dat el din cap, cu mintea în altă parte. 
Am vrut să te sun. Poţi să te duci acasă. Te anunţ ce se mai 
întâmplă când oi afla şi eu, bine? 

— Bine. 

Chelneriţa împingea cu vârful limbii dinţii cu tendinţă de 
îngălbenire şi chiar şi Kieran a putut auzi întrebarea pe 
care se lupta să nu o pună. O să ne mai primim banii? Ceea 
ce nu era deloc absurd, după părerea lui Kieran, dat fiind 
că se apropia sezonul mort. 

Julian părea să nu fi observat. S-a întors către uşa 
laterală şi a înjurat în barbă în timp ce se chinuia să 
desfacă lacătul. A încercat din nou, cu succes de data 
aceasta, şi a dispărut înăuntru, însă a ieşit după un minut, 
cu un mănunchi mare de chei în mână. A trântit uşa, s-a 
urcat la loc în maşină, fără să spună o vorbă, şi a pornit în 
marşarier cu viteză mai mare decât ar fi fost prudent 
acolo. Apoi a luat-o înapoi pe drumul pe care venise. 

— Cabana Pescarilor e încă a lui? a întrebat Mia. 

— Da. li face o reducere Oliviei, pentru că e angajata lui, 

şi presupun că şi lui Bronte. Cred că Chris Renn va trebui 
să aibă o discuţie cu el. 

— L-am văzut pe sergentul Renn jos, pe plajă, a spus 
Kieran, amintindu-şi de silueta masivă a ofițerului 
încadrată în fereastra de la dormitor. Tot el e şef? 

Lyn a încuviinţat în timp ce-şi azvârlea chiştocul în 
şanţul nisipos. 

— Cel puţin deocamdată... 

Lyn a făcut brusc o pauză şi, înainte ca Kieran să o poată 
întreba ce a vrut să spună cu asta, şi-a îndreptat atenţia 
către drum şi către bărbatul cu păr negru care se apropia 
de ei. Acesta ţinea un telefon în mână şi tasta încruntat şi 
furios ceva în mers. _ 

— O, Doamne, şi-a dat Lyn ochii peste cap. Incă unul 
care n-o să fie prea bucuros. Îi place rutina. Şi acum va fi 
nevoit să meargă la bibliotecă. George! 

Lyn a strigat către el văzându-l cum urcă treptele de la 
intrarea principală în „Surf and Turf”, neştiind încă ce se 
întâmplă. Şi-a ridicat capul, surprins, când uşa închisă i-a 
zăngănit în mână. 

— Mi-e teamă că e închis, George dragule. 

Bărbatul a clipit, iar Kieran l-a recunoscut astfel pe 
clientul cu laptop pe care îl servise Bronte cu o seară 
înainte. Părea să aibă şi azi cu el laptopul, doar că acum 
acesta era vârât într-un fel de ghiozdan din piele, ponosit, 
atârnat de-a curmezişul pe piept. Îşi ridicase gulerul de la 
geaca subţire, din cauza brizei, şi avea la subraţ, cumva 
necaracteristic pentru el, un ziar adevărat, tipărit. Faptul 
că nu era mai în vârstă de patruzeci şi un pic de ani şi că 
avea toate ştirile lumii la dispoziţie în telefonul din palma 
celeilalte mâini făcea ca acel obiect cu totul inocent să 
pară o excentricitate nostalgică. 

— De ce e închis? a întrebat-o el pe Lyn, trăgând cu 
ochiul prin ferestrele întunecate ale localului. 

Kieran a văzut-o pe Mia cum îl priveşte uşor nedumerită. 

— A fost un accident. Pe plajă, a spus Lyn. S-a întâmplat 
ceva cu Bronte. 

Auzind asta, bărbatul s-a întors către ea: 

— Serios? E teafără? 

— Nu, a răspuns Lyn cu vocea sugrumată şi şi-a aprins o 
altă ţigară. Nu. Sergentul Renn e acolo acum. 

Bărbatul s-a uitat la ea, apoi a încuviinţat încet, 
înțelegând ce voia să spună. Şi-a trecut ziarul sub celălalt 
braţ şi şi-a scos din nou telefonul, să tasteze ceva, însă cu 
altă intenţie de data asta şi cu o expresie sobră în timp ce 
derula imaginile pe ecran. Kieran îl privea lung, când Mia 
i-a atins uşor braţul şi i-a arătat ceva peste drum. 

Ash, cenuşiu la faţă şi atât de grăbit încât câinele său 
trebuia să alerge ca să ţină pasul cu el, mergea cu ochii în 
pământ şi telefonul la ureche. După un moment de tăcere, 
a lăsat mâna jos şi s-a holbat încruntat la ecran. 

— Ash! l-a strigat Kieran. 

Ash s-a oprit. A clipit ca şi cum ar fi uitat pentru o clipă 
că prietenii lui se întorseseră în oraş, apoi şi-a schimbat 
direcţia şi s-a îndreptat către ei. 

— Aţi auzit de Bronte? a întrebat el înainte de a ajunge 
lângă ei. Nu reuşesc să dau de Liv. 

— Renn e la cabană, i-a răspuns Kieran. Dar pe Liv nu 
am văzut-o. Poate e la secţie. 

— Corect. 

Ash nu părea prea mulţumit nici de răspunsul ăsta şi s-a 
scărpinat pe falca nerasă: 

— Am auzit că Liv a găsit-o. 

— Pe Bronte? a zis Mia. Credeam că s-a dus la mama ei 
azi-noapte. 

— Da, s-a dus. Chiar eu am lăsat-o acolo. 

Ash a clătinat din cap şi şi-a verificat din nou telefonul. 
Ecranul era tot gol. 

— Deci, mda, habar nu am. 

Ash a ridicat ochii şi a văzut că bărbatul de pe trepte 
încetase să mai caute în telefon şi asculta ce vorbeau. 

— Isuse, George, ne laşi naibii să vorbim? 

Ash i-a aruncat tipului privirea aia ucigătoare care îi 
făcea de obicei pe aproape toţi ceilalţi să se uite imediat în 
altă parte. Dar nu şi pe tipul ăsta, a observat Kieran cu 
surprindere. El i-a susţinut privirea lui Ash o vreme, după 

care a ridicat din umeri şi s-a întors la telefonul său. 

— O, Doamne, săraca Liv! a zis Mia. Vă daţi seama cum 
a fost pentru ea? Să-şi găsească colega aşa? Mai ales după 
cele întâmplate cu Gabby. 

— Dar nu seamănă cu ce s-a întâmplat cu Gabby totuşi, a 
spus Kieran. Adică... 

În primul rând, corpul lui Bronte era chiar acolo, lângă 
ei. Nu şi-a terminat gândul cu voce tare. Ar fi preferat să 
nici nu-l fi început. 

— E aceeaşi plajă, a spus Mia. 

Asta era adevărat, a gândit Kieran. Dar era o întindere 
mare de nisip. 

— Şi era tot în perioada asta a anului. 

— E o tragedie, asta este, a spus Lyn după ce şi-a aprins 
o nouă ţigară şi a tras cu poftă un fum. Bronte era un 
suflet minunat. Şi plaja asta e al naibii de întunecoasă. Era 
de aşteptat să se întâmple accidentul ăsta. 

Rămăsese deci la părerea ei, s-a gândit Kieran. 

— Accident sau nu, a intervenit bărbatul de pe trepte, 
care citea acum ceva pe telefon, se pare că a fost văzută cu 
cineva. 

— De unde ştii? s-a răstit Ash. 

— Evelyn Bay Online Community Hubs, s-a uitat bărbatul 
la Ash. Presupun că nu eşti familiarizat cu forumul 
EBOCH, nu-i aşa? 

— Nu, chiar a râs Ash. Dacă aş fi curios ce zic mamaia şi 
prietenele ei despre ridicarea gunoiului de săptămâna 
trecută, m-aş duce la azilul de bătrâni şi le-aş întreba 
direct. 

— Ai şi tu dreptate, a ridicat bărbatul din umeri, cu ochii 
încă ţintă la Ash. Deşi, personal, mi se pare destul de 
interesant să aflu ce subiecte îi pasionează pe oameni într- 
atât încât să se plângă de ele. 

O tensiune ciudată, pe care Kieran nici măcar nu a 
apucat să o sesizeze, s-a simţit între cei doi. 

— Scuze, amice, a întrebat Kieran înainte ca Ash să 
poată răspunde. Ziceai că Bronte a fost văzută cu cineva? 

Se ştie cu cine? 

Bărbatul şi-a consultat ecranul, apoi a clătinat din cap: 

— Nu încă. 

Şi-a băgat telefonul în buzunar şi a coborât treptele: 

— Dar mai stai cinci minute. 

Ash părea să fie pe punctul de a mai spune ceva, când i- 
a bâzâit telefonul. L-a scos din buzunar şi o uşurare vizibilă 
i-a luminat faţa. Kieran a văzut cum i se schimba expresia 
pe măsură ce citea mesajul. 

— Rahat! a respirat el în timp ce mai citea o dată. 

Ce? a vrut Kieran să-l întrebe, însă deodată i-a apărut în 
minte imaginea lui Bronte. Intrată în mare până la 
genunchi. Ţinând în mână cutia cu obiecte pierdute. 
Zăcând complet nemişcată pe nisip. Şi brusc nu şi-a dorit 
să fie el cel care punea întrebarea. 

— Rahat! a spus din nou Ash şi a întors ecranul astfel 
încât Kieran să poată citi mesajul. E de la Sean. Zice că 
acela care a fost văzut cu ea e Liam. 

Capitolul 8 


— O, Doamne! a rupt Lyn tăcerea. Liam. 

A expirat numele într-o pâclă de fum de ţigară şi toţi au 
privit către ferestrele întunecate de la „Surf and Turf”, 
unde cu douăsprezece ore în urmă Liam întorcea 
hamburgeri pe plită, iar Bronte servea la mese. Kieran a 
aşteptat un val de dezaprobare, uimirea sufocată a lui nu- 
se-poate-el-n-ar-face-niciodată-aşa-ceva, însă buzele lui Lyn 
au rămas lipite de filtrul ţigării. A tras un fum profund şi 
tacticos. 

Ash a rămas cu ochii în gol către ecranul telefonului, 
jucându-se cu degetul aiurea pe ecran, iar Mia şi-a făcut 
de lucru cu curelele slingului, întărindu-i din nou legăturile 
lui Audrey. 

Gândurile lui Kieran continuau să zboare haotic la 
noaptea trecută. La băuturi, la discuţii, la gestul frumos al 
unei chelneriţe şi în sfârşit la acel moment anume la care 
se întorceau mereu. 

Dacă omori pe cineva meriţi tot rahatul care urmează - 
plutiseră cuvintele lui Liam afară din bucătărie, prin 
ferestruica de servire. 

Undeva în sufletul lui Kieran, îngropat adânc sub 
straturi vechi de vinovăţie, un vierme rău pulsa şi se 
rostogolea de colo colo. A inspirat şi expirat o dată, apoi a 
spus: 

— Cred că ar trebui să aşteptăm până aflăm mai multe, a 
spus el tare, pentru că a simţit că cineva trebuia să spună 
asta. 

Au aflat repede mai multe. Şoaptele şi zvonurile şi 
exclamaţiile înfierbântate începuseră deja să umble din 
gură-n gură până când, cu goluri şi hopuri, povestea a 
început să se lege. P 


Ora închiderii la „Surf and Turf” era gravată în piatră, 
iar noaptea trecută nu făcuse excepţie de la regulă. La 
unsprezece, muzica fusese oprită, clienților li se arătase 

uşa, iar mopurile şi periile de frecat îşi făcuseră apariţia 
pentru jumătatea de oră de ordine şi curăţenie de noapte. 

Însă, fiind sfârşitul verii, iar Julian Wallis un om 
cumsecade, angajaţilor din restaurant şi din bucătărie li se 
dăduse voie să plece pe rând, mai devreme, în funcţie de 
cum îşi termina fiecare sarcinile. 

La 23:13, Liam Gilroy fusese înregistrat de camerele de 
supraveghere de pe strada principală stând pe trotuarul 
pustiu, nu departe de intrarea în restaurant. După două 
minute şi patruzeci de secunde în cadru apărea Bronte 
Laidler. Se oprise la câţiva paşi distanţă de Liam. Păreau 
să fi vorbit ceva. Liam arătase cu mâna în direcţia maşinii 
sale, o Holden albă, veche de cinci ani. Bronte 
încuviinţase. La patru minute şi şase secunde după ce 
apăruse prima dată pe camere, Liam urcase la volan, 
Bronte se aşezase pe locul pasagerului şi amândoi 
închiseseră portierele. Maşina ieşise din cadru. Iar alte 
camere care să surprindă ceea ce se întâmplase după 
aceea nu mai existau. 

Puţin după 23:30, vecina care cumpărase cu treizeci şi 
opt de ani în urmă casa din stânga Cabanei Pescarilor, 
pentru un preţ care acum ar părea mărunţiş, se ridicase de 
pe canapea în timpul distribuţiei de la sfârşitul unui film cu 
James Bond şi se dusese la fereastră, să tragă mai bine 
perdelele. În timp ce unea bucăţile de pânză, observase că 
pe stradă era parcată o maşină care nu aparţinea niciunuia 
dintre vecinii apropiaţi. De culoare deschisă, asta era tot 
ce îşi putea aminti. 

După vreo douăzeci de minute, aceeaşi vecină - după ce 
se spălase pe dinţi şi pornise alarma ceasului - deschidea 
uşa din spate ca să îşi lase afară corcitura de terrier ca să 
îşi dezmorţească pentru o ultimă dată picioarele. În timp 
ce aştepta, i se păruse că aude ecourile unor voci aduse de 
vânt din direcţia plajei. 

Nu se putea hotărî dacă erau voci de bărbat sau de 
femeie, nici care era subiectul conversaţiei. Dar insistase 
că fuseseră nişte oameni care vorbeau. Nimic mai mult. Nu 
se certau şi cu siguranţă nu era vorba despre vreo bătaie, 

pentru că, altfel, ca membru activ al Poliţiei Civile 
Comunitare din Evelyn Bay, ar fi ţinut cont de instructaje 
şi ar fi chemat poliţia. 

Oricum, până îşi chemase câinele înapoi înăuntru şi se 
băgase în pat, deja uitase povestea. Şi-o amintise de-abia a 
doua zi dimineaţă, când sergentul Chris Renn îi bătuse la 
uşă şi o întrebase cât de bine o cunoştea pe tânăra 
chelneriţă care locuia în casa de alături. 


Telefonul lui Ash a sunat, într-un târziu. 

— În sfârşit! a spus el, iar faţa i s-a destins a uşurare 
văzând fotografia Oliviei apărând pe ecran. 

S-a întors cu spatele către „Surf and Turf” şi şi-a dus 
telefonul la ureche: 

— Eşti bine? Unde eşti? 

Ash a ascultat. 

— Nu, nu face asta! a răspuns el aruncând o privire 
către mulţimea în creştere de acolo. Uite, Sean este în 
port. Mai degrabă du-te acolo, vin şi eu. 

A terminat de vorbit şi s-a întors către Kieran şi Mia. 

— Mergeţi şi voi? Nu prea mi-a plăcut vocea lui Sean şi 
poate Liv va avea nevoie de ceva. 

Kieran s-a uitat la Mia, care încerca să o liniştească pe 
Audrey, uşor agitată. 

— li e foame, a zis ea. Duceţi-vă voi. Şi spuneţi-i lui Liv 
că o s-o sun. Găsesc un loc să mă aşez şi să o hrănesc şi... 

Mia s-a oprit ezitând. Şi ea, şi Kieran au privit în jos pe 
drumul care ducea acasă. Pe lângă Cabana Pescarilor, pe 
lângă banda poliţiei. Pe lângă ceea ce i se întâmplase lui 
Bronte pe țărm. 

Kieran a schiţat un gest de nelinişte: 

— Şi eşti OK dacă te întorci singură? 

Oare el era OK? 

— Mda, a ridicat Mia din umeri. Adică da. E ziua în 
amiaza-mare. Sunt o mulţime de oameni în zonă. Poliţia 
trebuie să fie încă acolo. 

— Aşa cred şi eu. 

— Mda, s-a încruntat ea. Deci cred că sunt în regulă. 

Da? 

S-au uitat unul la altul, căutând graniţa precisă dintre 
prudent şi exagerat. 

— Merg eu cu tine, a spus deodată Lyn. 

Şi-a terminat ultima ţigară şi a strivit-o pe jos. 

— Oricum merg în direcţia aceea, a continuat. 

— Serios? a întrebat Mia. Nu te deranjează să faci asta? 

— Nu e nicio problemă. 

Lui Kieran i s-a părut că era sinceră când spunea asta. 
Interesant. Lyn, care de-abia dacă mai scosese vreo vorbă 
de când fusese menţionat prima dată numele lui Liam, nu 
era îngrijorată. 

Ash pornise deja către Olivia. 

— Hai să mergem, i-a zis el lui Kieran. Ne aşteaptă Liv. 

S-au îndepărtat de oraş, fiecare cu gândurile lui. Când 
au trecut pe lângă secţia de poliţie, Kieran a văzut că cele 
câteva locuri de parcare din faţă, precum şi cele de pe 
drum erau acum ocupate de maşini de patrulare şi de alte 
vehicule neinscripţionate. Întăriri de la Hobart, s-a gândit 
el. 

— Oare îi dau un şut în fund lui Renn? a întrebat Kieran, 
amintindu-şi de ceea ce începuse să spună Lyn mai 
devreme. 

— Toată secţia o să primească un şut în fund, a răspuns 
Ash. Reduceri bugetare. Cred că vor să trimită vreo doi 
poliţişti de la Port Osborne peste vară, dar iarna n-o să mai 
fie nimeni în permanenţă pe-aici. Am auzit că Renn a fost 
foc şi pară din cauza asta. S-ar fi putut duce la Port 
Osborne, dar a preferat să-şi dea demisia. 

— Ce? Pleacă de tot? 

— Da, luna viitoare, când se închide secţia de aici. Se 
mută pe continent. O să lucreze la firma de transport 
marfă a fratelui său. 

— O să fie o mare diferenţă. 

— Mda. Dar să ştii că îl înţeleg. Nu a fost singurul care 
s-a supărat pe treaba asta cu închiderea secţiei. Mama e în 
Poliţia Comunitară şi au făcut tot felul de petiţii, dar nu s-a 
putut face nimic. Dar ştii cum stau lucrurile. Era doar 

Renn cu câte un băgător de seamă pe care i-l trimiteau 
peste vară. Probabil că nu merita factura la curent. 

La orizont s-a ivit portul, cu apa sclipind în lumina 
dimineţii târzii. Ash a părut să mediteze o clipă. 

— Deşi, după noaptea trecută, cine ştie? 

Portul era aproape pustiu. Câteva ambarcaţiuni deja 
pregătite pentru somnul din sezonul rece stăteau cu 
prelatele aruncate peste punti, ca nişte giulgiuri. 

Kieran a zărit imediat Nautilus Blue. Sean stătea lângă 
cârmă, cu braţele încrucişate, şi privea în larg. Sean 
avusese mereu o familie unită, chiar şi înainte de furtună. 
Kieran ştia prea bine asta. Însă după aceea Liam, în vârstă 
de şapte ani, se lipise zdravăn de el, ca reacţie la moartea 
tatălui său. lar Sean, care de-abia împlinise optsprezece 
ani pe atunci şi era la fel de zdruncinat, se lipise şi el de 
copil. 

Lui Kieran i se părea interesant că Liam fusese văzut pe 
camere împreună cu Bronte. Secretomania lui Julian de 
mai devreme, de când acesta se oprise la „Surf and Turf”, 
căpăta un nou sens acum. 

În anii care au urmat furtunii, Julian îi făcuse cu 
gentileţe curte mamei lui Liam, Sarah, iar ăsta a fost unul 
dintre puţinele efecte pozitive ale acesteia. lar cruzii 
lăstari ai idilei lor nehotărâte - o să se? n-o să se? - 
încântaseră tot oraşul într-o iarnă lungă. Până la urmă, cei 
doi s-au, într-un final fericit sărbătorit cu mare bucurie, iar 
la trei ani de când îşi pierduse tatăl, Liam a primit un tată 
vitreg. 

Din câte ştia Kieran, Julian se dedicase noilor sale 
îndatoriri de tată vitreg cu aceeaşi onestitate cu care 
aborda orice nouă provocare şi, oarecum spre surpriza 
celorlalţi, îi câştigase încrederea lui Liam. Probabil contase 
şi faptul - iar aici Kieran şi-l aminti pe Julian cocoşat şi 
încordat, mai devreme, în maşina lui, în faţă la „Surf and 
Turf” - că lui Julian chiar îi păsase, sincer, de fiul său 
vitreg. 

Sean i-a zărit primul pe Kieran şi pe Ash apropiindu-se şi 
i-a spus ceva Oliviei. Aceasta stătea aşezată pe doc, 

complet nemişcată şi cu faţa în jos. Şi-a înălţat imediat 
capul şi, până să se ridice în picioare, Ash a făcut trei paşi 
de uriaş şi era deja lângă ea. S-a întors către el şi, fără să 
spună un cuvânt, şi-a îngropat faţa în umărul lui. Kieran şi- 
a dat seama că plângea în hohote după felul în care se 
cutremura. Ash a înconjurat-o cu braţele şi a aşteptat. 

— Ce se întâmplă cu Liam? l-a întrebat încet Kieran pe 
Sean în timp ce urca la bord. 

— E la secţie cu Sarah. Julian a chemat un avocat de la 
Hobart. 

Kieran a aşteptat să continue, însă Sean s-a întors 
privind în gol către apă. Pe doc, Ash îi şoptise ceva Oliviei, 
care i-a răspuns înfundat. 

— Eşti OK? l-a întrebat Kieran pe Sean. 

— Da, nu ştiu... 

Şi-a trecut o mână peste obraz. 

— Doamne, e totul atât de nedrept! Ce se vorbeşte în 
oraş? 

— Nimic important. 

— Da, sigur, a spus Sean întorcându-se cu spatele la 
apă. Îmi imaginez. 

Kieran s-a uitat la Olivia, care îşi ştergea faţa cu un 
şerveţel. Ash o mângâia pe spate. 

— Îşi uitase covoraşul de yoga, i-a spus Ash încet lui 
Kieran, iar Olivia s-a uitat în sus. 

— Aşa ai găsit-o pe Bronte? a întrebat-o Kieran şi fata a 
încuviinţat. 

— Mama nu dormise prea bine, aşa că ne-am gândit să 
ne ducem la cursul de dimineaţă. De obicei nu mai găsim 
covoraşe disponibile, aşa că am trecut pe acasă în drum. 
Mama a rămas să aştepte în maşină... O, Doamne! şi-a pus 
Olivia mâinile la ochi. Vă puteţi imagina cum ar fi fost să 
vină mama cu mine şi să o vadă? 

Numai gândul ăsta părea să-i taie picioarele. 

— Voiam doar să intru şi ies repede, însă uşa de la 
dormitorul lui Bronte era deschisă, ceea ce era ciudat, 
deoarece era încă devreme. Şi nici nu se auzea prin casă, 
aşa că... 

Olivia s-a oprit. Nu se mai auzea decât apa lovindu-se de 
bărci şi chemările îndepărtate ale pescăruşilor. 

— M-am uitat la uşa din spate şi mi-am dat seama, după 
clanţă, că era descuiată. Aşa că am ieşit să văd dacă îşi bea 
cafeaua sau ceva. 

A privit către şerveţelul storcoşit: 

— Zăcea lângă apă. Era încă în hainele de lucru. 
Probabil a fost acolo singură, toată noaptea. 

A urmat tăcere. 

— Liv, a spus Sean pe un ton jos şi cu ochii în continuare 
la valuri, a zis cumva Renn ce cred ei că s-a întâmplat? 

— Nu, a clătinat Olivia din cap. Dar am surprins o 
discuţie la secţie, iar unul dintre poliţiştii de la Hobart 
spunea că ei cred că Bronte a rămas pe plajă cel puţin 
cinci sau şase ore, de aceea cred că au vrut... 

Olivia s-a uitat către Sean, dar acesta nu s-a întors cu 
faţa spre ea. 

— De aceea au vrut să vorbească cu Liam. 

— Înţeleg, a răspuns Sean, în timp ce o umbră îi traversa 
chipul. Au întrebat şi despre altceva sau doar despre 
Liam? 

— Au fost şi altele. Au vrut să afle dacă Bronte avea 
vreun iubit. Le-am spus despre tipul cu care s-a văzut mai 
demult, în vară. 

Olivia s-a uitat către Ash: 

— Îl mai ştii? Turistul ăla? Marco cumva. Nu-mi 
amintesc numele lui de familie. 

— Spaniolul ăla care scotea toate zgomotele alea în pat? 
a dat Ash din cap. Nu mi-aş fi amintit nici măcar 
prenumele lui. Am reuşit să mi-l scot complet din minte. 

Felul în care Ash a spus-o l-a făcut pe Kieran să-şi dea 
seama că de fapt îşi amintea destul de bine de tipul ăla. 

— Era portughez, nu spaniol, a zis Olivia privind în jos. 
Dar cred că nu contează, e plecat oricum de săptămâni 
întregi. 

— O avea vreo legătură cu faptul că Bronte auzea acele 
zgomote noaptea? a întrebat Kieran. Poate că mai venea la 
ea? Poate că voia să o sâcâie? 

Sean şi-a întors privirea la gândul ăsta, iar Olivia s-a 
încruntat şi a dat din cap: 

— Cred că a plecat înainte ca povestea aceea să înceapă, 
însă poliţiştii au fost foarte interesaţi să afle de ce Bronte 
nu făcuse totuşi o sesizare. Sau eu. Adică, Doamne, a spus 
Olivia frecându-şi din nou ochii, le-am zis că îmi pare 
enorm de rău că nu am făcut-o. 

Ash s-a încruntat la rândul lui: 

— N-ai greşit cu nimic, Liv. 

— Nu? 

O pală de vânt a trecut prin port făcând catargele goale 
să şuiere şi să se clatine. 

— Dacă aş fi fost acolo... 

Ash a dat hotărât din cap: 

— Nu. Dacă ai fi fost acolo noaptea trecută, nu poţi să 
ştii ce s-ar fi întâmplat. 

— Poate că nu s-ar fi întâmplat nimic. 

— Mda, sau poate că da. 

Au tăcut toţi trei. Kieran asculta cum scârţâia docul în 
timp ce ambarcaţiunile se legănau şi îşi schimbau mereu 
poziţia. Dincolo de copaci, se zărea roşul cărămiziu al 
secţiei de poliţie. 

— Tu stai cu mama ta în fiecare seară de sâmbătă? a 
întrebat el. 

— În ultima vreme, da. Dacă nu lucrez, ne uităm la un 
film sau ceva. Iar dimineaţă mergem la yoga. 

— Deci e posibil să se fi ştiut că asta este o rutină? a 
continuat Kieran. Că Bronte urma să fie singură acasă? 

Olivia a încremenit: 

— Da. Cred că unii oameni ştiau. 

— Se ştie, Liv, a purtat vântul către ei vocea lui Sean, 
încă privind în altă direcţie. Cei mai mulţi dintre cunoscuţi 
tăi ştiu asta. 

Olivia s-a holbat încordată la el. Apoi a început să 
clipească puternic: 

— O, Doamne, ar fi trebuit să... 

— Încetează, a spus Ash hotărât. Încetează imediat. 

Olivia a tăcut, însă Kieran ştia la ce se gândea. 

Drumul neumblat. Avea şi el o groază de astfel de 
gânduri şi nu duceau niciodată la ceva bun. 

— Ash are dreptate, a zis el şi Olivia şi-a ridicat privirea. 
Ştiu că ştii asta, Liv, dar e adevărat. Mia şi cu mine am stat 
pe bancă douăzeci de minute azi-noapte. Dacă ne-am fi 
întors de-a lungul plajei în loc să... 

Kieran s-a oprit, amintindu-şi de drumul spre casă. Atât 
de întunecat şi tăcut până când, deodată, nu a mai fost 
aşa. 

— Ce? a întrebat Sean. 

— Am văzut o maşină. Azi-noapte. A trecut mult prea 
repede, nu departe de Cabana Pescarilor. 

— Ce fel de maşină? 

Deşi întrebarea era exact asta, Kieran putuse auzi, clar 
şi răspicat, adevărata întrebare a lui Sean: Fra Holdenul 
alb, vechi de cinci ani, al lui Liam? Kieran nu avea 
răspunsul corect. 

— Nu ştiu sigur, a zis el cu sinceritate. 

Sean s-a încruntat. Nici el nu ştia răspunsul corect, s-a 
gândit Kieran. 

— Ar trebui să îi spui asta sergentului Renn. 

Vocea lui Ash sunase ciudat de subţire şi Sean i-a 
aruncat o privire scurtă, încercând să-şi dea seama ce e cu 
tonul acela. Ash s-a făcut că nu observă. 

Kieran s-a uitat când la unul, când la altul. Nici el nu 
reuşea să îl citească pe Ash, ceea ce era cam neobişnuit. 

— Da, a spus el. O să-i spun. 

Sean şi-a întors din nou privirea către orizont, cu capul 
aplecat într-un fel care lui Kieran îi sugera că se gândea la 
ceva. Într-un sfârşit a zis: 

— Auziţi, băieţi, în legătură cu Liam... 

Soneria telefonului Oliviei l-a întrerupt. Au aşteptat cât 
ea a răspuns, a ascultat şi a încuviinţat de câteva ori. 

— OK, mulţumesc. 

A închis încruntată: 

— Era Chris Renn. Vrea să mă întorc acasă. 

Ash s-a uitat la ea: 

— Pentru ce? 

— Nu ştiu. Părea... Nu ştiu sigur, a dat Olivia din cap. 
Mai bine mă duc acolo. 

— Stai puţin, a spus Sean în timp ce ea se ridica în 
picioare. Ziceam despre Liam... 

A aşteptat ca toate perechile de ochi să se întoarcă spre 
el: 

— Liam nu ar face aşa ceva. Aţi înţeles? Nu ar face. 

Olivia îl ţinea de mână pe Ash, fără să se uite direct în 
ochii lui Sean. Atmosfera, şi aşa ciudată, luase deodată o 
întorsătură de-a dreptul stranie şi stânjenitoare. Sean l-a 
privit pe Kieran: 

— I-ai auzit vorbind azi-noapte, pe Liam cu Bronte, nu-i 
aşa? Nu se certau, nu strigau unul la altul. A zis Liam ceva 
ce ar fi putut da de gândit? 

A aşteptat până când Kieran a negat dând din cap. 

— Deci, dacă Renn sau altcineva întreabă, a continuat 
Sean, le poţi spune asta? 

Kieran a ezitat o clipă. 

— Cred că le pot spune ce am auzit. Dar, frate, să ştii că 
eu nu prea... 

— Dar i-ai auzit. Adică, dacă Liam s-ar fi comportat 
ciudat sau agresiv sau aşa ceva, ai fi observat, nu? Dar n-ai 
observat. Ai zis cu gura ta că era în regulă azi-noapte. Deci 
tot ce te rog e să spui asta poliţiei. Frate, te rog... 

Vântul a făcut din nou bărcile să se legene şi să scârţâie. 
Kieran s-a uitat la prietenul său şi în minte i-a revenit 
imaginea lui Liam. 

Nu acel Liam de noaptea trecută, îmbufnat, cu şorţul 
pătat de grăsime şi cu mopul în mână. Ci Liam de acum 
doisprezece ani. Era încă un băieţel pe-atunci, şi era 
îmbrăcat cu o cămaşă neagră cumpărată special pentru 
acea ocazie. Când i se puseseră în mâini flori ca să le 
arunce peste sicriul tatălui său, Liam începuse să plângă. 
Lacrimile îi şiroiseră până sub bărbie şi se îmbibaseră în 
gulerul tare. 

— Kieran? îl imploră Sean. Dacă întreabă poliţia? 

Kieran a făcut un efort să se gândească din nou la Liam, 
dar mintea i-a fugit acum la Sean. Nu Sean cel de la 

înmormântare totuşi. Ci cel de cu câteva zile înainte. 
Stăteau în camera de zi a lui Kieran, aveau optsprezece ani 
şi se găseau faţă în faţă pentru prima dată după furtună. 

A fost un accident, începuse Kieran să spună. Undeva în 
casa care acum părea prea mare se aflau Verity şi Brian, 
atât de schimbaţi şi de tensionaţi acum, deşi tăcuţi. Kieran 
se forţase să mai încerce o dată. Se forţase să vorbească, 
cu toate că ştia că nu existau suficiente cuvinte pe lume ca 
să îndrepte lucrurile. Şi ura asta la fel cum se ura şi pe 
sine. 

Sean îl oprise. 

Știu, frate. E în regulă. 

Sentimentul de uşurare fusese orbitor. 

Kieran s-a uitat la Sean cel de acum. Prietenul său încă 
îl aştepta să răspundă. 

— Ascultă, dacă întreabă poliţia... 

Puntea a gemut sub greutatea lui Ash, care îşi 
schimbase poziţia, însă Kieran n-a dat atenţie. Ash ştia 
cum stăteau lucrurile. Indiferent care era problema lui, va 
trebui să şi-o depăşească. 

— Dacă întreabă poliţia, da, o să le spun asta. 

— Mulţumesc, a schițat Sean un mic zâmbet. 
Mulţumesc, frate. Probabil că nu va fi suficient să îl scoată 
din rahatul ăsta, dar poate ajută. 

Kieran se îndoia chiar şi de asta. 

— Nicio problemă. 

— Ştiu că Liam poate fi un pic... a început Sean, dar s-a 
oprit şi a ridicat neputincios din umeri. Dar îţi sunt 
recunoscător că faci asta pentru el. 

Știu, frate. E în regulă. 

Nu pentru Liam o făcea, însă Kieran nu s-a mai obosit să 
precizeze asta. 

Capitolul 9 


Kieran şi-a închipuit că Ash şi Olivia vor vrea să meargă 
singuri către Cabana Pescarilor, însă, când a rămas în 
urmă ca să-i lase în faţă, Ash l-a aşteptat. 

— O iei tot pe-aici, nu? 

Kieran a încuviinţat. Mia trimisese un mesaj să-l anunţe 
că ajunsese în siguranţă la casa părinţilor lui. Nu-şi făcuse 
cu adevărat griji că s-ar fi putut întâmpla ceva, însă tot a 
răsuflat uşurat. 

L-au lăsat pe Sean îmbrăcându-şi costumul de 
scafandru. 

— Te duci la epavă? l-a întrebat Kieran mirat. 

Sean ridicase din umeri, cu faţa îndurerată: 

— Nu cred că norvegienii vor vrea să amâne din cauza a 
ceea ce s-a întâmplat. Sunt în regulă, serios, a spus el când 
l-a văzut pe Kieran aruncând o privire către buteliile de 
oxigen. Poţi să le verifici şi tu dacă simţi nevoia. 

Kieran i-a urmat pe Ash şi pe Olivia. Au ieşit din port şi 
au intrat pe drum. Nimeni nu a sugerat să o fi luat pe 
plajă. 

— Deci Liam, a spus Ash imediat cum au ajuns pe drum. 

Vântul aducea nisip care le trosnea sub picioare. În 
spatele lor, Sean şi Nautilus Blue dispăruseră de mult din 
raza vizuală, însă Ash a vorbit tot pe un ton discret. 

— Chestia cu Liam... | 

Ash s-a oprit din nou. Îşi căuta cuvintele. 

— Uite. Am înţeles. E nepotul lui Sean. Sunt apropiaţi. 
Dar nu trebuie să cădem în capcana de a spune despre el 
lucruri pe care nu vrem să le spunem. 

— Nici nu intenţionam să fac asta, frate, a spus Kieran. 
De ce? E ceva ce nu ştiu în legătură cu el? 

— Nu, a negat repede Ash, clătinând din cap. Nu zic 
asta. Zic că, în fine, Liam e cam dobitoc, asta nu e un 
secret. Dar hai să fim realişti. Eram toţi aici când a lovit 
furtuna, ştim toţi despre ce context nenorocit vorbim aici. 
Deci, da, poate că Sean are dreptul să ceară o favoare şi, 

da, poate că merită să o primească. 

Au cotit odată cu drumul şi Kieran a zărit în depărtare 
Cabana Pescarilor. Pe drum, în faţa ei, erau parcate două 
maşini de poliţie. 

— Dar ce a fost a fost, a spus Ash. Lucrurile alea nu se 
vor mai schimba niciodată. Aşa că haideţi să nu ne lăsăm 
antrenați într-o direcţie care nu ne place. 

A urmat o pauză mică. 

— Niciunul, da? 

Kieran nu s-a putut abţine şi i-a aruncat o privire scurtă 
Oliviei. Ea nu a reacţionat, dar se pricepuse mereu să-şi 
controleze reacţiile mai bine decât el. 

Fusese o dimineaţă foarte lungă. Se putea gândi la peste 
cincizeci de motive serioase pentru care Olivia să fie pe cât 
de tensionaţi erau umerii şi gâtul ei. Nu o cunoştea atât de 
bine cât să poată spune la ce se gândea ea acum. Însă 
lucrurile nu stătuseră întotdeauna aşa. lar Kieran s-a trezit 
întrebându-se, pentru prima dată după mulţi ani, cât de 
multe ştia de fapt bunul său prieten Ash despre ziua 
furtunii. Su 


Fusese o vară lungă. Odată terminate examenele de 
sfârşit de liceu, Kieran şi Sean se aruncaseră în petreceri 
înecate în alcool. În acel an, vremea bună adusese cu ea 
foarte mulţi turişti, inclusiv multe adolescente plictisite 
care ar fi preferat să se afle oriunde altundeva decât în 
vacanţă în Tasmania cu părinţii lor. Kieran o luase ca pe o 
îndatorire civică personală să încerce să le înveselească pe 
acele fete, aşa că oriunde se ivea un loc cu muzică şi râuri 
de bere, pe plajă, într-o parcare de rulote sau în casa 
închiriată a cuiva, era şi Kieran pe-acolo, urmărind de 
obicei şi apusul, şi răsăritul soarelui prin ochii 
împăienjeniţi. 

Ash îi fusese tovarăş, desigur, deşi el renunţase la 
şcoală. Când elevii şcolii secundare din Evelyn Bay 
terminau clasa a zecea, sistemul de educaţie al statului 
hotărâse ca toţi cei care doreau să îşi termine liceul 
trebuiau să-şi dezgroape abonamentele de autobuz şi să-şi 


e 75» 


petreacă ultimii doi ani de şcoală pe drumul dus-întors 
până la cel mai apropiat colegiu. 

Ash, care, în primii zece ani de şcoală nu trebuise să 
facă vreodată vreun efort deosebit pentru a se găsi printre 
cei mai buni din clasă, se dusese să-şi viziteze tatăl şi se 
întorsese cu convingerea că un drum de nouăzeci de 
minute cu autobuzul şcolar era potrivit doar pentru idioţii 
care nu aveau ceva mai bun de făcut. Nimeni nu îl putuse 
face să se răzgândească, aşa că educaţia formală a lui Ash 
luase atunci sfârşit. 

Ash spunea deseori că acei doi ani care au urmat au fost 
minunati. În fiecare dimineaţă le făcea cu mâna, zâmbind, 
lui Kieran şi lui Sean, când autobuzul pleca. Apoi făcea 
stânga-mprejur şi se ducea la serviciu. Işi găsise de lucru 
la o pepinieră şi descoperise rapid că se pricepea foarte 
bine la asta, aşa se apucase de grădinărit pe cont propriu. 
Au început să apară banii. Nu grămezi, însă mai mulţi 
decât aveau Kieran şi Sean. lar partea cea mai bună, 
spunea Ash, era libertatea. Faptul că îşi putea petrece 
timpul aşa cum dorea. Poate că aşa era, însă lui Kieran i se 
părea că, de multe ori, ceea ce îşi dorea Ash să facă era ca 
seara să se învârtă prin jurul staţiei de autobuz şi să-şi 
aştepte prietenii la întoarcerea de la şcoală. 

Lui Kieran, vara furtunii îi păruse un fel de reuniune, 
acum, că lăsaseră în sfârşit în urmă sala de clasă. Lucrau 
toţi. Ash clocise ideea să-şi lanseze propria afacere de 
peisagistică şi muncea pe brânci ca să facă din grădina 
bunicii sale o lucrare de referinţă. Kieran şi Sean lucraseră 
pentru fraţii lor mai mari, ca în fiecare an. Finn şi Toby 
luau foarte în serios afacerea cu scufundările şi era muncă 
grea acolo - „Salariu minim pentru spetit maxim”, cum 
obişnuia să i se plângă Kieran lui Verity, deşi ştia şi el că 
nu era chiar aşa. 

Şi Olivia fusese acolo. La plajă, în costum de înot. La o 
petrecere de vineri seară, scoțând o bere din frigider şi 
arătând la fel de uşurată ca toţi ceilalţi care scăpaseră de 
plictisitoarele călătorii cu autobuzul până la colegiu. 
Fusese peste tot, însă nu cu ei. Pentru că, în timp ce 


e 76 - 


Kieran şi Ash preferau fetele vesele care stăteau în căsuțe 
cu vedere la mare sau în parcarea pentru rulote şi care 
dispăreau înapoi pe continent după două săptămâni, Olivia 
şi prietenele ei preferau tipii care erau complet diferiţi de 
Kieran şi Ash. 

Însă pentru Sean îşi făcuse timp. 

Lui Kieran i se întâmplase uneori să ridice ochii de pe 
canapeaua lăsată pe care se afla, lângă vreo fată al cărei 
nume nu reuşea să şi-l amintească, şi să îi vadă pe Olivia şi 
pe Sean rezemaţi de barul bucătăriei, discutând în linişte 
despre ceva ce numai ei ştiau. Kieran se uita apoi către 
Ash, care privea şi el şi clătina din cap cu acelaşi aer 
nedumerit. 

— Nu pricep, zisese Ash de mai multe ori. Oare e vorba 
de chestia aia cu virginitatea timidă, sau ce? 

Kieran se uitase în pahar, zâmbind: 

— Nu ştiu, frate. 

— Păi, ia uită-te la el. Şi acum uită-te la ea. 

— Da, mă uit. 

— Imi explici şi mie despre ce e vorba? 

Kieran râsese: 

— Nu pot. 

Ceea ce nu era chiar adevărat. Dacă se gândea mai bine 
la treaba asta - şi chiar se gândea surprinzător de des -, 
lui Kieran răspunsul i se părea evident. Olivia şi Sean erau 
prieteni. Fuseseră colegi la câteva cursuri din ultimul an 
de şcoală şi avuseseră de făcut un proiect în echipă. 
Respectivul proiect implicase petrecerea unei întregi după- 
amiezi împreună, în dormitorul Oliviei - după-amiază 
despre care Sean le dăduse enervant de puţine amănunte, 
deşi Ash îl descususe îndelung. 

— Gata, spusese Ash punându-şi sticla jos pe un blat 
lipicios, câteva săptămâni mai târziu şi după mai multe 
băuturi decât ar fi trebuit. Mă duc să o salvez. 

Şi chiar asta făcuse. S-a strecurat printre petrecăreţi şi 
l-a luat pe după umeri pe Sean, întrerupându-l în mijlocul 
unei fraze. Olivia, spre marea surpriză a lui Ash (şi doar a 
lui), îl ignorase atât de evident, încât se văzuse forţat să se 

extragă de acolo, roşu la faţă, petrecându-şi apoi restul 
serii bombănind furios în sticla de bere. 

— Pare că tu şi Olivia sunteţi prieteni la cataramă, frate. 
În mod oficial, eşti unul de-al fetelor acum, zisese cu 
nonşalanţă Ash a doua zi, ceea ce a făcut ca lui Sean să îi 
dispară de pe faţă uşoara expresie triumfătoare pe care o 
căpătase. 

Sean se uitase la Kieran, iar acesta se prefăcuse că avea 
ceva de verificat pe telefon şi nu observase, mai ales 
pentru că - din motive pe care nu le putea exprima în mod 
clar - toată treaba asta îl cam irita. După aceea Sean se 
întorsese la obiceiul său de a sta mai mult singur la 
petreceri şi toată lumea a fost mulţumită. 


Când au trecut pe lângă maşina de poliţie parcată în faţa 
Cabanei Pescarilor, Kieran a observat că era goală. Intre 
stâlpii porţii fusese întinsă o bandă care interzicea accesul, 
iar un ofiţer, pe care Kieran nu îl cunoştea, stătea de pază 
afară. În afară de asta, nu se vedea nicio altă mişcare în 
faţa casei. Dacă era acţiune pe undeva, se întâmpla 
înăuntru sau pe plajă, s-a gândit Kieran. 

— Credeţi că va trebui să intru acolo? a întrebat Olivia 
încetinind pasul pe măsură ce se apropia de cabană. 

— Nu ştiu, a răspuns Ash. Poate că da. 

Au încetinit şi ei pasul după ea şi până la urmă s-au 
oprit, la distanţă mică de casă. 

— Liv, ascultă, s-a întors Ash către ea şi i-a spus cu o 
voce blândă. E în regulă. Da? O să fie totul OK. 

Pentru că Olivia nu părea să fie de acord cu el, Ash i-a 
luat mâna într-a lui. pa 


Următoarea dată când Kieran o văzuse ca lumea pe 
Olivia fusese cu câteva săptămâni mai târziu, pe când vara 
era pe trecute. Fusese prima oară când Kieran nu era 
deranjat de faptul că vremea începuse să se răcorească, 
iar numărul turiştilor, să se împuţineze. Primise rezultatele 
examenelor şi erau acceptabile, chiar dacă nu 
impresionante, şi mai erau doar câteva săptămâni până 

când avea să o ia către Sydney, unde îl aştepta un loc într- 
o universitate. 

Într-o zi caldă şi calmă, Kieran urcase pe cărarea 
stâncoasă care ducea la punctul de observare. Se oprise în 
vârf, pe buza prăpastiei, şi privise în jur. Sub el se vedea 
fâşia de plajă nisipoasă care ducea la peşteri. Nu exista 
propriu-zis un drum până acolo, însă cărarea bătătorită se 
observa uşor, nu avea nevoie de un marcaj suplimentar. 

Deasupra lui Mary Minerva, suprafaţa mării era calmă. 
Kieran pornise la vale. Monumentul sculptat de pe vârful 
formaţiunii stâncoase, aproape îngropate sub apă, sclipea 
în soare, cu faţa către sit. 

Marea era pustie însă. Era cam devreme pentru sezonul 
de scufundări la epavă şi, chiar dacă n-ar fi fost, Kieran 
ştia că fratele său n-ar fi ieşit cu barca în ziua aceea. 
Cererea lui Finn şi Toby, ca o peşteră să fie introdusă în 
circuitul lor turistic, primise o aprobare provizorie, după 
ce zăcuse luni întregi în cutia poştală a consiliului local. 
Vestea îi obligase pe băieţi să se apuce de conceput trasee 
noi, cu diverse grade de dificultate, prin labirintul de 
tuneluri. 

Kieran nu înţelegea de ce se străduiau atât de mult. 
Accesul în peşteri era teoretic interzis, însă cu toţii 
fuseseră acolo de suficiente ori de-a lungul vremii ca să 
ştie care drumuri duceau către încăperile cavernoase, 
luminate natural prin puțuri interioare, şi care duceau 
către fundături sau blocaje, aflate sub nivelul mării. Doar 
că Finn vrusese să modifice traseul pentru începători, iar 
Toby nu fusese de acord cu el, aşa că, atunci când 
contabilul lor îi convocase la o şedinţă, băieţii îl 
expediaseră pe Kieran să facă ambele trasee şi să le aducă 
fotografii de la răspântii. 

Lui Kieran îi luase vreo patruzeci de minute să îşi 
îndeplinească misiunea, apoi se întorsese la lumina zilei, 
pe plaja pustie. Îşi azvârlise prosopul şi geanta pe nisip şi 
se aruncase în apă. O vreme, plutise pe spate, privind doar 
la albastrul cerului, complet singur. Se bucura de linişte 
când mai mult simţise decât auzise pe cineva care cobora 


e 79 œ 


pe cărarea stâncoasă. Atinsese fundul apei cu picioarele şi 
îşi ştersese faţa de apa sărată, ca să poată vedea cine se 
apropie. 

Olivia. 

Era îmbrăcată într-un tricou şi pantaloni scurţi, şi îşi 
strânsese părul în coadă. Era singură. Încetinise o clipă 
când îl zărise în mare, apoi continuase să coboare spre 
plajă. Kieran o luase spre țărm, cu apa scurgându-i-se de 
pe pieptul gol, brusc foarte conştient de faptul că 
programul de forţă pe care îl urmase la sală toată vara, în 
pauza sezonului de fotbal, nu-i stricase chiar deloc. 

Spera ca şi Olivia să fi avut aceeaşi părere, dacă era să 
judece după uşoara sclipire pe care i-o văzuse în ochi, când 
îşi scosese ochelarii de soare. 

— Salut. 

— Salut. 

— M-am întâlnit cu Sean ieri, zisese ea uitându-se în jur, 
la plaja goală. Zicea că o să aveţi de lucru pe aici în după- 
amiaza asta. 

— Sunt doar eu. El a trebuit s-o ajute pe maică-sa cu 
ceva. 

— Merge treaba asta? întrebase Olivia zâmbind, cu ochii 
la prosopul lui Kieran şi la părul lui ud. Ar trebui să îmi 
caut şi eu un job ca ăsta. 

Kieran zâmbise şi el. 

— Am terminat. 

— Verificarea traseelor cu peşteri? 

— Doar traseul uşor. Ţi-a spus Sean? E treaba aia pe 
care vor să o facă fraţii noştri. 

— Da. Mi-a zis că, dacă trec pe-aici, îmi arată despre ce 
e vorba. O să fiu deja plecată la facultate când o să înceapă 
tururile pe bune. 

— Aşa e. Dar el nu e aici azi. 

— O! 

Olivia aruncase o privire înapoi, spre cărarea pe care 
tocmai venise, apoi ezitase o clipă. Işi întorsese capul ca să 
se uite spre apă, apoi îşi pusese mâna streaşină la ochi şi 
privise monumentul lui Mary Minerva. 

— Arată altfel din unghiul ăsta, spusese ea după o 
vreme. 

Kieran îi urmărise privirea până la cele mai îndepărtate 
stânci care se strecurau şerpuit din peşteri în mare. În 
vârful lor vegheau cele trei siluete din oţel, în mărime 
naturală. Supraviețuitorii. 

Umăr la umăr, privind către zare, de neclintit în faţa 
naturii şi cu feţele sculptate întoarse pe veci către locul în 
care se scufundase în valuri Mary Minerva. 

— Pot înţelege de ce le plac unora, însă mie mi s-au 
părut mereu un pic cam reci, spusese Olivia. 

— Da? întrebase Kieran studiind atent figurile. 

Supraviețuitorii fuseseră mereu vizibili de pe stânci şi de 
pe ape, aşa înalţi cum erau, astfel încât să nu dispară 
niciodată pe de-a-ntregul sub ape, nici când era fluxul cel 
mai mare, nici pe cea mai rea vreme. lar astăzi chiar nu 
putea fi vorba despre asta, aşa cum stăteau, cu apa până la 
genunchi, privind înspre oceanul liniştit. 

— Poate că e doar din cauza numelui şi a epavei şi a 
chestiilor care s-au întâmplat, ridicase Olivia din umeri. E 
o poveste tristă. 

— Ştii că, la început, nu se numeau aşa? întrebase 
Kieran, iar Olivia se întorsese către el. 

— Nu. Pe bune? 

— Erau ceva de genul Trioul de oțel, dar cineva din 
consiliu a auzit de ei şi a avut ideea strălucită să îi pună 
acolo. Apoi i-au plătit ceva în plus artistului ca să le 
schimbe numele, să-i orienteze în direcţia potrivită şi să 
spună că sunt un omagiu adus epavei. 

— Vorbeşti serios? începuse Olivia să râdă. 

— Da. Mi-a povestit frate-meu. A descoperit asta din 
întâmplare, pe când completa grămezile alea de acte care 
îi trebuiau pentru permisul de scufundări. Presupun că s- 
au gândit că suna mai atractiv Supraviețuitorii. 

— S-au gândit bine, spusese ea. Da' nimeni nu le spune 
asta turiştilor, nu-i aşa? 

— E ciudat, dar parcă îmi place mai mult de ei de când 
ştiu asta, spusese Kieran. Când mă gândesc cum şi-ar fi 

putut petrece viaţa complet diferit, stând aiurea într-un 
parc însorit sau ceva asemănător, în loc să fie înţepeniţi 
aici. Mă face să îi văd, cumva... 

Kieran ridicase din umeri, simțindu-se brusc ca un 
prostănac. 

— Nu ştiu... Mai umani sau aşa ceva. 

Văzuse o sclipire de surpriză pe chipul Oliviei când se 
uitase la el. 

— Da, spusese ea într-un sfârşit, întorcând spatele 
Supravieţuitorilor. Ştiu ce vrei să zici. 

Continuaseră să privească împreună hula oceanului. 

După un minut, Olivia se uitase din nou la el: 

— Deci Sean nu trece deloc pe aici azi? 

— Nu. 

Kieran se aplecase şi îşi trăsese tricoul pe el. Materialul 
i se lipea uşor de pielea umedă. Când se îndreptase de 
spate, ea încă îl privea, cu părul ei strălucitor în lumina 
soarelui şi picioarele lungi care-i ieşeau din şort. Nu îşi 
schimbase expresia, însă în aerul marin şi răcoros care 
plutea peste plaja pustie scăpăra scânteia a ceva complet 
nou. 

Sau poate că nu era ceva chiar atât de nou, recunoscuse 
Kieran în gând. Era ceva ce se mai simțise de o vreme sau 
cel puţin el simţise, la şcoală şi în autobuz şi la toate 
petrecerile alea înecate în alcool. Un fior pe care îl simţea 
de fiecare dată când Olivia se afla prin preajmă. 

Kieran se uitase înspre cărarea stâncoasă. Era la fel de 
pustie ca plaja. Nu era nimeni în jur. Nici Sean. Nici Ash. 
Numai el şi Olivia, pentru prima oară. Peşterile se 
întindeau la capătul plajei, răcoroase şi atrăgătoare. 

— Aş putea să-ţi arăt eu locurile, zisese el. Dacă vrei. 

Când îşi dăduse seama că aştepta un răspuns ţinându-şi 
răsuflarea, Kieran respirase grăbit. 

Olivia continua să se uite la el. 

— Da, zâmbise ea uşor. OK, haide. 

Capitolul 10 


Olivia s-a oprit la poarta Cabanei Pescarilor şi s-a 
prezentat ofițerului care îi păzea casa. Acesta i-a făcut 
semn să aştepte şi a dispărut înăuntru. După un minut, uşa 
s-a deschis şi a apărut sergentul Renn. 

Cu chelia acoperită de chipiul de poliţist, semăna cu un 
portar de club de noapte. Nici măcar nu avea patruzeci de 
ani încă şi părea deja un om ajuns la capătul răbdărilor, s-a 
gândit Kieran, cu regret. Când ajunsese în Evelyn Bay, cu 
doisprezece ani în urmă, Chris Renn părea să fie cu 
adevărat pasionat de munca lui de poliţist într-un orăşel de 
provincie, nu doar un om care îşi îndeplinea sarcinile de 
serviciu. 

Îl asistase ca o umbră, toată vara, pe sergentul de 
atunci, Geoffrey Mallott - un incompetent jalnic, care 
prefera să împartă atenţionări, cu aere de bunic, decât să 
facă muncă propriu-zisă sau măcar să se ocupe de 
hârţogării. Mallott însemnase zilele rămase până la 
pensionare pe un calendar atârnat la vedere, pe peretele 
secţiei, şi fusese mai mult decât fericit să îl poată lăsa pe 
tânărul agent Renn să rezolve cazurile stringente de 
vandalizări cu graffiti, gunoaie sau rarele cazuri de furt de 
sub prosopul de plajă ale vreunui portofel ce aparţinea 
vreunui turist. Cât despre Renn, şi el era fericit că putea 
face asta. 

Kieran ştia că locuitorii din Evelyn Bay erau în general 
de acord că avuseseră noroc când Chris Renn hotărâse să 
rămână aici. Părea suficient de competent şi de ambițios 
cât să fi putut avansa oriunde altundeva, însă el îi liniştise 
mereu spunându-le că îi plăceau şi locul, şi oamenii de aici. 
Avuseseră ceva emoţii acum câţiva ani, când se temuseră 
că îl pierd, pentru că legase o relaţie serioasă cu o femeie 
din Launceston, însă iată că Renn se afla încă aici, iar 
femeia nu venise după el, aşa că Kieran bănuia că relaţia 
aceea nu mersese. 

Acum însă sergentul Renn arăta pur şi simplu obosit. I-a 

văzut pe Kieran, Ash şi Olivia la poarta Cabanei Pescarilor 
şi a ridicat banda poliţiei: 

— Doar tu, Olivia, a spus Renn ridicând o mână când Ash 
încercase să o urmeze. Deocamdată. 

Ash părea pe punctul de a protesta, însă Olivia i-a făcut 
semn din cap: 

— E în regulă. 

S-a strecurat pe sub bandă şi Renn s-a îndreptat înapoi 
spre casă. 

— Hei, Chris, l-a strigat Kieran, iar ofiţerul s-a oprit. Am 
văzut o maşină pe-aici azi-noapte. 

— Da? a făcut Renn câţiva paşi înapoi. Pe Beach Road? 

Kieran a încuviinţat. 

— Un pic mai departe. Venea din direcţia asta spre oraş. 

— Ora? 

— Pe la unsprezece jumate. 

— Marca şi modelul? Culoarea? 

— Tracţiune integrală. Holden, poate. 

Kieran a încercat să îşi aducă aminte mai multe, însă 
reţinuse mai ales farurile şi zgomotul. Renn aştepta. 

— Îmi pare rău. Conducea prea repede. Dar a văzut-o şi 
Mia. 

— În regulă. Încearcă să-ţi aminteşti cât mai multe. O să 
vă luăm declaraţii amândurora când o să putem, a mai 
spus Renn şi s-a întors către Olivia: Gata? 

Tonul lui Renn fusese unul neutru şi nici în felul în care 
îi arătase Oliviei uşa, apoi o deschisese şi o aşteptase să 
intre, nu era nimic neobişnuit. Însă undeva adânc în 
instinctele primare, de supravieţuire, ale lui Kieran s-a 
aprins o alarmă. Ai grijă. 

Şi Olivia s-a oprit puţin, cu o mână încă pe banda 
poliţiei, iar Kieran s-a întrebat dacă nu simţise şi ea. Apoi 
şi-a îndreptat spatele şi l-a urmat pe sergentul Renn 
înăuntru, în casa în care, până ieri, locuise Bronte. 


Kieran o condusese pe Olivia de-a lungul plajei. Valurile 
veneau şi se îndepărtau încet, dar constant. Dintre cele 
două, Peştera de Sud era cea mai îndepărtată de cărare, 

dar era preferata lui. 

Băiatul evitase panta de la intrare, apoi îi întinsese fetei 
o mână, să o ajute şi pe ea să treacă peste. Olivia îi luase 
mâna şi trecuseră împreună pragul dintre lumina 
puternică şi umbra rece şi întunecată. 

— Uau! exclamase ea când Kieran îşi scosese lanterna şi 
îi luminase drumul, acelaşi pe care gonise cu o oră şi ceva 
mai devreme. 

Stâncile se arcuiau deasupra, în general la o înălţime 
mai mare decât a lor, dar nu întotdeauna. Cărarea moale şi 
largă, făcută din nisip umed, se refăcea rapid în urma lor, 
înghiţindu-le paşii aproape instantaneu. 

— E chiar frumos, spusese Olivia când se opriseră unul 
lângă altul ca să se uite la modelele naturale din pereţi, 
fâşii colorate diferit, ţesute laolaltă în milioane de ani şi 
spălate de apele mării, de două ori pe zi. 

Kieran era de aceeaşi părere. Intotdeauna fusese 
frumos, chiar dacă el nu se oprea acum decât rareori să 
observe aceste lucruri. O condusese agale pe traseu, 
lăsând-o pe Olivia să observe captivată peştera în ritmul ei. 

— Acolo jos ce este? întrebase ea când ajunseseră la o 
răscruce, iar Kieran o ghidase mai mult spre stânga decât 
spre dreapta. 

— O fundătură. 

Îşi orientase lanterna către cărarea întunecată. Din locul 
în care stăteau, tunelul arăta la fel cu celălalt. 

— Dar este foarte adâncă. Trebuie să mergi foarte mult 
înainte să trebuiască să te întorci. 

— Ai fost până în capăt? 

— Da, o dată. 

Din greşeală. Nu fusese atent. 

Incă îşi putea aminti sentimentul brusc de panică în 
momentul în care îşi dăduse seama, prea târziu, că o luase 
pe drumul greşit. Finn îi atrăsese atenţia asupra acestui 
lucru de multe ori. Kieran ştia că unele tuneluri pot fi atât 
de întortocheate, încât te rătăceai după doar zece paşi. 
Plafonul de deasupra capului lui Kieran i se păruse 
deodată mult mai jos, strivindu-l în întuneric. Se uitase la 

ceas, chinuindu-se să calculeze câte minute - ore, de fapt - 
rămăseseră până când fluxul avea să se năpustească 
înăuntru. 

Nu-şi putea scoate din minte avertismentul lui Finn: 
Frate, dacă te prinde fluxul înăuntru, nu mai ieşi. 

Kieran trăsese puternic aer în piept, de câteva ori, 
complet singur în acel spaţiu nefamiliar, apoi se întorsese 
cu mare grijă la o sută optzeci de grade şi începuse să 
meargă încet. Când apăruse prima luminiţă - literalmente 
la capătul tunelului -, o luase la goană înspre ea, jenat de 
propria frică, dar cu adrenalina încă scurgându-i-se prin 
vene. 

— Oricum nu e mare lucru de văzut într-acolo, îi spusese 
el Oliviei, după care întorsese lanterna în cealaltă direcţie. 
Drumul ăsta e mai bun. 

Continuaseră printre stânci şi la un moment dat auziseră 
din nou marea, înainte să iasă în gura larg deschisă a 
peşterii. _ 

— Ne-am întors, gata, spusese Kieran. intregi şi 
nevătămaţi. 

— Mulţumesc, spusese Olivia cu obrajii aprinşi şi ochii 
strălucitori. A fost extraordinar. 

— E tare, nu-i aşa? N-ai mai fost niciodată acolo jos 
înainte? 

— Nu, mama spune că nu degeaba e interzis. 

Kieran ridicase din umeri: 

— Mda, sigur că nu vrei să te prindă fluxul pe-acolo, însă 
acum e OK. 

— Da, zisese Olivia zâmbind. 

Erau numai ei şi stăteau apropiaţi, în întunericul 
primitoarei peşteri, în aerul călduţ al brizei dinspre plajă. 

— E chiar OK acum. 

Iar Kieran, care era de părere că nu trebuie să stai să 
analizezi prea mult lucrurile, luase această replică drept o 
aluzie şi o sărutase. Îl sărutase şi ea şi, după un minut sau 
două, Kieran o înconjurase cu braţele şi o dusese înspre un 
loc aflat puţin mai în adâncul peşterii, unde o piatră mare 
şi plată ieşise din perete şi formase un fel de terasă 

tăinuită. 

Şi îi arătase cum să se urce pe el, la fel cum le arătase şi 
altor fete în vara aceea, şi se aşezaseră pe prosopul lui, 
ascunşi vederii, şi continuaseră să se sărute în lumina 
filtrată a după-amiezii. Rămăseseră acolo, îmbrăţişaţi şi 
netulburaţi de nimeni, până când Kieran se uitase într-un 
sfârşit la ceas. 

— Am face bine să mergem, spusese el. Se apropie 
fluxul. 

O ajutase să coboare şi fusese puţin surprins de cât de 
îngustă devenise plaja când au ieşit. Timpul trecuse mai 
repede decât îşi  închipuise. Departe, peste apă, 
Supraviețuitorii se vedeau acum scufundaţi până la brâu. 

Kieran şi Olivia urcaseră împreună pe cărarea 
stâncoasă. Ajunşi în vârful falezei, ea se oprise şi se uitase 
înapoi, către plaja ascunsă: 

— Şi acum o să le spui colegilor de la fotbal despre asta? 

— Nu. 

— Pe bune? 

— Nu dacă tu nu vrei să le spun, zisese Kieran. Ştiu că 
Ash şi alţii ca el pot să fie cam măgari uneori, însă eu nu 
sunt ca ei. 

— Dar... 

Fruntea Oliviei se încreţise uşor. 

— Ce? 

— Kieran, se uitase ea fix la el, tu chiar eşti ca el. 

Incercase să se împotrivească, dar ceva din felul în care 
ea spusese asta îl făcuse să se oprească. 

— Oricum, zisese el într-un sfârşit, tot n-o să spun 
nimănui. 

Şi cumva, chiar şi spre propria surprindere, Kieran îşi 
ţinuse promisiunea. m 


Kieran şi Ash au rămas la poartă, în spatele benzii 
poliției, cu ochii la Cabana Pescarilor. Un ofițer în 
uniformă a ieşit să ia ceva din maşina poliţiei, lăsând 
deschisă uşa casei. 

Kieran a zărit un coridor luminos, care ducea, după cum 

îşi amintea, către bucătărie şi camera de zi. Chiar dacă nu 
putea vedea prea mult, casa părea curată şi îngrijită. 

După cum povestise Olivia, se pare că nu se vedeau 
semne de violenţă sau luptă înăuntru. Kieran a încercat să 
îşi imagineze planul casei. Fereastra dormitorului lui 
Bronte, care dădea înspre plajă. Uşa din spate - care 
dădea într-o curticică mică -, după care începea nisipul. Ce 
o făcuse să se ducă acolo? 

De undeva din casă s-a auzit vocea gravă a sergentului 
Renn. 

Tăcere, apoi un răspuns scurt. Olivia. 

Kieran nu a putut înţelege ce ziceau. 


Kieran şi Olivia se întâlniseră la peşteri, pentru a doua 
oară, din întâmplare - sau poate că nu. Kieran se învârtise 
pe plaja goală toată după-amiaza. La un moment dat se 
apucase să cartografieze pentru Finn şi Toby drept pretext 
pentru a pierde vremea pe acolo. Respirase uşurat când în 
lumina soarelui văzuse ivindu-se deasupra falezei capul 
Oliviei. Ridicase o mână, iar ea îi răspunsese la salut, apoi 
zâmbiseră amândoi cât timp Olivia coborâse până la el. 

După două zile, Kieran îi lăsase pe Sean şi pe Ash la 
„Surf and Turf” şi alergase ca să o prindă singură. O 
dusese departe de ochii lumii, în spatele centrului 
comunitar, şi o întrebase direct când se puteau întâlni din 
nou. 

În ziua următoare fuseseră din nou împreună pe terasa 
de piatră, iar Olivia se uitase în sus şi zărise locul în care 
Ash îşi gravase numele în stâncă, cu cheile, în urmă cu 
câteva luni. Trecuse un deget pe deasupra şi ridicase o 
sprânceană, iar Kieran dăduse din umeri. 

Terasa era, de fapt, descoperirea lui Ash. Dăduse peste 
ea vara trecută, când se străduia cu foc să convingă o fată 
de la magazinul de îngheţată să se dezbrace pentru el. Şi 
funcţionase, după cum îi spusese mai târziu Ash lui Kieran, 
zâmbind. Printr-o înţelegere tacită, nu-i povestiseră despre 
asta lui Sean, care reuşea uneori să le strice cheful în 
astfel de situaţii, cu felul lui tăcut de a fi. 

Singura grijă a lui Kieran, când îşi aşternea prosopul pe 
piatră pentru Olivia, era ca Ash să nu apară pe 
neaşteptate, împreună cu vreo nouă cucerire de-ale lui. 
Ash se dusese să stea cu tatăl lui şi cu noua prietenă a 
acestuia - nu cea pentru care o părăsise pe maică-sa, ci 
alta - şi se întorsese într-o dispoziţie tare proastă. 

Însă din fericire nu şi-a făcut nimeni apariţia neinvitat la 
gura peşterii, iar Kieran şi Olivia avuseseră locul doar 
pentru ei în acele câteva săptămâni. 

În ziua furtunii îşi făcuseră un fel de program, iar Kieran 
o aştepta pe Olivia să apară pe cărarea falezei. Stătea 
aşezat la intrarea în peşteră, bucuros că luase cu el un 
hanorac şi un prosop în plus, pentru că briza începuse să 
bată peste plajă. S-a ridicat să o sărute şi marea i se 
deschisese, largă şi pustie, în faţa ochilor. Ştia că Nautilus 
Black nu ieşise în ziua aceea în larg. Fusese prognoză de 
vânt puternic. Finn şi Toby o ţineau la adăpost în port. 

— Nu pot sta prea mult, spusese Olivia după ce se 
dezlipiseră unul de altul. E ziua mamei mele mâine. Gabby 
vrea să-i facem un tort. 

— Nicio problemă. Oricum pare că o să înceapă ploaia. 

Deasupra lor, pe cerul albastru de mai devreme îşi 
făcuseră loc nişte nori negri, apăsători şi joşi. În peşteră 
însă era ciudat de cald, din cauza pietrelor care 
absorbiseră căldura soarelui de amiază. 

În timp ce se căţărau spre terasa lor, la adăpost de furia 
naturii, Olivia aruncase o privire în urmă, către plajă. 
Vremea nu părea bună. 

— Poate că ar trebui să o lăsăm pe altă dată? 

— Nu, răspunsese Kieran. Rămâi. Te rog. 

Şi o sărutase din nou, iar ea îi răspunsese la sărut şi apoi 
de-abia dacă auziseră că începuse ploaia, aşezaţi cum erau 
pe prosopul moale, în confortabila căldură a adăpostului. 
Când afară începuse să fulgere, lui Kieran i se păruse că 
era romantic şi chiar se gândise - ceea ce aproape că îl 
făcuse să râdă mai târziu - că avea să îşi amintească de 
ziua aceasta. 

Când într-un sfârşit se ridicase, fusese surprins să vadă 

cât de întunecat era cerul. Se uitase la ceas. Nici măcar nu 
era prea târziu. Se întorsese spre Olivia şi o văzuse privind 
în jos. 

— O, Doamne! spusese ea. 

Iar tonul vocii ei îl făcuse să se oprească. S-a uitat înspre 
locul pe care fata i-l arăta, sub terasă. Un val întunecat de 
apă înaintase pe nisipul de pe fundul peşterii. 


Ash s-a aplecat peste poarta Cabanei Pescarilor şi, cu un 
aer distras, s-a întins peste banda poliţiei ca să smulgă din 
pământ o buruiană care crescuse lângă gard. 

— Scuze, i-a spus el poliţistului în uniformă, de la uşă, 
când acesta s-a încruntat către el. 

A aruncat pe jos buruiana şi a adăugat: 

— Ce naiba durează atât? 

Kieran s-a uitat la ceas. Nu trecuse chiar atât de mult 
timp, însă ştia ce voia să zică Ash. Era enervant să stai aşa, 
fără să ştii ce se întâmplă. 

— Bronte părea drăguță, a zis Kieran, ca să umple 
tăcerea. Din câte am văzut. 

— Da, era. OK, calmează-te, frate... 

Ash se aplecase să mai smulgă o buruiană, însă 
renunţase când ofiţerul încruntat a părut pe punctul de a 
interveni. Ash s-a întors cu spatele la casă şi s-a sprijinit de 
gard. 

— Bronte era o tipă amuzantă. Se împrietenea uşor cu 
oricine. Adică şi cu femei, nu doar cu bărbaţi, s-a corectat 
el. Ştiu că pe Liv o cam scotea din pepeni, însă nu era 
intenţionat. Vreau să spun că Liv mai are şi altele pe cap, 
treaba cu mama ei... Nu era totul din vina lui Bronte, chiar 
dacă lui Liv aşa i se părea. 

Ash s-a uitat în altă parte. 

— Să nu-i spui Oliviei că am spus asta. 

Kieran a clătinat din cap şi a zâmbit uşor. Ash s-a întors 
din nou către casă, iar zâmbetul i s-a şters. 

— Ştiu că e altfel când locuieşti cu cineva, dar cred că 
Bronte era în regulă. 

S-a încruntat şi a tăcut o clipă. 

— Liam o plăcea. Mult. Indiferent de ce crede Sean, 
puştiul ăla chiar era implicat. Şi era al naibii de evident. 

— Şi Bronte cum s-a înţeles cu el? 

Ash a frecat apăsat între degete banda poliţiei înfăşurată 
de-a curmezişul porţii. 

— E, cine poate şti? m 

Olivia arăta înspre nivelul de apă ridicat, negru-verzui, 
care invadase peştera şi care se lovea cu furie, înspumată, 
de pereţi. lar asta fusese ultima amintire clară a lui Kieran 
din acea zi. Tot ce urmase era doar frânturi. 

Işi amintea cum îşi coborâseră mai întâi picioarele şi 
fuseseră şocaţi că apa, pe care o crezuse până la nivelul 
gleznei, era deja deasupra genunchilor. Hai, hai, o grăbise 
el pe Olivia, nevenindu-i să creadă când aceasta risipise 
secunde valoroase ca să caute şi să ia săculeţul 
impermeabil în care îşi puseseră telefoanele. 

Isuse, lasă-l, spusese el probabil, fiindcă îşi amintea că 
ea îl privise uimită. 

Glumeşti? În niciun caz. Făcuse ochii mari. 

Dar, nu, Kieran vorbise serios. Pentru că nu avea acum 
în cap decât avertismentul lui Finn. 

Dacă te prinde fluxul înăuntru, nu mai ieşi. 

Kieran o apucase pe Olivia de braţ şi înaintaseră prin 
bezna ca de petrol. Uşurarea resimţită când reuşiseră să 
iasă din peşteră dispăruse imediat la vederea zilei care 
era, mai degrabă, noapte. Plaja dispăruse. Valurile îl 
loveau deja la nivelul pieptului. Ploaia torențială îi înţepa 
pielea, iar marea se izbea puternic şi foarte sus de stânci. 

Gurile gemene şi întunecate ale peşterilor mai trăseseră 
câteva înghiţituri uriaşe de apă înainte să-i scuipe din nou 
afară, iar curenţii îi râcâiau pulpele lui Kieran, încercând 
să îl dărâme din picioare. Îşi ştersese apa din ochi şi 
încercase să-şi dea seama în ce direcţie trebuiau să o ia ca 
să ajungă la drumul de ieşire de pe plajă, unde să fie în 
siguranţă. Însă nu reuşea să îl vadă. Totul părea diferit 
acum. 

— La naiba, Kieran, ia uite! 

Vocea Oliviei fusese repede smulsă de vânt, iar el se 
uitase cu ochii mijiţi către larg, prin ploaia deasă. Nu mai 
era nimic între ei şi orizont şi, deodată, îşi dăduse seama 
de ce totul păruse atât de nelalocul lui. 

Dispăruseră Supraviețuitorii. 

În locul în care ar fi trebuit să reziste cu siguranţă în 
picioare, cu capetele mereu ridicate deasupra valurilor, se 
aflau doar un ocean furios şi un orizont cenuşiu-închis. 
Fuseseră acoperiţi cu totul, înghiţiţi complet de hulă. 
Kieran nu mai văzuse niciodată asta. Iar frica pe care o 
simţise crescând în el, puternică şi neagră şi profundă, 
explodase la suprafaţă. 

— Trebuie să ajungem mai sus. 

O luase pe Olivia de mână. Capătul potecii de pe faleză 
se afla sub ape, însă se străduiau să ajungă în direcţia ei, 
când mergând prin apă, când înotând. Olivia alunecase 
prima, iar Kieran îi auzise icnetul când se scufundase. 
Băgase cealaltă mână sub apă şi o trăsese până când se 
ridicase din nou la suprafaţă, roşie în obraji şi tuşind 
aproape sufocată. Câteva clipe mai târziu se împiedicase şi 
el, iar lumea fusese deodată înghițită. 

Se simţise tras de ape într-o direcţie şi în cealaltă de 
Olivia, până când ţâşnise şi el la suprafaţă şi se trezise 
înapoi în vuietul furtunii. Continuaseră să înainteze, iar 
Kieran numărase în minte paşii, până când simţise că 
nisipul lăsase loc pietrei sub talpa lui. Se simţise atât de 
uşurat încât ameţise. Găsiseră poteca. 

Profitând de valurile care îi trăgeau şi luându-şi avânt, 
Kieran o apucase pe Olivia de mijloc şi o ridicase 
deasupra. Fata se căţărase pe faleză, lăsând o pată uşoară 
de sânge în locul în care îşi ştersese piciorul gol de piatră. 
Se întinsese pe burtă şi, protejându-şi faţa de perdeaua de 
ploaie, se întinsese către el, ca să îl ajute să urce. Li 
strigase ceva, ceva ce Kieran nu reuşise să audă printre 
urletele vântului. 

Nu reuşise să ajungă până la ea. Apa îl izbise cu putere 
şi, când reuşise să mai vadă ceva, era deja departe. 

Olivia îşi dezlegase  săculeţul impermeabil de la 

încheietură şi îl deschisese cu o smucitură agitată, ca să 
sune după ajutor. Kieran nu îşi mai amintea dacă chiar 
văzuse asta sau doar îşi imaginase pe baza a ceea ce i se 
povestise ulterior. Îşi auzise numele biciuit în mijlocul 
vijeliei şi se luptase să înoate în direcţia vocii. Însă nu 
reuşise să atingă uscatul. 

Valurile erau monstruoase. Fusese azvârlit în sus, apoi 
tras atât de adânc, încât nu-şi mai dădea seama în ce 
direcţie ar fi trebuit să lupte ca să poată ieşi la suprafaţă. 
Nu ştia nici pentru câtă vreme rămăsese în adânc. În orice 
caz, stătuse suficient de mult încât să îşi simtă plămânii 
mai goi decât îi simţise vreodată. 

Şi apoi, deodată, unde nu fusese decât apă era acum 
piatră. Se năpustise tare şi brutală asupra lui, cu atât de 
multă forţă, încât îi zăngăniseră dinţii. Când apa se 
retrăsese, Kieran rămăsese pe teren solid, aşezat pe burtă 
şi cu faţa în jos. Fără suflare şi sângerând, îşi ridicase 
capul şi o văzuse pe Olivia ţipând ceva către el. li arăta 
ceva cu mâna, disperată. 

— Ridică-te! Sus! Urcă de acolo! 

Kieran se ridicase împleticit şi, mobilizându-şi fiecare 
fărâmă din muşchii pe care şi-i lucrase atât de intens, toată 
vara, la sală, începuse să urce. Se târâse până la un 
intrând abrupt de pe versantul falezei, cu ajutorul unei 
creste de val care îl împinsese în ultima clipă acolo şi care 
ar fi putut, cu doar o secundă mai devreme şi un metru 
mai jos, să îl tragă cu el înapoi sub ape. 

Kieran se prinsese de locul acela, respirând adânc şi 
haotic şi ascultând cum inima îi pulsa şi mai puternic pe 
măsură ce se trăgea cât mai spre interior. Până sus, în 
vârf, putea să mai aibă la fel de bine câţiva paşi sau un 
milion de kilometri. Nu mai avea puterea sau curajul să se 
mişte de-acolo. Încă zăcea, ochii îl înţepau şi plămânii îl 
dureau, când zărise departe, pe apă, o licărire de culoare. 
Îi trebuise o foarte lungă clipă ca să-şi dea seama ce 
anume văzuse. 

Era barca fratelui său. 

Nautilus Blue de-abia se zărea din valurile învolburate 

prin care îşi croia drum. Trecuse de epava ascunsă şi de 
punctul în care ar fi trebuit să se vadă Supraviețuitorii. 
Mergea înainte, către peşteri. 

Finn e aici. Fusese singurul gând limpede al lui Kieran. 
Finn venise după el. Şi în acel moment, în ciuda suferinţei 
şi a frigului, şi a durerii acute din plămâni, Kieran se 
simţise în siguranţă. 

Capitolul 11 


Finn îl învățase pe Kieran tot ce era mai important. Cum 
să înoate, cum să lovească o minge de fotbal, cum să bea. 
Cum să vorbească cu alţi tipi. Cum să vorbească cu fetele. 
Oamenii îl plăceau pe Finn. Il plăceau şi pe Kieran, dar 
doar pentru că le amintea de Finn, care fusese originalul. 

Finn Elliott adusese acasă trofee sportive pentru Evelyn 
Bay, când era mai tânăr, şi dolari din turism, când 
crescuse. Finn era genul de tip care putea să intre la „Surf 
and Turf” fără să fie nevoit să-şi cumpere băutura, însă o 
făcea deseori, pentru că Finn era totodată şi genul de tip 
care făcea cinste cu câte un rând tuturor. 

Finn făcuse pe „iepurele”t şi alergase pe străzi împreună 
cu Verity, când aceasta se antrena pentru semi-maraton, şi 
pusese scara în fiecare toamnă să îl ajute pe Brian să 
curețe jgheaburile de frunze şi stătuse cu apa îngheţată a 
oceanului până la piept ca să îi arate lui Kieran cum să-şi 
îmbunătăţească tehnica de înot liber în apă deschisă. 

Timp de douăzeci şi şase de ani, Finn le fusese de ajutor 
tuturor oamenilor din viaţa sa, după care nu mai fusese 
deloc. 

Kieran nu îşi mai amintea prea multe de ultima dată 
când îl văzuse pe Finn şi era mai degrabă recunoscător 
pentru asta. Amintirile lui Kieran, deja fragmentate după 
ce părăsise peştera, se reduseseră spre zero odată ce 
văzuse barca. Şi nu exista niciun motiv medical sau fizic 
pentru asta - avusese dreptate doctoriţa de la spitalul din 
Hobart -, deoarece fizic se recuperase bine. 

Kieran ştia ce se întâmplase în timp ce el stătea agăţat 
de stânci, cu valurile zbătându-se sub el, însă doar pentru 
că întrebase şi i se povestiseră acele lucruri. Nautilus 
Black - un catamaran ales special de Finn şi Toby pentru 


4 Pacesetter în original, sportivi care aleargă în cursele importante în 
fața concurenţilor, pentru a le imprima un ritm adecvat sau a le 
semnaliza cât timp mai au la dispoziţie ca să își atingă obiectivul (N. 
t.). 

stabilitatea lui şi uşurinţa cu care putea fi manevrat şi 
toate celelalte lucruri care contează pe ape agitate - 
avusese ghinion. Într-un concurs de împrejurări 
literalmente furtunoase, încălecase un val care se spărgea 
şi se răsturnase. 

Şi totuşi, în ciuda furiei mării, nu se scufundase. 
Flotabilitatea deosebită a catamaranului îl ţinuse la 
suprafaţă, într-o plutire în derivă printre învolburatele 
valuri verzi, cu adâncurile expuse atât de oribil vederii. 

Practic, Toby nici măcar nu se înecase. Fusese lovit de 
peretele bărcii, iar o bucată din craniu îi fusese spulberată 
la impact. Murise cu faţa în jos, în mare, fără să fi luat 
măcar o singură gură de apă în plămâni. Plecat la treizeci 
de ani, lăsase în urma lui o soţie, Sarah, pe tânărul său fiu 
Liam, precum şi pe fratele său, Sean. 

Finn însă se înecase. Fusese prins în vesta de salvare 
sub barcă, atunci când aceasta se răsturnase, şi ţinut 
acolo. Stătuse scufundat aproape o oră, din care doar 
primele patru minute contaseră. 

Lui Kieran i se spusese de mai multe ori că ar fi putut să- 
şi amintească toate astea, dacă ar fi vrut. Ceaţa în care se 
aflau acele amintiri era doar un mecanism de apărare, nu o 
problemă fizică. Însă nu voia să îşi amintească şi de aceea 
nu reuşea. Kieran nu se împotrivise acestei teorii, dar nici 
nu o credea cu adevărat. Pentru că de unele lucruri îşi 
amintea foarte clar. 

Chipurile părinţilor săi pe holul spitalului, de exemplu. 
Kieran îi văzuse pe ferestruica de observaţie şi încercase 
să nu asculte conversaţia şoptită şi grăbită care se 
încheiase odată cu intrarea lui Verity în salon, singură. 
Kieran se tot uitase înspre uşa deschisă, însă Brian nu îşi 
făcuse niciodată apariţia. 

Îşi amintea cum se întorsese acasă, mai târziu. De şocul 
avut la vederea oraşului distrus şi încă năucit după 
dezastrul provocat de furtună. De ciudata şi tulburătoarea 
întrebare care plutea în jurul dispariţiei Gabbriellei Birch. 
Brian care se închidea cu orele în biroul său, apoi cu zilele. 
Zgomotul plânsetelor înăbuşite din casă. 

Kieran ar fi dat oricât să nu îşi mai amintească aceste 
lucruri, însă o făcea, tot timpul. 

A doua zi de la întoarcerea acasă, Ash sunase la uşa lui 
Kieran şi cei doi stătuseră în linişte, uitându-se la televizor 
cu ochi absenţi, fără ca vreunul dintre ei să-şi găsească 
cuvintele. Ash continuase să vină totuşi, iar a patra oară îl 
adusese şi pe Sean cu el. 

— A fost un accident... 

Kieran stătea în picioare în faţa lui Sean, în casa care 
părea dintr-odată mult prea mare. Brian se încuiase în 
biroul său, iar Verity dormea foarte mult. Sean măturase 
cu privirea încăperea aceea în care fusese de o mie de ori 
şi se oprise asupra unei fotografii de-ale lui Finn. Zâmbitor 
şi fericit şi la fel de mort ca şi propriul frate, Toby. 

Kieran îşi căuta încă, cu greu, cuvintele, când Sean îl 
oprise: 

— Ştiu, frate. E în regulă. 

Simţise o uşurare amuţitoare. 

— A fost un accident, repetase Sean, cu o voce şoptită 
care suna mai degrabă ca o încercare de a se convinge pe 
el însuşi. 

Părea să aibă nevoie să audă asta la fel de mult ca şi 
Kieran. 

— Furtuna a fost mai rea decât ne-am fi putut imagina 
oricare dintre noi. 

Între el şi Sean lucrurile stătuseră altfel după asta, dar 
oricum nimic n-a mai fost la fel apoi. Kieran era 
recunoscător şi pentru simplul fapt că încă mai vorbeau 
unul cu altul. 

După cum îşi dăduse seama Kieran pe când era în spital, 
nimeni nu ştia că Olivia fusese şi ea jos în peşteri. Dar nici 
nu păruse necesar până atunci să o târască şi pe ea în 
povestea asta. Deşi Olivia fusese cea care dăduse alarma, 
în haosul acela se presupusese că se afla pur şi simplu pe 
faleză când îl zărise pe Kieran în apă. 

lar până să-i dea prin minte cuiva să scormonească mai 
bine, căutarea lui Gabby Birch ajunsese o chestiune critică 
şi toate întrebările adresate Oliviei aveau ca scop exclusiv 

găsirea surorii sale, în vârstă de paisprezece ani. 

Kieran încercase de câteva ori să o sune sau să îi trimită 
mesaje Oliviei, dar aceasta nu îi răspunsese niciodată. 
Ceea ce nu fusese chiar o surpriză pentru Kieran. Nici 
măcar nu era sigur ce i-ar fi putut spune dacă ar fi 
răspuns. 

Fuseseră organizate funeralii comune pentru Finn şi 
Toby, dat fiind că cei îndoliaţi de moartea lor erau practic 
aceiaşi. Olivia nu participase, dar nici asta nu fusese o 
surpriză pentru Kieran. La urma urmei, de-abia găsiseră 
rucsacul lui Gabby. į 


În uşa Cabanei Pescarilor nu mai era nimeni. Olivia era 
încă înăuntru. Ash s-a uitat din nou la ceasul de pe telefon. 

— Crezi că s-a întâmplat ceva?... 

A făcut o pauză în momentul în care au apărut doi 
bărbaţi lângă casă. Kieran l-a recunoscut cu o uşoară 
mirare pe Julian Wallis, părând ceva mai calm decât era 
mai devreme, la „Surf and Turf”. Chipul lui îşi regăsise 
trăsăturile de piatră şi bărbatul îi arăta acum dotările de 
securitate ale casei unui ofiţer de poliţie înarmat cu un 
aparat de fotografiat. 

— Încuietori cu yală la uşile exterioare, spunea Julian. 

— Le-aţi instalat dumneavoastră sau erau aici când aţi 
cumpărat locul? a întrebat ofiţerul. 

Pauză. 

— Erau deja aici. 

Ofiţerul a notat ceva. 

— De cât timp sunteţi proprietarul casei? 

— De şase ani. 

— Aţi schimbat vreodată încuietorile în acest timp? 

— Nu. Adică... 

Julian părea dărâmat. Şi-a trecut o mână prin părul scurt 
şi cărunt. 

— Ar fi trebuit? 

— Doar întreb. 

Ofiţerul a dat din mână: să trecem mai departe. Julian s- 
a adunat puţin şi a continuat turul. 

— Lumină de siguranţă deasupra uşii, activată la 
mişcare. Eu am instalat-o. 

— Ofiţerul de-aici zicea că becul se spărsese, i-a spus 
ofiţerul pe un ton neutru şi a făcut o poză. 

Julian s-a uitat în sus către bec, cu o expresie destul de 
înşelătoare. 

— Nu mi-au reclamat nimic fetele. L-aş fi înlocuit dacă 
mi-ar fi spus. 

Ofiţerul s-a mulţumit să îşi ridice din nou aparatul, cu un 
aer neutru, şi să mai facă o fotografie. S-a uitat atent la 
ecran. 

— OK, a spus el. Aşteptaţi aici. O să verific dacă mai 
vrea ceva domnul ofiţer. 

Julian a privit, cu maxilarul încleştat, în urma bărbatului 
care dispăruse pe uşa investiţiei sale imobiliare. Apoi s-a 
întors şi a părut să-i observe pentru prima dată pe Kieran 
şi pe Ash. A venit înspre ei şi s-a sprijinit cu toată 
greutatea pe gard. 

— Ce face Liam? a întrebat Ash. 

— Deci ai auzit că el a condus-o acasă? 

— Cred că toată lumea a auzit, frate. 

— Atunci, dacă întreabă cineva, asta e tot ce a făcut, a 
oftat Julian. Nu se simte deloc bine. E Sarah cu el, dar nici 
ea nu se simte prea bine. 

— Nu. 

— Nu merită asta, a spus Julian fără să-l privească în 
ochi pe Kieran. Niciunul dintre ei. Sperasem să îşi fi 
regăsit liniştea şi pacea. 

Tonul acestei acuzaţii fusese jos, însă frecvenţa acesteia 
era una pe care Kieran o recepționa din plin. N-a replicat 
nimic, a aşteptat pur şi simplu ca reacţia să îi apară şi să îi 
dispară, să treacă, aşa cum îl sfătuise ultimul terapeut. 

Apoi s-a uitat în lungul drumului, către casa părinţilor 
săi pe care i se părea că o vede în depărtare. Mia era 
acolo, îl aştepta, iar el a simţit brusc nevoia de a fi 
împreună cu ea. S-a îndepărtat de gard, însă s-a oprit 
imediat, pentru că dinspre casă s-a auzit mişcare. Olivia 
ieşise din cabană. Strângea în braţe câteva obiecte şi 

părea foarte tulburată. 

În spatele ei şi-a făcut apariţia în cadrul uşii sergentul 
Renn. L-a zărit pe Julian şi i-a făcut semn: 

— Hai să vorbim ceva, te rog. 

— Desigur. Nicio problemă. 

Julian a luat-o ascultător pe potecă spre Renn. Au intrat 
amândoi în casă şi uşa s-a închis din nou în urma lor. 

— Eşti OK? a întins Ash o mână către Olivia. Ce voiau? 

— Nu ştiu sigur. 

Fata părea să fie puţin în stare de şoc. 

— Mi-a pus aceleaşi întrebări ca şi dimineaţă. Chestii 
legate de Bronte. Despre ce vorbea? Ce făcea când nu era 
la serviciu? Cine venea în vizită la ea acasă? Dar era ca şi 
cum îl interesa ceva anume. 

— Cum ar fi? a întrebat Ash. 

— Nu ştiu, dar cred că nu a obţinut de la mine ceea ce 
voia. 

— Ce le-ai zis? 

— Orice mi-a putut veni în minte. Că a avut un prieten, 
pe Marco ăla, pentru o vreme. Cum ieşea mult din casă în 
căutare de idei pentru arta ei. Se întorcea cu alge şi alte 
chestii pe care le găsea. 

Prin fereastra din faţă s-a văzut umbra unui ofiţer şi 
Olivia s-a oprit până când acesta a plecat de acolo. 

— Chris m-a întrebat dacă lipseşte ceva. 

— Şi lipseşte? a întrebat Kieran. 

— Lucrurile mele par toate în regulă. Poşeta şi telefonul 
lui Bronte sunt pe bar. lar banii de chirie, cash, sunt la 
locul lor, pe frigider. Însă... 

Şi-a ridicat mâinile şi a arătat cutia cu anticoncepţionale 
şi cea pentru lentilele de contact, cu soluţia de curăţat. 

— Asta e tot ce mi-au dat voie să iau. Au fost verificate 
de Chris. Iar ei sunt încă şi acum în camera ei. Cred că mai 
caută ceva. 

Ash şi-a umezit dinţii cu limba. 

— Şi nu a vrut să te ajute cu nimic? a întrebat-o pe iubita 
lui. Să-ţi dea vreun indiciu? 

Pe când avea optsprezece ani, Olivia trebuise să se 

prefacă aproape un an întreg că nu observase evidenta şi 
jenanta pasiune pe care o făcuse pentru ea noul agent 
sosit în oraş. Nu recunoscuse niciodată asta, iar Chris 
Renn cel de atunci, în vârstă de douăzeci şi şapte de ani, 
se comportase ca un adevărat profesionist şi făcuse tot ce 
îi stătea în puteri să-şi ascundă pasiunea. Însă roşeaţa 
evidentă care îi cuprindea faţa şi gâtul tindea să îl dea de 
gol. 

— Nu. Chiar nimic. 

Olivia a aruncat o privire înspre casă de parcă nu ştia ce 
să creadă. 

Au tresărit cu toţii când uşa s-a deschis şi Julian şi-a 
făcut din nou apariţia. Kieran l-a zărit în hol pe Chris Renn, 
care vorbea la mobil. Când l-a observat pe Kieran uitându- 
se la el, a întins încet mâna şi a închis uşa la loc. 

Julian a luat-o pe potecă şi, la poartă, s-a aplecat să 
treacă pe sub banda poliţiei. 

— Liv, se înţelege că nu trebuie să-ţi faci griji cu chiria 
acum. lar dacă vei vrea să rămâi aici după asta... 

Julian şi-a smucit cumva ciudat capul înspre maşina 
poliţiei: 

— Vedem noi cum facem. 

— Mulţumesc, Julian. 

O clipă de tăcere. 

— Nu mi-ai spus că s-a ars becul de siguranţă. 

Încercase, dar nu-i reuşise să găsească un ton lipsit de 
reproş. 

— Credeam că ţi-a spus Bronte. 

— Nu, nu mi-a spus. 

— O, s-a frecat Olivia la ochi. Nu ştiu ce să-ţi spun, 
Julian. Ştii cum era ea. 

— Da, sigur, a zis Julian dându-şi seama că nu era 
momentul potrivit pentru asta. Scuze. A fost o zi al naibii 
de lungă deja. O să fie în regulă să stai la Ash deocamdată? 

Olivia a clătinat din cap. 

— Mama vrea să stau cu ea acasă. A 

— Înţeleg. Şi eu cred că aş vrea asta, în locul ei. În fine, 
deci, dacă ai nevoie de ceva, mă suni, da? Fără jenă, OK? 

Fata a încuviinţat, iar Ash a luat-o pe după umeri. 

— Hai să mergem, a zis el, apoi s-a întors către Kieran. 
Vorbim, frate! 

— Da. 

Kieran i-a urmărit cu privirea îndepărtându-se. 

Nu-i spusese niciodată lui Ash despre întâlnirile lui din 
peşteri cu Olivia şi nici despre faptul că ea fusese cu el în 
ziua furtunii. Nu ştia nici dacă Olivia îi povestise, asta 
depindea de cât de apropiată se simţea de Ash. Iar Kieran 
nu avea de unde să ştie asta. 

S-a întors în direcţia opusă ca să se îndrepte spre casă. 
A ridicat o mână înspre Julian: 

— Pe curând! 

— Sigur, a răspuns Julian. Apropo, tatăl tău e bine? 
După noaptea trecută? 

Kieran s-a oprit: 

— Ce? 

— Sper că nu a rămas prea confuz. Eu l-am găsit de data 
asta, a adăugat Julian, apoi a băgat de seamă că şi Kieran 
era confuz şi s-a încruntat. Scuze, credeam că ţi-a spus 
Verity. Brian a plecat din nou la plimbare. 

— Plimbare? Din nou? s-a holbat Kieran la el. De când 
face asta? 

— Nu ştiu, a spus Julian. Ştiu doar că azi-noapte a făcut- 
0. 

— Unde? 

Dar imediat după ce a pus întrebarea Kieran şi-a amintit 
de holul părinţilor săi, în această dimineaţă. Mătura 
proptită de perete. Nisipul împrăştiat pe duşumea. A simţit 
deodată că trebuia să meargă neapărat acasă, chiar acum. 

— Mergea pe drum pe aici, puţin după miezul nopţii, pe 
când conduceam spre casă. 

— Şi l-ai văzut? 

— Da, din fericire. Făcusem statele de plată trimestriale, 
aşa că terminasem casa mai târziu, altfel nu l-aş fi prins. 
Am sunat-o pe Verity să îi spun. Tatăl tău nu se urcă în 
maşină cu cineva pe care nu îl mai recunoaşte, deci... 

Julian a dat din cap: 

— În fine, ştii şi tu cum este. Deci l-am urmărit pe drum. 
Am condus în spatele lui până când a venit mama ta să îl 
ia. _ 

— Am înţeles, a spus Kieran. Îţi mulţumesc. 

— Pentru puţin. N-am vrut să-l las să păţească ceva. 

Prin geamurile cabanei, Kieran putea vedea mişcându-se 
în interior siluetele ofiţerilor de poliţie. S-a întors către 
Julian. Nici nu mai era nevoie să-l întrebe deschis dacă le 
împărtăşise şi celor din casă informaţia despre tatăl său. 
Răspunsul se afla în expresia de vinovăţie de pe faţa lui 
Julian. Bineînţeles că o făcuse. 

— Ascultă, le-am spus direct, a zis Julian parcă citindu-i 
gândurile, cu o voce joasă. li cunosc pe ai tăi de ani buni, 
nu vreau să le fac probleme. Dar pe Liam îl ştiu de când s- 
a născut. Îl iubesc pe puştiul ăsta de parcă ar fi al meu. 
Sarah e devastată. Cu toţii vrem să se rezolve lucrurile 
astea. Şi nici măcar pentru Liam, ci pentru Bronte. 

Kieran nu a răspuns nimic. Julian a ridicat din umeri. 

— Pe bune. Bronte era fată bună, clienţii o iubeau şi 
colegii, la fel. Nu vrem decât ca nemernicul care i-a făcut 
asta să fie prins înainte să ajungă în partea cealaltă a 
continentului. Dacă nu e deja acolo. Serios. Poliţia îşi 
pierde timpul cercetându-l pe Liam. 

Era ecoul a ceea ce spusese Sean mai devreme şi Kieran 
nu a mai zis nimic. S-a uitat la maşina 4x4 a lui Julian 
parcată puţin mai încolo pe marginea drumului, cu placa 
de surf încă legată deasupra. 

— Acesta este singurul motiv pentru care le-am spus 
poliţiştilor despre tatăl tău, a spus Julian. Ca să ştie că e 
posibil să fi fost şi alţi oameni prin zonă azi-noapte. 
Oameni care poate că nu au fost văzuţi, ştii ce zic? 

— Nu prea cred că Chris Renn avea nevoie să îi aduci tu 
aminte cum arată propriul său oraş noaptea, i-a spus 
Kieran. 

— Poate că n-avea, dar nu el conduce ancheta asta, nu-i 
aşa? a spus Julian. Au adus nu ştiu ce tipă de la Hobart. 

Lui Kieran i se părea că îl vede, prin fereastră, pe 
sergentul Renn stând de vorbă cu alt ofiţer. Nu era sigur 

că vedea bine de la distanţa aceea, însă i se părea că şi 
Renn se uita la ei prin geam. 

— Şi cine ştie? a mai spus Julian. Poate că tatăl tău le-ar 
putea spune ceva util. 

Kieran s-a uitat la el enervat de data asta. 

— Ai văzut în ce hal e tata în ultima vreme? 

— Am văzut, frate, da, i-a răspuns Julian înţepat şi 
privindu-l fix în ochi. Tu ai văzut? 

— Da, bine, bine. _ 

— Uite... Îmi pare rău, a spus el pe un ton smerit. Însă 
faptul că poliţiştii îşi pierd vremea cu Liam nu îi e 
niciunuia de vreun folos. 

— În regulă, a oftat Kieran. O să se lămurească Renn. 
Mă îndoiesc că ai mei au cunoscut-o ca lumea pe Bronte. 

Julian nu a spus nimic, însă faţa lui l-a făcut pe Kieran să 
se oprească. 

— Ce? Doar a ajutat-o pe maică-mea o dată să facă curat 
în magazie. 

Julian a clătinat din cap. 

— Treaba e că ai tăi au o magazie măricică. N-a fost 
treabă de o singură zi acolo. 

Kieran s-a holbat la el. 

— Poate n-ar fi rău să le spui şi asta poliţiştilor. 

Tăcere. Le spusese deja. 

Kieran a dat să spună ceva, însă telefonul a început să-i 
sune în buzunar, discret, dar insistent. S-a uitat la ecran. 
Mia. A intrat robotul, însă telefonul a început imediat să 
sune din nou. 

— Trebuie să plec, a spus Kieran luând-o către casă. 

— Transmite-le toate cele bune alor tăi. 

Auzind asta, Kieran s-a întors spre el. 

— Serios, frate? 

— Normal, a răspuns Julian, sprijinit cu mâna de gardul 
Cabanei Pescarilor. Eu cred că tot ce s-a întâmplat aici nu 
are nicio legătură cu noi sau cu tine sau cu nimeni din 
oraşul ăsta. 

Kieran nu a răspuns, doar a luat-o la pas. 

— Trebuie să avem grijă unul de altul, nu unul la altul, a 

plutit către el, din spate, vocea lui Julian. 

Kieran nu era sigur dacă să fie de acord cu asta sau nu. 
Insă tot drumul până acasă s-a gândit la ceea ce-i spusese 
Julian. 

Capitolul 12 


Mia a deschis larg uşa încă înainte ca Kieran să ajungă 
în dreptul ei. O ţinea pe Audrey în braţe. 

— E poliţia aici, a spus ea încet. 

— Acum? Tocmai l-am văzut pe Chris Renn la cabană... 

— Nu cea locală. De la Hobart. 

Femeia îl aştepta în camera de zi, uitându-se la grămada 
de lucruri şi cutii din jur. Era îmbrăcată în civil şi avea o 
expresie sumbră, în timp ce examina, cu mâinile 
împreunate la spate, o fotografie de familie înrămată care 
atârna încă pe perete. Brian, Verity, Finn şi Kieran pe 
plajă, chiar lângă casă, numai zâmbete şi soare, 
îmbrăţişaţi. Când a intrat Kieran, ofiţerul şi-a ridicat 
privirea şi i-a întins mâna: 

— Inspector detectiv Sue Pendlebury. 

Era înaltă şi avea părul negru înspicat cu şuviţe cenuşii. 

— Tocmai îi explicam... O, minunat. Mulţumesc. 

S-a întrerupt pentru că Verity a intrat în cameră cu o 
tavă cu ceşti de cafea. Brian se ţinea după ea. 

— După cum presupun că bănuiţi, sunt aici ca să 
discutăm despre Bronte Laidler. 

— Sigur, a spus Kieran când Verity le-a făcut semn să se 
aşeze cu toţii. 

Doar Mia nu i-a ascultat îndemnul şi a rămas lângă uşă, 
în picioare, legănând-o pe Audrey. 

— Ştiţi deja ce s-a întâmplat? a întrebat-o Kieran pe 
Pendlebury care tocmai îşi luase o ceaşcă de cafea. 

— Încă încercăm să aflăm, a răspuns ea şi apoi a luat o 
gură din cafea. O cunoşteaţi bine pe Bronte? 

— Nu o cunoşteam deloc, a răspuns el. Mia şi cu mine 
am întâlnit-o ieri prima oară. 

A ezitat o clipă. 

— S-a înecat? 

— Noi credem că Bronte a fost înecată. 

Pendlebury accentuase cu calm diferenţa. 

— Are câteva vânătăi care indică faptul că a fost ţinută 

sub apă. 

Audrey a scâncit şi Mia a încercat s-o liniştească. Verity 
a şters, cu foarte mare atenţie, o pată de lapte de pe 
măsuţa de cafea. 

— E îngrozitor, a spus ea încet. 

— N-ar fi trebuit să se ducă singură pe plajă, s-a auzit 
deodată vocea lui Brian, aşezat în fotoliul său din colţul 
camerei. 

S-au întors toţi spre el, iar el a început să clipească 
surprins de toată această atenţie. 

— Ce vreţi să spuneţi? a zis Pendlebury. 

— l-am spus că nu trebuia să fie acolo. Era avertisment 
de furtună. 

Verity a clătinat hotărâtă din cap şi Kieran a auzit-o 
expirând. 

— Vorbeşte despre altcineva, i-a zis ea repede lui 
Pendlebury care şi-a întors cu greu, după o clipă, privirea 
mirată de la Brian. Am fost loviți de o mare furtună aici. 
Acum mulţi ani. La asta se gândeşte. Scuze. E bolnav. 
Ignoraţi-l. 

Pendlebury a dat încetişor din cap. S-a uitat apoi la 
notițele ei. 

— Am înţeles că Bronte a fost aici câteva zile. V-a ajutat 
cu curăţenia, nu-i aşa? 

A aruncat o privire către cutiile aliniate lângă pereţi. 

— Da, curăţenia din magazie, a răspuns Verity. Aduna 
diverse obiecte pentru sculptura la care lucra. Aveam o 
groază de vechituri. I-am spus că poate lua orice doreşte. 

— Şi ce a luat? 

— Nişte sârmă, cred. Nişte placaj rămas de când am 
reparat podeaua din spate, acum câţiva ani. Nu ştiu sigur, 
a dat din cap Verity. Chiar erau nişte gunoaie. 

— Şi aţi vorbit câte ceva?... Scuze... 

Telefonul lui Pendlebury a început să vibreze tăcut pe 
măsuţă. Pe ecran a apărut o fotografie cu ea zâmbitoare 
alături de un bărbat cu părul cărunt, o fată şi un băiat de 
vreo douăzeci de ani, care semănau cu amândoi. A apăsat 
un buton şi a întors telefonul cu faţa în jos. 


e 107 œ» 


— Mă scuzati. Deci Bronte. V-a povestit câte ceva despre 
viaţa ei de aici? Băieți? Munca? Impresii despre oraş? 

— Era foarte pasionată de arta ei, cu siguranţă, a spus 
Verity. Şi bunica ei din Canberra suferea de demenţă. A 
povestit puţin despre ea şi despre cum poate fi boala asta. 
Bronte spunea că fuseseră apropiate înainte de... ştiţi. 

Pendlebury s-a uitat către Brian, care încă îi privea din 
fotoliul său, apoi s-a întors către Verity. 

— V-a arătat Bronte vreuna dintre lucrările ei? a întrebat 
ea. 

Părea să fie sincer curioasă de ceea ce urma să îi 
răspundă Verity. Kieran nu îşi dădea seama dacă interesul 
ei era autentic sau doar profesional, dar, indiferent de 
natura lui, i se părea că este inteligent folosit. Pendlebury 
emana un fel de deschidere naturală care îl făcea să vrea 
să-şi tragă un scaun aproape de ea şi să îi povestească 
lucruri. Kieran şi-a încrucişat braţele şi s-a lăsat pe spate. 

— Mi-a arătat câteva desene pe care le-a făcut pe aici, a 
spus Verity. Erau încântătoare. Sau cel puţin aşa mi s-au 
părut mie. Era o artistă talentată. 

— Nu era artistă, s-a încruntat Brian. Era încă în şcoală. 

— Nu, Brian. Acum vorbim despre Bronte, a spus Verity 
sacadat, apoi s-a întors către Pendlebury: Scuze. A fost 
destul de dificil. 

Pendlebury a continuat să-l privească pe Brian. 

— Despre cine crede că vorbim noi acum? 

Verity şi Kieran au răspuns în acelaşi timp. 

— Despre nimeni, a spus ea. 

— Despre Gabby Birch, a spus el. 

Cei doi au făcut un schimb rapid de priviri. 

— Birch, adică la fel ca Olivia Birch? a întrebat 
Pendlebury, verificându-şi încruntată carneţelul. 

Cei doi au încuviinţat. Ofiţerul şi-a ridicat privirea spre 
ei: 

— Scuze, dar cine e Gabby? 


Cine era Gabby? Gabby Birch era sora mai mică a Oliviei 
şi prietena cea mai bună a Miei, iar majoritatea lucrurilor 

pe care Kieran le ştia despre ea le aflase de la ele două. 
Era cu patru ani mai mică decât el şi atât de timidă încât 
Kieran se întreba dacă măcar ştiuse cum îi suna vocea. 

În serile târzii şi călduroase în care Gabby era trimisă de 
mama ei să o ia pe Olivia acasă de pe plajă, de la „Surf and 
Turf” sau de pe unde îşi pierdea vremea cu prietenii săi, 
fata îşi transmitea mesajul aproape în şoaptă, furişându-se 
singură şi roşie la faţă. 

Gabby era genul de fată care ar fi trecut prin 
adolescenţă complet neobservată, în mod normal, dacă nu 
s-ar fi dezvoltat rapid peste vară, pe când avea doisprezece 
ani, şi n-ar fi ajuns bucăţică ruptă din soră-sa mai mare. 
Faţa ei îşi pierduse rotunjimile copilăreşti şi se 
transformase într-una care atrăgea toate privirile. Se 
înălţase mult şi căpătase forme frumoase, iar echipată în 
costumele de înot şi cu părul lung şi ondulat strâns în 
coadă era greu să o deosebeşti de Olivia. 

Era o fată foarte plăcută vederii, spusese Ash despre ea 
odată, în termeni ceva mai tranşanţi, în vreme ce Gabby îşi 
scotea costumul de înot pe plajă. Olivia, căreia îi 
ajunseseră la ureche cuvintele lui, îi trăsese un pumn în 
umăr atât de puternic, încât lui Kieran îi fusese clar că 
duruse. Are treisprezece ani, nu fi porc. Însă Ash avea 
dreptate. 

Kieran nu se obosise vreodată să vorbească cu Gabby, 
dar ştia, din întâmplare, vreo doi tipi care încercaseră 
asta, după ce fuseseră refuzaţi de Olivia. Fusese pierdere 
de vreme. Gabby se făcuse mititică de parcă încerca să 
dispară cu totul şi o ştersese fâstâcită în căutarea Miei, 
cea mai bună şi singura prietenă a ei. Cele două se 
refugiau în fiecare pauză de prânz într-un colţ al 
bibliotecii, unde vorbeau în şoaptă şi citeau şi schiţau în 
creion siluete de cai. s 

Gabby Birch fusese fata care murise pe furtună. Insă 
înainte de asta, timp de trei zile, fusese fata dispărută. Iar 
înainte de asta, timp de paisprezece ani, fusese fata iubită 
de familia ei, dar care dispărea de acasă la fel de mult ca 
oricare alta. 

Kieran s-a uitat la Pendlebury şi la carneţelul acesteia. 

— Gabby era sora Oliviei, a spus el. Dar a murit acum 
doisprezece ani. 

— Cum? 

— Înecată. 

— Serios? a întrebat Pendlebury ridicând un milimetru 
dintr-o sprânceană. 

— În timpul furtunii, a început Verity şi s-a încruntat 
când pixul lui Pendlebury a început să mâzgălească ceva în 
carneţel. A fost un fenomen meteo îngrozitor. Nimeni nu 
era pregătit cum trebuie pentru aşa ceva. Şi fiul nostru s-a 
înecat atunci. Şi un alt tânăr, Toby Gilroy. 

— Tatăl lui Liam, a adăugat Kieran. 

— Îmi pare rău să aud asta, a spus Pendlebury. 

Părea sinceră. A aşteptat un moment, din respect, apoi a 
întors pagina. Nu era insensibilă, ci doar se afla într-o 
misiune, iar timpul îi era limitat. S-a uitat către Verity: 

— O să fiu directă. Mi s-a spus că soţul dumneavoastră... 
adică dumneavoastră, domnule Elliott, aţi fost văzut azi- 
noapte prin zona Beach Road cam pe la miezul nopţii. 

— De ce întrebaţi asta? a izbucnit Brian pe un ton foarte 
ascuţit, după care s-a întors către soţia sa: De ce întreabă 
iar asta? Am fost deja la secţie. Le-am povestit ce s-a 
întâmplat. 

Kieran a observat că Verity a înţepenit când a văzut-o pe 
Pendlebury aplecându-se înainte: 

— Domnule Elliott... 

— Nu, a spus Brian. Nu vreau să veniţi aşa la mine 
acasă. O supăraţi pe soţia mea. Tocmai ne-am pierdut fiul, 
nu e suficient? V-am mai spus. Am salutat-o. l-am zis să se 
ducă acasă, pentru că începe furtuna. Am discutat toate 
astea la secţie... 

— A ieşit azi-noapte, l-a întrerupt Verity, a cărei faţă îşi 
pierduse masca amabilităţii şi arăta acum încordare şi 
vigilenţă. Pentru câteva minute. Era confuz. A ieşit să se 
plimbe. Nu-l pot păzi non-stop. 

Pendlebury şi-a întors privirea către ea: 

— Cât timp a lipsit, mai precis? 

— Nu mult. Aţipisem şi am primit un telefon, la 
douăsprezece şi un sfert, de la Julian Wallis, proprietarul 
„Surf and Turf” şi al Cabanei Pescarilor. Mi-a spus că 
Brian mergea pe stradă. Am aruncat nişte haine pe mine şi 
m-am dus să îl caut. Era la doar câteva minute distanţă. 
Încolo, a adăugat ea arătând hotărât cu degetul în direcţia 
opusă Cabanei Pescarilor. 

— V-a trezit telefonul? Deci nu aveţi cum să ştiţi exact la 
ce oră a ieşit din casă soţul dumneavoastră? 

S-a lăsat o tăcere. 

— Nu. 

— 1 se întâmplă des să plece aşa? 

— De câteva ori pe lună. 

— A fost găsit vreodată rătăcind pe plajă, şi nu pe 
stradă? 

Verity a ezitat pentru o clipă. 

— Azi-noapte era pe stradă. 

— În regulă. 

Vocea lui Pendlebury sunase plină de înţelegere. Kieran 
s-a întrebat din nou dacă era o tactică deliberată. 

— Uitaţi cum stă treaba, eu nu încerc să sugerez nimic 
aici. Ştiu că asta credeţi, dar deocamdată încerc doar să 
îmi fac o imagine clară a ceea ce s-a întâmplat. Se poate ca 
persoana care se afla împreună cu Bronte să fi fost 
deranjată de ceva. Să fi plecat în grabă. 

— De ce credeţi asta? a întrebat Verity foarte atentă. 

Pendlebury a făcut o pauză, însă lui Kieran i se părea că 
ştia răspunsul. Şi bănuia că şi Verity îl ştia. De ce să fi 
lăsat cineva un corp la vedere, pe plajă, dacă l-ar fi putut 
trimite uşor, la doar câţiva paşi distanţă, în voia curenților 
oceanului? După părerea lui Kieran, aşa ar fi procedat 
orice om care gândeşte puţin. Absolut nimeni din cei 
prezenţi în cameră nu se uita către Brian. 

— Urmele de pe nisip indică o întrerupere, a spus 
Pendlebury pe un ton neutru. 

Verity doar a încuviinţat. Amândouă se prefăceau că 
toate astea aveau o logică. 

— Dar, indiferent cum s-au petrecut lucrurile, a 

continuat Pendlebury, până acum nu a venit nimeni să ne 
spună că ar fi văzut ceva. Deci, dacă soţul dumneavoastră 
ne-ar putea da nişte detalii suplimentare, ar fi minunat să 
o facă acum. 

Kieran o simţea pe Verity cum se lupta cu sine însăşi. 

— Păi, îl puteţi întreba, a spus ea într-un sfârşit. Dacă 
ajută cu ceva. 

Pendlebury a încercat să îl privească pe Brian direct în 
ochi, dar acesta nu a cooperat. 

— Domnule Elliott, a spus ea. Vreau să vă pun nişte 
întrebări legate de noaptea trecută. IÎnţelegeţi? Aţi văzut-o 
azi-noapte pe plajă pe Bronte Laidler? 

— Am spus deja că am văzut-o. l-am zis că începea 
furtuna. 

Privirea rătăcită a lui Brian s-a fixat brusc, iar Kieran a 
avut ciudata impresie că, pentru prima dată de când se 
întorsese acasă, ceața aproape că se ridicase. Apoi Brian a 
început din nou să se uite în toate părţile agitat, până când 
a văzut-o pe Mia, stând încă lângă uşă, împreună cu 
Audrey. 

— Ar trebui să o întrebaţi şi pe Mia, a spus Brian. Se 
certau. Era şi Mia pe plajă acolo, cu ea. Dacă tot vorbiţi cu 
toată lumea, ar trebui să vorbiţi şi cu ea. 

— Isuse, tată! a început Kieran văzând-o pe Mia care 
deja clătina din cap. 

— Nu, n-am fost... 

S-au oprit amândoi. Kieran s-a întors către Brian. 

— Mia era pe plajă cu Gabby, tată. Nu cu Bronte. lar 
asta a fost cu ani în urmă. Azi-noapte am fost împreună cu 
Mia. Nu am văzut pe nimeni pe plajă. 

Pendlebury s-a uitat către Mia: 

— Aşa este? 

Mia a încuviinţat. Audrey se agita în braţele ei, dând din 
cap în toate părţile, iar Mia a strâns-o mai puternic. 
Pendlebury şi-a răsfoit notițele. 

— Vă rog să mă scuzaţi, dar aş vrea să clarific nişte 
lucruri, a început ea încruntându-şi sprâncenele. Mai 
exact, ce s-a întâmplat cu Gabby Birch? 

Capitolul 13 


Bună întrebare. Fusese pusă de multe ori de-a lungul 
timpului, iar Kieran cunoştea la fel de bine ca oricine 
altcineva din oraş ultimele noutăţi legate de Gabby Birch, 
în vârstă de paisprezece ani. 

În ziua în care furtuna avea să lovească Evelyn Bay, pe 
Gabby o trezise, la ora nouă dimineaţa, mama ei, Patricia, 
care trebuia să plece la serviciu. Era în tura de sâmbătă la 
clinica oraşului, unde lucra ca asistentă. Gabby îi 
promisese că se trezeşte, dar nu o făcuse, iar o oră mai 
târziu, când sora ei de optsprezece ani, Olivia, se întorsese 
acasă de la sală, era încă în pat. Gabby dăduse vina pe 
lipsa telefonului, deci şi a alarmei. Mobilul îi fusese 
confiscat cu o săptămână în urmă de către Trish, după ce 
un profesor îi spusese că Gabby scria mesaje în timpul 
orelor. Aceeaşi pedeapsă primise şi cea mai bună prietenă 
a lui Gabby, Mia, din partea familiei ei. 

Gabby mâncase un castronel cu cereale în timp ce Olivia 
discutase rapid cu ea planurile de a doua zi pentru 
aniversarea mamei lor. Fetele intenționau să respecte ceea 
ce devenise cumva o tradiţie de când părinţii lor 
divorţaseră în urmă cu şase ani, şi anume să îi prepare un 
tort mamei lor. Conveniseră să îl facă după-amiază, în timp 
ce Trish era la serviciu, astfel încât să fie gata a doua zi. 
Bunica lor rezervase o masă pentru prânz, la hotelul cel 
mare de la Port Osborne. 

Olivia se oferise să treacă pe la supermarket ca să 
cumpere felicitări, însă Gabby spusese că pe a ei voia să o 
facă singură. Olivia povestise mai târziu poliţiei că sora ei 
fusese foarte supărată când îi fusese luat telefonul. 
Sperase ca Trish, îmbunată de sărbătorirea zilei de 
naştere, să i-l fi dat înapoi. 

Şi Gabby, şi Olivia ştiau că se anunţase ploaie. 

Olivia ieşise în oraş pe la ora douăsprezece, ca să 
meargă la magazin şi să se plimbe pe faleză, iar Gabby 
rămăsese singură acasă - ceea ce nu era ceva neobişnuit. 

Nu se ştia exact ce făcuse Gabby între orele 
douăsprezece şi două. Nu dăduse niciun telefon de pe fix şi 
nu fusese văzută ieşind din casă. Ulterior, în camera ei 
fusese găsită pusă la uscat o felicitare pe care scria, cu 
sclipici albastru, La mulți ani, mama! La ora 13:27 intrase 
pe net de pe laptopul mamei sale, lucru care îi fusese 
interzis în mod expres cât timp telefonul îi era confiscat. 
Dăduse o raită în fugă pe reţelele sociale, timp de douăzeci 
şi trei de minute. Apoi îşi luase rucsacul cu dungi violet şi 
cu breloc în formă de cangur, agăţat de fermoar, îl 
umpluse cu cărţile pe care le avea de returnat la bibliotecă 
şi parcursese cele opt minute de mers pe jos până la casa 
Miei. 

Fetele plecaseră apoi împreună de la casa Miei şi 
făcuseră douăsprezece minute până la Biblioteca 
Comunitară din Evelyn Bay. Participaseră la un atelier de 
scriere creativă acolo, în vară, şi voiau să mai lucreze la 
povestirile lor. Au returnat cărţile, au împrumutat altele şi 
s-au apucat de lucru. După vreo oră, bibliotecara auzise 
ceva ce semăna cu o ceartă înăbușită venind dinspre masa 
lor de dincolo de rafturi şi le rugase să facă linişte. 

Bibliotecara le povestise mai târziu sergentului Mallott 
şi agentului Renn că „fata asiatică” izbucnise în plâns şi 
începuse să îşi strângă lucrurile, în timp ce „fata înaltă” 
părea să încerce să o convingă să nu plece. Se pare că nu 
reuşise, pentru că ambele fete plecaseră după câteva 
minute, împreună, dar - şi aici bibliotecara nu era foarte 
sigură - fără să vorbească una cu alta. La plecare, le 
avertizase că urma să plouă. 

După cum povestise Mia, când fusese interogată la 
rândul ei, la secţie, de către Mallott şi Renn, la întoarcere 
trecuseră pe lângă casa lui Gabby. Nu se opriseră acolo, ci 
îşi continuaseră drumul către plajă. 

De ce? întrebase Renn. Pentru că vă certaţi? 

Mia insistase că nu se certau. Gabby îşi exprimase 
părerea sinceră despre povestirea ei, iar Mia cam pusese 
la suflet. Ea nu vrusese să se oprească acasă la Gabby, aşa 
că fata se ţinuse după ea. Păruse ceva important atunci. 

Din ceea ce povestise Mia, ea şi Gabby merseseră puţin 
pe nisip. Nori negri se adunau la orizont, iar Miei i se 
făcuse frig. Voia să ajungă acasă înainte să înceapă ploaia. 
Gabby încercase să o convingă să mai stea puţin, însă Mia 
îşi luase deja propriul rucsac plin cu cărţi de la bibliotecă 
şi îi spusese la revedere. O lăsase pe Gabby singură pe 
plajă. 

Mia le relatase lui Mallott şi Renn că se despărţiseră în 
termeni amiabili. Însă lucrul acesta fusese oarecum 
contrazis de însăşi mama Miei, care fusese auzită 
mărturisindu-i unei prietene cum ajunsese ea cu chiu, cu 
vai acasă, de la o petrecere de logodnă stricată de ploaie, 
şi îşi găsise fiica „supărată” în dormitorul ei. Mia, la rândul 
ei, insistase că nu fusese vorba despre aşa ceva. Era doar 
obosită, iar furtuna care făcea prăpăd afară o tulbura din 
ce în ce mai tare. 

Gabby mai fusese văzută, oficial, o singură dată în acea 
zi, treizeci de minute mai târziu, la 15:50. Se afla pe 
stâncile acelea mari şi plate de la marginea plajei, cu părul 
în vânt şi rucsacul pe umăr. Apoi norii coborâseră din ce în 
ce mai jos, valurile începuseră să se umfle şi să se 
rostogolească aşa cum rareori o făcuseră - dacă o făcuseră 
vreodată - pe întinderea aceea de coastă, iar Gabby Birch 
nu mai fusese văzută niciodată. 

Accidentările cauzate de furtună începuseră să curgă pe 
bandă rulantă la clinica din Evelyn Bay care la scurt timp 
după ora 17:00 nu mai făcea faţă. Cazurile mai serioase, 
precum cel al lui Kieran, fuseseră transportate la spitalele 
din Hobart. După nouăzeci de minute, sistemul de 
telefonie se prăbuşise pe o lungime de coastă de şaizeci de 
kilometri. Străzile erau pustii. Conducătorii auto fuseseră 
sfătuiţi, apoi avertizați, apoi forţaţi de condiţiile 
atmosferice să nu iasă pe drum. Centrul medical era plin 
ochi, deoarece chiar şi pacienţii deja trataţi, cum era 
Olivia, fuseseră nevoiți să rămână acolo, să se 
adăpostească în interior. În sala cu numărul 2 a clinicii, 
acoperite de cearşafuri, zăceau corpurile a doi localnici, 
scoase din apă lângă peşteri. 

Şi aşa se făcuse că Patricia Birch nu putuse pleca de la 
clinică decât a doua zi dimineaţă, după o tură dublă, 
însoţită de fiica sa Olivia. Erau amândouă obosite şi 
abătute când au ajuns acasă. Iar acolo au descoperit că 
patul lui Gabby rămăsese neatins peste noapte. 

Bătuseră atunci la uşile vecinilor, căutaseră cunoştinţele 
de la şcoală şi, când nu găsiseră nici urmă de fată, fusese 
organizată o căutare. Voluntarii căutaseră printre 
dărâmăturile oraşului distrus, iar bărcile scotociseră apele. 
Fuseseră imprimate mai multe afişe cu „copil dispărut”, 
însă în haosul acela nu se găsise nimeni să le şi lipească. 
Poate pentru că, în adâncul sufletelor lor, nimeni dintre 
locuitorii din Evelyn Bay nu credea cu adevărat că Gabby 
doar dispăruse. Toţi ştiau unde se afla fata, se mai punea 
doar întrebarea dacă marea avea sau nu să o dea înapoi. . 

Căutările continuaseră încă două zile grele şi lungi. În 
cea de-a treia dimineaţă, rucsacul cu dungi violet al lui 
Gabby fusese aruncat pe uscat. 


Kieran şi Verity i-au povestit lui Pendlebury toate astea, 
pe scurt. Fata, plaja, furtuna, dispariţia, rucsacul. Durerea 
familiei, împărtăşită de tot oraşul, şi întrebările rămase 
fără răspuns. Dacă dorea, Pendlebury putea găsi cu 
siguranţă toate detaliile prin vreun dosar, undeva. Mia s-a 
cocoţat în fotoliul cel mai apropiat de uşă, cu fetiţa în 
braţe. Nu spusese aproape nimic. 

Când au terminat de povestit, Pendlebury şi-a lovit uşor 
obrazul cu pixul. S-a uitat către Brian, care îi privea din 
colţul său. 

— Există vreun motiv anume pentru care domnul Elliott 
crede că mă aflu aici pentru Gabby, şi nu pentru Bronte? 

— Nu, a răspuns Verity cu o privire de neclintit. Este 
doar confuz. 

Kieran a clipit mirat şi a simtit-o şi pe Mia încordându-se 
uşor în spatele lui. Niciunul dintre ei nu a corectat-o pe 
Verity. Însă Kieran era stânjenit. li spuseseră deja lui 
Pendlebury că putea găsi toate detaliile dispariţiei lui 
Gabby într-un dosar. Dacă ar fi fost cât de cât curioasă, i- 

ar fi luat numai două minute să descopere ceea ce Verity 
omisese să-i menţioneze acum. Kieran a tras o gură mare 
de aer în timp ce se întreba cum să procedeze. Verity a 
întors capul şi, când privirile li s-au întâlnit, Kieran a 
renunţat să spună ceva. Poate că Pendlebury nu avea să se 
obosească să caute. Şi aşa avea foarte mult de lucru. 

Ofiţerul le-a mai pus câteva întrebări, iar ei i-au spus tot 
ce ştiau: cum fugise Bronte prin apă după pălăria lui 
Audrey; cum văzuseră Kieran şi Mia o maşină care mergea 
atât de repede, încât Mia nici măcar nu putea fi sigură ce 
culoare avea; cum li se păruseră amândurora că Bronte 
era „în regulă” la „Surf and Turf”, în caz că era importantă 
părerea unor oameni care nici măcar nu o cunoscuseră 
deloc înainte. 

În fine, Pendlebury şi-a închis carneţelul, le-a mulţumit 
şi s-a ridicat. În drum spre uşă le-a întins câte o carte de 
vizită lui Kieran, Miei şi lui Verity. I-a aruncat o privire 
scurtă lui Brian, încă aşezat în fotoliul lui, şi a ezitat cu 
degetul lovind uşor într-o a patra carte. Apoi a pus-o la loc 
în portofel. 

— Sunaţi-mă dacă vă aduceţi aminte sau dacă auziţi 
orice altceva, a spus ea. 

Au încuviinţat la unison şi au privit în urma ei cum a 
luat-o pe potecă şi a ieşit pe poartă. Verity a aşteptat ca 
ofiţerul să ajungă în siguranţă înapoi pe drum înainte să 
închidă uşa. Kieran îl auzea pe tatăl său, în camera de zi, 
spunându-şi ceva în barbă. 

Verity nu l-a băgat în seamă şi s-a dus direct în 
bucătărie. Kieran şi Mia au urmat-o şi au văzut-o cum a 
pus ceainicul la fiert şi s-a sprijinit de chiuvetă, privind 
absentă la propria imagine reflectată în fereastră. Apoi s-a 
dus să deschidă uşa de la frigider şi a analizat conţinutul 
acestuia. Kieran era sigur că îşi număra respiraţiile, 
inspirăm-unu-doi-trei-patru şi expirăm-unu-doi-trei-patru. 
Când şi-a îndreptat spatele, faţa ei era din nou la fel de 
liniştită ca un lac. 

— O să comandăm ceva pentru cină astă-seară, a zis ea 
şi a închis cu grijă uşa frigiderului. 

— De ce nu i-ai spus lui Pendlebury despre tata şi 
Gabby? a întrebat Kieran. 

Ceainicul a început să şuiere, iar Verity s-a dus să caute 
ceşti. 

— Nu mi s-a părut relevant. 

— Mama, s-a holbat Kieran la ea, era foarte relevant. 

Niciun răspuns. 

— Mama... 

— Te aud, Kieran. 

Verity a înclinat apoi ceainicul, iar apa s-a scurs 
aburindă. 

— O să afle, a spus Mia mângâind capul bebeluşului. Nu 
intenţionez să fiu eu cea care o să-i spună, Verity, dar 
cineva o va face până la urmă. Chiar şi dacă nu va citi 
dosarul, însă eu cred că îl va citi. 

— Vom vedea atunci. Dacă va fi cazul, a adăugat Verity 
şi şi-a pus ceaşca pe masă cu un clinchet uşor. Adică la 
vremea respectivă au fost clarificate toate. 

În privinţa acestei chestiuni, Kieran considera că Verity 
avea dreptate, însă era doar un motiv în plus să nu fi 
ascuns adevărul. 

Ce a fost a fost. Printre altele, era cert că Brian Elliott 
fusese profesorul lui Gabby. Şi al lui Kieran, al lui Sean, al 
lui Ash, al Oliviei şi al Miei. În calitate de unic profesor de 
educaţie fizică al liceului din oraş, Brian ţipase cu 
siguranţă, la un moment dat, către toţi elevii care se 
aflaseră vreodată pe stadionul de fotbal sau pe terenul de 
netball’ ori în sala de sport. 

În ziua furtunii, Brian o văzuse pe Gabby pe plajă. Stătea 
singură pe stânci şi se uita în larg. Un pescar care îşi 
scosese câinele la o plimbare grăbită înainte ca vremea să 
se strice de tot îl zărise pe Brian vorbind cu o fată al cărei 
păr închis la culoare, lung şi ondulat zbura în toate 
direcţiile. Brian nu negase asta niciodată. 

Ba chiar le povestise mai târziu sergentului Mallott şi 
agentului Renn, la secţia de poliţie, că fusese în oraş să îşi 


> Sport popular în ţările Commonwealth-ului, provenit dintr-o versiune 
timpurie de baschet (N. t.). 

cumpere o încuietoare nouă pentru bicicletă şi se grăbise 
şi el să se întoarcă acasă. Mergea grăbit, în speranţa să 
ajungă mai repede, înaintea ploii care ameninţa să 
înceapă. 

O observase pe Gabby doar pentru că pe plajă, în afară 
de ea, nu mai era nimeni. O strigase pe nume şi ea se 
întorsese, făcându-i timid cu mâna, în semn că-l 
recunoscuse. Apoi Brian Elliott o luase prin nisip către ea. 

— Ce a vrut să ştie poliţia? o auzise Kieran pe Verity 
întrebându-l pe Brian, mai târziu, când acesta se întorsese 
de la secţie. 

Vocea mamei sale plutise domoală şi gravă, către 
dormitor, dinspre veranda din spate. 

Brian răspunsese înăbuşit, iar Kieran şi-l închipuise 
aşezat pe unul dintre şezlonguri, cu capul în mâini: 

— M-au întrebat ce i-am zis. 

Stânca pe care stătea Gabby devenea alunecoasă pe 
vreme rea. Asta îi zisese Brian şi o avertizase că avea să 
înceapă ploaia. Nu era în siguranţă acolo. Ar fi trebuit să 
se întoarcă pe plajă. 

Gabby fusese de acord, aşa că Brian o ajutase să 
coboare de pe pietre şi să ajungă întreagă pe nisip. 

— Nenorocitul ăla de poliţist nou... se auzise vocea lui 
Brian, tot înăbuşită. Ăla tânăr. Cum îl cheamă? Ben? 

— Chris Renn, spusese Verity. 

— A întrebat dacă am atins-o când am ajutat-o. Isuse! 
oftase el puternic. I-am zis că da. O singură dată, pe cot, şi 
asta doar pentru că aproape alunecase peste mine. 

— Şi el ce a zis? 

— N-a zis nimic, Ver. 

Cuvintele lui Brian se auzeau mai clar acum: 

— Hristoase, sper să apară repede fata asta! 

— Da, spusese Verity, şi eu sper la fel. 

Apoi tăcuseră amândoi. 

— Ce altceva ai mai spus poliţiei? o auzise Kieran pe 
Verity întrebând mai târziu. 

Brian o întrebase pe Gabby dacă era în regulă, iar ea îi 
răspunsese că da. Privind retrospectiv, fata părea uşor 

tristă şi preocupată de ceva, însă nu suficient de mult cât 
să-l fi îngrijorat pe Brian, după cum le mărturisise 
ofiţerilor. El îi spusese fetei să se ducă acasă înainte să 
înceapă furtuna, iar Gabby îi răspunsese că avea să plece 
curând. 

Agentul cel tânăr, Renn, făcuse observaţia că Brian 
locuia în apropiere. Îi propusese fetei să o ducă acasă cu 
maşina? 

Brian răspunsese că nu. 

Sau poate Brian se gândise la asta? La urma urmei, 
cerul se înnorase ameninţător. 

Nu. Era împotriva regulamentului şcolii ca elevii să urce 
în maşina profesorilor. 

Chiar şi pe furtună? 

Chiar şi atunci. În plus, nici măcar nu începuse să plouă, 
subliniase Brian, pe bună dreptate. Şi nimeni nu ştia atunci 
cât de grav avea să fie. 

— Şi ce s-a întâmplat apoi? îl întrebase Renn. 

— Nimic. 

Brian îşi luase rămas-bun şi o lăsase pe Gabby pe nisip 
lângă stânci, cu părul în vânt şi rucsacul pe umăr. Se 
întorsese acasă pe jos, singur. Nu văzuse pe nimeni, nu 
fusese văzut de nimeni, îşi descuiase singur uşa şi intrase 
în casa goală, ajungând astfel să fie considerat, în mod 
oficial, ultima persoană care recunoscuse că o văzuse pe 
Gabby Birch în viaţă. 

Capitolul 14 


Dacă s-ar fi putut vorbi despre un aspect pozitiv în 
povestea morţii lui Finn Elliott şi a lui Toby Gilroy, aceasta 
ar fi fost sincronizarea. 

Când se dusese vorba - şi se dusese repede - că Nautilus 
Black se răsturnase, Verity şi Brian Elliott fuseseră printre 
primii care se urcaseră pe faleză. Ţineau piept vântului, cu 
mâinile la gură şi cu părul ud lipit de cranii, în timp ce apa 
le curgea şiroaie peste feţe. Văzuseră barca purtată de 
valuri în sus şi în jos, iar în timp ce primea primele îngrijiri 
medicale, Kieran le auzise incantaţia surdă: Te rog, Te rog, 
Te rog. 

Minutele se scurgeau. Finn nu mai ieşea de sub corpul 
bărcii. 

Până la urmă, Verity îşi acoperise ochii. Brian nu îşi 
putuse muta privirea de la operaţiunea de salvare condusă 
de Julian Wallis, o luptă pentru croirea unui drum printre 
valuri care a fost imediat abandonată, date fiind condiţiile. 
Era deja prea târziu pentru un final fericit, însă de jos, din 
apă, Julian îi putuse vedea pe observatorii disperaţi de pe 
stânci. Brian şi Verity, încă agăţaţi de speranţa pe care o 
ştiau amândoi de mult moartă. Părinţii lui Toby, Kevin şi 
Anne, care fugiseră într-un suflet de acasă, din cealaltă 
parte a oraşului. Celălalt fiu al lor, Sean, era şi el acolo, la 
fel şi soţia lui Toby, Sarah. Stăteau toţi unul lângă altul, 
împietriţi şi şocaţi. Rana de la cap a lui Toby fusese spălată 
de valuri într-un mod grotesc, iar dungile fosforescente de 
pe vesta lui de salvare îl menţinuseră vizibil tot timpul cât 
plutise în valuri, cu faţa în jos. Într-un sfârşit, fuseseră 
recuperate ambele trupuri, precum şi ambarcaţiunea, ceea 
ce era mai mult decât putuse spera cineva. 

În zilele care urmaseră dispariţiei lui Gabby, date fiind 
cele două victime de la peşteri, Kieran bănuise că 
sergentul Mallott şi agentul Renn hotărâseră să nu îl 
preseze prea tare pe Brian Elliott, în timp ce continuau să 
caute mărturii despre ultima dată când fusese văzută fata. 

Pentru că, indiferent unde se aflase Gabby la o oră după ce 
fusese văzută pe plajă ultima oară, era clar că nu fusese 
împreună cu tatăl lui Kieran, care se afla atunci cocoţat pe 
o faleză, alături de vreo alţi doisprezece localnici, şi se uita 
cum i se îneacă fiul cel mai mare. 

Kieran încă se gândea la asta când a intrat, în seara 
acelei zile, la „Surf and Turf”, împreună cu Verity. Işi 
petrecuse după-amiaza cu Mia, golind dulapurile din hol, 
în timp ce Verity încercase să îi distragă atenţia lui Brian, 
care voia să îi ajute. 

— Brian, aşază-te. Te implor! o auzise răstindu-se din 
sufragerie în timp ce dădea mai tare volumul televizorului. 

Când Kieran a deschis uşa, la „Surf and Turf” era linişte. 
Nu se vedea nici urmă de Julian, nici la tejghea, nici în 
bucătărie, doar chelneriţa Lyn îi salutase scurt din cap. 
După ce a terminat de curăţat o tavă, şi-a croit drum către 
ei printre mesele mai mult goale, îmbrăcată în aceeaşi 
uniformă portocalie şi lăsând în urma ei acelaşi miros de 
fum de ţigară ca şi dimineaţă. 

— Fără copil? s-a uitat ea dezamăgită către braţele goale 
ale lui Kieran, care a clătinat din cap. 

— Nu eram siguri dacă e deschis, i-a spus Verity lui Lyn 
în timp ce aceasta le nota comanda. 

— Julian nu voia să deschidă, dar presupun că a simţit că 
ar trebui să facă asta. 

Lyn a arătat cu capul către două mese pline cu câţiva 
ofiţeri de poliţie, inclusiv unul sau doi pe care Kieran a 
avut impresia că îi recunoaşte de mai devreme, de la 
Cabana Pescarilor. Mâncau gânditori. Sergentul Renn era 
aşezat în capătul uneia dintre mese, sorbind dintr-o ceaşcă 
de cafea şi vorbind cu ofiţerul care stătea alături. 
Inspectorul detectiv Pendlebury nu era cu ei. 

Cea de-a treia masă ocupată se afla lângă fereastră. 
Kieran l-ar fi remarcat pe cel mai arătos dintre cei doi 
bărbaţi chiar şi fără urma de machiaj sau inconfortabilul 
costum care era deja umed şi murdar de nisip la glezne. 
Era reporter şi apărea la ştirile televiziunii locale încă de 
când culoarea neagră a părului îi era naturală. Acum se 

uita aiurea prin telefon în timp ce, de cealaltă parte a 
mesei, un cameraman îmbrăcat mult mai comod, în flanel 
şi blugi, căsca şi îşi verifica ceasul. Kieran s-a gândit că îşi 
omorau timpul în aşteptarea transmisiunii live de la ora 
zece seara. 

— Îi luau interviu lui Janice Manning lângă supermarket, 
mai devreme, a spus Lyn. Nu ştiu ce îşi închipuie că le-ar 
putea spune ea, e aici doar de pe la sfârşitul anilor '90. În 
fine... 

Lyn le-a înregistrat comanda. 

— O să fie gata cât de repede se poate. Bineînţeles că nu 
e personal suficient la bucătărie, iar aici în sală sunt doar 
eu. 

A aruncat o privire înspre uşă. Afară, drumul era 
întunecat. 

— Julian m-a rugat să vin. Cele două fete care erau de 
serviciu în seara asta au refuzat să mai vină. 

— Serios? a zis Verity. Şi pe tine nu te-a deranjat? 

Lyn a ridicat din umeri. A evitat să se uite către 
bucătăria unde lucra în mod normal Liam. 

— Am facturi de plătit, ca toată lumea. Uite, nu vreau să 
zic nimic, dar... 

A tras aer adânc în piept şi şi-a umezit buzele. 

— Dar băiatul ăla e o figură. Are impresia că, dacă taică- 
său e patron aici, îşi poate permite să facă ce are chef în 
loc să muncească serios, poate şi să scape basma curată 
după o crim... 

S-a oprit în ultimul moment. 

— După orice ar face. Ar trebui să îl auziţi cum îmi 
vorbeşte uneori. Şi Julian nu face nimic. Îl răsfaţă, îi oferă 
iar şi iar o nouă şansă. lar Liam se dădea tot timpul la 
Bronte, chiar dacă ea îi spusese că nu o interesează. 

— I-a zis asta? a întrebat Kieran. Ai auzit-o tu? 

— Nu direct, dar ştiu asta. O fată ca ea nu are cum să fie 
interesată de Liam. Chiar a avut un iubit la un moment dat, 
un tip care nu era de pe-aici, şi tot degeaba. Lui Liam nu-i 
plăcuse asta, vă spun eu. De altfel, a adăugat ea aruncând 
o privire către cele câteva mese ocupate, am spus asta şi 

poliţiei. 

Verity s-a încruntat. 

— Mi se pare că mergi cam departe cu supoziţiile, Lyn. 

— Există lucruri pe care pur şi simplu le ştii, nu-i aşa? a 
spus Lyn sugând capătul pixului ca şi cum ar fi fost o 
ţigară. Le simţi. Ştii la ce m-am gândit prima dată de 
dimineaţă, când am auzit că el a fost? 

A făcut o pauză teatrală, aşteptând până în momentul în 
care Kieran şi Verity au clătinat amândoi din cap în semn 
că nu ştiau. 

— Mi-am spus: „Da. Mi se pare corect”. 

Kieran nu ştia ce să răspundă la asta. Până la urmă a zis: 

— Corect. 

Era clar că Lyn aştepta o reacţie ceva mai impresionată, 
însă au fost cu toţii salvaţi de clopoţelul de la bucătărie. 
Verity a clipit dând din cap, iar Lyn s-a îndepărtat. 

— Revin într-un minut, a zis Verity şi a plecat în direcţia 
toaletei. 

Kieran s-a dat la o parte, să-i facă loc cameramanului 
care ieşea pentru a fuma, iar ochii i-au căzut pe avizierul 
cu informaţii pentru comunitate. Printre obişnuitele 
anunţuri cu lecţii de pian private şi de yoga la răsăritul 
soarelui, începuse să se adune o colectă pentru Bronte. 
Sau cel puţin pentru familia ei, s-a gândit Kieran. Pe panou 
fusese fixată o copie color, granulată, a fotografiei ei din 
dosarul de personal. Bronte zâmbea, cu ochii puţin măriţi, 
ca şi cum ar fi fost luată prin surprindere de bliţ. Pe 
măsuţa de dedesubt fusese aşezată o puşculiţă, pentru 
strâns bani. Lumânarea de lângă se stinsese, iar fitilul 
negru părea trist şi ofilit. 

Kieran s-a căutat de bani prin buzunare şi a pus în cutie 
puţinii găsiţi. Puşculiţa părea destul de goală, însă poate 
că nu fusese pusă de mult acolo şi nici nu prea trecuseră 
mulţi oameni prin local, după cum spusese Lyn. Drumul 
spre oraş fusese încă şi mai pustiu decât de obicei. 
Văzuseră doar doi bărbaţi care îşi plimbau câinii, în 
luminile apusului. Kieran şi-a dat seama că nu văzuse nicio 
femeie, în afară de Verity, care avea nevoie disperată de o 

pauză de la Brian. 

Lui Kieran nici măcar nu îi trecuse prin cap că ar fi putut 
să nu iasă din casă. Vrusese să o ia şi pe Audrey cu ei şi 
fusese surprins să o vadă pe Mia privind afară, către 
întunericul ce începuse să se lase, ezitând. 

— Crezi că e o idee bună? 

— Da, de ce nu? 

— Nu ştiu. Se întunecă. Poate că e mai bine să nu facem 
asta, până nu aflăm sigur ce se întâmplă. 

— Poate, dar... a ridicat el din umeri. Adică mă gândesc 
că cine i-a făcut asta lui Bronte nu e interesat şi de tipi cu 
bebeluşi, nu? 

Mia a continuat să ezite, apoi a ridicat şi ea din umeri: 

— De unde putem şti asta? 

— Pentru că... 

Pentru că, pur şi simplu, Kieran ştia asta. Şi Mia ştia. 
Asta e viaţa. Bărbaţilor în toată firea li se pot întâmpla 
multe lucruri, dar nu ajung să moară sugrumaţi în valuri. 
Kieran nu vedea nicio problemă să se plimbe acum prin 
Evelyn Bay la fel cum nu a ezitat niciodată să o ia pe 
scurtătură prin parcuri slab luminate sau cum nu a simţit 
niciodată nevoia să grăbească pasul când a auzit zgomot 
de paşi noaptea, în spatele lui pe stradă. La fel cum, cu o 
seară în urmă, Kieran ar fi mers pe plaja pustie până 
acasă, iar Mia doar ce aruncase o privire şi respinsese 
această idee. Kieran habar nu avea ce i se întâmplase lui 
Bronte, însă cei treizeci de ani de experienţă de viaţă pe 
care îi avea îl puteau ajuta să ştie sigur că lui nu avea cum 
să i se întâmple acelaşi lucru. Şi o ştia şi Mia. Dar tot l-a 
convins să o lase pe Audrey acasă cu ea. _ 

Kieran s-a uitat din nou la fotografia lui Bronte. Işi 
amintea cum, după furtună, în acelaşi loc fusese afişată o 
fotografie cu Finn şi Toby, cu o cutie asemănătoare sub ea, 
pentru chetă. 

Kieran încă îşi amintea perfect imaginea. Era fotografia 
aceea în care Finn şi Toby se ţineau reciproc pe după 
umeri şi aveau o sticlă de şampanie, nedesfăcută, în mână, 
ca să sărbătorească prima zi a noii lor afaceri cu 

scufundări. În spatele lor strălucea Nautilus Black. Kieran 
avea şaisprezece ani şi ieşise din cadru când Brian se 
pregătise să facă fotografia. Fusese o zi bună. 

Fotografia rămăsese acolo timp de aproape un an, apoi 
Julian se consultase cu ambele familii şi o scosese cu grijă 
de pe panou. Kieran s-a întrebat oare cât timp avea să 
rămână acolo fotografia lui Bronte din Canberra. Probabil 
mai puţin. 

Kieran s-a întors către Verity, care ieşise de la toaletă şi 
vorbea cu un alt client, lângă casa de marcat. Bărbatul s-a 
întors şi Kieran l-a recunoscut pe tipul cu laptop care 
încercase fără succes să intre la „Surf and Turf” de 
dimineaţă. Nu mai avea ziarul împăturit, însă geanta din 
piele în care ţinea laptopul îi atârna la fel, de-a curmezişul 
pieptului. 

— Kieran, l-a strigat Verity făcându-i semn să se apropie, 
vino să-l cunoşti pe G.R. Barlin. 

— Serios? a spus Kieran, dându-şi seama de ce i se 
păruse cunoscut tipul. Ne-am intersectat dimineaţă. Scuze, 
nu v-am recunoscut, i-a strâns el mâna bărbatului. 

— Îmi poţi spune George. Şi nu e nicio problemă, a 
fluturat el din mână. Oare îi recunoaşte cineva vreodată pe 
scriitori? 

Kieran a părut nehotărât. 

— Nu ştiu. 

— Nu-i recunoaşte nimeni. 

— O, a făcut Kieran. 

Observa acum că G.R. Barlin nu avea aceeaşi bărbie 
dăltuită şi nici aceeaşi privire pătrunzătoare ca în 
fotografia de pe spatele cărţii sale, dar avea aceeaşi 
expresie ursuză, distantă şi, probabil, îndelung exersată. 

— George s-a mutat aici venind de la Sydney, a spus 
Verity. 

— Am înţeles, a spus Kieran. Peste vară? 

— Nu, a răspuns bărbatul cu tonul uşor iritat al unuia 
căruia i s-a mai pus de câteva ori aceeaşi întrebare. 
Permanent. Renovez casa Wetherby. 

— A! 

Fosta casă a bunicii lui Ash. 

— Şi grădina? 

— Tot. Aveam nevoie de asta, a adăugat George, 
oarecum ca o scuză. 

Kieran nu avea de unde să ştie dacă era chiar aşa, însă 
măcar asta îi explica ostilitatea făţişă pe care o observase 
la Ash. 

Toată lumea fusese surprinsă, poate chiar şi Ash însuşi, 
când acesta anunţase că avea să se apuce de peisagistică. 
Şi nimeni nu îl luase în serios la început, poate chiar nici el 
însuşi nu se luase în serios. Însă îşi suflecase mânecile şi 
îşi petrecuse toată primăvara şi toată vara în curtea bunicii 
sale, săpând şi plantând şi transformând generoasa 
grădină din jurul casei de gresie într-o reclamă vie. Kieran 
şi Sean îşi petrecuseră aceeaşi vară lenevind pe puntea lui 
Nautilus Black, făcând conversație cu turiştii şi 
scufundându-se în marea răcoroasă. Apoi treceau pe la 
casa Wetherby, unde dădeau peste un Ash cu spatele 
cocoşat şi cu şiroaie de transpiraţie pe faţă. 

Dacă în locul lui s-ar fi aflat Sean sau chiar Kieran, 
obligat să facă muncă grea, pe căldură, în curtea bunicii, 
cu siguranţă că urechile lor ar fi auzit nişte vorbe dulci de 
la el. Însă lui Ash, pur şi simplu, nu îi păsa de asta. El făcea 
ceea ce-şi dorea şi nu trebuia să se justifice în faţa 
nimănui. lar la sfârşit proprietatea arăta minunat. Bunica 
lui Ash îi făcuse un tort în semn de mulţumire pentru lunile 
de muncă, iar acesta împreună cu Kieran şi Sean 
sărbătoriseră evenimentul pe plajă, făcându-se mangă. 

Grădina rămăsese minunată timp de trei săptămâni, 
după care lovise furtuna. Munca lui Ash fusese distrusă. 
Plantele fuseseră distruse şi peste tot erau adevărate 
tranşee, rămase după ce arborii şi tufişurile fuseseră 
smulse din pământ. Ash însă se întorsese acolo chiar de a 
doua zi şi muncise din nou cocoşat şi transpirat ca să 
restaureze grădina. Lui Kieran i se păruse că reuşise asta, 
însă nu şi la nivelul înaltelor standarde ale lui G.R. Barlin. 

Kieran s-a uitat la scriitor. De aproape, părea mai tânăr 
decât crezuse după numărul de cărţi publicate. Patruzeci 

şi un pic, cel mult. Era îmbrăcat cu un pulover lălâu, 
tricotat, care avea acel aspect rustic, de obiect vestimentar 
purtat îndelung, însă foarte scump. Kieran s-a întrebat 
dacă îl cumpărase special pentru mutarea aceasta pe 
coasta tasmaniană. Părea genul de lucru pe care un 
scriitor ar fi trebuit să-l poarte pe-aici, în timp ce, cu faţa 
biciuită de aerul sărat şi rece, îşi aşteaptă muza, să se 
ivească din valurile mării. lar George Barlin n-ar fi fost 
primul tip creativ ajuns la Evelyn Bay în căutarea mult- 
visatei inspiraţii. 

— De ce ai ales locul ăsta? a întrebat Kieran, iar George 
a ridicat din umeri. 

— Nostalgia, pur şi simplu. Părinţii mei m-au adus aici în 
vacanțe de câteva ori - când eram mic -, apoi am revenit 
uneori, de-a lungul anilor. Întotdeauna mi-a plăcut. Şi mi s- 
a părut un loc în care să lucrez la fel de bun ca oricare 
altul. 

— Acum scrii ceva? a întrebat Kieran. 

— Da, şi-a dat George teatral ochii peste cap şi a lovit 
uşurel cu palma în geanta laptopului. Tot timpul scriu. Dar 
nu-mi place să vorbesc prea mult despre munca mea, dacă 
nu te superi. 

— Deloc. 

Kieran şi-a înăbuşit un zâmbet. Se dusese odată cu Mia 
să îl vadă pe G.R. Barlin la un eveniment literar în Sydney. 
Mai erau invitate două scriitoare, însă el vorbise mai mult 
decât jumătate din timp. 

— Partenerei mele o să-i pară rău că nu te-a întâlnit, a 
spus Kieran. E o mare admiratoare de-ale tale. 

Asta era adevărat. Chiar şi lui Kieran îi plăceau cărţile 
lui. Erau genul acela de thrillere pe care oamenii le 
cumpără în aeroporturi, le citesc pe nerăsuflate la piscină 
şi apoi le lasă în camera de hotel, ca să nu îngreuneze 
bagajele. Se vindeau foarte bine. 

Lyn s-a întors grăbită să îi scaneze lui George cardul de 
credit şi a auzit ultima replică: 

— Mă miră că Mia găseşte timp pentru citit, cu 
bebeluşul acela minunat acasă, a zis ea. Eu nu cred că aş 

reuşi. 

— Nu prea-ţi place să citeşti, aşa-i? a zis Kieran. 

Lyn s-a încruntat puţin. 

— Am citit odată o carte. Nu e pentru mine treaba asta. 

— Ar trebui să încerci una de-ale lui George, a spus 
Verity. Sunt bune. _ 

— Aşa am auzit şi eu. Însă doar cele de la începutul 
carierei lui. 

Lyn i-a fluturat un zâmbet amabil scriitorului, ca şi cum 
ar fi aşteptat o confirmare din partea lui. 

— Nu-ţi bate capul cu celelalte. Oricum, asta e doar 
părerea Fionei. 

— Fiona? a întrebat George cu o voce cu totul şi cu totul 
neutră, hotărâtă - lucru pe care Lyn nu a părut să-l 
observe. 

— De la pepinieră? Ştii, cea care tunde tufişurile în 
formele acelea de animale. 

— A, da. 

George şi-a băgat cardul de credit la loc în portofelul pe 
care l-a închis cu o pocnitură. 

— Păcat că are părerea asta. Şi eu, care aveam o 
impresie bună despre talentul ei creativ. 

Lyn s-a încruntat uşor, simțind ceva în neregulă în 
spatele zâmbetului lui George. Apoi atenţia i-a fost atrasă 
de unul dintre ofiţerii de poliţie, care cerea apă, şi s-a 
grăbit într-acolo. 

— Dar sigur că, dacă m-aş opri la pepinieră şi i-aş spune 
Fionei că animalele ei din tufişuri nu seamănă cu nimic, tot 
eu aş fi ăla nemernic, a bombănit George în timp ce-şi 
aranja geanta pentru laptop. Oricum, mi-a părut bine de 
cunoştinţă, i-a strâns el mâna lui Kieran. Transmite-i toate 
cele bune partenerei tale. E cea cu care erai aici 
dimineaţă? 

— Da. 

George a clătinat din cap şi s-a uitat, peste umărul lui 
Kieran, la colţul comemorativ improvizat pentru Bronte. 
Kieran şi-a amintit de zâmbetul lui de aseară, când ea îi 
adusese un pahar cu vin în timp ce el se uita încruntat în 

laptopul său. 

— Ce întâmplare oribilă, a spus George. Biata Bronte! 
Incredibil. 

— O cunoşteai bine? a întrebat Verity. 

— Doar de aici, a răspuns George. Însă îmi petrec destul 
de mult timp aici. l-aţi văzut vreunul dintre desene? 

— Câteva. Şi mi-a mai arătat o creatură mică, realizată 
din sârmă, la care lucra în ultima vreme. Părea foarte 
bună. 

— Aşa mi-a părut şi mie. Şi foarte serioasă în munca ei, 
ceea ce nu găseşti întotdeauna printre artişti. Era 
pasionată de ceea ce făcea şi avea o abordare foarte 
profesionistă. Nu m-aş fi aşteptat să se întâmple aşa ceva 
pe aici, a spus George şi gura i s-a strâns într-o linie cu 
marginile căzute. 

— Şi nici nu s-ar fi întâmplat, până acum câţiva ani, a 
spus Verity. Cred că ăsta e pericolul cu turiştii, nu ştii 
niciodată cine e în oraş, când vin atât de mulţi. 

Lui Kieran nu i se părea că erau chiar atât de mulţi 
turişti acum. Poate că au fost acum două săptămâni, când 
era încă vară şi doi din trei oameni de pe stradă erau 
străini. Însă nu şi acum, când mesele erau goale, 
magazinele, închise şi locurile de parcare, libere. 

Probabil că George gândea la fel, pentru că s-a uitat în 
jur, prin restaurantul tăcut. Privirea i s-a oprit la masa 
ofiţerilor de poliţie. 

— Am auzit că îl vor aduce din nou la interogatoriu pe 
Liam Gilroy, a spus încet George, uitându-se către Lyn, 
aflată acum la ghişeul de servire al bucătăriei. O să fie 
încântată. Ea crede că poliţia l-a prins pe făptaş. 

— Şi tu ce crezi? a întrebat Kieran curios. 

— Eu? a ridicat George din umeri. Eu cred că, în 
societăţile civilizate, e important să respectăm procedurile 
legale. 

În timp ce vorbea, îşi tot întorcea telefonul în palmă. 

— Indiferent de ceea ce gândesc diverşi războinici din 
EBOCH, din spatele tastaturii. 

— Pagina de internet a comunităţii? a întrebat Verity. N- 

aş fi crezut că cineva chiar foloseşte chestia aia. _ 

— Se pare că oamenii i-au găsit o folosinţă acum. Insă 
chiar sunt sigur că poliţiştii îşi fac treaba... 

De curiozitate, Kieran îşi scosese şi el telefonul, să caute 
pagina aceasta de net, şi a simţit un junghi în inimă când s- 
a uitat la ecran. Opt apeluri ratate de la Mia. Şi-a dus 
telefonul către ureche, însă s-a oprit cu degetul ezitând să 
apese butonul de apel. George se oprise şi el din vorbit şi 
se uita cu atenţie la sergentul Renn, aflat la masa ofiţerilor 
de poliţie. 

Kieran a urmărit direcţia în care privea. Renn vorbea 
încet la telefonul său. Kieran l-a văzut cum şi-a ridicat 
privirea şi s-a uitat la Verity, direct şi fără nicio ezitare, 
apoi şi-a mutat aproape la fel de repede privirea în altă 
parte. Renn a încheiat conversaţia. S-a aşezat o clipă, apoi 
s-a ridicat şi s-a îndreptat către partea opusă a 
restaurantului. Reporterul TV i-a aruncat o privire - nu era 
nimic important, doar Renn care mergea încet, ca de 
obicei, cu cana de cafea într-o mână - şi s-a întors apoi la 
ecranul telefonului său. Scurtul drum al lui Renn s-a 
încheiat chiar lângă Verity. A luat o gură mare de cafea, în 
timp ce cameramanul revenea în interior după pauza de 
ţigară. Verity n-a făcut altceva decât să aştepte. Renn s-a 
asigurat că nu putea fi auzit de altcineva şi a zis cu voce 
joasă: 

— Îmi pare rău, Verity. S-a întâmplat ceva cu Brian. 

Capitolul 15 


Era încă devreme când Kieran a luat-o pe cărarea de pe 
faleză, în dimineaţa următoare. O avea pe Audrey legată şi 
fixată pe piept, peste umeri, alertă şi cu ochii ei negri 
atenţi la salturile pe care tatăl ei le făcea la fiecare pas. 
Kieran îşi simţea capul greu. Reuşiseră să se bage în 
paturile lor foarte târziu, el, Mia şi Verity, şi chiar şi atunci 
tot mai rămăsese treaz multă vreme - ore, probabil. 

El şi mama sa îşi lăsaseră consumaţia neplătită la „Surf 
and Turf” şi îl urmaseră afară pe sergentul Renn. Acesta îi 
condusese cu maşina lui cele trei minute până la Cabana 
Pescarilor. Trecuseră pe sub banda poliţiei de pe poarta 
din faţă şi o luaseră apoi pe cărarea care ducea înspre 
plaja întunecată. Kieran auzea deja strigăte şi pe fiica sa 
scâncind. Mia era acolo, pe nisip, ţinând în braţe o Audrey 
furioasă. 

— Îmi pare foarte rău, spunea Mia. Am încercat să îl 
opresc. Îmi pare rău. 

Kieran alergase mai întâi înspre ele, apoi o luase pe 
urmele lui Verity, către ocean. 

Brian intrase până la gât în valuri. Tricoul i se ridicase la 
suprafaţă în timp ce înota cu mişcări puternice şi hotărâte 
prin apele întunecate. Târa după el, ca pe alge, banda de 
poliţie care fusese întinsă între ţăruşi, pe plajă, pentru a 
marca locul în care fusese găsit corpul lui Bronte. 

Doi ofiţeri tineri îşi aşezaseră ordonat pantofii pe nisipul 
uscat şi se aruncaseră în apă. Acum erau uzi până la 
subsuoară, iar Kieran ajunsese la linia oceanului fix în 
momentul în care unul dintre ei îl prinsese pe tatăl său. 
Brian începuse să ţipe şi să-şi agite braţele când şi celălalt 
poliţist îl apucase de un braţ pentru a-l scoate la mal. În 
zbaterile sale, se băgase la fund şi îi trăsese cu el şi pe cei 
doi poliţişti. Fără să stea pe gânduri, Verity îşi scosese şi 
ea pantofii şi intrase în apă. Kieran o urmase imediat. 
Când reuşiseră să ajungă la Brian, ofiţerii de poliţie s-au 
dat la o parte. Cei trei rămăseseră împreună în apa 

îngheţată, legănându-se în voia valurilor în timp ce Verity 
îi ţinea lui Brian mâinile la suprafaţă şi îi şoptea cu 
blândeţe ceva. 

În cele din urmă, Brian se lăsase scos din apă. Kieran şi 
Verity îl conduseseră către plajă, iar umbrele lor în lumina 
lunii formaseră pe nisip un fel de replică grotescă a 
Supravieţuitorilor. Brian se lungise pe spate, nu departe 
de linia apei, cu mâinile şi picioarele întinse de parcă 
profita de o vreme frumoasă. Se aşezase şi Kieran alături 
de el, clănţănind din dinţi. 

Probabil că în drumul lui către apă, Brian călcase peste 
florile lăsate ca omagiu pe plajă pentru Bronte. Peste tot în 
jur erau împrăştiate panglici şi celofane, ca nişte creaturi 
marine, iar Kieran o privea pe Mia cum încerca cu o mână 
să o împiedice pe Audrey să adune la loc grămada. Ştia că 
ar fi trebuit să încerce să o ajute, însă iată-l că rămăsese 
lângă tatăl său, cu ochii la stele şi ascultând cum respiraţia 
epuizată şi inegală a lui Brian se contopea cu tipetele 
ascuţite ale fetiţei lui. Kieran întorsese apoi capul şi o 
zărise pe Verity aşezată ceva mai încolo, cu faţa în mâini şi 
cămaşa lipită de spate. Nu îşi putuse da seama dacă 
tremura sau dacă plângea - ori poate amândouă. 

Kieran simţea că nu mai avea energia necesară să se 
mişte vreodată, dar la un moment dat sergentul Renn se 
lăsase pe vine lângă el şi îi sugerase discret că ar fi fost o 
idee bună să plece de-acolo înainte ca tipii de la 
televiziune să plece din restaurant şi să mişune pe-acolo, 
ca să-şi pregătească următoarea transmisie de la ştiri. 

De-abia mai târziu, după ce se întorseseră acasă, 
observase Kieran roşeaţa de pe linia maxilarului Miei şi o 
vânătaie care începea să apară la una dintre încheieturile 
ei. Îi luase mâna şi i-o ridicase în lumina lămpii. 

— Ce s-a întâmplat? 

— Nimic. Hai la culcare. 

Insă tremura, iar ochii îi sclipeau de lacrimi necurse. 

— Dar... 

— E OK, îţi spun. Am încercat să îl opresc. Doar... 

Îşi trăsese mâna din strânsoarea lui. 

— Să nu mă mai laşi singură cu el, bine? 

Avea o furie cu care Kieran mergea acum biciuit de briza 
de pe faleză, care încerca să-i smulgă hainele de pe el. 

Când se făcuse dimineaţă, îi spusese Miei să rămână în 
pat, să mai doarmă puţin. Ea deschisese ochii, clipind: 

— Nici măcar nu ne-am oferit să o conducem acasă. 

Avea ochii umflaţi şi Kieran se întrebase dacă nu cumva 
plânsese peste noapte. 

— Pe cine? încercase el să se dezmeticească. Bronte? 

Mia încuviinţase. 

— La „Surf and Turf”, sâmbătă seară. Am întrebat-o pe 
Olivia dacă dorea să o aşteptăm, dar pe Bronte nu am 
întrebat-o. Treceam fix pe lângă casa ei. Am fi putut să o 
ducem acasă. 

Se uitaseră lung unul la altul, după care Mia se întorsese 
pe partea cealaltă. Kieran îi spusese că o scotea la 
plimbare pe Audrey, iar de data aceasta Mia nu protestase, 
doar închisese ochii fără să spună nimic. 

Ajuns în hol, Kieran o auzise pe Verity în bucătărie. 
Spunea ceva pe un ton foarte jos şi, când intrase Kieran, se 
oprise. Stătea în faţa lui Brian şi îi ungea mâinile cu cremă 
de protecţie solară, la fel cum făcuse cu Kieran când era 
mic. Acesta nu înţelegea prea bine ce zicea, însă, judecând 
după faţa lui Brian, n-ar fi băgat mâna-n foc că ascultase 
măcar o vorbă din tot ce auzea. 

— Mia are vânătăi de azi-noapte. A fost rănită. 

Verity se încruntase. Avea palmele alunecoase de la 
crema de pe pielea lui Brian. 

— Rău? 

— Nu rău, dar ar fi trebuit ca asta să nu se întâmple 
deloc. 

— Bineînţeles. Îmi pare foarte rău. 

— Isuse, nu am nevoie de scuze! Vreau să zic că devine 
incontrolabil, zisese Kieran privind către taică-său. Mia era 
şi cu Audrey... 

— N-a vrut. 

— Ştiu, dar... 

— Dar ce? întrebase Verity cu voce ridicată brusc şi cu 

mâinile încă pe braţul soţului ei. Dar ce, Kieran? N-a vrut. 
Uită-te la el. 

Îi ridicase mâna lui Brian, iar acesta se lăsase 
manipulat, ascultător ca un copil mic. 

— Nu-şi dă seama că ar fi făcut ceva. Deci ce vrei? Crezi 
că trebuie pedepsit? Pentru ceva ce nici măcar nu ştie că a 
făcut? Chiar crezi că ar fi corect aşa? 

Verity îl fixase cu privirea până când Kieran nu a mai 
susţinut-o pe a ei. În tot timpul ăsta, Brian nu se mişcase. 

Kieran nu îi dăduse vreun răspuns. Nu ştia ce ar trebui 
să creadă. 

A ajuns la o bifurcaţie pe poteca stâncoasă şi s-a oprit. 
La dreapta se afla drumul către punctul de observare, la 
stânga se vedeau porţile din spate ale cimitirului din 
Evelyn Bay. Audrey s-a foit, iar Kieran a aşezat-o mai bine 
pe piept. Măcar pe ea o liniştise plimbarea, dacă nu şi pe 
el. 

S-a îndreptat către porţi. Erau deschise, iar un afiş 
înfăşurat pe un stâlp îi informa pe vizitatori că cimitirul se 
închidea la apus în fiecare zi. Cumva spre propria 
surprindere, Kieran a păşit în cimitir. Aleea pietruită care i 
se întindea în faţă era bine îngrijită. Pe margine fuseseră 
plantați arbuşti luxurianţi, dar de bun-gust. Kieran a 
presupus că era mâna lui Ash acolo. Se ocupa deja de ceva 
vreme de întreţinerea locului. Locul arăta diferit de cum şi- 
l amintea, însă nu mai fusese pe-aici tocmai de la 
înmormântarea lui Finn şi Toby. Vrusese să mai vină, de 
câteva ori. Dar n-o făcuse. 

Kieran a luat-o pe alee, dându-şi seama, cu o strângere 
ruşinată de inimă, că nu-şi amintea unde era mormântul 
fratelui său. Îşi amintea înmormântarea sau măcar 
anumite părţi din ea, însă, dacă i se întipăriseră vreodată 
în minte detalii despre locul precis în care fusese îngropat 
fratele său, acum nu le regăsea. Nici măcar nu ştia de 
unde ar fi putut începe să caute. Cimitirul arăta destul de 
dezordonat din cauza generaţiilor de localnici care 
aleseseră să îşi petreacă eternitatea aici, însă avuseseră 
idei destul de diferite asupra felului în care urmau să aibă 

odihna veşnică. Kieran îşi amintea că mersese pe drum la 
înmormântarea lui Finn, împreună cu părinţii săi, într-o 
suferinţă tăcută, în urma carului mortuar. A luat-o spre 
poarta principală, aflată la vest. 

Însă n-a trebuit să meargă atât de departe. Nici măcar 
nu se vedea poarta când privirea i-a fost atrasă de ceva ce 
fâlfâia în vânt. A recunoscut imediat culorile şi s-a oprit. 

Cu o mână pe spatele lui Audrey, Kieran a călcat în afara 
aleii pietruite şi şi-a făcut drum prin iarbă până în faţa 
unui mormânt. De piatra de mormânt fusese legat cu grijă 
un fular dungat în culorile echipei de fotbal din Evelyn 
Bay. Nu era nou, dar avea aspectul unui lucru care fusese 
spălat cu regularitate la maşină de-a lungul anilor. Kieran 
a întins mâna ca să dea la o parte fularul, ca să poată citi 
numele de pe placă. 

Toby Gilroy. 

Şi brusc i-a apărut în minte, foarte limpede, o amintire 
pe care uitase că a avut-o vreodată. Liam Gilroy în haine 
nou-nouţe, de înmormântare, drapând coşciugul tatălui său 
cu un fular de suporter. Kieran se întreba dacă o fi fost 
acelaşi fular, luat regulat de Liam la spălat şi pus la loc, în 
toţi anii aceştia. Fără să-şi dea seama, şi-a tras brusc 
mâna, iar Audrey a scâncit deranjată de mişcarea prea 
bruscă. 

— O, Doamne, tu erai! 

La auzul vocii, Kieran s-a răsucit în loc, cu degetele încă 
furnicate de senzaţia avută la atingerea lânii. I-a trebuit o 
secundă să o zărească pe persoana care vorbise, printre 
toate acele pietre de mormânt. 

Olivia. Cu părul încurcat din cauza vântului, era 
îmbrăcată în blugi şi un pulover ruginiu, pe care l-a 
suspectat ca fiind împrumutat din garderoba mamei ei. 

— Îl căutam pe Ash, când am auzit pe cineva. 

Părea cam încordată, iar Kieran şi-a amintit de străzile 
aproape pustii de seara trecută şi de chelneriţele care 
refuzaseră turele de noapte. 

— Noi eram, a spus el, iar Olivia s-a apropiat să se uite 
la copilă. 

— Deci ea este Audrey. 

Părul i s-a atins de umărul lui Kieran, iar Olivia şi-a 
ridicat capul şi a făcut un pas mic în spate. 

— Uau, este foarte frumoasă. 

— Mulţumesc, a spus el şi s-a uitat în jur, prin cimitirul 
tăcut. E şi Ash pe aici? 

— Am crezut că aşa a zis, că o să vină şi el. Dar nu 
răspunde la telefon, a spus ea în timp ce o umbră i-a trecut 
peste chip. O fi cu vreun client sau ceva. Tu ce faci aici? 

— Nu sunt sigur. 

— Nu ai venit la Finn? 

— Adevărul e că nici măcar nu ştiu unde este mormântul 
lui. 

— O, s-a încruntat ea. Nici eu nu prea ştiu. Cred că Ash 
ar putea să îţi spună. Când şi-o face apariţia. 

Sigur că Ash trebuia să ştie, s-a gândit Kieran, şi nu doar 
pentru că lucra aici. Ash şi Finn se înţeleseseră mereu 
bine, mai ales după ce Ash renunţase la şcoală şi îşi 
pierdea zilele prin oraş mult mai mult ca înainte. Lui Finn 
îi plăcea să hoinărească în weekenduri şi să sporovăiască 
cu Ash despre lucrurile care se întâmplaseră, în timp ce 
Kieran era lipit de bancă, în clasă. Vorbeau despre orice, 
de la scutirile de taxe pentru întreprinderile mici până la 
turistele tinere care mai apăruseră prin oraş. Kieran stătea 
şi se uita la ei şi încerca să intervină în discuţie când 
putea. 

— Poate mai dau o tură, a spus el uitându-se de jur- 
împrejur, la rândurile de morminte. Mă simt cam vinovat 
că nu ştiu care e al lui. 

— Nu trebuie, i-a spus Olivia în timp ce au început să se 
deplaseze împreună. Nimănui nu îi face bine să vină în 
astfel de locuri. Uită-te la mama, n-a lăsat pe nimeni să 
facă nimic pentru Gabby. 

— Pe bune? Nimic, nimic? 

— Nimic. Nici piatră de mormânt, nici placă, nici măcar 
una dintr-astea, a arătat Olivia din cap înspre o băncuţă pe 
lângă care treceau. Nu vorbim niciodată despre Gabby. 

— De ce nu? 

— Nu ştiu exact. Poate că ar trebui să o facem, însă am 
citit şi că unor oameni le face mai rău decât bine să 
dezgroape trecutul. Le dărâmă zidurile de apărare sau 
ceva de genul acesta. Presupun că depinde de fiecare 
persoană. 

— Aşa este. 

Kieran nu mai auzise până acum de asta, dar gândul l-a 
dus automat la Verity. La felul în care îşi ocupa ea mereu 
timpul cu cărţile ei de terapie cu grupurile de susţinere 
online şi cu temele ei de dezvoltare personală. Aparenţa 
fragilă a luptei ei neîncetate, constante şi erozive, în 
căutarea liniştii interioare. 

— Aşa că o las pe mama să decidă în privinţa asta, a 
spus Olivia. Dar încă nu e bine. Incă se mai chinuieşte să 
accepte ceea ce s-a întâmplat atunci. 

— Chiar şi acum? 

— Probabil din cauză că Gabby nu a fost găsită 
niciodată. 

— Da, a spus Kieran, apoi a ezitat. Dar... 

— Nu, ştiu, a spus Olivia în timp ce coteau spre stânga, 
pe lângă nişte morminte mai noi. Ar fi ridicol. Nu spun că 
ea o crede acum pe Gabby o tânără de douăzeci şi ceva de 
ani care se plimbă prin vreun oraş de pe continent sau 
ceva de genul ăsta... 

Olivia a făcut o mică pauză, iar Kieran s-a întrebat dacă 
nu cumva asta era exact ceea ce îi făcea plăcere lui Trish 
să îşi închipuie uneori, în adâncul sufletului ei. 

— Însă mama îşi făcea griji pentru Gabby chiar şi înainte 
de furtună. Pentru că părea mai mare, ştii tu, şi din cauza 
asta i se acorda ceva atenţie. Oamenii uitau că avea doar 
paisprezece ani. 

Au cotit pe rândul următor şi au continuat să meargă 
citind numele pe lângă care treceau. 

— Probabil e cu atât mai rău cu cât nici nu erau în cele 
mai bune relaţii când s-a întâmplat, a spus Olivia jucându- 
se cu mâneca puloverului ei împrumutat. Treaba aia cu 
confiscatul telefonului. Gabby a fost foarte supărată din 
cauza asta. lar mama a înţepenit când şi-a dat seama că 

fata ei dispăruse fără să aibă telefonul la ea. Cred că astfel 
de lucruri te bântuie toată viaţa. O, uite, a zis Olivia 
arătând cu degetul înspre o piatră simplă de mormânt, 
cenuşie, aproape de capătul rândului. Ăsta este? 

Da, şi-a zis Kieran în timp ce se apropia ca să citească 
literele gravate. Ăsta era. Finn Elliott, douăzeci şi şase de 
ani, fiu şi frate iubit. Plecat prea repede. 

Pe mormânt nu erau nici flori, nici fulare, însă părea 
bine întreţinut, cu iarba tunsă de Ash, cel mai probabil, 
sau poate chiar de Verity. Kieran a rămas nemişcat, 
uitându-se în jos la pământul în care zăcea îngropat fratele 
său. Îl iubise pe Finn. Încă îi era dor de el. Şi-a ridicat 
privirea către piatra de mormânt a lui Finn şi a aşteptat să 
simtă altceva. Măcar ceva mai mult decât simţea în fiecare 
zi. 

— Nu-ţi face probleme. E ceea ce zice mama, a spus 
Olivia după ceva vreme de când stătea pe o băncuță 
memorială din apropiere şi se uita la el. Nu tuturor le face 
bine să viziteze un mormânt. 

S-a dus să se aşeze lângă ea, cu hainele în bătaia 
vântului. Kieran a scos din geantă un biberon şi i-a pregătit 
porţia de lapte lui Audrey. 

— Ştii, a încercat să se sinucidă, a adăugat Olivia cu 
voce joasă. 

— Mama ta? Fir-ar, Liv, a spus el privind dincolo de ea. 
Îmi pare rău. E teribil de greu. 

— Da. Din cauza asta a trebuit să mă mut înapoi. Dar să 
nu mai spui şi altora. 

Kieran a clătinat din cap, iar Olivia a oftat. 

— În fine, cred că unii bănuiesc asta. Mama susţine că a 
fost un accident. Că şi-a încurcat dozele de medicamente. 
Însă lua somnifere de doisprezece ani şi înainte de asta nu 
i se întâmplase niciodată să le încurce. 

— Când a fost asta? 

— La câteva luni după comemorarea de zece ani. Cred 
că a fost prea mult pentru ea. Data asta se apropia, trecea 
şi nimic nu se schimbase între timp. 

Şi lui Kieran i se păruse foarte dificil să treacă peste 

pragul acelor zece ani şi îşi închipuia că şi în sufletul lui 
Verity trebuie să fi fost un zbucium, chiar dacă nu 
recunoscuse asta. Nu fusese în stare să se mobilizeze să 
vină înapoi în Evelyn Bay în acel an. Şi, de fapt, niciodată 
de atunci. 

— Azi trebuie să ajungă părinţii lui Bronte, a spus Olivia 
brusc, privind aiurea la pietrele de mormânt. Erau într-o 
călătorie şi au trebuit să zboare înapoi către casă. 

— I-ai întâlnit până acum? 

— O dată, când s-a mutat Bronte aici. Sunt amândoi 
funcţionari publici în Canberra. Cred că de ceva rang înalt. 
Mama ei era în comitetul acela care a înăsprit toate 
restricţiile legate de exportul de fructe de mare, mai ştii? 
Au apărut întârzieri de livrare atunci, pentru că, o vreme, 
mulţi pescari nu şi-au mai putut vinde capturile. 

Kieran a clătinat din cap. 

— Nu-mi amintesc. 

— În fine. I-am zis lui Bronte să nu aducă vorba de asta 
pe aici, a spus Olivia. Însă părinţii ei păreau drăguţ. 
Foarte... dezgheţaţi. Nici nu vreau să mă gândesc cum s-or 
simţi acum. 

— Vreo veste de la poliţie? 

— Nu, a spus Olivia şi s-a foit stingherită. Dar de 
dimineaţă erau din nou acasă. 

— 'Ţi-au spus de ce? 

Ea a dat din cap: 

— Am auzit că au verificat grădinile din vecini. Le-au 
scotocit prin pubele. 

— Căutau ceva? 

— Probabil, doar că nu ştiu ce anume. Primul lucru pe 
care l-am întrebat pe Renn aseară, când a sunat, a fost 
dacă a verificat câte rânduri de chei aveam. Nu mi-a spus. 
S-a fofilat. A zis că aşa este procedura. 

— Poate că aşa este. 

— Poate, a zis Olivia zgândărindu-şi o unghie. Ash zice 
că ar trebui să am grijă. E sigur că ei cred că eu ştiu ceva 
ce nu le spun. lar eu nu ştiu, a spus ea uitându-se la 
Kieran. Ca să fie clar. 

— Nici nu îmi închipuiam altceva. 

În liniştea din jur, Kieran putea auzi chemările 
pescăruşilor. 

— Dacă aş fi ştiut, a continuat Olivia, le-aş fi spus. 
Bronte îmi amintea puţin de Gabby. 

— Serios? a întrebat Kieran surprins. 

— Da. Nu fizic, bineînţeles, nici ca gesturi sau ceva. Mai 
degrabă... 

Olivia s-a gândit o clipă. 

— Amândouă erau genul de fată care crede că trebuie să 
placă oamenilor. E ca şi treaba cu Liam. 

— Ce treabă? 

— Vreau să zic că Sean are dreptate, a ridicat Olivia din 
umeri. Liam şi Bronte chiar se înțelegeau bine. Ea nu s-a 
plâns niciodată de el sau ceva. Însă era mai sensibilă la 
sentimentele oamenilor, iar Liam poate fi... exagerat. Alte 
fete l-ar fi trimis probabil la plimbare, însă Bronte poate că 
nu dorea să îl facă să se simtă prost. lar dacă i-a spus că 
nu era interesată de el, atunci trebuie că a făcut asta într- 
un mod foarte subtil. 

Olivia a privit în pământ. 

— Iar unii tipi nu înţeleg decât dacă le spui un „nu” tare 
şi hotărât. Alţii nici măcar atât nu înţeleg. 

— Şi crezi că Liam e unul dintre tipii ăştia? 

— Da. Aşa cred, că este. Puțin. 

Gura Oliviei se strânsese subţire într-o linie în timp ce se 
gândea la asta. 

— Mă cam sâcâie ideea că o conducea pe Bronte acasă. 
Locuim atât de aproape, încât nu era necesar, iar asta mă 
face să bănuiesc că el a insistat, ceea ce nu e în regulă... 

Telefonul Oliviei a anunţat că primise un mesaj, iar fata 
s-a oprit. 

— Rahat. E Julian din nou. 

— Ce vrea? 

— Nu ştiu. Zice să îl sun, a spus Olivia şi s-a ridicat. 
Oricum, mai bine mă întorc. E clar că Ash nu e aici. 

Kieran a şters-o la gură pe Audrey şi a fixat-o în sling. 

— Merg şi eu. 

— O iei spre casă? 

— Nu, a răspuns el bătând-o uşurel pe spate pe Audrey. 
Ne mai plimbăm. Să se liniştească. 

— Când vă întoarceţi la Sydney, tu şi cu Mia? 

— Săptămâna viitoare. 

— Norocosule. 

Au început să se îndrepte spre ieşire. 

— Crezi că va fi cazul să te muţi aici pe termen lung? 

— Nu prea cred că am de ales. Mai ales după ceea ce s-a 
întâmplat cu Bronte. Nu văd cum ar putea s-o ajute 
întâmplarea asta pe mama, ca să îşi revină mai repede. 

— Măcar îl ai pe Ash. 

— Mda. 

Văzând că nu mai adaugă nimic, Kieran s-a uitat la 
Olivia, iar ea a zâmbit uşor văzându-i expresia: 

— Ce? 

— Nimic, a ridicat el din umeri. E totul în regulă între 
voi, nu-i aşa? 

— Mda, este. Doar că, ştii, ideea de a sta aici mi se 
pare... 

Olivia s-a oprit la poarta cimitirului şi a oftat. 

— Nu ştiu. Mi se pare capăt de drum sau aşa ceva. Nu 
mai văd importanţa faptului că am făcut un masterat. Sau 
că am muncit atât de mult la Melbourne. Toate astea nu 
erau necesare dacă acum trebuie să mă aşez la casa mea 
cu Ash şi să torn câţiva copii pe care să îi trimit la 
antrenamentele Nippers cu Julian, în fiecare duminică, în 
timp ce eu servesc pe la mese. Dacă asta voiam, puteam să 
o fac direct după şcoală. Nu că aş fi avut vreo treabă cu 
Ash pe atunci, a zâmbit ea puţin din colţul gurii. 

Kieran auzea respiraţia uniformă a fiicei sale. Se simţea 
la căldură şi în siguranţă la pieptul lui. 

— Nu, a zis el. Însă toţi ne schimbăm. 

— Aşa este. Iar Ash e... 

Kieran chiar voia să afle ce anume îi plăcuse Oliviei la 
Ash, cu doisprezece ani în urmă. A aşteptat-o să îşi termine 
gândul. 

— Ash poate fi foarte amuzant, a spus ea. Nici nu-ţi pot 


e 142 œ» 


spune cât de mult. Şi se poartă foarte frumos cu mama. 
Înţelege nişte lucruri fără să fie nevoie să i le spun eu. 

Olivia a făcut cu mâna un arc de cerc larg. 

— Toate lucrurile. 

Cuvintele erau suficient de vagi cât să pară lipsite de 
sens, însă Kieran a înţeles perfect despre ce era vorba. 
Stie despre noi. 

Ea s-a uitat în ochii lui Kieran. A încuviinţat. Ai înțeles 
bine. 

— În fine, a început Olivia să spună, însă telefonul a 
anunțat primirea unui nou mesaj, iar ea s-a încruntat. 
Pentru numele lui Dumnezeu, tot Julian! Trebuie să plec. 
Mă bucur că te-am văzut. 

— Şi eu, Liv. 

Olivia i-a făcut semn cu mâna, apoi s-a întors şi s-a 
îndepărtat pe cărare. Kieran a urmărit-o cu privirea până 
când a ieşit din raza vizuală, iar ceea ce fusese cu 
doisprezece ani în urmă i s-a părut deodată şi foarte 
îndepărtat, dar şi foarte aproape. 

Capitolul 16 


Kieran s-a oprit când a ajuns la punctul de observare şi 
şi-a tras sufletul. Audrey a scâncit deranjată la pieptul său. 
Îi plăcea ritmul liniştitor al unui mers vioi, iar Kieran îi 
făcuse pe plac tot drumul, de la cimitir până în vârful 
falezei. Dincolo de stânci, valurile se mişcau leneş sub 
soarele slab al dimineţii. În larg, Kieran a zărit Nautilus 
Blue ancorat, însă nu se vedea nicio mişcare la bord. 

Deci Ash ştia despre el şi Olivia. Ceea ce era interesant, 
mai ales că el nu pomenise niciodată despre acest lucru. 
Era clar o dovadă de schimbare la Ash, după părerea lui 
Kieran. Vechiul Ash nu ar fi avut autodisciplina necesară 
ca să îşi ţină gura. 

Mia ştia. 

Kieran îi spusese la şase luni după ce se întâlniseră, în 
noaptea în care Finn ar fi împlinit treizeci şi unu de ani. 
Avusese o discuţie foarte frustrantă, la telefon, cu Verity, 
în care vorbiseră jumătate de oră fără să îşi spună ceva cu 
adevărat. Măcar maică-sa venise la telefon totuşi, ceea ce 
nu se întâmpla cu Brian. În niciun caz în ziua de naştere a 
fiului său mort. 

Kieran şi Mia stăteau în pat şi el începuse să vorbească 
şi îi spusese toată povestea. 

— Tu şi Liv, spusese ea după ce el terminase de vorbit. 

Rămăsese lângă ea în pat, ascultându-i respiraţia şi 
simţindu-i căldura prin aşternut. 

— E o problemă? o întrebase întorcându-se cu faţa spre 
ea, privind-o puţin temător în aşteptarea răspunsului. 

— Nu. _ 

Respirase uşurat şi îşi relaxase muşchii. Însă ea era prea 
tăcută. 

— Eşti sigură? 

— Da, dar... Mia îşi întorsese faţa spre el, pe pernă. 
Gabby ghicise. 

— Pe bune? 

— Aşa cred. Mi-a spus că bănuia că era ceva între voi 

doi. l-am spus că eu credeam că se înşală. 

— Are vreo importanţă? întrebase Kieran. A fost cu mult 
timp în urmă. Nu cred că mai contează, nu-i aşa? 

— Nu acum. Şi nu pentru mine. Însă... 

Mia îşi pusese o mână sub cap şi privise în tavan. 

— Nu am crezut-o. Şi e posibil ca asta să fi contat pentru 
Gabby. 

Kieran a privit către ocean acum şi a mângâiat uşor 
bariera de siguranţă, din lemn. Fusese instalată acolo la 
nicio lună după înecuri şi era uimitor cât de mult 
schimbase aspectul punctului de observare. 

Locul era la fel de izolat ca întotdeauna, însă banca 
solidă şi balustrada de la nivelul taliei şi panourile din 
plastic tipărite cu informaţii lăsau impresia că totul era 
supravegheat. Kieran ştia că nu era aşa. Sergentul Mallott 
şi agentul Renn ridicaseră nivelul amenzilor suficient de 
mult cât să desființeze obiceiul localnicilor de a depăşi acel 
punct, iar acum adolescenţii în căutare de locuri liniştite 
nu mai mergeau înspre peşteri, ci către pădurile din spate. 
Bariera se  dovedise deci un factor suficient de 
descurajator. Scria că nu e nimic de văzut dincolo de ea. Şi 
să rămânem de partea corectă a liniei. 

Şi totuşi era o iluzie totală. Poteca ce ducea în jos către 
plajă şi peşteri, deşi năpădită de buruieni, era încă vizibilă. 
Kieran s-a uitat la ea, apoi a păşit într-acolo. Nici măcar nu 
era nevoie să sară peste barieră, a ocolit pur şi simplu 
marginea balustradei, frecându-se de un tufiş mare şi, 
gata, se afla deja la începutul potecii. 

Audrey a început să scâncească în sling, mişcându-şi 
capul şi îndemnându-l să se mişte din nou. Kieran auzea 
valurile de sub el şi putea vedea deja o fâşie îngustă de 
nisip. Peşterile erau ascunse vederii. 

Urcase de zeci de ori până la punctul de observare după 
moartea lui Finn, însă nu trecuse prea des de limite. Şi 
niciodată când fusese cu Mia. Doar foarte rar şi doar 
singur. Când se trezea gândindu-se la acea zi, cu ani în 
urmă, când păşise pe acelaşi drum, deşi Supraviețuitorii 
erau deja mai scufundaţi decât ar fi trebuit să fie, iar norii 

de furtună se adunau deja la orizont. 

Kieran a asigurat-o pe Audrey cu o mână şi a început să 
coboare. La început cu grijă, însă muşchiul memoriei a 
intrat repede în funcţiune. La fel cum o făcuse de atât de 
multe ori de-a lungul anilor, a încercat să se gândească 
într-un mod diferit la ziua aceea. Avusese circumstanţe 
atenuante. Ştia acest lucru. Le putea recita ca pe apă în 
timp ce cobora pe această potecă pe care, şi pe ea, o ştia 
pe dinafară. 

Avea doar optsprezece ani. 

Cotitura strânsă de la stânca zimţată. 

Nu-şi dăduse seama cât de puternică avea să fie furtuna. 

Stânca netedă urmată de o adâncitură. 

Nimeni nu-şi dăduse seama cât de puternică avea să fie 
furtuna. 

Locul din care se zăreau pentru prima dată peşterile. 

O plăcea cu adevărat pe Olivia şi doar îşi dorise să o 
vadă. 

Ultima parte a cărării, cu cele câteva trepte înguste. 

Finn şi Toby aveau suficientă experienţă cât să ia singuri 
decizii pe apă. 

Nisipul. 

A fost un accident. 

Însă nimic din toate astea nu conta, de fapt. _ 

Kieran se afla acum pe atât de familiara fâşie de nisip. În 
larg, Supraviețuitorii aveau apa până la genunchi. În 
spatele său, peşterile căscau guri negre. Poate de aceea nu 
simţise mare lucru la mormântul lui Finn. Pentru că orice 
şi-ar fi spus sau de oricâte ori şi-ar fi promis că avea să fie 
ultima dată, până la urmă tot revenea aici. Înapoi în 
acelaşi loc. Acolo unde Finn era tot mort, iar vina era tot a 
lui Kieran. 

Deodată şi-a dat seama că auzea ţipete care nu aveau 
nicio legătură cu Audrey. Păsări marine se roteau în jurul 
stâncilor, aruncându-se în picaj către el, ameninţându-l în 
semn de protest faţă de prezenţa lui acolo. Chirele aveau 
pui şi le vedea cum se roteau, anxioase şi agitate, în jurul 
cuiburilor lor. În vremurile în care Kieran hoinărea pe aici, 

toată vara, păsările îşi făceau rareori cuib în locurile astea. 
După ridicarea barierei de siguranţă se dezobişnuiseră să 
aibă vizitatori. 

Kieran s-a îndepărtat de ele şi a luat-o pe plajă către 
Peştera de Sud, cea în care el şi Olivia întârziaseră cândva, 
în timp ce ziua scădea şi mareea creştea. A intrat în 
peşteră - nu mult, doar câţiva paşi. De unde stătea, putea 
să vadă linia terasei. 

Era şocat, ca întotdeauna, de cât de aproape era de 
intrare. A mers până acolo. Era cu siguranţă aceeaşi terasă 
totuşi; vedea locul în care Ash îşi cioplise numele, alături. 

Kieran şi-a trecut degetele peste litere. Aproape că 
uitase cum obişnuiau să facă cu toţii acest lucru. Să-şi 
scoată cheile şi să-şi cioplească numele pentru eternitate 
în piatra înmuiată de ape, de fiecare dată când li se părea 
că descoperiseră ceva nou şi interesant în peşteri. Doar 
Sean încercase să le spună să nu mai facă asta, dar 
rezultatul fusese cel aşteptat. Până la urmă, cedase, ba 
chiar, sub presiunea lui Kieran, îşi scrijelise şi el numele la 
începutul unui drum pe care îl cartografiaseră împreună, 
în Peştera de Nord. Sean regretase asta toată vara, ceea 
ce lui Kieran i se păruse exagerat la acea vreme. Însă 
acum, când se uita la literele încă lizibile după mai mult de 
un deceniu de când fuseseră inscripţionate în stâncă, lui 
Kieran nu-i venea să creadă ce idiot fusese. Nici măcar nu 
îşi aducea aminte cum de ajunsese la concluzia că era o 
idee bună sau acceptabilă măcar. 

S-a rezemat de stâncă şi a privit înspre lumina prelinsă 
prin intrarea în peşteră. Şi marea, şi cerul erau de un 
albastru strălucitor, iar ceva mai departe se putea vedea 
catamaranul lui Sean, ancorat deasupra sitului lui Mary 
Minerva. 

Kieran s-a uitat o vreme la el, şi la steagul care 
semnaliza scufundarea, bătut de vânt. Nu se simţise în 
stare să meargă niciodată acolo, în toţi acei primi ani de 
după furtună. Nici măcar când părinţii lor participaseră la 
ceremonia comemorativă de un an de la moartea lui Finn 
şi a lui Toby. Insă Sean nu încetase niciodată să navigheze. 

La doi ani după furtună, Kieran nu mai rezistase şi îl 
întrebase cum reuşea să iasă în larg ştiind că se află pe 
aceeaşi apă în care murise fratele său. 

Sean rămăsese pe gânduri atât de mult timp, încât lui 
Kieran începuse să îi pară rău că l-a întrebat. 

— E ca o bulă, spusese Sean chiar în momentul în care 
Kieran începuse să creadă că nu va mai răspunde 
vreodată. Trag cumva o linie în jurul ei, un cerc care ţine 
totul înăuntru. Şi încerc să mă port ca şi cum nimic din 
toate alea nu s-ar fi întâmplat. 

Sean ridicase uşor din umeri: 

— E puţin mai uşor aşa. 

Fusese ultima dată când au vorbit despre subiectul 
acesta, iar când Sean îl întrebase pe Kieran, după ceva 
vreme, dacă voia să meargă cu barca, acesta îi răspunsese 
că da. Fusese aproape la fel de rău pe cât se temuse că 
avea să-i fie şi de-abia dacă scosese vreo vorbă în tot 
timpul acela. Dar măcar o făcuse. Şi apoi i-a fost mai uşor 
să o facă din nou. 

Kieran s-a îndepărtat de terasă, aruncându-i o ultimă 
privire. In mintea lui, se aflase mereu cu mult mai departe 
în peşteră, îngropată în adânc. În realitate, intrarea era cu 
mult mai aproape decât îşi amintea. Nu existase niciun 
motiv pentru care să nu fi observat cât de repede se 
apropia furtuna. Şi nicio scuză. 

A mers înapoi către plajă, cu mâna pavăză la ochii lui 
Audrey, care scâncise la ieşirea în lumina soarelui. Kieran 
a scotocit prin geantă după pălăriuţa ei din bumbac - cea 
pe care le-o dăduse Bronte acum o veşnicie, parcă -, dar n- 
a găsit-o. Probabil că o uitase acasă, iar gândul l-a dus 
imediat la Mia, care se afla încă în casa părinţilor săi, cu 
Verity şi cu Brian. 

Să nu mă mai laşi singură cu el. 

Kieran şi-a verificat telefonul. Nu avea niciun mesaj şi 
niciun apel ratat. Şi totuşi s-a uitat la Audrey: 

— Ce zici, micuţo? Ne întoarcem acasă? Mergem la 
mami? 

Faţa de bebeluş a lui Audrey a rămas la fel de 

netulburată ca înainte, iar Kieran a luat-o de-a curmezişul 
plajei. A încetinit când a trecut prin faţa intrării în Peştera 
de Nord. 

Niciodată nu îi plăcuse la fel de mult precum cea de 
Sud, era prea întortocheată pentru gustul său. Insă Finn şi 
Toby o considerau mai bună decât cealaltă, aşa că îşi 
petrecuseră multe ore aici, cartografiind itinerare. Îşi 
lăsaseră, la propriu, urmele prin toată peştera, iar Kieran 
putea vedea acum, chiar şi de pe plajă, câteva locuri în 
care cei doi îşi scrijeliseră numele. Pe când se apropia să 
vadă mai bine, Audrey s-a decis că s-a plictisit. Kieran a 
început să îi îngâne un cântecel care uneori îi plăcea, dar 
n-a făcut decât să înrăutăţească lucrurile. Faţa micuţei a 
început să se schimonosească şi să se înroşească şi brusc a 
început să plângă, cu un sunet puternic ce s-a lovit de 
pereţii peşterii şi a  ricoşat departe, în labirintul 
tunelurilor. 

— Gata, gata, mergem, s-a întors Kieran, însă s-a oprit 
imediat. 

Pentru o clipă, în scurta pauză de tăcere dintre două 
ţipete de-ale fiicei lui, care avea nevoie şi să respire, lui 
Kieran i s-a părut că aude un zgomot vag şi ciudat de 
mişcare. 

Nu. S-a uitat către beznă. Nu mişca nimic. Şi totuşi ceva 
se întâmpla. Pânda încremenită a unui animal. Kieran a 
încercat să asculte, protejând-o pe Audrey cu palmele 
ferme pe spatele ei. S-a uitat mai atent în gaura neagră. 
Nu putea auzi decât ţipetele bebeluşului şi nu putea vedea 
nimic altceva decât întuneric, însă sentimentul că cineva 
aştepta în tăcere, nevăzut, îl copleşea. 

— Hei! 

Strigătul lui Kieran s-a întors la el sub forma unui ecou 
gol şi plat. Ştia că sunetele aveau comportamente ciudate 
în interiorul peşterilor, uneori adâncindu-se prin tuneluri, 
alteori înăbuşindu-se în vreo fundătură sau vreo groapă cu 
apă. Acum însă Kieran nu vedea şi nu auzea nimic în afară 
de ei doi. Nicio mişcare. Niciun răspuns. Doar hăul negru. 

Răcoarea care l-a cuprins uşor pe Kieran nu prea avea 

legătură cu briza rece a oceanului. Deasupra falezei, 
păsările ţipau din nou. Kieran s-a întors şi, strângându-şi 
cu fermitate copilul la piept, a luat-o cu paşi mari înspre 
stânci. A urcat pe cărarea falezei cu mult mai repede decât 
coborâse. d 


Când a ajuns, gâfâind, în vârf, a observat că el şi Audrey 
nu erau singuri acolo. A tras cu putere aer în piept, 
câştigând astfel un minut de răgaz. Celălalt se holba la el, 
nici el fericit să îl vadă. 

— Salut, a zis Kieran precaut. 

Liam era aşezat pe bariera de protecţie, bălăbănindu-şi 
picioarele, cu umerii lui laţi uşor cocoşaţi şi cu faţa 
întoarsă către ocean. 

— Ai fost acolo jos? a întrebat Liam. 

Avea ochii puţin umezi şi roşii, însă e drept că ar fi putut 
fi aşa din cauza vântului şi a luminii puternice. 

— Da. 

— Cică nu trebuie să coboare nimeni acolo. 

— Ştiu. 

— Păsările îşi fac cuib în perioada asta, le sperii. Ce? s-a 
răstit el, observând mirarea de pe faţa lui Kieran. Tata 
obişnuia să îmi povestească despre păsările mării, a 
continuat el ursuz, întorcând privirea. 

— O, ei bine... 

Kieran a ieşit de pe poteca neoficială şi s-a oprit la 
punctul de observare: 

— Imi cer scuze. 

— Regulile nu sunt valabile şi în cazul tău, nu? 

— Copilul era... 

Liam s-a uitat la el. 

— „agitat, a terminat Kieran, strâmbându-se în sinea sa 
la auzul propriei scuze. 

Pe bună dreptate, Liam şi-a dat ochii peste cap şi s-a 
întors din nou să privească marea. Era aşezat suficient de 
aproape de marginea barierei cât să-i dea lui Kieran un 
sentiment de nesiguranţă. Faleza era un loc binecunoscut 
pentru sinucideri, dacă se putea spune asta după ce 

avuseseră loc acolo trei, în vreo douăzeci şi ceva de ani. 

Kieran s-a uitat către Liam, aşa atârnat lângă prăpastie 
cum stătea, şi şi-a dres vocea: 

— Te întorci în oraş? a întrebat el. Eu o iau într-acolo. 

Liam a râs foarte ciudat. 

— Nu am de gând să sar, dacă asta te îngrijorează. 

— Nu mă gândeam la asta, a minţit Kieran. 

— Nici măcar nu e flux acum, s-a întors Liam către el şi 
l-a privit drept în ochi. De-abia atunci ar fi periculoasă cu 
adevărat zona asta, nu-i aşa? 

Kieran nu i-a răspuns. l-a revenit în minte imaginea 
băieţelului de şapte ani care aşeza un fular de suporter pe 
sicriul tatălui său. Cât de diferit ar fi fost Liam azi dacă 
nimic din toate cele întâmplate nu s-ar fi petrecut şi dacă 
ar fi crescut în familia pe care ar fi trebuit să o aibă? 
Bunicii săi - mama şi tatăl lui Sean şi ai lui Toby - îşi 
purtaseră doliul într-un mod tăcut şi rezervat. Rămăseseră 
blocaţi în Evelyn Bay timp de doi ani după moartea lui 
Toby, timp în care fuseseră nevoiţi să înfrunte în fiecare zi 
amintirea necazului lor, apoi nu mai rezistaseră şi se 
mutaseră departe, în Queensland, stabilindu-se într-un 
orăşel în care apa mării era atât de caldă şi de lină încât 
era de nerecunoscut. Kieran ştia că şi Sean se gândise o 
vreme să plece cu ei, însă apoi îşi reluase afacerea cu 
scufundările şi părea pe punctul de a o face profitabilă. 
Părinţii lui Sean promiseseră, la plecare, că aveau să se 
întoarcă anual să îşi viziteze fiul şi nepotul, însă reuşiseră 
o singură vizită, atât de dificilă şi de înecată în lacrimi, 
încât căzuseră de acord că era mai bine pentru toată 
lumea dacă nu se mai întorceau vreodată în Evelyn Bay. În 
timp ce Kieran îşi amintea toate astea, Liam a spus: 

— Până la urmă, eşti cu gagica aia, nu? Chinezoaica aia 
care locuia aici? 

Luat prin surprindere de schimbarea subiectului, Kieran 
a clipit: 

— Mia? E de fapt singaporeză, pe jumătate. 

— Mişto, a spus Liam într-un fel care l-ar fi făcut pe 
Kieran să vrea să-şi desfacă slingul de la piept, să o aşeze 

pe Audrey undeva la adăpost, pe iarbă, să se ridice din nou 
în picioare şi să îi tragă puştiului un pumn fix în faţă. 

Însă a rămas nemişcat şi a respirat adânc. 

— Merg în oraş, a mai încercat el pentru o ultimă dată. 

Șapte ani. Fular de suporter. Sicriu. 

— Hai cu mine, a continuat el. 

Liam s-a gândit câteva clipe, apoi, spre surprinderea lui 
Kieran, a încuviinţat: 

— Mda, bine. 

Şi-a coborât picioarele de pe barieră şi a sărit pe 
pământ. Mergând alături, Kieran şi-a dat seama că 
ajunseseră să aibă aceeaşi înălţime acum. Poate Liam era 
chiar puţin mai înalt. N-ar fi trebuit să îl mire asta, Toby 
fusese înalt, iar Liam nu mai era un copil. 

Au mers o vreme fără să spună nimic. De-abia când au 
trecut de răscrucea cu drumul care ducea la poarta 
cimitirului lui Liam i-a alunecat privirea într-acolo şi a 
spus: 

— Nu ai de gând să mă întrebi ce s-a întâmplat sâmbătă 
noapte? 

— Ai vrea să te întreb? 

Poarta de fier era deschisă, iar în spate se vedea încă 
pustiul. 

— Păi, toată lumea face asta. A trebuit să merg şi la 
secţie. 

— Am auzit. 

— Ei bine, a spus Liam dând cu piciorul într-o pietricică 
şi rostogolind-o înaintea lor, pe potecă, asta păţeşti când 
încerci să fii drăguţ. Puteam să nu o conduc acasă, ştii? 
Puteam să o las să meargă pe jos, singură. Dar n-am făcut 
asta. Alţii ar fi lăsat-o. 

— Care alţii? 

— Alţii. Oricare. Habar n-am. Idioţii de sezon. Tipul ăla 
spaniol care-şi pierdea vremea pe-aici. 

— Iubitul lui Bronte adică? 

— Nu era iubitul ei, a spus Sean cu dispreţ în glas. Ei 
nici măcar nu-i prea plăcea de el. 

— De unde ştii asta? 

— Zicea că avea să-şi ia tălpăşiţa imediat cum se va 
strica vremea şi avea dreptate. La fel ca oricare alt 
nenorocit de turist care încerca să o impresioneze. 

Se pare că Liam stătuse mereu cu ochii pe ea. Kieran 
putea paria că Liam ştia precis cu cine îşi petrecuse 
Bronte fiecare săptămână din vara aceea. 

Trecuseră deja de mult de cimitir. Nu mai era nimeni pe 
drum, nici în faţă, nici în spate. Nu se mai auzeau decât 
zgomotele paşilor lor şi valurile care se spărgeau în urmă. 
Kieran s-a uitat la Liam, cum mergea cu capul aplecat şi cu 
o expresie destul de sumbră pe chip. 

— Hai, spune, atunci, a zis el. Ce s-a întâmplat? 

Liam şi-a ridicat ochii, cu un zâmbet uşor şi ciudat pe 
faţă. 

— Ştiam eu că voiai să întrebi. 

Capitolul 17 


O pală de vânt venit dinspre mare a ridicat praful şi 
frunzele moarte de pe drum. Liam a strâns din ochi. Acum, 
că fusese rugat să-şi spună propria variantă a poveştii, 
părea ciudat de ezitant. 

— Am mai condus-o pe Bronte acasă şi în alte dăţi, s-a 
frecat el cu degetul la colţul unui ochi. De foarte multe ori. 

— Adică era ceva săptămânal? A 

— Nu. Adică eu îi propuneam asta, de obicei. Insemna să 
mă abat doar vreo două minute de la drumul meu. Dar 
stătea atât de aproape, încât prefera să meargă pe jos, în 
general, a ridicat din umeri Liam. Sâmbăta însă se termina 
târziu tura totuşi. Aşa că, da, uneori îi propuneam şi ea era 
de acord. 

Deci o singură tură, şi nu în fiecare săptămână. Kieran 
încerca să calculeze ce anume înţelegea Liam prin „foarte 
multe ori”. 

— Iar sâmbăta asta a fost de acord? a întrebat el. 

— Da. Am făcut conversaţie. Am vorbit despre tine, 
apropo, a răspuns Liam uitându-se la el. Nici măcar nu 
ştiam că te întorseseşi şi apăruseşi aşa, de niciunde. 

— Înţeleg. 

Kieran a trebuit să reziste impulsului de a-şi cere scuze. 
Nu era ca şi cum trebuia să pună anunţ că se întoarce în 
oraşul lui natal. 

— În fine, îi povesteam lui Bronte ce s-a întâmplat 
atunci. A reacţionat foarte drăguţ. 

Liam a părut brusc stânjenit. 

— Nu ştiu. Am urcat în maşina mea, am pus nişte 
muzică, am condus-o acasă... 

Kieran şi-a dat seama că folosea aceleaşi cuvinte 
drăguţe cu care ar fi descris o întâlnire amoroasă. 

— ...Am parcat afară. A zis că vrea să îmi împrumute o 
carte, una de-ale idiotului ăluia de G.R. Barlin care se tot 
plimbă pe-aici. Dar, dacă ea a zis că ar fi trebuit să o 
citesc, m-am dus în casă împreună cu ea, ca să oiau. 

— Te-a invitat în casă? 

— Da, a răspuns Liam cu un ton care suna defensiv. 

Dacă Bronte nu îl invitase înăuntru, cu siguranţă el chiar 
era convins că ea a făcut asta. 

— Am înţeles. 

— A găsit cartea şi am mai vorbit vreo două minute, însă 
trebuia să mă trezesc devreme a doua zi, ca să mă duc la 
sală, aşa că am plecat. 

Nici vorbă. Pe Kieran aproape că l-a pufnit râsul. Pentru 
nimic în lume n-ar fi fost posibil ca Liam să se afle în casa 
unei fete pe care o plăcea, într-o sâmbătă noapte după ora 
unsprezece, şi să îşi taie singur craca de sub picioare pe 
motiv că trebuie să fie în formă a doua zi la sală. Kieran nu 
ştia ce se întâmplase exact, dar era absolut sigur că 
lucrurile nu stătuseră chiar aşa. Şi, mai mult de atât, 
bănuia că şi sergentul Chris Renn era la fel de sigur. 

— Şi despre ce aţi vorbit acasă la ea? a întrebat el în 
schimb. 

— Mai mult despre arta lui Bronte. A lucrat toată vara la 
proiectul ăla al ei legat de coastă. Zicea că îi veniseră nişte 
idei noi şi voia să le pună pe hârtie. 

Asta era, s-a gândit Kieran. Scuza politicoasă. Am foarte 
mult de lucru. Probabil că plusase cu un căscat şi cu un 
zâmbet de fals regret în timp ce ţinea mâna pe clanţa uşii 
larg deschise. 

— Şi apoi ce-aţi mai făcut? a întrebat el. 

— Ţi-am zis, a răspuns Liam. Am întins-o. Trebuia să mă 
scol devreme pentru sală. 

— Cât timp ai stat acasă la ea? 

— Foarte puţin. Vreo zece minute. Apoi am plecat. 

Liam s-a oprit din mers şi s-a uitat la Kieran. Poteca de 
sub picioarele lor se transformase în drum asfaltat. 
Aproape că ajunseseră în oraş. 

— Dar deja ştii asta. M-ai văzut. 

— Când? s-a încruntat Kieran. 

— Sâmbătă noapte. Mergeai pe Beach Road. Am trecut 
fix pe lângă tine. 

Kieran şi-a amintit de farurile orbitoare venite dinspre 

curbă. Curentul de aer lăsat de maşina care trecuse prea 
aproape şi prea repede, în noapte. 

— Tu ai fost, nu-i aşa? 

— Da, nu m-ai văzut? Că eu te-am văzut pe tine. 

— Şi pe Mia? 

Pauză scurtă. 

— Da. Pe amândoi. 

Liam îl urmărea pe Kieran cum încerca să se întoarcă în 
amintire. Ar fi putut fi maşina aceea Holdenul alb al lui 
Liam? Îşi amintea cum o protejase cu braţele pe Mia. 
Auzise mugetul motorului, văzuse stopurile dispărând în 
beznă. Nu era sigur. 

— Îţi aminteşti, da? a întrebat Liam, încruntat şi el de 
data asta. Ştiu că îţi aminteşti. I-ai spus unchiului Sean că 
ai văzut o maşină. 

Liam a făcut un gest de frustrare, cu mâna prin aer. 

— A mea era. Plecam de la casa ei. 

— Ţi-a spus Sean că am văzut o maşină? 

Liam a ezitat. 

— Numai după ce i-am spus că te-am văzut eu pe drum. 

Kieran nu se putea hotări dacă să-l creadă sau nu. S-a 
gândit la expresia de pe faţa lui Sean cu o zi înainte, în 
port. Nu ştia cât de departe era dispus să meargă pentru 
a-şi ajuta nepotul. Destul de departe, probabil. 

Liam se uita în continuare la el. 

— Dacă vorbeşti cu poliţia... 

— Am făcut-o deja. Au venit la ai mei acasă. 

— A, da. Corect. 

Pe chipul lui Liam a trecut o expresie mult prea rapidă 
pentru a putea fi descifrată de Kieran. 

— Şi tatăl tău ieşise la plimbare în noaptea aia, nu-i aşa? 

Kieran nu a răspuns. A urmat o tăcere încărcată, apoi 
Liam a luat o gură de aer. 

— Uite, a spus el, deja le-am spus poliţiştilor că eu eram 
la volan, aşa că... 

— Îmi pare rău, frate, dar nu ştiu dacă te pot ajuta, 
pentru că deja i-am spus lui Chris Renn că nu îmi aduc 
aminte prea multe despre maşina aceea, a zis Kieran. Ceea 

ce este adevărat. 

— Ai putea să-i spui că îţi aminteşti acum. Sau zii 
prietenei tale să-i spună. 

— N-o să-i cer Miei să facă nimic. 

— Atunci trebuie să o faci tu, a spus Liam. Te rog. 

Avea o altă voce acum. Bravada i se topise şi lăsa să i se 
vadă sclipirea unei frici pure. 

— Ascultă, frate, a încercat din nou Liam, văzând că nu 
primea niciun răspuns de la Kieran. Nu i-am făcut nimic lui 
Bronte. Serios. Am lăsat-o acasă şi am plecat. Asta-i tot. 
Vecina aceea a auzit-o vorbind pe plajă, mai târziu, nu-i 
aşa? Deci am dovada. Nu am făcut ce zic ei. Mie... 

Liam l-a privit fix pe Kieran. 

— Chiar nu aveam cum să fac asta. Mie îmi plăcea de ea. 

S-au uitat unul la altul, apoi Kieran a clătinat din cap: 

— Trebuie să plec. 

A dat să plece, simțind privirea lui Liam încă lipită de el. 

— Stai, a zis Liam brusc. 

— Ce? 

— Îţi mai e dor de fratele tău? 

Kieran s-a oprit. Intrebarea avea un aer de sinceritate şi 
nu s-a putut abţine să se întoarcă spre băiat. 

— Da, îmi este. 

— Şi mie îmi este foarte dor de tata, a spus Liam cu voce 
joasă de data asta. Şi lui Sean îi este. Ar trebui să ştii asta. 

— Ştiu asta. 

— Mama şi Julian zic că atunci a fost un accident. Sunt 
convinşi că tata tot ar fi plecat să ajute, chiar dacă ar fi 
ştiut ce se putea întâmpla. Şi ştiu că şi Finn a murit atunci, 
deci nimeni nu a vrut să-ţi facă viaţa şi mai grea. 

Chipul lui Liam exprima acum şi duritate, şi bunătate 
deopotrivă. 

— Dar ştii că mi-ai cam distrus viaţa, nu? a continuat 
Liam. 

— Da. 

Stăteau faţă în faţă, iar Kieran a simţit că îi lega ceva 
deosebit, cum rar mai simţise. 

— Nu ştiu dacă ajută, dar mi-am cam distrus şi mie viaţa 

atunci. 

Liam s-a uitat lung la el. 

— Nu, a zis el într-un sfârşit. Nu ajută. 

S-a întors cu spatele şi s-a îndepărtat, lăsându-l pe 
Kieran să-l urmărească cu privirea. 


Încă nu se mişcase din locul în care îl lăsase Liam, când 
telefonul lui Kieran l-a anunţat că a primit un mesaj. L-a 
scos din buzunar. Mia. 

Unde eşti? 

I-a răspuns, iar după o clipă ea i-a scris din nou: 

Vin şi eu. Simt nevoia să ies puțin. 

E totul în regulă? a scris el, dar nu a primit niciun 
răspuns de data asta. 

A mângâiat-o pe Audrey pe căpşor. 

— Hai să mergem după mami, bine? 

Kieran s-a îndreptat spre oraş, în direcţia din care ştia 
că va veni Mia. Lăsase în urmă poteca stâncoasă şi a ajuns 
pe tarmac, în zona rezidenţială care era cunoscută acum 
drept partea istorică a oraşului, dar care în anii 1800 era 
chiar centrul acestuia. Casele din gresie erau destul de 
depărtate una de alta, cu grădini întinse care compensau 
lipsa vederii la mare. 

Kieran a încetinit pasul la trecerea prin faţa uneia dintre 
aceste case. Trecuse şi la dus pe aici, însă acum s-a oprit 
să se uite mai bine. Casa Wetherby. Fosta casă a bunicii lui 
Ash, rezidența actuală a scriitorului local, G.R. Barlin. 

Era una dintre cele mai mari case, ceva mai retrasă de 
la drum. Un excavator mic, cu sigla firmei acoperită de 
noroi, era parcat pe aleea din faţa casei. Dar era clar cine 
lucra cu el. Ultima dată când o văzuse Kieran, casa era 
înconjurată de o mare luxuriantă de arbori, plante şi flori 
native. Acum vegetaţia fusese smulsă şi curtea era toată 
numai gropi. 

Kieran s-a sprijinit de gard şi s-a simţit de-a dreptul 
enervat gândindu-se la Ash. George Barlin credea, poate, 
că era vorba despre o renovare, însă locul arăta ca după 
bombardament. Părea că grădina fusese distrusă 

sistematic, pe bucăţi. Partea de nord fusese deja răvăşită 
şi, date fiind numeroasele semne agăţate de plantele 
mature şi de tufişuri, era clar că urma să le vină şi lor 
rândul. Nu era deloc de mirare că Ash era atât de scos din 
sărite. 

Deodată, a observat mişcare în casă. Scriitorul a trecut 
agale prin faţa ferestrei de la bucătărie. Părea să poarte 
un alt pulover lălâu azi, şi îşi ţinea telefonul la ureche. În 
cealaltă mână ţinea un teanc de hârtii şi gesticula în timp 
ce vorbea. 

George s-a întors către geam şi s-a oprit din vorbit când 
l-a zărit pe Kieran privindu-l, rezemat de gardul lui. Ochii li 
s-au întâlnit pe deasupra grădinii ruinate şi cei doi s-au 
uitat fix unul la altul. Kieran a ridicat o mână. George a 
răspuns cu un fel de salut reţinut, cu o smucitură invizibilă 
din încheietura mâinii, apoi obloanele s-au închis cu 
zgomot, iar el a dispărut din raza vizuală. 

Kieran s-a îndepărtat de gard şi şi-a căutat telefonul. 
Faptul că îl zărise pe scriitor îi amintise să caute ceva: 
Evelyn Bay Online Community Hub. 

Hristoase! Era mai rău decât se aşteptase. Un forum cu 
o pagină online foarte demodată, cu rândurile amestecate 
pe ecran şi cu textele ieşind din ecranul telefonului mobil. 
In partea de sus, cu litere greu de citit, albastre pe fond 
gri, scria: Bine aţi venit în EBOCH! Intraţi pentru o 
conversație la o cafea virtuală! Şi aburi pixelaţi se ridicau 
dintr-o imagine cu o ceaşcă de cafea. 

Cu siguranţă că existau oameni care intrau acolo, 
avusese dreptate George Barlin. Toată luna trecută, 
forumul atrăsese vreo douăsprezece comentarii, cele mai 
multe fiind, după cum putuse observa Kieran, legate de 
veşnica problemă a turiştilor care îşi aruncă gunoaiele în 
tomberoanele pe roţi ale localnicilor. Insă în cele treizeci şi 
şase de ore trecute de la moartea lui Bronte fuseseră mai 
mult de trei sute de postări. 

Kieran le-a trecut în revistă. Majoritatea celor mai citite 
aparţineau unor membri noi înscrişi pe forum. Câţiva 
dintre ei încărcaseră o poză micuță de profil, însă cei mai 

mulţi nu se obosiseră să facă asta şi pândeau din spatele 
siluetei cenuşii, anonime, din oficiu. Mulţi adoptaseră 
pseudonime, dar Kieran recunoştea unele dintre nume. 
Juliet Raymond, de exemplu, care obişnuia să fie bonă 
pentru Kieran uneori după şcoală, când era mic, îşi 
exprima teama, la fel ca mulţi alţii, că „nu mai poţi nici 
măcar să mergi pe stradă”. Theresa Hartley, fostă 
profesoară de muzică la liceu şi fosta profesoară de pian a 
Miei, scrisese că nepoata ei mergea la aceeaşi universitate 
din Canberra ca Bronte Laidler. 

Meghan zice că toţi studenţii sunt devastaţi, scrisese 
Theresa. Surfgirl93 dăduse like postării, la fel ca alte 
treizeci şi nouă de persoane. Mulţumesc, comentase 
Theresa drept răspuns la propriul comentariu. 

Erau zeci de mesaje despre Bronte. Cum plătea ea 
cafeaua de la „Surf and Turf” clienţilor care îşi uitau 
portofelul acasă. Cum schiţase ea adorabilul portret al 
noului căţeluş al fiicei cuiva pe dosul unui şerveţel, şi cum 
îi dăruise desenul fetiţei, la plecarea din local. Lui Kieran, 
complimentele îi păreau sincere, dar superficiale. Nimeni 
din Evelyn Bay nu o cunoscuse cu adevărat dincolo de 
uniforma portocalie şi zâmbetul profesional. 

Erau surprinzător de puţine referiri la Liam. Puteai 
număra pe degetele de la o mână postările care menţionau 
„persoana” cu care vorbise poliţia, dar se părea că nimeni 
nu dorea să arunce prima piatră. Kieran a început să sară 
peste multe postări. În timp ce le derula pe ecran, îşi 
dădea seama că era vorba despre ceva mai mult decât 
loialitate faţă de Liam totuşi. Din comentariile citite la 
grămadă reieşea că exista o nevoie aproape colectivă să nu 
fie cumva băiatul din comunitate. Existau zeci de 
menționări ale unor turişti, oameni veniţi de pe continent, 
străini dubioşi. Aparent, orice altceva ar fi fost mai bine 
decât să fie vorba despre unul de-ai lor. 

Şi totuşi nu chiar toată lumea era aşa reţinută. 

Liam Gilroy, scrisese un avatar gri şi anonim. Oare 
surprinde cu adevărat pe cineva? 

De ce? întrebaseră mai multe persoane. 

Kieran a mers până în josul paginii, însă comentatorul 
iniţial nu mai adăugase nimic. 

— Aici eraţi amândoi! 

Kieran a ridicat privirea. Mia se apropia de ei şi îi făcea 
cu mâna. Părea să fie mult mai bine decât dimineaţă. În 
timp ce s-a aplecat deasupra marsupiului ca să o mângâie 
pe creştet pe Audrey, Kieran a observat cu uşurare că 
vânătaia de la încheietura mâinii ei nu se făcuse chiar atât 
de urâtă pe cât se temuse că o să fie. 

— Totul în regulă acasă? 

— Aşa cred. Tatăl tău nu pare să-şi aducă aminte de 
ceva. Dar e mai calm. 

— Ceea ce e bine, presupun. 

Mia a întins mâna să şteargă o urmă de salivă de la gura 
lui Audrey: 

— Şi? Dimineaţa voastră cum a fost? 

— M-am întâlnit cu Liam. 

— Serios? s-a uitat Mia la el. A zis ceva? 

— Da, a răspuns Kieran şi a pus-o la curent cu 
povestirea lui Liam despre cele întâmplate sâmbătă seară. 
Crede că maşina lui e cea pe care am văzut-o pe Beach 
Road. 

— Şi aşa o fi? a ridicat Mia din sprâncene. 

— Aşa zice el. Îţi mai aminteşti? Ar fi putut fi o Holden 
albă. 

Ea s-a gândit puţin, apoi a clătinat din cap: 

— Chiar nu ştiu. 

În timp ce se întorceau către oraş, la fel cum s-a 
întâmplat şi cu Kieran mai devreme, ochii Miei au căzut pe 
ceea ce fusese grădina casei Wetherby. 

— Ia uite cum arată locul ăsta! a exclamat ea. Ce ruşine! 
E încă în proprietatea familiei lui Ash? 

— Nu. Dar n-o să ghiceşti cine locuieşte acum aici. 

— Cine? 

— G.R. Barlin. 

— Nu! Serios? s-a întors Mia către casă, cu o expresie 
nouă mijind pe faţă, de apreciere pentru grădinăritul 
invaziv. De unde ştii? 

— M-am întâlnit cu el. Era şi el la „Surf and Turf” ieri- 
dimineaţă. Tipul cu laptopul. 

— O, Doamne, sigur că da! a exclamat Mia. Mi s-a părut 
mie familiar! Dar era atât de ieşit din context încât totuşi 
nu mi-am putut da seama de unde să-l iau. 

Mia s-a încruntat. 

— Dar nu mai seamănă prea mult cu fotografia lui. Sunt 
surprinsă că îl mai recunoaşte cineva. 

Kieran a zâmbit. 

— Păi, nu prea îl recunoaşte nimeni, după cât se pare. 
Însă cel mai probabil o să mai ai şansa să îl vezi. Mama şi 
cu mine am dat peste el aseară la „Surf and Turf”. Şi 
tocmai ne-a surprins adineaori, pe mine şi pe Audrey, cum 
îl spionam. 

— Of, pentru numele lui Dumnezeu! a zis Mia lovindu-l 
uşor cu o palmă peste braţ, însă zâmbind de-a binelea de 
data asta. Acum n-o să mai vrea să fie niciodată prietenul 
nostru cel mai bun. 

Kieran nu şi-a putut stăpâni râsul: 

— Nu prea cred că intenţiona asta, oricum. 

— De ce nu? Suntem amuzanţi. 

— Nu e chiar aşa. Cel puţin, nu zilele astea. 

Mia a zâmbit şi a tras cu ochiul către casa cu obloanele 
trase: 

— Ar fi trebuit să îmi dau seama, ieri, că el era. Obişnuia 
să vină vara aici. 

— Da, a pomenit despre asta, a spus Kieran. De unde 
ştii? 

— Mai ţii minte că am fost la un atelier de-al lui, de 
scriere creativă, cu ani în urmă? Ţi-am spus. 

Kieran îşi amintea acum, dar nu prea reuşea să pună 
lucrurile cap la cap. 

— Aici a fost? Credeam că fusese după ce te-ai mutat la 
Sydney. 

— Nu, aici a fost. Pe vremea când nu era decât un 
jurnalist necunoscut. 

Zâmbetul Miei s-a stins puţin. 

— A fost şi Gabby la atelier. Era cel care a fost nu cu 

mult înainte de furtună. 

— A, da. Sigur. 

Kieran s-a sprijinit de gard lângă ea. 

Ochii Miei erau încă aţintiţi la casă, însă obloanele de la 
bucătărie se încăpăţânau să rămână închise. 

— Deci cum e acum? a întrebat ea cu o curiozitate greu 
de disimulat. 

— Nu ştiu ce să zic, a răspuns Kieran. Pare OK. Poate că 
se ia un pic prea în serios. Ash cu siguranţă nu-l place. 

— Îmi închipui. 

Mia a cules o frunză stingheră de pe unul dintre puţinii 
copaci rămaşi. Fusese programat pentru extracţie, aşa 
cum reieşea din banda cu care îi era înconjurat trunchiul. 

— E cam brutal ceea ce se întâmplă aici. Dacă ar vedea 
Gabby, ar întrista-o foarte tare. 

— Pe bune? 

— Da. Îi plăcea mult să treacă pe-aici. Mai ales după ce 
a început să se ocupe Ash de grădină. Erau tot felul de 
ascunzişuri. Îi spuneam „grădina zânelor” şi ne prefăceam 
că era fermecată. 

Mia a clătinat din cap şi a adăugat: 

— Şi iată încă unul dintre multele motive pentru care 
eram noi atât de populare la şcoală. 

A lăsat frunza să-i cadă din mână şi a suflat înspre ea, 
apoi s-au întors şi au luat-o către oraş. 

— Hei, am dat şi peste Olivia mai devreme, a spus 
Kieran în timp ce intrau pe strada principală. 

„Surf and Turf” era din nou deschis pentru clienţi, se 
putea observa după luminile care se vedeau prin ferestre. 
Kieran s-a uitat în lungul străzii, în căutarea camerei de 
securitate care îi surprinsese pe Liam şi pe Bronte 
împreună sâmbătă seară. A găsit-o cocoţată pe un stâlp de 
iluminat. 

— Era OK Liv? 

— Nu prea. Mi-a spus că Bronte îi aminteşte puţin de 
Gabby. 

— Of, Doamne, chiar aşa? 

— Amândouă erau nişte persoane care încercau să placă 

tuturor. Poate chiar prea bune la suflet. 

Mia s-a încruntat uşor. 

— Posibil. 

Kieran s-a uitat cu surprindere la ea: 

— Tu nu crezi asta? 

— Ba da. Presupun. Cel puţin despre Gabby. Doar că... 

Mia s-a gândit o clipă: 

— Când moare cineva, lumea îşi aminteşte mai uşor de 
lucrurile bune, nu-i aşa? Mai ales dacă persoana care a 
murit era tânără. Adică, vreau să spun, chiar dacă Gabby 
era prietena mea, uneori era... 

Şi Mia a ezitat de data asta. 

— Era puţin dificilă. Aşa cum suntem toţi, bineînţeles. 

— În ce sens? a întrebat Kieran. 

— Putea fi meschină uneori, a spus Mia cu o voce de-a 
dreptul jenată. Deseori în privinţa Oliviei. Nu-i plăcea 
deloc să se simtă exclusă, ceea ce era, şi chiar destul de 
mult. Deci uneori încerca să o împiedice pe Olivia să se 
distreze sau să facă lucruri fără ea. Nu era cu rea intenţie. 
Doar gelozie, în general. 

— N-am ştiut asta. 

— E, nu era uşor pentru ea să o aibă drept soră pe 
Olivia. Liv avea atât de mulţi prieteni, iar Gabby trebuia să 
se mulţumească doar cu mine. Dar nici Gabby nu prea 
făcea eforturi în acest sens, a ridicat Mia din umeri. De 
multe ori era de-a dreptul imatură. Ca să fiu sinceră, 
amândouă eram. 

Au continuat să înainteze. Kieran zărea acum benzinăria 
şi îndesata clădire din cărămidă roşie a secţiei de poliţie. 

— Dar ştii, nu era vina lui Gabby, a spus Mia cu un ton 
deja vinovat. Se dezvoltase din punct de vedere fizic mult 
prea devreme şi, dintr-odată, începuse să primească toată 
atenţia aceea. Nu a reuşit niciodată să îşi dea seama cum 
să se descurce cu ea. 

— A spus şi Olivia treaba asta. Se pare că aşa se 
întâmpla uneori. 

— Uneori? Pe bune, bărbaţii se holbau la Gabby tot 
timpul. Puteam să fim îmbrăcate în uniformele şcolare, 

puteam să ne jucăm ceva, la propriu, adică vreun joc de 
societate sau ceva de genul acela, şi tot nu conta. Aşa că, 
dacă se comporta puţin copilăreşte şi enervant, poate că 
era modul ei de a încerca să rezolve problema. 

Kieran s-a încruntat. 

— Tipii de pe-aici se uitau după ea? Care dintre ei? 

— La cum arăta ea? a zis Mia. Cam toţi. 

A dat să mai spună ceva, însă s-a oprit. Ajunseseră în 
faţa secţiei de poliţie. 

Mia a privit peste stradă, la uşa de sticlă a secţiei de 
poliţie. Era deschisă, iar în prag vorbeau sergentul Renn şi 
Sue Pendlebury. Nu era clar dacă veneau sau plecau, însă 
amândoi au tăcut când i-au văzut pe Kieran şi pe Mia. 
Renn s-a întors către Pendlebury şi a zis ceva cu voce 
şoptită pentru ca Mia şi Kieran să nu o audă. Apoi ambii 
ofiţeri s-au îndreptat de spate, iar Renn le-a făcut semn cu 
mâna. 

— Mă duc să văd ce vrea, a spus Kieran uitându-se către 
Mia. 

Tocmai o luase la pas când Pendlebury şi-a ridicat 
bărbia: 

— Amândoi, i-a chemat ea. Mulţumesc. 

S-a uitat la Kieran, apoi la Mia, s-a întors şi a dispărut 
înăuntrul secţiei. 

Cutiile de carton stivuite în spatele uşii de sticlă a 
secţiei de poliţie l-au făcut pe Kieran să se gândească la 
casa părinţilor săi, deşi aici părea să fie o versiune mai 
eficientă. Pregătirile pentru închiderea secţiei avansaseră 
bine. Dulapurile din spatele recepţiei erau goale, iar 
panoul din plută, golit de obişnuitele anunţuri cu numărul 
de telefon pentru apeluri care nu reprezintă urgenţe şi cu 
avertizările de a nu lăsa în maşini lucruri de valoare. 

Însă procesul de punere la naftalină frânase brusc şi 
scrâşnit, după cum putea observa Kieran în timp ce, 
împreună cu Mia, îi urmau pe Renn şi Pendlebury pe holul 
secţiei. O hartă mare şi îngălbenită a localităţii Evelyn Bay 
părea că fusese dată jos şi prinsă la loc, în grabă, în 
piuneze, cel mai probabil pentru a fi folosită de ofiţerii de 
la Hobart. Zugrăveala decolorată de soare indica exact 
locul în care fusese atârnată anterior. Doi ofiţeri pe care 
Kieran nu i-a recunoscut le-au aruncat câte o privire când 
au trecut pe lângă ei, apoi s-au întors la treburile lor. 

— Mi-e teamă că aparatul de cafea a fost deja luat, le-a 
spus Renn în timp ce îi conducea în biroul său şi le arăta 
cu mâna două scaune uzate. Dar putem să facem un nes, 
dacă vreţi. 

— Vă înţeleg perfect, a zâmbit Pendlebury văzând cum şi 
Kieran, şi Mia au clătinat din cap refuzând politicoşi. 

Poliţista a ignorat al patrulea scaun, din colţul camerei, 
şi a rămas în picioare, cu şoldul rezemat de fişet, astfel 
încât să îi poată vedea pe toţi trei. 

— În ordine. Să sperăm că nu va dura prea mult. 

Renn s-a aşezat în spatele biroului, în locul care fusese 
cândva teritoriul sergentului Geoff Mallott. Ba chiar ar fi 
putut să fie şi acelaşi birou, s-a gândit Kieran văzându-i 
zgârieturile. A desprins-o pe Audrey de la piept şi i-a pasat- 
o Miei. 

Kieran s-a întrebat dacă şi sergentul Renn număra zilele 
rămase până la pensia lui, fie ea semiforţată sau nu, la fel 

cum o făcuse sergentul Mallott în vara aceea dinaintea 
furtunii. În lumina bâzâitoare a neoanelor, Renn părea mai 
bătrân decât îi păruse ieri-dimineaţă. Kieran spera că avea 
să îi priască lucrul în compania de transport a fratelui său. 
Că pensionarea lui nu avea să se sfârşească prost, aşa cum 
se întâmplase în cazul lui Mallott. Acesta fusese găsit mort 
pe canapea, la nici şase luni de când îşi pusese-n cui 
uniforma, în urma unui atac de cord. 

Scaunul lui Renn a scârţâit în timp ce sergentul a dat la 
o parte o pungă din plastic transparent, plină cu telefoane, 
ochelari de soare şi ceasuri, ca să facă loc pe masă. 

— Ce de lucruri rămân în urma oamenilor, nu-i aşa? a 
spus el când a observat cum îl privea Kieran. 

Sergentul a deschis apoi un carnet de notițe şi a apăsat 
pe butonul mouse-ului, ca să-şi pornească computerul. 
Kieran îl auzea chinuindu-se să se trezească la viaţă. 

— În regulă. Sâmbătă seară, a spus Renn şi s-a întors ca 
să se uite la cei doi. Aş vrea doar să confirmăm nişte 
lucruri. Mergeaţi spre casă pe Beach Road, la întoarcerea 
de la „Surf and Turf”. 

Kieran şi Mia au încuviinţat în acelaşi timp. 

— La ce oră aţi trecut prin faţa Cabanei Pescarilor? 

— Nu ştiu sigur. Cred că imediat după 23:30? 

Kieran s-a uitat la Mia pentru confirmare. Aceasta se 
juca cu Audrey, săltând-o pe genunchi, şi a dat uşor din 
cap în semn că da. 

— Aţi văzut o maşină parcată afară? 

Cei doi s-au uitat din nou unul la altul. Kieran a încercat 
să-şi amintească casa de pe plajă şi drumul, slab luminate 
de lună. În mintea lui, strada era pustie, dar nu era sigur 
că îşi amintea acea ultimă noapte de sâmbătă sau una 
dintre sutele de alte seri în care se întorsese acasă pe jos, 
pe acelaşi drum. 

— Nu am văzut nicio maşină parcată, a răspuns Mia. 

A încuviinţat şi Kieran, încă uşor indecis. A auzit clicul 
pixului lui Pendlebury, apoi uşoara zgârietură a cuvintelor 
pe hârtie. 

— Luminile din casă, a spus Renn. Aţi observat dacă 

erau aprinse sau nu? 

Aprinse, s-a gândit imediat Kieran, însă a continuat să 
sape în memorie. Nu era sigur dacă se uitase de două ori 
la casă. 

— Cred că erau vreo două lumini aprinse, s-a încruntat 
Mia. Suficient cât să lase impresia că cineva era încă treaz. 

lar zgârieturi de cuvinte pe hârtie. Renn a aşteptat 
răbdător ca Pendlebury să îi dea un semnal - atât de 
discret, încât Kieran nici măcar nu l-a remarcat. 

— Şi voi, desigur, aţi hotărât să o luaţi spre casă pe 
drum, nu pe plajă, a spus Renn. Ar fi fost puţintel mai scurt 
pe nisip, nu-i aşa? Aveaţi vreun motiv anume să nu o luaţi 
pe acolo? 

— Era întuneric. Nu mă simţeam în siguranţă, a răspuns 
Mia legănând-o pe Audrey. Drumul e mai bine luminat. 

Pendlebury nu s-a obosit să noteze şi asta, probabil că i 
se părea un răspuns evident. Însă Renn l-a introdus totuşi 
în computerul său. 

— În regulă, a revenit Renn. Maşina pe care aţi văzut-o 
trecând în viteză pe Beach Road. Sunteţi absolut siguri că 
venea din direcţia Cabanei Pescarilor şi se îndrepta către 
oraş? 

De data asta, măcar, au putut încuviinţa siguri, la 
unison. 

— Bine. Liam Gilroy spune că era a lui. Spune aşa... 

Şi aici Renn a tastat ceva, după care a citit de pe ecran: 

— Zice că a plecat de la Cabana Pescarilor şi că a 
condus înapoi spre oraş pe la 23:30, cu viteză mare, 
recunoaşte, şi că te-a văzut pe tine, Kieran, şi a apăsat şi 
mai tare pe acceleraţie ca să te sperie puţin. 

Ofiţerul s-a uitat la cei doi. 

— Ştiu că am mai făcut asta, dar poate vreunul dintre 
voi să-şi amintească ceva în plus despre vehiculul acela? 

Kieran a ezitat. Simţea privirea Miei lipită de el. A 
încercat să se concentreze la amintirile legate de noaptea 
de sâmbătă şi drum, însă imaginile fuseseră cumva 
înghiontite afară din amintire. Mi-ai cam distrus viaţa. 

— Uite, a spus Kieran, ar fi putut fi maşina lui Liam. 

A simţit-o pe Mia foindu-se surprinsă lângă el, iar Renn 
i-a privit pe amândoi. 

— Ieri ziceai că nu ştii, a spus acesta. 

— Nu, dar... Adică sunt destul de sigur că era o maşină 
cu tracţiune integrală, a ridicat Kieran din umeri. Şi sunt 
destul de sigur că era deschisă la culoare. Noi ne aflam pe 
Beach Road în jur de 23:30, aşa cum a spus şi Liam. Am 
văzut o maşină deplasându-se cu viteză, cum a spus şi el. 
Deci, dacă mă întrebi dacă putea fi Holdenul alb al lui 
Liam Gilroy, atunci zic că da. Dacă el zice că era maşina 
lui, eu nu pot afirma cu siguranţă că nu era. 

S-a lăsat tăcerea, apoi Pendlebury a început să îşi 
scârţâie iar pixul. Renn, cu degetele rămase pe tastatură, 
s-a întors către Mia: 

— Şi ce ai văzut din maşina asta? 

Mia a schimbat braţul pe care o ţinea pe Audrey. 

— Nu îmi amintesc cum arăta. Nu aş putea spune nici că 
ea era, nici că nu. 

Pendlebury s-a oprit din scris şi a început să bată, 
gânditoare, cu pixul în carnet. 

— Liam a zis că nu ştia că vă întorseserăţi în oraş, deci 
s-a cam supărat când v-a văzut la „Surf and Turf” sâmbătă 
seară, a zis ea. A cui a fost ideea să vă daţi întâlnire acolo? 

— Ash a sugerat asta, a răspuns Kieran. 

— Şi a fost aşa, doar o discuţie amicală, între prieteni 
care nu s-au mai văzut de mult? 

S-a uitat la Mia, jucându-se cu pixul prin aer. 

— Tu nu ai vrut să-ţi inviţi niciun prieten, Mia? 

— Păi, Olivia era oricum acolo. Şi cu altcineva nu prea 
am ţinut legătura. Am plecat de aici când aveam 
paisprezece ani, iar înainte de asta singura persoană cu 
care îmi petreceam timpul era Gabby. 

— Deci tu şi Gabby Birch erati foarte apropiate? 

— Bineînţeles, şi-a ridicat Mia sprâncenele. Eram cele 
mai bune prietene. 

— Sigur. Ziceam doar că uneori, când vine vorba de 
adolescenţi, nu e unul şi-acelaşi lucru, a spus Pendlebury. 
E o vârstă complicată. 

Era adevărat. Kieran s-a dus cu gândul la Ash şi Sean, şi 
la felul în care balanţa lor cu trei talere se tot echilibrase 
şi dezechilibrase de-a lungul vremii. Când erau copii, 
fuseseră doar Kieran şi Sean, pentru o lungă perioadă. 
Apoi simţise că doar Ash îi rămăsese de neclintit alături, în 
verile acelea lungi şi nebune din liceu. Acum, Ash şi Sean 
se vedeau în fiecare zi, iar cu Kieran se întâlneau când şi 
când, foarte rar. 

— Apropo, cu ce te ocupi, Mia? 

Întrebarea lui Pendlebury l-a luat prin surprindere pe 
Kieran. Dintr-un motiv pe care nu îl putea explica cu 
claritate, felul în care Pendlebury o privea pe Mia îl făcea 
să se simtă puţin inconfortabil. 

— În momentul de faţă, cu nimic, a răspuns Mia scoțând 
un şerveţel şi ştergându-i nasul lui Audrey. Mamă casnică. 

— Şi înainte de asta? 

Pauză. 

— Am lucrat în cercetare. Imunologie, la o companie de 
biotehnologie din Sydney. 

— Impresionant. 

Mia a ridicat din umeri. Nu prea vorbea despre asta, 
pentru că îi lipsea, însă se simţea prost să o recunoască, 
Kieran era conştient de asta. Nu putea să o învinovăţească. 
Nici nu se uscase bine cerneala de pe contractul ei de 
angajare când ieşiseră să bea ceva, pentru comemorarea 
furtunii. Amândoi consumaseră prea multe Măceluri de-ale 
Miei şi n-aveau cum să afle vreodată dacă voma ei de a 
doua zi diluase sau nu efectul pilulelor, însă un lucru e 
cert, şi anume că, nouă luni mai târziu, apăruse Audrey. 
Kieran putea spune fără nicio ezitare că fuseseră fericiţi să 
aibă un copil. Discutaseră amândoi, luaseră în calcul toate 
opţiunile şi ajunseseră la o hotărâre conştientă. O iubeau 
pe Audrey, dar acest copil putea fi la fel de bine şi o 
surpriză, nu doar o bucurie. Având în vedere diferenţa de 
vârstă de opt ani dintre el şi Finn, Kieran bănuise pentru 
multă vreme că şi el fusese rezultatul unei aceleiaşi 
situaţii. 

— Iar tu? s-a întors Pendlebury către Kieran. 

— Fizioterapeut sportiv. 

— Impresionant şi în cazul tău, a zis ea, dar se vedea că 
nu o spune cu aceeaşi convingere ca Miei. În regulă, şi-a 
îndreptat ea spatele. Cred că am terminat deocamdată. 

I-a aruncat o privire lui Renn, care s-a împins cu scaunul 
departe de masă, în semn de confirmare. 

S-a ridicat şi Mia în picioare, un pic prea repede, făcând- 
o astfel pe Audrey să regurgiteze în toate direcţiile. 

— La naiba! 

— Îţi arăt unde e toaleta, a spus Pendlebury. E spre 
ieşire. 

— Ştiu unde este, i-a răspuns Mia pe un ton înţepat. Am 
mai fost pe-aici. 

— Desigur, i-a răspuns blând Pendlebury. Dar tot o să te 
conduc. Sunt cutii şi tot felul de lucruri peste tot. N-aş 
vrea să te împiedici de ceva. 

Kieran le-a privit îndepărtându-se, apoi s-a întors către 
Renn, care îşi închidea computerul: 

— Hai să aşteptăm afară. Să luăm nişte aer. 

Renn şi-a verificat telefonul. 

— Oricum trebuie să trec pe la Cabana Pescarilor. 

Kieran l-a urmat pe coridor spre ieşirea pe uşile de 
sticlă. Ajunşi afară, Renn s-a rezemat de zid şi şi-a trecut o 
mână prin păr. 

— Să ştii că nu datorezi nimic nimănui. 

Kieran l-a privit surprins. Renn nu se uita la el, ci la 
staţia de benzină de vizavi. O maşină albastră trăsese în 
faţa uneia dintre pompe. 

Kieran nu prea ştia ce să spună, aşa că a tăcut. 

— Indiferent de câtă presiune pune pe tine Liam, a 
continuat Renn, sau bunul tău amic Sean, dacă tot veni 
vorba, nu ai nicio obligaţie faţă de ei... 

— Ştiu asta. Nu pune nimeni presiune. 

— Bine. 

Renn a tăcut, iar Kieran s-a trezit deodată cu gândul tot 
la înmormântare. Nu de Liam îşi aducea aminte de data 
asta, aşa cum se întâmpla de obicei, nici măcar de Finn 
sau de Toby. Şi-l amintea în schimb pe Renn - tânărul şi 

proaspăt numitul agent Renn - uitându-se fix la coşciuge. 
Uniforma îi era perfect călcată, însă avea şi el acum acel 
aer de bătut de vreme şi afectat de furtună, ca orice 
altceva din Evelyn Bay. Din câte îşi amintea Kieran, 
agentul Renn de-abia dacă scosese un cuvânt toată ziua. 
Insă e drept că Kieran nici nu îşi amintea prea multe din 
acea zi. 

— Când am început să lucrez aici, sub comanda 
sergentului Mallott... a început Renn tot cu ochii în altă 
parte decât la Kieran. În fine, Geoff făcea lucrurile în felul 
său, după cum bine ştii. Ce încerc să spun e că... 

S-a oprit din nou. Vizavi, în staţia de benzină, femeia cu 
maşina albastră terminase de alimentat şi intrase în 
benzinărie ca să plătească. 

Renn a urmărit-o din priviri. 

— Vreau să spun că ştiu cum e să vrei să faci ceea ce 
trebuie. Şi ştiu că uneori e greu de aflat exact ceea ce 
trebuie să faci. În special dacă ţi se cere să sprijini pe 
cineva în care ai încredere, cum ar fi şeful tău... 

Renn s-a uitat la Kieran şi a adăugat: 

— Sau amicul tău, de exemplu. 

Kieran a ridicat din umeri. 

— M-ai întrebat de maşină, ţi-am spus ceea ce cred. 

— Da, OK. Doar că... 

S-a oprit când uşa de sticlă a secţiei de poliţie s-a 
deschis şi a ieşit Mia, urmată de Sue Pendlebury. Mia se 
curăţase, în mare parte, dar Audrey părea îmbufnată de 
toată agitația asta. 

— E totul OK? a întrebat Kieran. 

Mia a încuviinţat. Kieran s-a uitat către cei doi ofiţeri. 

— Deci putem pleca acum? 

— Da. Vă duceţi acasă? a întrebat Renn recăpătându-şi 
vocea oficială. Pentru că merg în direcţia aceea... 

— Mia? 

S-au oprit cu toţii şi s-au întors în direcţia din care venea 
vocea. Se auzise de undeva dinspre benzinărie şi Kieran a 
văzut-o pe femeia cu maşina albastră stând acum, cu cheia 
în mână, lângă portiera şoferului. Cealaltă mână şi-o 

făcuse pavăză la ochi. 

— Mia? a strigat ea din nou, apoi a început să vină spre 
ei. Chiar tu eşti! 

Mia şi-a dat seama cine este înaintea lui Kieran. 

— Trish! Bună! Ce bine îmi pare să te văd! 

Kieran nu o mai văzuse de aproape pe Patricia Birch de 
la dispariţia lui Gabby. Nu semănase niciodată prea tare cu 
vreuna dintre fetele ei, iar Kieran bănuia că Olivia şi 
Gabby moşteniseră mai multe din trăsăturile tatălui lor. 

Trish Birch îmbătrânise în ultimii doisprezece ani, ceea 
ce nu era nicicum surprinzător. Însă lui Kieran i se părea 
bătrână într-un mod greu de explicat. Părul ei era în 
continuare strălucitor, tuns îngrijit, într-un bob până la 
nivelul umerilor, poate doar un pic mai deschis la culoare 
decât şi-l amintea. Se îngrăşase şi avea acel aer cumva 
distant al unei femei care depindea de somnifere. Şi în 
jurul ochilor era ceva diferit. Kieran nu o cunoscuse pe 
Trish înainte de furtună, dar ar fi putut paria că apăsarea 
pe care o vedea acum acolo nu existase înainte. Arăta ca 
un doliu, un doliu mare şi foarte vechi. Genul care lasă 
urme permanente, precum inelele dintr-un trunchi de 
copac. Le aveau şi Brian, şi Verity. 

— Ce mai faci, Mia? a întrebat Trish, după care a făcut o 
mică pauză. Şi am auzit despre copil, felicitări! 

— Mulţumesc. 

Mia s-a răsucit ca să i-o arate pe Audrey, din braţele 
sale. Trish i-a aruncat o privire, însă s-a întors imediat spre 
Mia. A privit-o lung. Mia, care fusese cândva de aceeaşi 
vârstă cu Gabby. Cea care îi dădea temele, dormea la ei 
acasă, mânca la masa lor. Mia, care crescuse şi avea la 
rândul ei un copil. Îşi trăia viaţa. Kieran aproape că putea 
vedea roiul de cum ar fi fost dacă plutind în aerul din jurul 
lui Trish. Aceasta s-a întors brusc către Pendlebury: 

— Încă n-aţi aflat ce i s-a întâmplat lui Bronte? 

— Nu, a clătinat Pendlebury din cap. Dar o să aflăm. 

Pe faţa lui Trish a trecut o undă de scepticism. 

— Păreţi sigură de asta. 

— Sunt sigură că o să facem tot ce putem. 

Privirea lui Trish a alunecat către sergentul Renn. 
Kieran a observat cum acesta a încercat, cu mari eforturi, 
să menţină contactul vizual. Nu îl învinovăţea pentru asta. 
Şi lui îi era greu să se uite în ochii aceia. 

— Pentru că e vorba de aceeaşi plajă, nu-i aşa? a spus 
Trish pe un ton imperturbabil. 

Era o observaţie, nu o întrebare. Numele lui Gabby, deşi 
nerostit, plutea şi el în aer. 

— Doamnă Birch, a început Pendlebury cu un ton 
precaut. Patricia. Dacă te frământă faptul că ar putea 
exista vreo legătură între ceea ce s-a întâmplat sâmbătă şi 
ceea ce s-a întâmplat cu fiica ta, ţi-am spus deja că aş fi 
foarte bucuroasă să... 

Dar Trish deja începuse să clatine din cap. A zâmbit uşor 
şi obosit. 

— Nu trebuie să vă spun eu care sunt legăturile. Ştie 
toată lumea. E aceeaşi plajă. Aceeaşi perioadă a anului. Ba 
chiar şi acelaşi ofiţer însărcinat cu cazul. Deci sunt sigură 
că domnul sergent aici de faţă vă poate povesti totul 
despre acele zile. Ce s-a făcut şi ce nu. 

Trish s-a uitat direct către Renn. 

— EI ştie. 

Şi Pendlebury i-a aruncat o privire fugitivă lui Renn. 
Audrey, simțind tensiunea, s-a schimonosit toată şi a 
început să plângă. Trish a întins o mână şi a mângâiat-o pe 
creştet. 

— Doamnă Birch, a spus Pendlebury. Dacă vreţi să 
mergem înăuntru şi să... 

— Nu. Trebuie să ajung la o întâlnire, a spus Trish şi şi-a 
lăsat mâna în jos. Dar mi-a făcut plăcere să te văd, Mia. Să 
ai grijă de tine. 

S-a întors, apoi s-a oprit în faţa celor doi ofiţeri. Avea 
buzele strânse, dar până la urmă nu s-a putut abţine: 

— Doar să o luaţi în serios de data asta. Vă rog. 


e 174 + 


Capitolul 19 


Olivia aştepta pe drum, în faţa Cabanei Pescarilor, cu 
braţele încrucişate la piept. Kieran a observat că analiza 
colecţia modestă de buchete lăsate lângă stâlpul porţii, cu 
florile deja uşor ofilite şi celofanul foşnind în adierile 
brizei. Când a simţit mişcare, şi-a redresat spatele şi a 
părut puţin surprinsă să îi vadă pe Kieran şi Mia venind 
spre ea împreună cu sergentul Renn. 

Niciunul nu spusese nimic după ce Trish Birch le 
întorsese spatele şi se dusese înapoi la benzinărie. 
Sergentul Renn îi urmărise maşina cu privirea până când 
dispăruse de mult de la orizont. Apoi se întorsese către 
Kieran. 

— Să mergem. 

Adăugase, dând din cap către Pendlebury: 

— Ne vedem curând. 

— Da, răspunsese ea simplu, privindu-l direct. Ne 
vedem. 

Renn nu mai spusese nimic altceva tot drumul până la 
Cabana Pescarilor. Acum a scos din buzunar un set de chei 
şi, trecând pe sub banda poliţiei, s-a dus să deschidă uşa 
din faţă. 

— Te lasă să te întorci? a întrebat-o Mia pe Olivia în 
timp ce stăteau una lângă alta la poartă şi îl urmăreau pe 
sergentul Renn căutând cheia potrivită. E bine. 

— Nu permanent, ci doar cât să-mi iau nişte haine şi alte 
lucruri. lar Julian m-a rugat să-i dau înapoi cheile lui 
Bronte de la local. Ar fi trebuit să lucreze în tura de 
dimineaţă săptămâna asta, aşa că luase unul dintre 
seturile de la uşa din spate. 

Olivia era îmbrăcată cu aceleaşi haine împrumutate ca şi 
dimineaţa trecută şi se juca acum cu şiretul puloverului. 

— Chris zice că vor să le dea părinţilor lui Bronte ocazia 
de a vedea casa - dacă vor vrea, desigur -, după care s-ar 
putea să am voie să mă întorc aici. 

Kieran şi-a zis că Olivia nu părea nerăbdătoare să facă 

asta. Renn a deschis uşa casei şi a dispărut înăuntru. 

— Crezi că, dacă te lasă să te întorci, înseamnă că au 
găsit ceea ce căutau? a întrebat Kieran. 

— Nu ştiu. Poate, a spus Olivia clătinând din cap. Sau 
poate că doar au decis că acel lucru nu se află în casă. 

Renn a apărut din nou în pragul uşii: 

— Poţi veni, Liv. 

Olivia şi-a pus o mână pe stâlpul porţii, însă nu a păşit 
mai departe. Kieran a văzut-o privind la florile muribunde 
de la picioarele ei, apoi către holul întunecat. 

— Vrei să venim şi noi? a întrebat Mia. 

Olivia a dat din cap în semn că da, iar Mia a ridicat puţin 
glasul: 

— Chris? Scuze, dar e în regulă dacă venim şi noi cu ea? 

Renn s-a uitat la Olivia şi a rămas pe gânduri. S-a uitat 
apoi la Kieran, care nu avea nimic altceva asupra lui decât 
pe Audrey, în sling, şi la Mia, care ducea cu ea doar o 
geantă mică pentru scutece. 

— E în regulă, a spus el. Poţi să iei orice vrei, Liv, însă 
va trebui să facem o listă înainte să pleci cu lucrurile. 

Renn a făcut un pas în lături ca să îi lase să treacă. 
Kieran a urmat-o pe Olivia în curte, apoi pe holul răcoros şi 
slab luminat. 

— Haide, i-a spus ea. 

Bucătăria şi livingul arătau foarte cochet şi probabil că 
ar fi fost primitoare în alte circumstanţe, însă chiar şi un 
ochi neantrenat, ca al lui Kieran, putea observa că ambele 
spaţii fuseseră scotocite. Arătau ca şi cum oamenii ar fi 
făcut eforturi să pună lucrurile la locul lor, însă chiar dacă 
nu mai fusese niciodată aici, Kieran putea afirma că 
lucrurile erau uşor cam alandala. Pernele de pe canapea 
nu păreau să fie în ordinea corectă, iar cărţile de pe raft 
erau complet nealiniate. 

Kieran a observat cum Renn scruta până şi acum 
încăperea. Şi-a dat seama că el şi Pendlebury şi ceilalţi 
ofiţeri nu găsiseră încă ceea ce căutau. Însă probabil că 
erau siguri că acel ceva nu se găsea în casă, pentru că 
altfel nu ar fi lăsat-o pe Olivia să intre, şi nici vorbă pe el şi 

pe Mia. Mai mult de atât, Renn nu părea îngrijorat că ar fi 
putut strecura ceva prin buzunare sau în gentuţa de 
scutece a Miei, deci cel mai probabil acel ceva nu era de 
dimensiuni mici. 

Ce ar fi putut să fie? Nu s-a putut abţine să nu dea o 
raită cu privirea în jur, deşi conştient de faptul că nu ar fi 
putut recunoaşte un obiect pierdut nici dacă s-ar fi 
împiedicat de el. 

Olivia de-abia dacă a aruncat o privire prin casă, în 
drumul ei direct către dormitor. Mia s-a dus după ea şi a 
rămas aşezată pe marginea patului cât timp Olivia a 
deschis un sertar şi a început să stivuiască lenjerie intimă 
pe comodă. Kieran a rămas să dea ture prin hol, ca să le 
ofere intimitate. 

Renn a verificat fugar ce făcea Olivia, apoi s-a dus la uşa 
din spate şi a deschis-o. A rămas în pragul verandei cu 
braţele încrucişate, privind la florile aduse drept omagiu 
de pe țărm. Kieran a observat că erau acolo două echipe 
de filmare. Tipii de ieri, de la „Surf and Turf”, plus o 
pereche nouă. Ambele echipe îi luau interviu unui bărbat 
care arăta către ceva aflat departe, pe mare, în timp ce 
încerca să nu-şi lase câinele să mănânce flori. 

Kieran s-a întors şi s-a trezit în faţa ultimei camere de pe 
hol. Dormitorul din spate. În casa părinţilor săi, aceasta 
era camera lui. În Cabana Pescarilor, îi aparținuse lui 
Bronte. Uşa era larg deschisă. Morţii nu mai aveau nevoie 
de intimitate, s-a gândit Kieran. 

Camera lui Bronte arăta la fel ca orice altă cameră în 
care e evident că ocupantul nu are de gând să rămână 
prea mult. Kieran a putut observa încă de pe hol cât de 
puţine lucruri se aflau acolo. Un pat dublu acoperit de o 
pilotă alb-verde ocupa aproape tot spaţiul, alături de un 
şifonier deschis, pe şina căruia fata agăţase un singur rând 
de rochii şi bluze. În capăt atârnase o uniformă de rezervă 
de la „Surf and Turf”, care sărea în ochi prin comparaţie 
cu hainele ei personale, preponderent negre şi gri. O 
oglindă mare era sprijinită de perete, iar în spatele ei, pe 
jos, se aflau o placă de întins părul şi o trusă de cosmetice. 

Singura fereastră din dormitorul lui Bronte dădea către 
plajă şi prin ea se putea vedea locul în care îi fusese găsit 
trupul. 

Un birou fusese împins sub fereastră. Probabil atelierul 
artistic al lui Bronte, s-a gândit Kieran. Era singurul loc 
aglomerat din toată camera, biroul fiind complet acoperit 
de diverse tipuri de creioane îndesate în pahare, borcanele 
cu vopsea şi un teanc de caiete şi foi. Peste un caiet de 
schiţe gros trona o lanternă cu aspect industrial. „Sean 
Gilroy” scria cu litere mari pe una dintre laturi. 

Kieran s-a uitat la lanternă şi la birou şi şi-a închipuit-o 
deodată pe Bronte în acea cameră, noaptea. Liniştită şi cu 
storurile trase, la un moment dat auzise un zgomot afară. 
Se ridicase din pat sau de pe scaun, luase lanterna şi se 
dusese la geam. Kieran a încercat să îşi imagineze ce ar fi 
putut face apoi Bronte. O fi stins lumina din cameră şi o fi 
privit prin cadrul ferestrei, lăsându-şi ochii să se 
acomodeze cu întunericul nopţii şi căpătând astfel un 
avantaj? Sau o fi ridicat oblonul şi o fi rămas acolo, fără 
nicio jenă şi luminată din spate, în timp ce îndrepta 
fasciculul lanternei către ce sau cine o fi aşteptând pe 
plaja întunecată? Kieran nu o cunoştea suficient de bine 
cât să ghicească ce o fi făcut. 

A ieşit din dormitor şi a luat-o pe hol, către uşa din 
spate. Renn l-a văzut când a ieşit. 

— Ţi-a spus Olivia că lui Bronte i s-a părut de câteva ori 
că aude zgomote noaptea? a întrebat Kieran încet ca să nu 
o trezească pe Audrey. 

— Da, a oftat Renn. 

— Şi ai vreo idee ce a fost? 

— Nu, s-a frecat Renn la ochi şi s-a întors cu spatele la 
plajă. Ştii cum stau treburile pe aici. Putea fi absolut orice. 
Câine, alt animal, orice. O persoană. Cine ştie? 

Părea cam dărâmat. Kieran se întreba dacă de vină era 
faptul că se afla aici, în casă, sau pentru că văzuse florile 
de pe plajă sau întâlnirea de mai devreme, din faţa secţiei, 
cu Trish Birch. Să o luaţi în serios de data asta. Poate că 
era doar ancheta asta, în general. Kieran bănuia că cineva 

precum Pendlebury putea determina pe oricine căruia îi 
sufla în ceafă dornic să facă totul ca la carte. Kieran s-a 
uitat în spate, către camera lui Bronte. 

— Crezi că ar fi în regulă să iau lanterna lui Sean? a 
întrebat el. Are nevoie de ea pentru epavă. 

— Cea galbenă? a zis Renn, cu ochii încă spre țărm. Da, 
poţi să o iei. 

— Mulţumesc. 

Kieran a intrat înapoi în casă şi a clipit la întâlnirea 
bruscă cu întunericul de pe hol. Intrând în camera lui 
Bronte, ajungeau până la el vocile Miei şi Oliviei, din 
dormitorul principal. 

— Bronte mi-a împrumutat cartea asta, s-a auzit tonul 
trist al Oliviei. Spunea că era cartea ei preferată dintre 
cele scrise de el. 

— Da, este şi una dintre preferatele mele. S-a făcut şi 
film după ea. 

— Cred că l-am văzut. A fost bun. 

— Da, dar cartea a fost mai bună, a spus Mia, iar Kieran 
a putut auzi foşnetul paginilor. „Pentru Bronte, mulțumesc 
pentru inspiraţie. Al tău, George Barlin” Erau prieteni 
deci? Mai mult de o simplă semnătură nu am obţinut 
niciodată de la el. Un „Toate cele bune” o dată, când coada 
la autografe era scurtă. 

— Prieteni? Nu, nu cred, a spus Olivia. George trebuie 
să fi fost cu douăzeci de ani mai mare decât ea. Cred că o 
ştia doar de pe la „Surf and Turf”. 

— E şi soţia lui aici, cu el? 

— Nu cred că e însurat, nu? Nu pare însurat. E mereu 
singur aici. 

— A! 

Au urmat o pauză şi un sunet înfundat, iar Kieran şi-a 
dat seama că Mia căuta pe telefon. 

— Nu este, ai dreptate, aici scrie că s-a despărţit de 
nevastă-sa. Trist. Poate că aşa se explică schimbarea şi 
marea. Cred că au fost ceva vreme împreună. 

Alt moment de linişte. 

— S-au întâlnit când făceau amândoi un stagiu ca 

jurnalişti la un ziar din Sydney şi au împreună o fetiţă de 
cinci ani. S-au separat anul trecut. In termeni amiabili, bla- 
bla. Vorbeşte şi el în articolul ăsta, despre respect reciproc 
şi despre cum nu s-a simţit niciodată atât de liber într-un 
mod creativ. 

— Ar trebui să-i spună laptopului său asta, a zis Olivia şi 
Kieran a auzit sunetul unui sertar deschizându-se şi 
trântindu-se la loc. Pare să petreacă mult timp 
încruntându-se la el. 

— Uau, ea e deja logodită cu altcineva, a spus Mia. I-a 
luat fetiţa şi s-a mutat în America, cu noul ei logodnic. 

— N-a pierdut vremea. 

— Mda, a răspuns Mia. Dacă citim printre rândurile alea 
cu respectul reciproc, cred că şi el e de aceeaşi părere. 

Kieran s-a dus lângă biroul plin de materiale de artă a 
lui Bronte. A întins mâna după lanternă, dar s-a oprit. 
Alături de ea se afla un cleştişor pentru tăiat sârmă şi o 
încrengătură mititică şi complicată din fire de cupru 
răsucite, reprezentând un schelet de rac de apă dulce. 
Kieran a luat-o în palmă, cu blândeţe, uitându-se la sârma 
provenită, cel mai probabil, din magazia părinţilor săi, pe 
care Bronte o adusese la viaţă într-un mod aproape 
incredibil, la fel ca şi creatura. S-a întrebat câte ore o fi 
lucrat la ea şi, deodată, s-a simţit foarte trist. 

— Ash nu îl poate suferi pe George totuşi, a plutit din 
nou până la el vocea Oliviei, aflată în camera sa. Uneori e o 
atmosferă cam jenantă la muncă, atunci când sunt 
amândoi acolo. 

— Din cauza grădinii? a auzit-o Kieran pe Mia întrebând. 

— Da, a răspuns Olivia. Şi pot înţelege asta. Ash chiar a 
făcut tot posibilul să cumpere locul de la bunica lui, însă ea 
avea nevoie de un anumit preţ pentru a-şi putea acoperi 
cheltuielile cu căminul de bătrâni, iar el nu a reuşit până la 
urmă. Apoi a apărut George şi el şi-a permis preţul - nu e 
nimic greşit în asta. Însă când Ash a auzit că distrugea 
grădina, s-a dus să discute cu George şi l-a rugat să 
păstreze măcar o parte din ea. George nu a fost de acord, 
aşa că Ash s-a oferit să îi facă el însuşi amenajarea, ca să 

îşi poată pune amprenta acolo, însă George a vrut să aducă 
un grădinar din Hobart. Unul premiat. Imi pare rău pentru 
Ash, a oftat Olivia, dar asta este acum casa lui George. lar 
George încearcă să treacă peste povestea asta şi e foarte 
drăguţ cu mine când sunt de serviciu. Chiar nu sunt sigură 
că asta era ceea îşi dorea când s-a mutat aici. 

— Dar ar fi trebuit să ştie în ce se băga, a spus Mia. 
Viaţa de provincie. Nu e ca şi cum nu fusese aici înainte. li 
povesteam lui Kieran mai devreme cum ne-am dus noi - 
Gabby şi cu mine - la atelierul lui de scriere creativă în 
vara aceea. 

— O, s-a auzit Olivia pe un ton uşor distras. Da, George a 
menţionat ceva legat de asta când eram odată la serviciu, 
însă era şi mama acolo, aşa că i-am făcut semn să tacă. Mi 
s-a părut că oricum nu-şi amintea de Gabby. Sau cel puţin 
nu şi-o amintea prea bine. 

— Probabil că nu. Grupele erau destul de mari. Erau 
activităţi publice, gratuite, ştii? Ateliere de o zi. Deci erau 
şi turişti, o întreagă amestecătură acolo. lar noi eram două 
fete de paisprezece ani, a râs uşor Mia, care scriau 
povestiri despre cum e să conduci un grajd cu ponei. Vreau 
să zic că nu l-am văzut niciodată pe G.R. Barlin dându-şi 
ochii peste cap când îmi citea lucrarea, dar e foarte posibil 
să o fi făcut. 

O uşă de dulap a fost trântită, iar Audrey a tresărit în 
somn. A continuat să se agite în timp ce Kieran auzea paşi 
în hol. 

— Chris? s-a auzit vocea Oliviei dinspre uşa din spate. 
Am terminat cu camera. Mi-am lăsat geanta afară, dacă 
vrei să o verifici. Mai trebuie doar să găsesc cheile lui 
Bronte, dacă e OK. 

Altă uşă trântită, de data asta cea cu plasă. Renn a intrat 
în casă. 

— Erau nişte chei în biroul ei, dacă ştii cum arată. 

— Mulţumesc. 0... a făcut Olivia ajungând la uşa 
camerei lui Bronte şi descoperindu-l cu surprindere pe 
Kieran înăuntru. Ce faci aici? 

Legănând-o pe Audrey, care era deja complet trează, 

Kieran a arătat din cap către lanternă: 

— Renn a zis că pot să o iau. 

— A, da. 

Olivia s-a dus către birou. Avea trei sertare şi l-a tras pe 
cel mai apropiat. Kieran îi auzea acum pe Mia şi pe Renn 
vorbind pe hol, dar nu reuşea să înţeleagă ce spuneau, 
cuvintele fiindu-le acoperite de bodogănitul încetişor al lui 
Audrey. 

Kieran a mutat racul din sârmă la loc unde îl găsise. A 
văzut că Bronte începuse o altă lucrare asemănătoare, însă 
nu ajunsese atât de departe încât să îşi dea seama ce ar fi 
urmat să reprezinte. Zăcea răsucită şi neterminată alături 
de blocul cel mare de schiţe. Încă săltând-o pe Audrey, 
Kieran a întors caietul spre el, curios. 

— Ar trebui să arunci o privire. Cred că şi-ar fi dorit ca 
oamenii să îi vadă lucrările. Era chiar bună. 

Olivia îşi aplecase capul să scotocească prin sertare. 

— Muncea mult. Nu ştiu de ce am fost atât de rea cu ea. 

Kieran s-a uitat la ea. 

— Sunt sigur că ea nu credea asta. 

Olivia a schiţat un zâmbet uşor: 

— Eu aş fi crezut, dacă eram în locul ei. 

A scos un set de chei din sertar, s-a uitat cu atenţie la 
ele, apoi le-a aruncat la loc şi a închis sertarul. S-a mutat 
la următorul, iar Kieran, după o clipă de ezitare, a tras 
scaunul de la birou şi s-a aşezat. Audrey se tot zvârcolea în 
sling, aşa că a scos-o de-acolo şi şi-a aşezat-o pe un 
genunchi, în timp ce deschidea caietul de schiţe. 

Bronte nu glumise când spusese că ea cocheta cu mai 
multe tipuri de artă. Caietul părea să fi fost locul în care îşi 
încerca ideile, iar paginile acestuia erau umflate de 
vopsea, lipici şi urme de creion. Kieran a privit cu atenţie 
zeci de schiţe ale racului din sârmă, precum şi designul 
unui dragon-de-mare. Mai erau acolo acuarele cu coasta 
văzută de la fereastra lui Bronte. Fata făcuse fotografii de 
referinţă, în diferite momente ale zilei, şi le strecurase, 
imprimate, între pagini. 

Era clar că Bronte era mai atrasă de desenat, iar după 

părerea lui, era şi bună la asta. A răsfoit paginile cu schiţe 
ale centrului oraşului Evelyn Bay sau cu locuri pe care le 
recunoştea, pe cărarea de pe faleză, dinspre punctul de 
observare. Desenase şi oameni. A dat pagina şi s-a trezit 
cu Julian holbându-se la el, cu faţa toată numai unghiuri. 
Pe pagina următoare se afla un tip tânăr, genul iubitor de 
natură, pe care Kieran nu l-a recunoscut. O fotografie de 
referinţă, bine îndesată către cotorul caietului, îl arăta 
brunet neras şi musculos, îmbrăcat cu doar o pereche de 
bermude de înot. Bronte se concentrase pentru schiţa ei 
doar la faţă. 

— Acesta e prietenul portughez? a întrebat Kieran, iar 
Olivia s-a uitat la fotografie. 

— Marco? Da, el era. Sean a reuşit să-i descopere şi 
numele de familie, apropo. Fusese odată la scufundări 
împreună cu Bronte, deci îi rămăsese numele în facturi. 

Olivia a trântit şi al doilea sertar şi l-a deschis pe 
ultimul. 

— Isuse, unde or fi? Apropo, vezi că a luat ceva, a 
adăugat ea arătând din cap către Audrey. 

Kieran s-a uitat la fiica sa, care devenise suspect de 
tăcută. Cu mânuţa ei dolofană, reuşise să apuce un cablu 
electric negru care şerpuia peste birou şi acum făcea tot 
posibilul, dată fiind capacitatea ei limitată de coordonare, 
să îl bage în gură. 

— Nu. Îmi pare rău, Audrey, a întins Kieran mâna după 
cablu. Dar oare ce ai tu acolo? 

Cablul arăta puţin neobişnuit, puţin mai gros decât unul 
de telefon, iar în capăt avea ataşat ceva într-o formă 
demodată. Avea senzaţia că mai văzuse cândva aşa ceva. 
Chiar de mai multe ori, probabil. Şi-a trecut mâna peste el, 
încercând să îşi aducă aminte ce era şi să îl ferească de 
Audrey. Fetiţa îl ţinea însă strâns şi, până la urmă, a fost 
nevoit să i-l tragă din pumnul mic. Audrey a protestat cu 
un țipăt. 

— Ce vrea? a întrebat Mia, pe care sunetul o adusese la 
uşă. 

— Nimic. Un încărcător sau ceva. 

Kieran a dat cablul la o parte şi a mutat-o pe Audrey pe 
celălalt genunchi, în timp ce continua să se uite în caiet. 
Alte schiţe. Chelneriţa Lyn ştergând o masă. George 
Barlin, arătând mult mai sincer şi realist decât în poza lui 
de autor. Olivia cu capul aplecat. 

Kieran se pregătea să îi arate Oliviei desenul, însă s-a 
oprit la vederea unei perechi de ochi familiari, care 
priveau în gol de pe pagina alăturată. Verity. Cu bărbia 
uşor ridicată părea surprinsă fără să ştie. Kieran s-a uitat 
la mama sa. Era puţin tulburător să o vadă aici, în această 
cameră închiriată de o fată moartă acum. Infăţişarea era 
extraordinară. Era imposibil să nu observi golul din 
privirea lui Verity. 

Oare când fusese făcut desenul, s-a întrebat Kieran, şi în 
ce circumstanţe? Nu şi-o putea imaginea pe Verity pozând 
de bunăvoie, însă când a căutat prin teancul de fotografii 
de referinţă îndesat în coperta din spate nu a găsit decât 
peisaje. Le-a răsfirat pe toate: plaja, oraşul, punctul de 
observare. Niciun chip. 

Poate că Bronte desena oameni din memorie sau poate 
că nu mai păstra fotografiile după ce termina cu ele. Şi 
totuşi fotografia iubitului portughez o păstrase, s-a gândit 
Kieran, indiferent ce ar fi intenţionat să facă cu ea. 

A mai dat câteva pagini. Portretele au lăsat locul 
acuarelelor, peisaje marine şi de pe coastă, alături de alte 
fotografii de referinţă aşezate alături. S-a uitat la picturile 
cu plaja şi şi-a amintit de prima dată când o văzuse pe 
Bronte, jos, pe țărm. Işi dădea seama acum că Bronte era 
cu siguranţă în căutare de idei atunci. Şi-o amintea cu un 
snop de alge în mână. Ghemuită lângă malul apei. 

Audrey începuse să se miorlăie din nou pe genunchiul 
său, încercând în continuare să apuce încărcătorul 
electric. 

— Pentru numele lui Dumnezeu, Audrey! 

Kieran a încercat să îndepărteze cablul de acolo, însă 
era băgat în priză sub masă. A vrut doar să îl scoată din 
raza vizuală a copilului, însă s-a oprit. Un gând îşi făcea 
uşurel drum printre toate celelalte din mintea sa. După o 

clipă, s-a aplecat către plintă şi a eliberat firul. 

În spatele lui, Olivia scotea din sertar, cu o exclamaţie 
de uşurare, un set de chei: 

— În sfârşit! 

Le-a ridicat în semn de timidă victorie, apoi l-a văzut pe 
Kieran cu încărcătorul în mână. 

— E totul în ordine? 

El a răspuns că da, însă s-a ridicat curios în picioare şi a 
început să se uite încă o dată la puţinele bunuri aparţinând 
lui Bronte. Patul, cuierul, o comodă mică, biroul, oglinda 
sprijinită de perete, un raft mic cu cărţi. Nu prea multe 
locuri în care să pui ceva şi totuşi camera avea acelaşi aer 
de cotrobăire ca şi restul casei. De fapt, mai mult decât 
restul casei, ceea ce nu era surprinzător. Kieran îşi 
închipuia că poliţia fusese deosebit de minuțioasă aici. 

Şi-a înfăşurat cablul în jurul mâinii, ţinându-l în 
continuare departe de Audrey, spre dezamăgirea acesteia. 
Nu se vedea nici urmă de ceea ce căuta, dar asta nu 
însemna neapărat ceva. Ca să poată căuta peste tot, şi-a 
pus-o pe Audrey pe umeri şi s-a aplecat să se uite sub pat. 
Acolo erau aliniate câteva perechi de pantofi, lângă o 
valiză uzată. Urmele lăsate în praf sugerau faptul că şi 
poliţiştii verificaseră locul, şi nu doar o dată. 

— Ce faci? a întrebat Olivia cu o voce ascuţită, 
nedumerită. 

Kieran s-a uitat către ea. Razele de lumină pătrunse prin 
fereastră îi luminau faţa în umbră. 

În pragul uşii a apărut Mia. 

— Ce se întâmplă? 

Kieran s-a ridicat la loc în picioare şi s-a încruntat. A 
întins mâna, uşor prăfuită acum, după ce o pusese pe 
podea. De ea îi atârna încărcătorul negru. 

— În prima zi când am văzut-o pe Bronte pe plajă, a spus 
Kieran, nu avea cu ea un aparat de fotografiat? 

Capitolul 20 


Kieran le-a întins încărcătorul aparatului de fotografiat. 
Olivia s-a uitat la el, apoi la biroul lui Bronte, acolo unde 
cablul negru fusese băgat în priza din perete. La celălalt 
capăt al firului nu era nimic. Într-un sfârşit, l-a luat de la 
Kieran şi şi-a răsucit cablul în jurul propriei mâini, încet. 

— Scuze. 

Vocea Oliviei era ciudat de calmă când a trecut de Mia, 
aflată încă în prag, şi a luat-o pe hol către sufragerie, acolo 
unde sergentul Renn îi deschisese bagajul şi îşi nota 
conţinutul acestuia în carneţel. E dificil să nu pară că faci 
lucrurile pe ascuns, când chiar asta faci, iar Renn nu făcea 
excepţie, îndreptându-se rapid de spate când ceilalţi au 
intrat în cameră. 

Olivia s-a dus direct la el, cu mâna întinsă în care ţinea 
cablul: 

— Asta căutaţi, Chris? Aparatul ei de fotografiat? 

Ochii lui Renn s-au îndreptat mai întâi către încărcător, 
apoi către faţa Oliviei. Nu a răspuns cu voce tare, însă 
capul i s-a înclinat, într-un final, cu câţiva milimetri. Da. 

— Crezi că l-a luat cineva? a întrebat Olivia cu vocea 
joasă. Persoana care i-a făcut rău? 

De data asta, o uşoară ridicare din umeri, poate 
involuntară. Posibil. 

— Dar de ce? a spus ea. 

Kieran a observat că, la întrebarea aceasta, Renn nu a 
reacţionat. 

Olivia se uita ţintă la el. 

— De ce nu m-ai întrebat pe mine, Chris? Ai fi putut să 
mă întrebi, pur şi simplu, dacă ştiam unde este. 

— Am făcut-o, Liv, a spus Renn într-un sfârşit. 

— Nu. M-aţi întrebat dacă lipseşte ceva. 

Vocea Oliviei suna de parcă ar fi vrut să fie furioasă, dar 
nu avea energia necesară decât pentru a fi tristă. 

— Este o întrebare foarte generală, nu-i aşa? Adică 
Bronte îşi ţinea toate lucrurile în camera ei, a continuat ea 

privind încărcătorul din mână. Trebuia să îşi ţină toate 
lucrurile în camera ei pentru că m-am luat de ea, în prima 
săptămână, fiindcă îşi lăsa lucrurile peste tot prin casă. 

Olivia a închis ochii cu putere amintindu-şi aceste 
lucruri. 

— Am răspuns tuturor întrebărilor tale, Chris, cât de 
bine am putut, a spus ea când a reuşit să deschidă iar 
ochii. Dacă mi-a scăpat ceva, e din cauză că am trecut pe 
acasă să-mi iau covoraşul, în drumul spre cursul de yoga 
împreună cu mama mea, şi am aflat că Bronte e moartă. 

Sergentul Renn s-a uitat la ea, iar Kieran şi-a amintit de 
roşeaţa care obişnuia să i se instaleze pe gât. Acum nu 
dădea semne că s-ar fi înroşit, însă trăsăturile de pe faţă i 
se mai îndulciseră puţin. 

— Da, bine, a spus el încetişor, arătând din cap către 
bagajul fetei. Uite, te ajut eu să îl duci până la secţie. 
Găsim pe cineva să te ducă până la mama ta. 

— Voiam să trec pe la Ash. 

Renn şi-a mângâiat bărbia, gândindu-se aproape sigur la 
imaginea lui Trish Birch lângă secţia de poliţie: 

— Nu prea e treaba mea, Liv, dar presupun că mama ta 
are mai multă nevoie să te vadă acum. 

Un nou val de nelinişte a traversat chipul Oliviei. S-a 
aplecat ca să închidă fermoarul de la geantă. 

Când au ieşit din casă, cu toţii au văzut pe drum o 
siluetă mergând obosită. Kieran şi-a dat seama că era 
Sean. A întors capul când a trecut de Renn şi de Olivia, în 
drumul lor spre oraş, şi a încetinit pasul. Cei doi l-au 
recunoscut, însă nu s-au oprit. 

— Ce s-a întâmplat? E OK Liv? a întrebat Sean când a 
ajuns în dreptul Miei şi al lui Kieran, în faţa Cabanei 
Pescarilor. 

Părea proaspăt întors de pe mare, cu hainele ude pe 
margini, acolo unde întâlneau pielea. Nautilus Black 
trebuie să fi fost din nou în port. Sean şi-a observat propria 
lanternă în mâna lui Kieran şi s-a uitat la el, confuz. 

— Ce se petrece aici? 

— Vestea bună e că-ţi primeşti asta înapoi, i-a întins 

Kieran lanterna. 

Apoi i-a explicat treaba cu aparatul de fotografiat care 
lipsea. Sean se încrunta pe măsură ce asculta. 

— Şi ei cred că era ceva în aparat? 

Kieran a ridicat din umeri. 

— Nu a spus nimic Renn. Mie mi se pare însă că Bronte 
era mai preocupată de desen decât de fotografie. 

— Da, aşa ştiu şi eu, a răspuns Sean cu ochii la casă. 
Deci ce importanţă are asta pentru restul lucrurilor? 

Kieran îi putea ghici preocuparea, însă în licărul ochilor 
săi putea citi şi altceva. Un calcul. Ce importanţă are asta 
pentru Liam? 

— Nu ştiu, frate, a răspuns Kieran cu sinceritate. 

— A mai spus ceva Renn? 

— N-a prea spus nimic, a zis Mia, iar Sean s-a uitat la ea. 
Sunt sigură că i-a confirmat Oliviei treaba cu aparatul de 
fotografiat doar fiindcă îi părea rău pentru ce a spus mama 
ei mai devreme. Trish l-a încolţit în faţa secţiei de poliţie. 
Spunea ceva cum că ar trebui să ia lucrurile mai în serios 
de data asta. Presupun că Trish încă crede că el şi cu 
sergentul Mallott nu au făcut suficient de mult pentru 
Gabby. 

Sean tot răsucea lanterna în mâini, destul de tulburat. 

— Am crezut că au luat în serios lucrurile cu Gabby. 
Păreau destul de minuţioşi dat fiind... 

S-a oprit cumva stânjenit. Încerca să nu se uite la 
Kieran. 

— Dat fiind tot ce s-a întâmplat în timpul furtunii. 

— Mda, chiar au luat lucrurile foarte în serios, a spus 
Mia pe un ton dur, netulburat. Eu şi părinţii mei a trebuit 
să mergem la secţie de trei ori în zilele acelea, înainte să-i 
găsească geanta lui Gabby. 

— Aşa de multe ori? a părut Sean surprins. De ce? 

— Pentru că bibliotecara le-a spus că eu şi Gabby ne 
certaserăm. 

— Şi aşa era? Pentru ce v-aţi certat? 

— Pentru nimic, a minţit Mia. Nu ne certaserăm. 

Nu s-a uitat la Kieran şi nici el nu a privit-o. Avuseseră 

deja conversaţia asta, în primul an al relaţiei lor, în ziua în 
care comemorau furtuna şi dispariţia lui Gabby. Erau în 
camera de cămin a lui Kieran şi încercau să se comporte 
normal, însă deveniseră amândoi din ce în ce mai tăcuţi pe 
măsură ce orele înaintau. Mia pregătea cina şi la un 
moment dat îi căzuse cuțitul, cu zgomot, pe tocător. 

— Nu am spus adevărul poliţiei, zisese ea. Atunci, când 
m-au întrebat de ce mă certasem cu Gabby. 

Cuvintele păruseră să ţâşnească de nicăieri, însă Kieran 
îşi dăduse seama că ele stătuseră la dospit toată ziua. Sau 
mai mult. Poate chiar ani. Işi ridicase privirea de pe 
canapea şi aştepta. Surprins, dar nu chiar, într-un mod 
ciudat. Ziua furtunii fusese atât de suprarealistă, încât 
simţea că nimic legat de ea nu îl mai putea surprinde 
acum. 

Mia respirase adânc: 

— Ne certam din cauza ta. 

— A mea? descoperise Kieran că putea fi încă surprins 
de ceva. 

— Făcusem prostia aia de... 

Mia dăduse ochii peste cap. 

— Doamne, nici nu ştiu. Pasiune de şcolăriţă. Pentru 
tine. Era ridicol. Nici măcar nu ştiai că exist pe-atunci. 

— Mia, ştiam că... 

— Nu, ridicase ea o mână şi îl întrerupsese scurt. Nu 
ştiai. Şi era absolut normal să fie aşa. Eu aveam 
paisprezece ani, tu optsprezece. Deci este în regulă. Însă 
toate fetele din an cu mine vă ştiau, pe tine şi pe Ash, şi îi 
spusesem lui Gabby că simţeam ceva pentru tine. Apoi, în 
ziua furtunii, în bibliotecă... 

În timp ce vorbea, Mia se juca cu legumele tăiate pe 
jumătate din faţa ei. 

— Gabby mi-a zis că aflase că tu şi Olivia aveaţi o 
ascunzătoare în care vă furişaţi împreună. Şi am fost 
foarte geloasă, ceea ce era foarte stupid, pentru că nici 
măcar nu ştiai că exist. Dar a fost şi din cauza felului în 
care Gabby mi-a spus-o, oftase Mia. Se presupunea că 
suntem prietene şi totuşi părea să se bucure. Ca şi cum de- 

abia aşteptase să îmi dea vestea, deşi ştia prea bine că 
avea să mă doară. 

Mia se apucase apoi din nou de tocat. 

— În fine, i-am spus că nu o credeam, deşi nu prea era 
aşa. S-a supărat, m-am supărat. Am vrut să plec acasă. A 
venit după mine. Era clar că mă enervase şi a insistat şi să 
mă convingă că spunea adevărul, şi să îmi ceară să o iert. 
Şi, după toate astea, mai avea şi dreptate. Mi-ai spus cu 
gura ta că, într-adevăr, te întâlneai cu Olivia. 

Kieran se ridicase şi se dusese la ea. 

— Îmi pare rău. 

Mia îşi ştersese ochii cu dosul palmei: 

— Nu, nu e vina ta. Şi nu a fost nici vina lui Gabby. Mă 
întristează faptul că aceea a fost ultima oară când ne-am 
văzut. Îmi doresc să fi fost altfel. 

— De ce nu ai spus asta poliţiei când te-au întrebat? 

— Pentru că aveam paisprezece ani. Şi pentru că părinţii 
mei au stat amândoi cu mine în cameră tot timpul 
interviului şi mă simţeam jenată. Şi ştiam că, dacă aş fi 
spus adevărul, mama şi-ar fi făcut griji, pentru că, ştii tu... 

Mia a ridicat din umeri. 

— Nicio mamă din Evelyn Bay nu era pe atunci vreo 
mare admiratoare de-ale voastre, ale tale şi ale lui Ash. 

În mintea lui Kieran apăruse imaginea mamei Miei. Cu 
un aer imperial, vorbind cu blândeţe, foarte amabilă. 

— Şi eu care credeam că Nina mă place... 

— Te place, spusese Mia. Acum. 

Kieran s-a gândit la toate acestea în timp ce se uita la 
Mia stând în faţa Cabanei Pescarilor. Se auzea foşnind 
celofanul din jurul florilor. Casa părea din nou lipsită de 
viaţă. 

— Dar poliţia a vorbit cu foarte mulţi oameni în zilele 
acelea, când toţi o căutam pe Gabby, a spus Sean. De 
exemplu, de câte ori a fost chemat la secţie tatăl tău, 
Kieran? 

— De vreo două ori, cred, a răspuns repede Kieran, 
nevrând să se întoarcă la subiectul acela. Liv zicea că 
mamei îi fusese foarte greu să accepte ceea ce se 

întâmplase. Poate că doar asta a vrut să spună Trish. 

— OK. Dar, Isuse, a spus Sean şi s-a întunecat la faţă, 
ştiu că a trecut prin multe, însă noi, toţi, am trecut prin 
multe. Şi noi a trebuit să acceptăm lucruri pe care nu 
voiam să le acceptăm. 

Sean a luat o gură de aer. 

— Scuze. Îmi pare rău. Asta a sunat cam dur, a spus el 
clătinând din cap ca şi cum ar fi vrut să-şi limpezească 
gândurile şi s-a uitat apoi la Kieran. Mergeţi acasă? Că şi 
eu tot într-acolo mergeam. 

— Pe bune? a întrebat Kieran şi au început să înainteze. 

— M-a sunat mama ta. Zicea că goleşte casa de lucruri şi 
că a găsit vreo două veste de salvare de care nu are 
nevoie. 

Kieran s-a gândit la dulapurile încă pline cu tot felul de 
comori şi gunoaie pe care încă nu se încumetase nimeni să 
le „atace”. 

— Da, nu mai e mult până se mută. 

Sean nu a răspuns. Părea cu gândul în altă parte, în timp 
ce privea fix la drumul pe care mergeau. Într-un sfârşit, a 
tras aer adânc. z 

— Ascultă, frate. Imi pare rău că te întreb, dar Renn a 
zis şi altceva despre treaba cu aparatul de fotografiat? Sau 
despre Liam? 

Kieran a ezitat să răspundă. 

— Ne-au întrebat de Liam. Mai devreme, la secţie. Renn 
şi Pendlebury. 

Sean s-a uitat la el. $i? întrebarea nespusă a plutit prin 
aer. 

— Am spus că e posibil ca maşina pe care am văzut-o 
sâmbătă noapte să fi fost a lui, a continuat Kieran simțind 
privirile Miei agăţate de el. Conducea înspre oraş, aşa cum 
a spus şi el. 

— Şi asta a fost tot? Altceva nu au mai întrebat? 

Kieran a răspuns fără să se uite la el: 

— Cam aşa ceva. 

— OK. Mulţumesc, frate, a spus Sean încet. 

A părut că mai voia să adauge ceva, însă s-au oprit, 

pentru că ajunseseră în faţa casei părinţilor lui Kieran. 

Când au intrat, Verity se afla în genunchi, în faţa unui 
dulap, împingând lucruri în cutii. 

— O, ce bine! Mă duc să caut vestele alea de salvare, a 
spus ea când l-a văzut pe Sean. 

A dispărut pe uşă şi s-a întors cu ele pe braţ. 

— Mulţumesc, a spus Sean. Am câteva care de-abia se 
mai ţin la un loc după vara asta. Pică foarte bine. 

— E bine că ai fost ocupat, a spus Verity. Se apropie 
momentul deschiderii epavei, nu-i aşa? 

— Da, mai e puţin, a spus Sean. Primii clienţi vin peste 
două săptămâni. 

— Doamne, ce-mi mai plăcea să cobor acolo când eram 
mai tânără! a spus Verity. Şi lui Brian îi plăcea. Cam aşa 
ne-am şi cunoscut. 

— Pe bune? a zis Sean, iar Mia s-a uitat şi ea cu interes 
la Verity. 

Kieran s-a mulţumit să aştepte. El şi cu Finn auziseră de 
multe ori povestea asta, de-a lungul vremii. 

— Da. 

Zâmbetul lui Verity i-a schimbat expresia de pe chip, iar 
Kieran şi-a dat seama că nu o mai văzuse de multă vreme 
aşa. 

— Adică ştiam cine era Brian, îl mai văzusem prin zonă. 
Dar la un moment dat grupul nostru a început să meargă 
la Mary Minerva, cu barca tatălui unuia dintre noi, şi de- 
abia acolo am reuşit să îl cunosc cu adevărat. Am început 
să vorbim, apoi am început să facem scufundări împreună, 
apoi am început să ne întâlnim şi pe uscat. Mergeam acolo 
doar împreună, mereu, a zâmbit Verity ca pentru sine. 
Chiar şi când nu făceam scufundări. Ne ancoram barca 
lângă epavă, înotam până la peşteri şi ne petreceam toată 
ziua pe plajă. 

Kieran îşi amintea cum stătea împreună cu Finn, în 
aceeaşi bucătărie, ascultând aceeaşi poveste. 

— O, Doamne, te rog, opreşte-te aici! îşi dăduse Finn cu 
simpatie ochii peste cap când Verity şi Brian făcuseră un 
schimb de zâmbete complice pe deasupra mesei. Niciunul 

dintre noi nu doreşte să audă că a fost conceput pe vreo 
plajă sau ceva de genul acesta, mulţumim frumos. 

— Tu nu, băiete, spusese Brian rânjind şi îl înconjurase 
cu braţele pe Kieran, care mormăise ceva în timp ce pe 
Finn îl pufnise râsul. 

Verity s-a uitat la vechile veste de salvare aflate acum în 
mâinile lui Sean. 

— Lui Brian îi plăcea mult pe apă, a spus ea. Obişnuiam 
să ne scufundăm liber. Nu în jurul epavei, evident, ci în 
ape mai puţin adânci. 

— Serios? a râs Sean. Asta e o chestie tare. Nici măcar 
eu nu fac asta. 

— Nu, a zis Verity, iar zâmbetul i s-a stins în timp ce 
lovea cu vârful pantofului într-una dintre cutii. Eh, erau 
alte vremuri. 

O bufnitură înăbuşită s-a auzit dinspre biroul lui Brian, 
urmată de o înjurătură lătrată. Verity s-a uitat către uşă. 
Când a întors capul, parcă îmbătrânise cu zece ani. 

— Ar trebui să vii, a spus Sean deodată şi toate privirile 
s-au întors către el. Mâine. Vino să facem o scufundare. 
Condiţiile vor fi bune. Eu o să ies oricum şi mi-ar prinde 
bine să mai fie cineva cu mine. Să fac o ieşire de probă. 
Haideţi, toţi. 

Kieran a văzut-o pe Mia clătinând deja din cap. Ea nu 
putuse nici măcar să respire sub apă vreodată. Sean s-a 
uitat la Kieran şi la Verity. 

— Atunci voi doi. Să o mai faceţi o dată înainte să 
plecaţi. 

— Ei bine... a început Verity, aruncând din nou o privire 
către uşa biroului. Aş putea verifica dacă e liber îngrijitorul 
de rezervă, dar... 

Kieran îşi dădea seama că era tentată. Dinspre birou s-a 
mai auzit o bufnitură înăbușită, iar chipul lui Verity a fost 
traversat de ceea ce devenise o umbră familiară. 

— Dar nu cred că e o idee bună. Mulţumesc totuşi. 

— Nicio problemă, a ridicat din umeri Sean. Anunţă-mă 
dacă te răzgân... 

S-a întrerupt, pentru că uşa biroului s-a deschis cu un 

scârţâit. Ca şi cum ar fi simţit că se afla în centrul atenţiei 
colective, Brian a ieşit din cameră. S-a oprit în pragul 
bucătăriei când i-a văzut pe toţi acolo. Pe faţă i se putea 
citi un amestec de nedumerire, enervare şi ceva ce lui 
Kieran i se părea a fi frică. Tatăl lui nu ştia cine erau ei sau 
ce se întâmpla acolo, iar asta îl speria. Brian şi-a plimbat 
privirea derutată prin toată încăperea, apoi s-a oprit brusc 
asupra lui Audrey, care şi ea se holba la el din braţele 
Miei, neştiind dacă să izbucnească sau nu în plâns. 

— E totul în regulă, iubire? 

Verity intenţionase să întrebe pe un ton relaxat şi uşor, 
însă sunase oarecum tăios. 

Brian a arătat cu degetul. 

— Cine e bebeluşul? 

— E Audrey, nepoa... 

— Nu. Am vrut să zic ce caută aici? 

— Brian... 

— Nu înţeleg, a spus Brian şi o umbră de confuzie i s-a 
zărit în ochi. Credeam că fata aia a lui Finn hotărâse să nu 
meargă până la capăt cu treaba aia. 

Verity şi-a schimbat expresia de parcă ar fi fost 
pălmuită. Şi-a strâns buzele şi a clătinat rigid din cap: 

— Audrey e bebeluşul lui Kieran şi al Miei. Nepoata 
noastră. A venit în vizită. 

Brian i-a mai aruncat o privire lui Audrey, apoi a scos un 
sunet nervos din străfundul gâtului. I-a făcut cu mâna un 
semn de respingere, apoi, fără să mai spună o vorbă, s-a 
întors şi şi-a târşâit înapoi picioarele în birou. Ecoul uşii 
închise încet s-a auzit până în bucătărie. 


Apa era rece, Kieran ştia bine asta, însă încetase să o 
mai simtă, cu ceva timp în urmă. Se scufundase până la 
gât, iar degetele de la picioare de-abia dacă reuşeau să 
atingă nisipul, în răgazul dintre două valuri. Se lăsa seara, 
iar lumina devenea rapid din ce în ce mai slabă. Înotase 
rapid şi acum obosise. Dar nu ştia cum să poată ieşi din 
apă. 

După ce Brian se întorsese în biroul său, Sean îşi luase 

vestele de salvare şi lanterna şi se îndreptase spre ieşire. 

Verity, care rămăsese cu ochii umezi fixaţi pe masa din 
bucătărie, a clipit de câteva ori. 

— O, Sean, îmi pare rău. El e foarte... _ 

— Hai la scufundări, Verity, o oprise Sean. Înainte să te 
muţi. Oricând vrei tu. Ştii cum stau treburile acolo. 
Concentrare, respiraţie, toate chestiile alea mişto, îi 
zâmbise el în colţul gurii. Nu-ţi mai rămâne timp să îţi faci 
griji şi pentru altele. 

— Mulţumesc. O să mă gândesc la asta, spusese ea într- 
un mod care sugera că intenţiona cu adevărat să o facă. 

Kieran o lăsase pe Mia în dormitor, să recitească a nu 
ştiu câta oară un roman de-ale lui G.R. Barlin pe care îl 
găsise în bibliotecă în timp ce încerca să o convingă pe 
Audrey să adoarmă. Luase o cutie goală şi începuse să 
strângă în ea toate nimicurile de prin dulapuri şi de pe 
rafturile din camera de zi. După puţin timp o auzise şi pe 
Verity zăngănind prin cutiile ei din bucătărie. Dinspre 
biroul tatălui său nu se auzea nimic. 

Kieran făcea repede treaba, luând hotărâri fără să se 
gândească prea mult - cutie sau gunoi, cutie sau gunoi. 
Trecuse rapid peste hârţoage, aruncându-le direct în cutie, 
fără măcar să le citească. Făcuse deja odată greşeala de a 
se uita peste hârtiile astea, la doi ani după moartea lui 
Finn, pe când îşi căuta certificatul de naştere. Dăduse 
peste o fişă completată pe jumătate de către Brian, cel mai 
probabil în timpul unei şedinţe de consiliere. 

Prima reacţie a lui Kieran fusese una de uimire absolută, 
la gândul că Brian acceptase o formă de terapie, oricare ar 
fi fost aceea. Se întrebase dacă îl forţase Verity să 
participe sau dacă, mai probabil, durerea lui Brian 
căpătase forme fizice. I se întâmplase şi lui Kieran o 
vreme, când avusese dureri de cap persistente şi probleme 
cu stomacul care nu păreau să aibă vreo cauză reală ori 
vreo cale de vindecare. Kieran ştia că Brian Elliott nu ar fi 
căutat niciodată ajutor să îşi limpezească minţile, însă era 
posibil să o facă în cazul în care simţea că îl trădează 
corpul. 

Pe fişă scria sus „Confidenţial”, aşa că Kieran a citit-o, 
bineînţeles, în întregime. Nu îşi dădea prea bine seama 
care fusese scopul, însă Brian completase două coloane cu 
gândurile sale. 

Kieran avea doar optsprezece ani, scrisese Brian. Kieran 
era destul de mare ca să fi ştiut mai bine. Kieran a făcut o 
greşeală nevinovată. Kieran şi-a pus fratele în pericol. 

Şi aşa continua până în josul paginii. 

Finn ar fi putut să ia o altă decizie. Kieran nu ar fi 
trebuit să îl pună niciodată în situaţia asta. Finn ar fi făcut 
tot ce îi stătea în puteri ca să il salveze pe Kieran. Kieran 
avea nevoie de ajutorul lui. 

Şi chiar pe ultimul rând de pe pagină, o concluzie: 
Kieran este 

Brian nu terminase. Kieran răscolise prin casă tot restul 
săptămânii, încercând să găsească o a doua pagină sau o 
altă fişă, însă sfârşitul gândului lui Brian nu fusese 
niciodată scris pe o hârtie, în caz că dusese la capăt 
vreodată acel gând. 

Kieran este... ce? 

În timp, revenise de multe ori la acea întrebare. 

Kieran se întorsese la ceea ce avea de făcut şi tocmai se 
pregătea să îndese, într-o cutie de pantofi, un alt teanc de 
documente, când a auzit zgomote dinspre uşă. 

— Îţi mulţumesc pentru ceea ce faci, îi spusese Verity 
care privea roată la rafturile aproape goale. Merge repede. 
— Nicio problemă. E nevoie să te ajut la ceva cu tata? 

Verity îi zâmbise trist. 

— Mi-e teamă că asta ne cam depăşeşte pe amândoi, din 
păcate. 

Luase un vraf de hârtii şi începuse să le răsfoiască. 
leşise la suprafaţă colţul unei fotografii, iar ea o trăsese 
afară. 

— Asta a fost o zi frumoasă, spusese ea şi întorsese 
imaginea către Kieran, să o poată vedea. Imi amintesc 
când am făcut poza. 

Finn, Toby şi Nautilus Black. Nu era aceeaşi fotografie 
care rămăsese înfiptă în avizierul de la „Surf and Turf” un 

an întreg după moartea lor, însă semăna cu aceea. 
Compoziţia era, în mare, aceeaşi - cei doi bărbaţi, ţinându- 
se reciproc pe după umeri, şampania, vopseaua nouă a 
bărcii strălucind în spatele lor -, însă poza fusese făcută cu 
câteva secunde mai devreme sau mai târziu, iar efectul 
general era mai puţin impresionant. Zâmbetele bărbaţilor 
nu erau aşa naturale, iar ochii lui Finn fuseseră surprinşi 
în timpul unei clipiri. Nu avea flotabilitatea originalului, 
însă părea cumva mai reală. Verity mângâiase cu degetul 
faţa lui Finn. 

— Avem şi versiunea mai bună într-un album, pe undeva, 
spusese ea aproape ca pentru sine. 

— Auzi? întrebase Kieran uşor ezitant. Despre ce vorbea 
tata mai devreme? Despre Finn şi un bebeluş? 

Era evident că Verity intenţiona să blufeze, dar ori 
intenţia, ori energia i-au dispărut brusc, aşa că doar a 
clătinat din cap: 

— Chiar nu ştiu. Finn a fost mereu mai apropiat de tatăl 
tău decât de mine. 

Dinspre biroul lui Brian se auzise un zăngănit şi Verity 
făcuse o pauză. Închisese ochii şi respirase adânc, de mai 
multe ori. Când îi deschisese, faţa îi era destinsă. 

— ÎL poţi suna pe Sean? zisese ea. Să-l întrebi dacă nu 
putem merge totuşi mâine la scufundări? 

— Sigur. Dacă vrei. 

Verity ignorase o nouă bufnitură îngrijorătoare, pusese 
fotografia lui Finn la loc în teanc, cu faţa în jos, şi zisese: 

— Da. Cred că vreau. _ 

Kieran se scufundase până la gât în apa mării. Încă se 
gândea la Verity, Brian şi la Finn, în timp ce privea cum 
apusul îşi face loc pe cer. Fusese în larg şi făcuse mai 
multe curse înot între casa părinţilor săi şi Cabana 
Pescarilor, iar acum plutea pe undeva pe la mijloc între 
cele două. 

Tot timpul cât fusese la suprafaţa apei văzuse pe plajă 
doar două persoane care îşi plimbau câinii (doi bărbaţi), 
însă acum, pe când se scufunda în întuneric, a zărit 
deodată sclipirea unei mişcări. Cineva venea pe una dintre 

potecile laterale. Kieran a rămas nemişcat în apă, ca să 
vadă mai bine. Nu părea să fie cineva în căutare de tipi sau 
bebeluşi, iar Kieran s-a simţit uşurat când a putut vedea 
cine era şi i s-a confirmat că avea dreptate. Mama Oliviei, 
Trish Birch. 

Era îmbrăcată cu aceeaşi rochie pe care o purta şi mai 
devreme, când îl înfruntase pe sergentul Renn la secţia de 
poliţie, doar că acum ţinea sub un braţ ceva gri şi 
voluminos. 

A măturat cu privirea plaja şi în stânga, şi în dreapta - 
era pustie. Nu l-a zărit pe Kieran stând adâncit în apă până 
la bărbie, sub cerul care începea să se întunece. 

Kieran a privit-o pe Trish îndreptându-se către stâncile 
plate care intrau în mare. Aceleaşi stânci pe care fusese 
văzută ultima oară Gabby, de către Brian Elliott, cu 
doisprezece ani în urmă, în timp ce se adunau nori de 
furtună. Pietrele erau lunecoase pe atunci şi probabil erau 
şi acum, s-a gândit Kieran văzând-o pe femeie cum îşi croia 
drum printre ele, ţinând bine obiectul voluminos ca să nu-l 
scape. S-a încruntat. Oare ce avea de gând să facă? 

Trish a ajuns în vârful stâncilor şi Kieran era pe punctul 
de a striga ceva - un avertisment, poate, dar nu era sigur - 
când, spre mirarea lui, femeia a apucat cu ambele mâini 
obiectul voluminos şi, cu ceva efort, şi-a încordat braţele 
într-un arc grațios şi l-a aruncat drept în mare. 

Kieran a căscat gura, înghițind astfel apă sărată. 
Localnicii nu aruncau niciodată lucruri în oceanul lor. Nici 
măcar nu îşi amintea când văzuse ultima oară pe cineva 
făcând asta. Chiar şi buchetele de flori în onoarea lui 
Bronte fuseseră depuse mai sus de linia fluxului, astfel 
încât ambalajele din plastic să nu fie luate de apă. Trish a 
urmărit cu privirea obiectul cenuşiu săltând de câteva ori 
în valuri, în timp ce Kieran încă se întreba dacă nu fusese 
cumva un accident. Apoi femeia s-a îndepărtat de 
marginea stâncilor şi a luat-o înapoi către plajă, dispărând 
la fel de repede precum apăruse. Toată povestea durase 
mai puţin de un minut, de la început până la sfârşit, iar 
plaja era din nou pustie acum. Ca şi cum nu fusese nimeni 

niciodată acolo. 

În afară de... Kieran s-a răsucit în apă, întorcându-se 
către stânci. Obiectul gri era încă vizibil, plutea înspre 
larg. Încă înainte să-şi fi pus întrebarea s-a hotărât şi a 
pornit-o prin apă, cu mişcări lungi de înot liber. Simţea 
cum îl trage curentul şi şi-a scos capul din apă să verifice 
rapid, ştergându-se la ochi. Obiectul se îndepărtase mult, 
ajunsese în zona cu apă adâncă. În jurul lui Kieran, lumina 
era din ce în ce mai slabă, iar orizontul către est devenise 
o simplă linie argintie. Gândul la Mia şi la Audrey l-a făcut 
să încetinească. 

Obiectul era dus repede de apă. Părea să-şi fi pierdut din 
aer şi să atârne din ce în ce mai greu, pentru că de-abia se 
mai vedea la suprafaţă. O singură încercare, a hotărât 
Kieran. Şi-a băgat capul în valuri şi a lovit cu putere apa. 

Când a ajuns în locul în care îl văzuse ultima dată, 
obiectul dispăruse. Kieran a tras aer adânc în piept, a luat 
o poziţie verticală cu picioarele în sus şi s-a scufundat cu 
degetele bine întinse şi cu ochii deschişi, deşi complet 
orbiţi în apa întunecată. Îşi simţea plămânii încordaţi de la 
efortul înotului şi imediat cum a ajuns sub apă şi-a dat 
seama că nu avea suficient aer cât să ajungă prea în 
adâncime. Era pe punctul de a se ridica înapoi la suprafaţă 
şi la aer, înapoi la Mia şi la Audrey, când degetele sale au 
simţit pânză. 

O sacoşă, poate. Kieran a întins mâna şi a dat de o 
baretă, pe care a strâns-o bine în pumn. A tras. Obiectul 
era greu şi i-a smucit braţul înapoi, trăgându-l spre adânc. 
L-a apucat şi mai strâns, apoi şi-a întors faţa în sus şi a 
început să înoate spre suprafaţă. 

Ajuns deasupra apei, a tras cu nesat aer în piept, apoi a 
plutit o vreme, cât să-şi recapete răsuflarea. A pipăit 
obiectul. Părea să fie un fel de rucsac. Şi se îngreuna de la 
o secundă la alta, aşa că Kieran, îngrijorat că l-ar putea 
scăpa, a început să înoate cu îndârjire către mal. 

A aşezat rucsacul pe nisip, cu faţa în sus, şi a aşteptat să 
se scurgă apa după el, cu inima explodându-i în piept. Era 
un rucsac obişnuit, de culoare gri, din câte îşi putea da 

seama în lumina palidă. În afară de faptul că era ud 
leoarcă, părea să fie în stare bună. Poate era chiar nou- 
nouţ. Kieran s-a aşezat în genunchi lângă el. A ezitat, dar 
doar o secundă, apoi a deschis fermoarul clapetei şi s-a 
uitat înăuntru. 

Kieran a clipit de câteva ori, neînţelegând la ce se uita. 
Rucsacul era umplut cu pietre. A pus mâna pe cea de 
deasupra şi a ridicat-o. Era cu siguranţă o piatră, dintr- 
acelea care se pot găsi peste tot, în orice grădină şi pe 
orice potecă din Evelyn Bay. A întors-o pe toate părţile. Nu 
avea absolut nimic ieşit din comun. A pus-o jos pe nisip şia 
continuat să scoată pietrele. Curând, în faţa lui se aflau o 
grămăjoară de pietre şi un rucsac complet gol. Kieran l-a 
pipăit peste tot, căutând ceva cusut în căptuşeală sau 
vreun buzunar intern. Dar nu era nimic altceva acolo. 

S-a aşezat pe nisip şi a început să verifice rucsacul. Nu 
avea nicio etichetă cu nume, nimic care să indice cui îi 
aparţinea. Însă, când l-a întors, s-a oprit. Pe spatele 
rucsacului, greu de observat în lumina care mai rămăsese 
afară, a văzut ceva. Fusese scris cu marker permanent, 
negru, pe pânza gri-deschis. Şi supravieţuise intact apei. 

Un număr de telefon şi două cuvinte: Rog sunați. 

Capitolul 21 


Kieran a continuat să se uite la cele două cuvinte până 
când literele au început să îşi piardă sensul. Apoi a pus la 
loc fiecare piatră din rucsac şi l-a cărat până la locul în 
care îl aşteptau, pe nisip, prosopul, hainele şi telefonul, în 
spatele verandei părinţilor săi. Şi-a ridicat telefonul, a 
întors rucsacul cu spatele şi a format numărul. A ascultat 
fără să vorbească, apoi a închis calm. 

Şi-a tras hanoracul pe el şi, neştiind ce să facă în 
continuare, s-a aşezat pe prosop, cu rucsacul la picioare şi 
cerul senin şi înstelat deasupra capului. A rămas cu 
privirea aţintită la linia perfect dreaptă care despărţea 
cerneala cerului de întunericul apei şi s-a gândit. Nu ştia 
cât timp trecuse, însă când telefonul i-a vibrat în mână, 
şortul i se uscase aproape în întregime. 

Kieran nu ştia la ce să se aştepte, dar când şi-a verificat 
telefonul a observat că era doar o alarmă care îi amintea 
să se oprească pentru două minute şi să se concentreze la 
ceea ce era în jurul său. Ar fi trebuit să facă zilnic asta, 
însă nu reuşise nici măcar o dată de când se întorsese în 
Evelyn Bay. Încă se holba la ecran întrebându-se dacă 
putea face asta acum, când un zgomot l-a făcut să tresară. 

— Sal'tare! s-a auzit o voce. La ce te uiţi aşa captivat? 

— Filme porno. 

Kieran şi-a trecut degetul peste ecran, închizându-l, apoi 
s-a întors şi l-a văzut pe Ash care închidea poarta în urma 
lui, venind către el legănând un bax de şase beri în mână. 

— Care-i treaba? a întrebat Kieran. 

— În cazul ăsta, probabil că ai timp să bem măcar una, a 
răspuns Ash întinzându-i o sticlă. Mia mi-a spus că eşti 
aici. 

— Mulţumesc. 

Kieran a luat berea, iar Ash şi-a tras un colţ de prosop, 
să se aşeze lângă el. Priveau amândoi în larg, cu băutura 
în mână, aşa cum o făcuseră de o sută de ori înainte. 

— Ai înotat? 

Kieran a încuviinţat. 

— Şi mi s-a întâmplat cel mai ciudat lucru. 

— Da? a zis Ash ducând sticla la gură. 

— Da. 

Kieran a tras mai aproape rucsacul lui Trish Birch şi i-a 
povestit ce văzuse. 

Ash a rămas tăcut până când a terminat de povestit. 

— Aşa. 

— Naiba ştie ce făcea, a spus Kieran. 

A răsucit rucsacul astfel încât să poată vedea amândoi 
scrisul, mai greu de citit acum, pe întuneric. Rog sunați. 

— E numărul de mobil al lui Trish. Am sunat, mi-a 
răspuns robotul, a adăugat Kieran şi s-a lăsat pe spate. 
Deci tu ce crezi? Să spun cuiva? Lui Renn? 

— Păi... 

Ash şi-a mângâiat bărbia ţepoasă. Nu părea chiar atât de 
surprins de toată povestea. 

— Poate că n-ar fi bine. Dacă e OK pentru tine. Trish mai 
face asta uneori. 

Kieran s-a holbat la el. 

— Adică ce anume mai face uneori? 

— Asta, a arătat Ash către rucsac. Mai azvârle câte un 
rucsac plin cu pietre. Ştiu, frate, e nebunie, a zâmbit el 
fără să vrea, văzându-i faţa lui Kieran. Îmi pare rău, nu e 
nimic amuzant. Şi nici nebunie nu ar fi trebuit să spun că 
este, nu e corect din partea mea. 

Ash şi-a şters zâmbetul de pe faţă. 

— Dar nu ştiam că a început din nou să facă asta. Liv nu 
mi-a zis nimic, deci poate că nici ea nu ştie. 

— Şi totuşi ce anume face? 

Ash a luat o gură mare de bere şi a înghiţit. 

— E ceva legat de rucsacul lui Gabby şi de locul în care 
a fost găsit după dispariţia ei. Mai ştii rucsacul adus la mal 
după trei zile, exact lângă locul în care fusese văzută 
Gabby ultima dată? Trish e convinsă că era imposibil să se 
întâmple asta, a ridicat Ash din umeri. 

— Dar s-a întâmplat, a spus Kieran. Acolo a fost găsit. 

— Da, dar Trish crede că a fost aruncat. 

S-a lăsat o lungă tăcere. 

— Crede că cineva a aruncat acolo rucsacul lui Gabby? 

— Da, a răspuns Ash. Înadins. Cumva ca să fie găsit în 
apă şi să se fie oprite căutările. Nu ştiu exact. 

— Glumeşti? 

— Nu. 

Kieran s-a uitat în lungul plajei întunecate. Locul în care 
o zărise pe Trish Birch nu se mai vedea. Acelaşi loc în care 
Gabby fusese văzută ultima oară, de către Brian, acum 
doisprezece ani, şi în care rucsacul ei cu dungi violet, plin 
cu cărţi de la bibliotecă, fusese găsit ud şi murdar de nisip, 
după trei zile de căutări. Kieran s-a întors către Ash. 

— Aruncat de către cine? 

— Cine ştie? a ridicat Ash din umeri. Asta e marea 
întrebare, cred. 

— Trish a vorbit cu Renn despre asta? 

_ — Da, a vorbit. In fine, eu ştiu toate astea doar de la Liv. 
Insă a început cu ceva vreme în urmă, cam când s-au 
împlinit zece ani... 

Kieran şi-a amintit că Olivia vorbise despre acel „punct 
de cotitură”, în cimitir. Cum zisese? Cred că a fost prea 
mult pentru mama. Cu siguranţă. 

— ...şi cred că lui Trish i s-a părut că Renn nu-şi făcea 
treaba cu seriozitate, a continuat Ash. Aşa că a început să 
facă ea teste. Arunca câte un rucsac în mare şi aştepta să 
vadă ce se întâmpla cu el. 

— Şi ce se întâmpla? 

Ash a ridicat din umeri. 

— Cred că cei mai mulţi au dispărut fără să lase vreo 
urmă, deci naiba ştie câţi o fi aruncat în total. Însă unul a 
fost pescuit într-o plasă, iar altul s-a prins de elicea bărcii 
lui Mike Tate. A provocat ceva daune, aşa că Trish a 
trebuit să mărturisească. Renn a aranjat lucrurile, adică a 
făcut cumva să dispară plângerea... 

— Cred că nu i-a fost prea uşor. E o greşeală cam 
scumpă. 

— Da, aşa este, dar ştii că Renn a avut mereu o 
slăbiciune pentru Liv, a spus Ash golindu-şi sticla şi 

ridicând din umeri. Sau poate că se simţea vinovat că nu a 
ascultat-o pe Trish de la bun început, cine ştie. În fine, a 
zis întinzându-se după o nouă bere, indiferent de motiv, a 
pus-o pe Trish să-i promită că nu avea să mai facă asta, dar 
povestea se întâmpla pe vremea în care începuse să 
înghită cam multe pastile de dormit, aşa că Liv a decis 
atunci să se întoarcă acasă, să stea cu ochii pe ea. 

Kieran s-a uitat la rucsac. 

— Crezi că Trish a continuat să facă asta în secret, tot 
timpul, sau crezi că s-a apucat din nou acum? 

— Greu de zis, a dat Ash din cap. Aş zice că a început 
din nou. Treaba cu Bronte ne-a cam luat minţile tuturor. Ai 
văzut ce se întâmplă pe forumul online? Au luat-o razna. 

— Pe EBOCH? Da. 

Kieran se aventurase din nou, după-amiază, în lumea 
pixelată a hubului comunităţii online din Evelyn Bay, iar 
lucrurile se cam încinseseră acolo. Se  rupseseră 
stăvilarele, iar numele lui Liam era vehiculat la liber pe- 
acolo acum. Taberele fuseseră clar împărţite între cei care 
doreau ca toată povestea să se rezolve cât mai repede, 
astfel încât să se poată simţi din nou liniştiţi când uitau să- 
şi încuie uşile, şi cei cărora nu le venea să creadă că 
poliţiştii îşi pierdeau vremea investigând un localnic. După 
cum putuse observa Kieran, numele lui Bronte de-abia 
dacă mai era menţionat. 

S-a întors către Ash. 

— Înţeleg că ceea ce i s-a întâmplat lui Bronte îi pare 
dureros de familiar lui Trish. Dar ce aşteaptă ea de la 
povestea cu rucsacul? Speră să poată demonstra ceva în 
legătură cu Gabby, dacă aruncă suficient de multe? 

— N-am nici cea mai mică idee. Poate. 

— Câte au eşuat acolo? 

— Ca să fiu sincer, nu prea multe, din câte ştiu, a spus 
Ash atingând rucsacul cu degetele de la picioare. Dar nu 
cred că putem vorbi aici despre vreun experiment ştiinţific 
desfăşurat în condiţii riguroase, nu-i aşa? 

A oftat şi a continuat: _ 

— Liv n-o să fie încântată deloc. Înainte de treaba asta, 

zicea că i se părea că Trish era pregătită pentru o 
schimbare. Cred că spera să se poată întoarce la 
Melbourne. 

— Te-ai duce cu ea? 

— Crezi că mi-ar zice să vin? 

Tonul lui Ash fusese glumeţ, însă lui Kieran i s-a părut că 
ascunde o întrebare reală. 

— Nu ştiu, frate, a spus el, cu sinceritate. 

Ash nu a răspuns imediat. 

— Liv e puţin supărată că nu am fost şi eu cu voi mai 
devreme, când v-aţi dus acasă la ea împreună cu Renn. 
Zice că e bine, însă povestea cu aparatul de fotografiat al 
lui Bronte a cam tulburat-o. 

— Da, a fost ciudat. Te face să te întrebi ce anume o fi în 
aparatul ăla. 

— Sau cine, nu? 

Ash s-a frecat la ochi. Părea obosit. 

— Aş fi venit dacă aş fi putut, dar am avut clienţi. Nu-i 
puteam lăsa baltă, au închiriat trei locuri. O să am nevoie 
de lucru peste iarnă. 

— Cum îţi merge afacerea? 

— OK, a răspuns Ash, dar o notă uşor falsă din tonul 
vocii sale sugera că nu mergea chiar atât de bine. 

— Am trecut pe lângă casa Wetherby mai devreme. 

Ash şi-a ridicat privirea. 

— Ai văzut ce-a făcut G.R. Barlin în grădină? 

— Da. 

Ash a luat o înghiţitură de bere. Una lungă. 

— Da, a zis şi el într-un sfârşit, nu ştiu sigur ce o să fac. 

— Dar nici nu poţi face prea multe, nu? Acum e 
proprietatea lui. 

Ash nu a răspuns, doar a ridicat din umeri după câteva 
clipe. Luna se mutase pe cealaltă parte a cerului, iar 
Kieran, ajuns la fundul celei de-a doua sticle, şi-a înăbuşit 
un căscat. 

— Ar cam trebui să te las, s-a ridicat Ash în picioare, 
scuturându-şi nisipul de pe şort. Probabil că trebuie să ai 
şi grijă de copil. 

— Te duci acasă? l-a întrebat Kieran. 

— În curând. 

Kieran s-a uitat la el. 

— ÎI eviţi pe Sean? 

Ash i-a zâmbit vag. 

— Poate. Deşi nici el nu prea dă pe-acasă. Stă la epavă, 
în fiecare zi de dimineaţa până seara, apoi cred că se duce 
să-l vadă pe Liam, acasă la Sarah şi Julian. Lucrurile sunt 
mai ciudate acum. Atmosfera din casă e de tot rahatul. 
Sean a fost... 

Ash a făcut o pauză. 

— Nici nu ştiu cum să-i spun. 

— Presupun că îşi face griji pentru Liam. 

— Şi asta. Însă cred că e conştient că, dacă se va ajunge 
acolo, nu îi voi lua apărarea lui Liam. 

Oricâtă căldură ar fi acumulat nisipul în timpul zilei, 
acum se disipase toată şi Kieran s-a ridicat în picioare, 
înfrigurat. 

— De ce nu? 

— Nu că aş şti ceva, a spus Ash şi şi-a scurs tacticos 
ultimele picături de bere. Doar că Liam îmi aduce aminte 
un pic cam mult de noi. 

— Serios? 

Kieran s-a gândit la băiatul ursuz şi aproape că s-a simţit 
insultat. 

— Da. Ţie nu ţi se pare? 

— Nu... a început Kieran, apoi s-a oprit. Poate. 

— Sunt nişte chestii. Fotbalul, băutura, fetele, toate sunt 
la fel ca atunci. Mai ştii şi tu cum era. Era distractiv, însă... 

Ash s-a încruntat uitându-se la sticla goală. 

— Exact. 

Dacă n-ar fi fost distractiv, n-ar fi făcut-o în fiecare 
weekend, s-a gândit Kieran. Dar era interesant că acum, 
uitându-se în urmă, distracţia aceea îi părea să fi fost 
muncă grea uneori. Ca atunci când Finn îl felicitase pe Ash 
pentru că reuşise să convingă o fată să-l ia cu ea în camera 
de la hotel. Când auzise asta, Kieran îşi suflecase 
mânecile, se dusese imediat la o petrecere în parcul de 

rulote şi renunţase cu hotărâre la virginitatea sa într-un 
exerciţiu asemănător unei tranzacţii, atât de lipsit de orice 
bucurie încât cea mai bună parte a sa fusese când le 
povestise despre el lui Ash şi lui Finn. 

Sau ca atunci când stătuse, de atâtea ori, în vreo 
bucătărie lipicioasă din cine ştie ce jalnică proprietate de 
vacanţă închiriată, strigând ca să se facă auzit peste 
muzică, de câte vreo fată care nu-l interesa aproape deloc. 
Spera totuşi ca fata aceea să nu-şi ia tălpăşiţa, pentru că 
atunci Ash ar fi râs, iar Kieran nu ar fi avut încotro şi s-ar fi 
dus la Sean, care stătea inevitabil în vreun colţ, ciudat şi 
singuratic, înroşindu-se de fiecare dată chiar şi când vreo 
fată numai se uita în direcţia lui. 

La vremea respectivă, toate păruseră foarte importante, 
s-a gândit Kieran în timp ce stătea pe plajă acum. 
Chestiuni de viaţă şi de moarte. 

— În fine, a zis Kieran uitându-se la Ash. Chiar dacă 
Liam e cam idiot de felul lui, asta nu înseamnă că i-a făcut 
ceva lui Bronte. 

— Nu, a oftat Ash. Şi nici nu am zis că i-ar fi făcut ceva. 
Însă a fost întotdeauna ceva în neregulă cu el. Ca felul în 
care se uită după Liv, la „Surf and Turf”, când crede că nu 
îl văd. Sau unele lucruri pe care i le spune. Habar n-am. 
Sean nu vede asta. Încă îl mai consideră pe Liam un puşti 
dezorientat, care se luptă să îşi găsească drumul în viaţă. 
Însă, indiferent ce ar fi Liam, a continuat Ash clătinând din 
cap, cu siguranţă asta nu mai este. 

O rază slabă de lumină s-a împrăştiat pe nisip. Kieran a 
zărit umbra Miei întinsă pe nisip şi pe gardul din spate. A 
ieşit în prag şi se uita prin întuneric după ei, cu mâna 
pavăză la ochi. Kieran a remarcat faptul că nu păşise afară. 
Chiar dacă ştia că ei se aflau undeva acolo, tot nu voia să 
calce pe acea plajă, noaptea. 

— Te las să te duci, frate, a spus Ash apoi a privit în jos 
către rucsacul lui Trish Birch: Vrei să îl iau eu? 

— E în regulă. Văd eu ce fac cu el. O să-i spui lui Liv 
despre asta? 

— Da, aşa trebuie. Deşi n-o să-i placă. 

Kieran a ridicat rucsacul şi l-a cântărit în mână. Şi-a 
amintit cum a înotat după el, cum şi-a ţinut răsuflarea în 
timp ce se scufunda ca să-l caute. Cobora repede în adânc. 
Dacă n-ar fi reuşit să îl prindă, oare ar fi ajuns pe țărm 
după câteva zile? 

— Ce părere ai despre asta? 

Nu mai putea citi deloc ce scria pe rucsac. 

— Crezi că există vreo posibilitate ca Trish să aibă 
dreptate? 

Ash şi-a trecut o mână prin păr. 

— Doamne, cine ar putea şti? Incerc să nu mă amestec. 
Doar să o ajut pe Liv acolo unde pot. Tot ce ştiu e că a fost 
o zi nebună. O furtună ca aia? a ridicat el din umeri. S-au 
întâmplat multe lucruri în acea zi care nu se vor mai 
întâmpla niciodată. 

De data asta privirile li s-au întâlnit şi ceva ce Kieran nu 
ar fi putut defini s-a simţit între ei. Apoi Ash s-a uitat către 
casă şi către Mia, care încă aştepta. 

— În regulă. Mai bine mă duc. 

Ash s-a întors ca să plece. A privit în noaptea care i se 
întindea în faţă: 

— Isuse, chiar că ar trebui să facă ceva cu plaja asta. Nu 
se vede absolut nimic pe aici. 

Kieran l-a privit pe Ash cum se îndepărta, în timp cea 
ridicat o mână în semn de salut. După câţiva paşi a 
dispărut. 

Capitolul 22 


Unul dintre lucrurile care îi plăceau cel mai mult lui 
Kieran de când locuia la Sydney era că nu mai avea nevoie 
de un costum de înot pentru vreme rece. Stătea între 
rafturile cu echipamente de închiriat ale lui Sean din port, 
chinuindu-se să intre în costumul din material gros şi se 
întreba cum oare i se păruse cândva atât de uşor să facă 
asta. 

Verity intrase fără probleme în costumul închiriat de ea 
şi acum i se auzea vocea de dincolo de magazie, acolo 
unde stătea la soare, de vorbă cu George Barlin. 

— E în regulă să vină şi el? îl întrebase Sean pe Kieran 
când acesta sunase să-i spună că le-ar plăcea totuşi să 
vadă epava. De săptămâni întregi speră să poată cobori 
acolo. 

— Nicio problemă. Are certificat, nu-i aşa? 

Kieran se întreba de ce îl mira asta. 

— Pentru exterior, da. Oricum, cel mai bine ar fi să 
rămânem cu toţii afară. Nici nu sunt sigur că va pătrunde 
cineva în epavă anul ăsta. 

Sean a făcut o pauză, apoi a adăugat: 

— Şi o să vină şi Liam, să ştii. 

— Bine. 

— E implicat în afacere. Trebuie să fie pregătit când o să 
sosească norvegienii. 

— N-am zis nimic, frate, răspunsese Kieran. Tu hotărăşti 
pe cine iei în adânc. 

— Da, scuze, oftase Sean. Are nevoie de ceva care să îl 
ţină ocupat. Julian crede că, pentru o vreme, nu-l poate 
reangaja la „Surf and Turf”. Iar zilele trecute Liam mi-a zis 
ceva care mă face să cred că oamenii se poartă urât cu el 
când iese din casă. El zice că nu e aşa, dar nu face decât să 
stea în casă, toată ziua, împreună cu mama lui. 

Kieran se aşteptase, desigur, să îl vadă pe Liam 
deprimat, însă a fost de-a dreptul şocat în dimineaţa aceea, 
pe măsură ce se apropiau de Nautilus Blue. Capul îi atârna 

în jos, iar mişcările îi erau teribil de încete. Încărca 
buteliile cu oxigen şi de-abia dacă şi-a ridicat privirea către 
ei când au păşit la bord. Iar când i-a văzut ochii fără nicio 
expresie, Kieran a hotărât imediat să verifice de două ori 
fiecare piesă de echipament primită de la Liam. 

Măcar George Barlin era într-o dispoziţie bună. 

— Am aşteptat toată vara acest moment, l-a auzit Kieran 
spunându-i lui Verity. De ani voiam să cobor la epavă, dar 
nu aveam certificatul care-mi dă dreptul să mă scufund. 

— N-am mai fost de o veşnicie acolo, a spus Verity. 

— De când? 

— Nu ştiu. De atât de mult timp încât mi-ar fi expirat 
certificatul până acum, dacă ar fi avut termen de 
valabilitate. Am făcut însă multe scufundări în apă mai 
mică. Şi lui bărbatu-meu îi plăcea. Dar măcar ai fost 
vreodată până la Mary Minerva? 

— Cu barca? Nu, doar am văzut-o de pe uscat. Am urcat 
la punctul de observare, să văd Supraviețuitorii. O operă 
de artă foarte interesantă. 

— Aşa este. Arată diferit de pe apă. Brian şi cu mine 
obişnuiam să navigăm până acolo cam o dată pe an... 

Kieran s-a oprit să asculte, cu o mână băgată în 
costumul de înot. Era puţin surprins, nu ştiuse asta. 

— Da, obişnuiam să mergem exact o dată pe an, a 
continuat Verity. La comemorarea morţii fiului nostru mai 
mare. S-a înecat, din păcate. 

— Ştiu. Imi pare rău, a spus George. Finn, nu-i aşa? A 
fost o tragedie. 

— Da, a răspuns Verity, uşor surprinsă că George îi ştia 
numele. Mulţumesc. 

— Eram şi eu aici în vara aceea. Ţineam un atelier de 
scriere creativă. N-am văzut niciodată în viaţa mea aşa o 
furtună, a spus George. De când m-am întors, am citit câte 
ceva despre ea, la bibliotecă. M-am uitat la poze vechi şi 
alte alea. Dar îmi şi amintesc personal. A fost îngrozitor. 
Foarte greu dacă eşti surprins pe apă în asemenea 
situaţie. Era şi tatăl lui Liam pe barca aceea, nu-i aşa? 

— Toby, a spus Verity cu o voce atât de firavă, încât 

Kieran a trebuit să facă eforturi ca să o audă. Dar nu au 
fost surprinşi pe apă, ci au răspuns chemării în ajutor a lui 
Kieran. 

— Asta făceau? 

Iar cuvintele lui George erau aproape imposibil de auzit. 

— Ştiam că avusese şi Kieran un accident, însă nu-mi 
dădusem seama că exista o legătură între cele două. 

— Da. Finn şi Toby au ieşit în larg ca să încerce să îl 
salveze. 

— OK, a spus George, după care a făcut o pauză. Însă, 
scuze, Verity, credeam... 

Kieran nu a putut asculta mai mult. S-a chinuit să îşi 
bage şi cealaltă mână în costum, a tras fermoarul şi a 
închis în spatele lui uşa magaziei, suficient de tare cât să 
reducă la tăcere vocile celor doi. 


Zgomotul vântului şi al valurilor făceau dificilă 
conversaţia la bordul lui Nautilus Blue, însă, după ce au 
ocolit punctul de observare şi la orizont s-au ivit peşterile, 
George s-a mutat din locul în care se aşezase. 

— Uluitor! a spus el când a zărit Supraviețuitorii. 

Cele trei siluete de oţel stăteau demne şi drepte în 
picioare, cu apa până la brâu. 

Luptându-se cu greutatea echipamentului, George s-a 
târât în cealaltă parte a vasului şi şi-a scos telefonul din 
rucsac. Şi-a controlat cu dificultate braţul, în încercarea de 
a ţine drept telefonul şi a face o fotografie. 

— Câte persoane au supravieţuit naufragiului? a întrebat 
fără să se adreseze nimănui în special. 

— Nu se ştie cu exactitate, a răspuns Verity, privind şi 
ea Supraviețuitorii de care se apropiau. Oficial, 
douăsprezece, însă e posibil să mai fi fost câteva. 

— Nu erau prea bine păstrate registrele, nu-i aşa? 

— Erau doi bărbaţi cu diverse infracţiuni, a zâmbit uşor 
Verity. Nu au reuşit să ajungă la țărm ca să se prezinte la 
tribunal. Şi se pare că mai erau câţiva care au preferat să 
rămână cu amantele, şi nu cu nevestele şi copiii pe care îi 
aveau. 

— Serios? a zis George. Deci au dispărut sub ape şi au 
ieşit la suprafaţă sub alte identități? 

— Poate. Cine ştie? 

— Iată de ce nu poţi avea încredere în nimeni din Evelyn 
Bay, a spus Liam brusc. 

Stătea cu ochii pironiţi în larg, sprijinindu-şi bărbia în 
mână. Dacă intenţionase să facă o glumă, nu era prea 
reuşită. 

Sean şi-a dres vocea. 

— Nu ca să susţin ceea ce spune Liam, a zis el forţându- 
se să pară glumeţ, dar, dacă vrei să îţi închizi rucsacul în 
cutia impermeabilă, George, o să ţi-l securizez înainte să 
coborâm sub apă. 

— Şi telefonul? 

— Da, e cel mai bun loc. Cutia este etanşă, va fi în 
siguranţă acolo. 

George a mai făcut câteva fotografii, apoi şi-a predat 
lucrurile şi s-a întors să privească înspre țărm. 

— Mă întreb cum o fi fost să vadă asta pasagerii de pe 
Mary Minerva, a spus George. Presupun că pentru cei mai 
mulţi dintre ei a fost unul dintre ultimele lucruri pe care le- 
au văzut. 

Kieran s-a uitat în direcţia în care privea George. Gurile 
peşterilor se căscau deasupra fâşiei subţiri de nisip ce 
sclipea alburie la fiecare val. Supraviețuitorii i-au întors 
impasibili privirea. Un val foarte mare s-a lovit de 
sculptură şi femeia din ansamblu, aflată la margine, a 
dispărut cu totul, timp de o secundă. Kieran s-a uitat în 
altă parte. 

Sean privea încruntat către apă, în timp ce conducea 
barca. 

— Gata, a spus el şi a oprit motorul. Am ajuns. 

Au sărit pe rând, de pe catamaran în apă, iar în 
momentul în care s-a scufundat, Kieran s-a simţit imediat 
recunoscător pentru costumul său de înot în apă rece. 
Valurile furioase de la suprafaţă s-au calmat după ce apa s- 
a închis deasupra creştetului lui Kieran, iar greutatea 
echipamentului său s-a dizolvat şi ea. 

Au coborât unul după altul, urmând firul ancorei 
aruncate. Liam era în frunte, primul care a dispărut în 
verdele tulbure. Era urmat de George, apoi venea Kieran. 
Acesta se ţinea de fir cu pumnul îmbrăcat în mănuşă, 
ascultându-şi respiraţia: şuierat la intrare, răget la ieşire. 
Undeva deasupra lui Kieran era Verity, iar Sean era 
ultimul din şir. Kieran a continuat să respire în acelaşi ritm 
pe măsură ce cobora tot mai în adânc, către epava care îi 
aştepta acolo jos. 

Pândea atent, prin apa întunecată, apariţia lui Mary 
Minerva. Mai întâi s-a văzut silueta scheletului, ca o schiţă 
de corabie de-abia începută şi văzută de departe. Trecută 
prin filtrul acelei ape dense, chiar a părut intactă pentru 
câteva clipe, însă, după ce a coborât mai mult, Kieran a 
putut observa cu claritate încrengătura de traverse şi 
pereţi prăbuşiţi. Rămăşiţele epavei se odihneau în linişte, 
nemişcate, pe un pat de nisip deschis la culoare, prea jos 
pentru a creşte alge acolo. 

Kieran a eliberat firul ancorei şi a început să plutească 
urmărind peştii care îşi făcuseră drum pe acolo, până când 
a văzut-o pe Verity apărând. A coborât lângă el, aproape o 
anonimă în costumul acela, cu mască. 

— Verity, o să faci echipă cu Kieran, le spusese Sean mai 
devreme, când se aflau la suprafaţă. Iar George... 

Sean a ezitat. I-a aruncat o privire lui Liam, care avea în 
continuare o expresie întunecată. 

— Tu o să stai cu Liam, iar eu o să trec pe la toţi. 

Nici Liam, nici George nu păruseră prea încântați de 
acest aranjament, însă acum înaintau împreună, înotând 
încet în lungul epavei. Din măşti le ieşeau, la intervale 
regulate, bule mici, albe şi gazoase. După câte îşi dădea 
seama Kieran, George îşi obținuse certificatul în ape calde. 
Avea acel stil drept de înot al scufundătorilor obişnuiţi cu o 
vizibilitate mai bună şi, în loc să folosească mişcări de 
broască, sărea ca delfinii, cu labele de înot, şi tulbura, 
astfel, apa, răscolindu-i sedimentele de pe fund. 

Kieran şi Verity au făcut un schimb de priviri, atât cât se 
putea cu măştile lor, şi s-au întors să înoate în altă direcţie. 

Au trecut de Sean, care plutea în mijlocul acelui haos şi 
tocmai analiza ceva, la lumina lanternei. A ridicat o mână, 
cu două degete care formau un cerc. OK? Cei doi i-au 
răspuns cu acelaşi gest. OK. 

Kieran a lăsat-o pe Verity să o ia înainte. Pluteau unul 
lângă altul, înconjurând prova navei, încă înaltă şi 
impunătoare. Verity a sărit corect, ca o broască, şi a înotat 
în sus, urmărind curbura metalului. S-a întors către Kieran 
şi i-a făcut semn să o urmeze. 

Sean avusese o idee bună, şi-a zis Kieran. Respirația, 
flotabilitatea. Totul părea dintr-o altă lume. Nu era de 
mirare că lui Verity îi plăcea. Păreau să fie într-o altă 
realitate. Îi plăcea şi lui. 

Au înotat unul lângă altul, oprindu-se câteva minute 
lângă ancora corabiei, acum acoperită de rugină. Verity s-a 
întins spre Kieran chiar în momentul în care un peşte a 
ţâşnit prin faţa lor, dinăuntrul navei. Mişcarea ei l-a făcut 
să simtă un curent slab. 

Rucsacul lui Gabby. 

Gândul acesta îi venise chiar în clipa aia. Kieran nu 
încetase nici înainte să se gândească la rucsac, cu toate 
implicaţiile sale evident tragice. Însă de-abia acum s-a 
gândit la asta. Căutările fuseseră oprite după ce rucsacul, 
adus de valuri pe plajă, fusese găsit de către un grup de 
oameni care îşi plimbau câinii. Masa vişinie şi umflată de 
apă fusese scuipată afară în apropierea stâncilor unde 
fusese văzută Gabby ultima oară, înainte să lovească 
furtuna; aceeaşi furtună care îndoise copaci şi distrusese 
case şi urlase prin peşteri şi înghiţise cu totul 
Supraviețuitorii. Aceeaşi furtună care răsturnase o 
ambarcaţiune şi care dusese la moartea a doi localnici, doi 
bărbaţi puternici. 

Kieran s-a oprit lângă epavă şi a simţit greutatea 
curenților subacvatici apăsându-i costumul de înot. Il 
trăgeau şi împingeau cu fermitate şi persistenţă. Apa făcea 
ceea ce dorea ea. Deci fusese un noroc - poate chiar s-ar 
putea spune un noroc convenabil - că rucsacul lui Gabby 
fusese găsit, până la urmă. Kieran se gândea la toate 

acestea în timp ce plutea, şi deodată a simţit o răceală 
bizară prelingându-se prin el, o răceală care nu avea nicio 
legătură cu oceanul. 

A continuat să înoate, atât de adâncit în gândurile lui, 
încât i-a luat o secundă să-şi dea seama că Verity se oprise 
brusc. Îi arăta ceva cu degetul prin apă, iar Kieran l-a 
văzut pe George care înota către ei, foarte repede, 
ridicând un nor de sedimente cu picioarele. Kieran a intrat 
imediat în alertă şi a ţâşnit înainte, cu o mână pregătită să 
apuce masca de rezervă în caz că George ar fi făcut 
semnul acela îngrozitor, ca şi cum şi-ar tăia gâtul cu 
palma: nu am aer. 

Dar nu a fost cazul. Când au ajuns faţă în faţă, Kieran a 
observat că George încă îşi avea propriul aparat de 
respirat la gură, iar bulele de aer ieşeau normal, poate 
doar un pic cam repede. 

Kieran a făcut un O cu degetele: OK? 

Faţa lui George era distorsionată de mască, însă palma 
lui s-a lăsat imediat în jos şi mâna i s-a mişcat înainte şi 
înapoi, din încheietură: S-a întâmplat ceva. 

Kieran a încercat, prin gesturi, să afle ce anume. Masca? 
Oxigenul? George dădea din cap. A ridicat o mână şi a 
format o literă din degetele acoperite de mănuşi: L, iar 
Kieran şi-a dat imediat seama de ceea ce de altfel era 
evident: George era absolut singur. Kieran s-a răsucit în 
loc. Aproape de pupa, putea zări doar fasciculul lanternei 
lui Sean, reflectat de epava contorsionată. Nu vedea niciun 
alt scufundător. Liam nu era nicăieri. 

George continua să facă litera L cu degetele şi, disperat, 
să ridice degetul mare în sus. 

Kieran i-a repetat gesturile, ca să se asigure că 
înţelesese bine: Liam a ieşit la suprafaţă? 

George a încuviinţat, în spatele măștii. 

Kieran a întins o palmă şi a răsucit-o din încheietură: S-a 
întâmplat ceva? 

Da. Un răspuns în oglindă. S-a întâmplat ceva. 

Capitolul 23 


Ascensiunea către suprafaţă i s-a părut lui Kieran cea 
mai lungă pe care a făcut-o vreodată. Îl găsiseră pe Sean şi 
începuseră imediat să se împingă cu greu în sus. Kieran şi- 
a dat seama că Sean voia să o ia înainte şi a început să 
calculeze cât de mult putea forţa limitele de securitate. 
Incepuse să se îndepărteze, dar Kieran l-a ajuns şi l-a 
apucat de încheietura mâinii. Nu. Stai. Era evident că 
făcea un efort să încetinească, însă a înţeles şi toţi patru 
au urcat la suprafaţă împreună. Încă un minut, încă nouă 
metri. 

Liam era pe barcă. 

Stătea aşezat, cu picioarele încrucişate şi cocoşat, şi se 
uita peste mare, către peşterile de pe țărm. Îşi dezbrăcase 
tot echipamentul de înot şi acum tremura, doar în şort, cu 
un prosop aruncat peste umeri. S-a uitat la ei când şi-au 
făcut apariţia. 

— Ce s-a întâmplat? a întrebat Sean, care a urcat primul 
la bord. 

Frica i se potolise vizibil acum, că nepotul lui era viu, 
dacă nu şi complet nevătămat. Sean a aşteptat, dar Liam 
nu-l privea în ochi. 

— Nu ştiu. 

— Nu ştii? 

Kieran nu îl văzuse prea des înfuriat pe Sean, însă acum 
părea că se apropie repede de acel prag. 

— Liam? a mai încercat el o dată. Alo! Hei! Auzi? Ce se 
întâmplă? 

— Am zis. Nimic. 

— Nimic? 

— Mi-a fost de-ajuns, bine? 

Sean s-a holbat la nepotul său. 

— Serios? Deci pur şi simplu ai hotărât să urci? Nu te-ai 
obosit să spui nimănui? 

— George m-a văzut. 

Nici măcar o privire nu i-a aruncat scriitorului, care se 

uita încruntat, cu atenţie, la Liam. 

— Nu despre asta era vorba, la dracu’! a spus Sean. Iar 
asta e o altă problemă despre care va trebui să avem o 
discuţie serioasă, apropo. Faptul că l-ai lăsat pe George 
singur. 

— Da, bine. Aud, a clătinat Liam din cap. Nu ştiu ce aş 
putea să-ţi spun. Mi-a fost de-ajuns cât am stat acolo jos, 
deci am urcat la suprafaţă. 

Sean îl privea cum tremura pe punte. 

— Măcar ai făcut cum trebuie ascensiunea? 

A încuviinţat uşor. Singurul sunet care se auzea era cel 
al apei care se lovea de barcă. 

— Bine, a spus Sean într-un sfârşit. Hai să ne întoarcem. 
Vorbim mai târziu despre asta. Mai vrei să ne spui ceva? 

Niciun răspuns. 

— Liam? Isuse, nici măcar nu asculţi... 

— Ba da. Scuze. Doar că... 

Liam privea şi el încruntat acum, către țărm. 

— Ce? Ce se întâmplă, frate? 

— Se întâmplă ceva acolo. 

Sean a clipit. 

— Jos, la epavă? 

— Nu, acolo. 

S-au întors cu toţii în direcţia în care privea Liam, către 
Supravieţuitori şi stânci şi peşteri. 

— Ce vrei să spui? s-a încruntat şi Sean. 

— Păsările sunt foarte agitate în ultima vreme, a răspuns 
Liam cu o voce slabă. Încontinuu. Ceva le-a speriat. 

George şi-a înclinat capul şi a privit mijind ochii. 
Deasupra stâncilor, cerul era senin şi încremenit. 

— Mie mi se pare că e totul în regulă acum. 

— Că te şi pricepi tu cum stau lucrurile pe-aici, frate, i-a 
tăiat-o Liam. Nici măcar nu ştii cum să loveşti apa ca 
lumea. 

Apoi a oftat, odată ce îşi consumase energia. 

— Or fi în regulă acum, dar ceva le-a agitat. S-a 
întâmplat în ziua în care el îşi pierdea vremea prin zonă, 
împreună cu copilul, a spus Liam arătând din cap către 

Kieran. Şi cu o zi înainte. 

— Ai coborât la peşteri? 

Vocea lui Verity era atât de tăioasă, iar privirea, atât de 
fixă, încât Kieran a simţit că intră în pământ de ruşine. 

— Cu Audrey? 

— Da. Dar doar o dată. Şi nu am stat mult. 

Mama lui nu şi-a mutat privirea. 

— Şi de ce ai făcut asta? 

— Nu a fost nimic planificat. Doar... 

Kieran s-a oprit. Nu putea să explice. 

— Era la reflux. Eram în siguranţă. 

Verity nu a răspuns, dar a continuat să îl fixeze cu ochii 
într-un fel aproape dureros. 

— Ce este, mama? a zis el. Pentru numele lui Dumnezeu, 
e copilul meu! 

Verity tot nu a răspuns. Kieran simţea acum şi privirile 
celorlalţi asupra sa şi s-a întors cu spatele, iritat. 

— Poate că a fost doar un vultur de mare, a spus George 
din senin şi toată lumea s-a uitat către el. 

George a ridicat din umeri către Liam: 

— Neliniştea păsările. E posibil să fi fost un vultur-de- 
mare? Poate încerca să fure puii? 

Liam a clipit de câteva ori. 

— Nu ştiu, a spus el cu o voce foarte obosită. Da. Poate. 

S-a auzit un zgomot şi Sean a pornit motorul. 

— Isuse! Hai să ne întoarcem pe uscat! 


K 


Dacă drumul spre epavă fusese unul liniştit, cel de 
întoarcere era tăcut într-un mod diferit. Cu toții erau încă 
posomorâţi la coborârea de pe vas. 

Imediat cum au ancorat la țărm, George a sărit din 
barcă. Şi-a dezbrăcat costumul de înot, şi-a scos un şort 
din geantă şi, cu un „mulţumesc” care a reuşit să sune pe 
jumătate sincer, a luat-o spre ieşirea din port şi a dispărut, 
dând din cap. 

Liam a luat costumul să îl clătească, iar Sean s-a întors 
către Kieran şi Verity: 

— Îmi pare foarte rău, a spus trecându-şi o mână peste 

faţă. Dacă vreţi să mai ieşim o dată... 

— E în regulă, Sean. Doar am vrut să mai văd o dată 
epava şi am văzut-o, a răspuns Verity în timp ce se 
îndreptau către magazie, ca să se schimbe de haine. Deci 
mulţumesc. Sincer. 

Kieran a reuşit să îşi scoată costumul cu mult mai puţin 
efort decât când şi-l pusese, iar acum a fost el acela care a 
aşteptat-o afară pe Verity. li era puţin frig de la apa rece, 
aşa că s-a rezemat de perete mai încolo, la soare. S-a 
simţit brusc obosit. Vocea lui Sean a răzbătut până la el, 
peste zgomotele făcute de echipamentele desprinse din 
spate: 

— „ştiu că nu treci printr-o perioadă uşoară acum, 
dar... 

Liam a izbucnit în râs. Sean l-a ignorat. 

— ...dar nu poţi lăsa oamenii în apă. E destul de rău ce s- 
a întâmplat azi, iar dacă faci asta cu clienţi, pot să îmi 
pierd afacerea. Sau se poate întâmpla ceva mai rău. 

Niciun răspuns. 

— Vorbesc serios. Liam? Este o chestiune foarte 
importantă de siguranţă. Ştii asta. Nu poţi să... 

— A trebuit să ies, pentru că nu mai puteam sta acolo 
jos. 

Liam vorbise atât de încet, încât Kieran de-abia îi putuse 
desluşi vorbele. 

— Ce vrei să spui? a întrebat Sean. 

— Îmi intrase apă în mască şi am încercat să o golesc, 
dar am aspirat o parte şi... 

Liam s-a oprit. 

— Şi totuşi asta nu e ceva nou, a spus Sean cu o voce 
mai domoală de data aceasta. De câte ori ţi s-a mai 
întâmplat? De sute de ori. 

— Mda, ştiu. Doar că de data asta... 

Pentru o clipă a părut că Liam nu avea să mai spună 
nimic. 

— Când mi-a ajuns apa în nas şi în gură, am simţit că nu 
mai puteam respira. Adică puteam, că încă intra aer, dar 
am simţit că nu mai puteam, ştii? Nu mai suportam să fiu 

acolo, jos. Asta s-a întâmplat. OK? Am avut nevoie să 
respir, deci am urcat. 

S-a lăsat tăcerea. N 

— OK, a spus Sean. E în regulă. Insă ai fi putut să vii să 
îmi spui. Sau oricui altcuiva. Nu să dispari aşa. 

— Ştiu. Dar... 

Tonul lui Liam suna jenat acum. 

— Nu ştiam cât timp aveam la dispoziţie. Mi-era teamă 
că aveam să îmi smulg masca de pe faţă. 

Amândoi au tăcut o clipă. 

— E chiar atât de rău? a întrebat Sean. 

— Faptul că oamenii cred că am omorât o fată? Da, e 
chiar atât de rău. E 

Kieran a auzit ceva mişcare în faţă. Verity era gata. Însă 
a rămas nemişcată. 

— Bine, a spus Sean cu o voce aproape neauzită. Poate... 

O pauză. 

— Poate că n-ar trebui să mai spui nimănui treaba asta 
deocamdată. 

Capul lui Verity s-a ivit pe după colţ. 

— Eşti gata? a întrebat ea, acoperind răspunsul lui Liam. 

— Da. 

Kieran s-a îndepărtat de magazie şi a luat-o înspre port, 
împreună cu Verity. Când au ajuns la drum, au dat să 
vorbească amândoi în acelaşi timp. 

— Scuze, a spus Kieran. Zi tu. 

— Voiam să zic că o să iau o cafea pentru acasă, să i-o 
duc tatălui tău, a spus Verity pe un ton uşor mai degajat, 
însă tot rece. Se pare că au deschis din nou la „Surf and 
Turf”. Vii şi tu? 

— Aş veni, a răspuns Kieran. Ştii că Julian este cel care 
le-a povestit poliţiştilor că l-a văzut pe tata umblând în 
noaptea aceea, da? 

— Ştiu. Tot Julian e şi cel care l-a păzit până am ajuns eu 
să îl iau acasă. Şi nu era prima dată. 

— Aha, a spus Kieran şi au început să meargă din nou. 
Să ştii că îmi pare rău că am luat-o pe Audrey la peşteri. Ai 
absolută dreptate. Am urcat la punctul de observare şi am 

văzut că era reflux şi... 

S-a uitat către ea. 

— OK, a spus simplu Verity. 

În faţa lor, firma de la „Surf and Turf” era luminată. 

— Nu o mai duc acolo. 

— E problema ta. 

— Mama... 

— Ai spus-o chiar tu, Kieran, e copilul tău, i-a tăiat-o 
Verity cu un ton calm, dar destul de dur. Însă îţi va părea 
foarte rău dacă i se va întâmpla ceva. 

Kieran s-a oprit din mers. Verity a mai făcut câţiva paşi, 
apoi a încetinit şi s-a oprit şi ea. S-a întors către el şi s-au 
privit reciproc, în mijlocul drumului. 

— Ai ceva să îmi spui, mama? 

— Nu, Kieran. 

— Eşti sigură? Poate ceva despre Finn? 

— Nu. 

— Pentru că am simţit puţină agresivitate pasivă aici. 

O aţâţa acum cu acelaşi ton liniştit pe care Verity îl 
iubea atât de mult. 

— În cazul acesta, a răspuns ea privindu-l în ochi, îmi 
pare rău că aşa ai simţit. 

— Mamă... 

— Kieran! a oftat adânc Verity. Hai să nu facem asta, 
OK? Ai dreptate. Audrey este copilul tău. Dar, dacă i se va 
întâmpla ceva, îţi va părea rău. lar asta e tot ceea ce am 
vrut să îţi spun. 

Bineînţeles că nu era tot, însă deja îi întorsese spatele. 

— Mă duc după cafea. Eşti binevenit şi tu, sau nu. 

Kieran s-a uitat câteva clipe după ea, apoi a urmat-o. 


Când au deschis uşa de la „Surf and Turf”, ecranul 
televizorului mare, rezervat de obicei sportului, era 
deschis pe buletinul de ştiri locale. Sunetul era oprit, iar 
imaginile se derulau pe un fundal sonor cu muzică din anii 
1980, transmisă în difuzoarele din local. 

Lyn era din nou îmbrăcată în uniformă şi se încrunta 
către ecran, butonând pe telecomanda din mâna întinsă 

spre el. 

— Echipa de filmare a fost aici azi de dimineaţă, le-a 
spus ea lui Kieran şi Verity după ce au intrat. Vreau să văd 
ce transmit. 

— Părinţii lui Bronte au ajuns? a întrebat Verity după ce 
au dat comanda. 

— Da, Chris Renn i-a adus aici. Au stat doar un minut. N- 
au zis prea multe. 

Lyn a indicat cu o mişcare din cap către avizierul pe 
care fusese prinsă o foaie tipărită, alături de fotografia lui 
Bronte: 

— Se organizează o întâlnire diseară, presupun că vor fi 
şi ei acolo. _ 

Kieran s-a dus să citească. Întâlnirea urma să aibă loc la 
biblioteca din Evelyn Bay. În josul paginii, după toate 
detaliile, se vedea semnătura fotocopiată a sergentului 
Renn. Kieran a privit chipul lui Bronte, apoi a atins cutia 
pentru colectă de pe masă. De-abia s-a mişcat, era grea 
acum. 

— Iată, a spus Lyn, arătând spre ştirile TV. 

A mai încercat o dată cu telecomanda, apoi s-a resemnat 
şi a continuat să privească fără sonor. 

Reporterul brunet stătea pe familiara fâşie de plajă de 
lângă Cabana Pescarilor şi vorbea la microfon. Camera a 
panoramat, surprinzând de la o distanţă de bun-simţ doi 
oameni cu feţele cenuşii, care stăteau aproape de linia 
valurilor. Kieran nu avea nevoie de sunet ca să ştie cine 
erau. Tatăl lui Bronte avea un păr grizonant, tuns scurt, şi 
purta o haină din smart wool? deasupra blugilor. Femeia 
era scundă, ca Bronte, şi avea părul în aceeaşi nuanţă 
blondă, tuns drept la nivelul umerilor. Amândoi erau 
îmbrăcaţi în bleumarin - nu chiar o culoare de doliu, dar 
pe-aproape. Tatăl lui Bronte şi-a apăsat pe ochi o batistă 
mototolită, iar mama a aşezat un buchet enorm de 
trandafiri roz pe movila de flori care se formase pe plajă. 
Imediat cum l-a lăsat din mână, vântul i-a prins celofanul şi 


€ Material cunoscut în Australia, combinaţie de lână și fire textile cu 
proprietăţi conductoare (N. t.). 

l-a răsturnat pe o parte. Părinţii lui Bronte nici măcar nu s- 
au mişcat. Au continuat să se uite fix la mormanul de flori 
putrezinde ca şi cum ar fi putut primi răspunsuri de acolo. 

Filmarea a fost înlocuită de o fotografie de-ale lui 
Bronte, una nouă în care fata râdea, pe care Kieran nu o 
mai văzuse până acum. Un zâmbet radios, în faţa unei 
picturi înrămate pe care Kieran o bănuia fiind realizată de 
ea. 

Imaginea a dispărut şi sergentul Renn a umplut tot 
ecranul. Vorbea uitându-se în cameră, cu un aer formal şi 
o faţă împietrită. Kieran nu ştia să citească pe buze, însă 
putea ghici ce spunea. Dacă cineva are vreo informație... 

— Deci te duci la întâlnirea asta? a întrebat Kieran. 

— Absolut. 

Lyn şi-a luat ochii de la televizor în momentul în care 
ecranul a fost luminat de un cadru strâns asupra florilor 
roz ale lui Bronte. S-a uitat către bucătăria în care, până 
de curând, lucrase Liam. 

— N-aş lipsi pentru nimic în lume. 

Capitolul 24 


Au ajuns devreme, însă ajunseseră alţii încă şi mai 
devreme, iar biblioteca era deja aglomerată. 

Câinele lui Ash, Shifty, fusese legat de suportul pentru 
biciclete de afară, iar Kieran l-a mângâiat pe cap în 
trecere. Şi-a adus aminte de ziua în care Ash găsise 
cățelul, pierdut sau abandonat, pândind uşor şmechereşte 
uşa pentru aprovizionare de la „Surf and Turf”. Lui Ash i s- 
a făcut milă de el şi l-a luat acasă, unde câinele rămăsese 
până în ziua de azi - la fel îi rămăsese şi numele”. 

Deasupra ghişeului pentru returnarea împrumuturilor, 
Kieran a zărit o hârtie care anunţa că întâlnirea urma să 
aibă loc în sala pentru evenimente. Era inutilă. Prin 
rafturile cu cărţi răzbătea murmurul condensat al vocilor 
din camera deja aproape plină în momentul în care Kieran 
şi Mia au reuşit să îşi facă drum înăuntru. În urma lor 
veneau Verity şi Brian. Oamenii stăteau în picioare. Mia a 
aruncat o singură privire prin camera aglomerată şi a 
făcut cale întoarsă cu căruţul voluminos: 

— O să-l parchez în hol, a spus ea, iar Kieran a ridicat-o 
pe Audrey în braţe. 

Mia a continuat să împingă căruţul şi a dispărut în 
spatele standului cu cărţi audio. 

Kieran a aruncat o privire prin încăpere. Cineva îi 
oferise lui Brian un scaun, iar Verity încerca să îl convingă 
să se aşeze. Până la urmă, persoana de pe scaunul alăturat 
i-a făcut semn lui Verity, care părea încurcată, să stea ea. 
S-au aşezat amândoi, ea cu un aer recunoscător pe faţă şi 
cu mâna strânsă pe încheietura lui Brian. Kieran a 
schimbat umărul pe care o ţinea pe Audrey şi şi-a găsit un 
loc lângă uşă, rămânând în picioare. 

In faţa rândurilor de scaune se afla un podium, cu patru 
scaune goale în spatele unei mese. Dintr-un laptop deschis 
se proiectau pe un ecran două fotografii mari, în care 
zâmbea Bronte. În prima, era îmbrăcată de parcă era o 

ocazie specială şi avea un zâmbet potrivit pentru aşa ceva. 
În a doua, era aşezată într-o grădină, îmbrăcată în blugi, 
desculţă şi cu braţul petrecut în jurul gâtului unui golden 
retriever cu aer somnoros. 

Liam nu venise. Kieran îşi putea da seama de asta pur şi 
simplu după atmosferă. Însă Sean venise, la fel şi Julian. 
Stăteau amândoi în colţul cel mai îndepărtat, cu spatele 
sprijinit de perete şi cu mâinile încrucişate la piept. Lângă 
Julian stătea un bărbat cu pielea bronzată, care se 
aplecase către el să îi spună ceva şoptit în timp ce 
împungea aerul cu perechea de ochelari de soare pe care o 
ţinea în mână, ca pentru a-şi sublinia punctul de vedere. 
Cuplul de alături se uita în orice altă parte, încercând să 
pară că nu îi observase pe Julian şi pe Sean. 

Şi Julian părea să facă tot posibilul să ignore pe toată 
lumea, uitându-se fix înaintea sa şi doar încuviinţând 
uneori la ceea ce tot îi spunea bărbatul. Sean îşi ţinea 
privirea în pământ şi se freca între sprâncene, la rădăcina 
nasului. Kieran a încercat să stabilească un contact vizual, 
însă Sean nu privea deloc înspre el. Camera era mult prea 
aglomerată ca să încerce să-şi facă drum până la ei, iar 
Kieran s-a simţit, cu oarecare ruşine, puţin uşurat că nu 
avea de ales. 

Kieran a observat însă o mişcare şi l-a zărit pe Ash care 
ridicase o mână către el, pe deasupra mulţimii. Era aşezat 
pe rândul al doilea, cu un braţ aruncat pe spătarul 
scaunului Oliviei, mângâind-o pe omoplat. Mama Oliviei, 
Trish, stătea de cealaltă parte, cu spatele perfect drept. 
Priveau în tăcere cum se instala echipa de filmare lângă 
pupitru. 

— Hei, ia ghici! În sfârşit, l-am întâlnit pe G.R. Barlin, a 
şoptit Mia, care tocmai se strecurase lângă Kieran. L-am 
prins semnându-şi propriile cărţi dintre cele proaspăt 
returnate. În fine, ne-am prefăcut amândoi că nu asta 
făcea. 

Kieran a zâmbit. 

— Sunt convins că ai fost foarte diplomată. 

— Am ales să-l complimentez excesiv. Adică am vrut să-i 

spun că îi iubesc cărţile şi, din greşeală, i-am spus că îl 
iubesc pe el. A fost foarte drăguţ. 

Mia a aruncat o privire în jur, pentru prima dată, şi 
zâmbetul i-a dispărut de pe chip. 

— Liam nu este? 

— Nu. 

Kieran o vedea acum pe Lyn, aşezată cu câteva rânduri 
mai departe. Aceasta i-a aruncat o privire lui Julian, apoi s- 
a aplecat să-i şoptească ceva femeii de lângă ea, care îi 
semăna suficient cât să îi poată fi soră. Trăsăturile femeii 
s-au înăsprit. 

Din spatele lui Kieran s-a auzit o voce: 

— Scuze. Aş putea să...? 

S-a întors. George Barlin încerca să se strecoare, iar 
Kieran s-a dat cu un pas în lături, ca să-i facă loc. 

— Mulţumesc, a spus George, recunoscător. 

Era îmbrăcat cu alt pulover lăbărţat, iar Kieran s-a 
întrebat câte o fi având, oare. George i-a zâmbit Miei. 

— Şi bună din nou! 

A reuşit să-şi ascundă jena - în cazul în care chiar era 
jenat - mai bine decât ea. Apoi a trecut în revistă rândurile 
de scaune pline cu oameni înghesuiți umăr lângă umăr. 

— E toată lumea bună aici, nu? a întrebat George, destul 
de serios. Măcar sunt mai civilizaţi unul cu altul în lumea 
reală decât online. 

Kieran a încuviinţat. 

— Am văzut că forumul comunitar a cam luat-o razna. 

— Chiar a luat-o, a spus George cu o faţă serioasă. 
Oamenii ar trebui să se mai controleze puţin. Prea multe 
comentarii jignitoare aruncate pe-acolo. Mai ales că nu a 
fost nimeni, încă, învinuit. 

A privit apoi înspre Sean şi Julian, care de-abia dacă se 
mişcaseră. 

— Nu există moderatori? a întrebat Mia şi s-a întins să o 
ia din braţele lui Kieran pe Audrey, care începuse să 
scâncească. 

— Erau vreo două persoane. Voluntari, cred. Dar era pe 
vremea în care subiectele erau în general plângeri la 

adresa taxelor sau a gunoiului. Dacă o mai exista cineva 
acum, e cu siguranţă depăşit de situaţie. Sunt acolo postări 
de zile întregi care nici măcar nu ar fi trebuit aprobate 
vreodată. 

— Despre Liam? a întrebat Mia. 

— Unele, a spus George. Nu toate... 

A făcut o pauză şi s-a dat cu un pas în spate, să-i facă loc 
inspectorului-detectiv Pendlebury care se îndrepta spre 
uşă. 

— Scuzaţi-mă, a spus ea, iar vorbele i s-au auzit 
surprinzător de tare în liniştea care se aşternuse în 
încăpere. 

Lui Pendlebury nu i s-a părut ceva important, aşa că a 
continuat să se strecoare prin mulţime către locul în care 
era aşezată Olivia. S-a aplecat deasupra scaunului lui Ash 
şi s-a apropiat de urechea Oliviei, şoptindu-i ceva. Kieran a 
observat apoi şi, odată cu el şi ceilalţi din încăpere, cum 
Pendlebury a dat din cap către scena în aşteptare şi apoi 
către uşă, probabil explicându-i procedura, din politeţe 
faţă de colega de cameră a lui Bronte. Olivia a rămas 
complet nemişcată cât timp a ascultat, la fel şi Ash, lângă 
ea. Kieran s-a gândit că era interesant cât de tare se jenau 
oamenii să fie văzuţi de către prieteni şi vecini că ajută 
poliția în investigaţiile pe care le face, indiferent cât de 
nevinovată era interacţiunea. Kieran l-a căutat din priviri 
pe Sean. Şi el privea toată scena asta, ca toţi ceilalţi. 

— Însă acum îl monitorizează şi poliţia, a spus George 
încet, cu ochii la Pendlebury. 

— Forumul? a întrebat Kieran. 

— Da. Aşa cred. Mai dispare câte o postare din când în 
când. Dar mai e un munte de calomnii acolo, deci presupun 
că se concentrează să extragă doar lucruri despre care 
cred că au cumva legătură cu investigația. 

— Lucruri pe care nu vor să le afle şi alţii? a întrebat 
Kieran. 

— Sau despre care nu vor să se vorbească, poate? Cine 
ştie? a ridicat George din umeri. Am încercat să urmăresc 
ce se întâmplă. Să-mi dau seama ce s-a şters. Însă lucrurile 

se întâmplă foarte repede, nu pot ţine pasul. 

Kieran nu s-a putut stăpâni şi şi-a scos telefonul, iar Mia 
a făcut la fel. Bine ati venit la EBOCH! Intraţi pentru o 
conversaţie la o cafea virtuală! 

Era clar că oamenii făceau mult mai mult de atât. Pe trei 
pagini se întindea o discuţie dacă ar trebui sau nu boicotat 
„Surf and Turf”. Kieran s-a uitat după Julian: încă nu-şi 
dezlipise privirea de Pendlebury. „Surf and Turf” avea să 
supravieţuiască, după părerea lui. Oamenii aveau nevoie 
de un loc unde să mănânce sau, şi mai important, să bea. 
Insă numai faptul că cineva se gândise să sugereze 
evitarea acelui loc era tulburător. Kieran şi-a întors 
privirea către ecran. 

Lui Bronte îi plăcea să facă sex pe plajă, noaptea. Aşa 
pretindea un avatar gri. Ştia el - ea? - pe cineva la sala de 
sport care o văzuse cu un tip acolo, luna trecută. Kieran nu 
avea nici mai mică idee dacă era adevărat. Judecând după 
răspunsuri, nimeni altcineva nu avea. S-a uitat roată prin 
camera înţesată de oameni, încercând să pună feţe pe 
unele dintre comentarii. Nu putea. 

Un răspuns fusese şters. 

Avatarul gri era încă vizibil, însă locul în care se găsea 
comentariul fusese blurată. Comentariul lui Blainey82 a 
fost şters, deoarece încălca regulile EBOCH. 

Kieran s-a uitat un minut la el, apoi a mers mai departe. 
Chiar dedesubt, bătrâna profesoară de muzică, Theresa 
Hartley, intervenise din nou, comentând ceva despre 
postarea originală. 

Nu pot să cred nicio clipă că Bronte a fost aşa. Nepoata 
mea spune că era una dintre cele mai drăguţe fete de la 
universitate. După cum reiese şi de aici, scrisese aceasta şi 
postase un link. Însă comentariul ei provocase un şir de 
răspunsuri care mergeau de la răbdătoare la furioase şi 
care o informau pe Theresa că era foarte posibil să fii o 
fată drăguță şi în acelaşi timp să îţi placă să faci sex într- 
un loc aproape izolat. 


3 O imagine poate fi făcută neclară (blurată) cu ajutorul unui program 
de prelucrare specific (N. t.). 

Kieran a fost curios şi a apăsat pe linkul Theresei. Ducea 
către o pagină de socializare cu care Kieran se simţise, de 
fiecare dată când ajunsese acolo, prea bătrân şi prea 
plictisit să se ia la trântă. Era o pagină online dedicată lui 
Bronte, pe care vizitatorii - majoritatea colegi de-ai ei, de 
la facultatea de arte din Canberra, din ceea ce îşi putea da 
seama Kieran - încărcaseră fotografii şi mesaje video. Unii 
distribuiseră schiţe şi picturi de-ale lui Bronte şi nu puţini 
postaseră tablouri făcute de fată pentru ei. Nu pot să cred 
că s-a dus, scrisese o tipă. După numele de familie, Kieran 
putea bănui că era nepoata Theresei. 

Kieran a simţit-o pe Mia atingându-l pe mână. Ea încă se 
uita pe pagina EBOCH. A întors ecranul spre Kieran astfel 
încât să poată vedea doar el şi a bătut discret cu unghia 
într-o postare. 

Brian Elliott a fost văzut pe plajă în noaptea în care a 
fost ucisă Bronte Laidler. Kieran a simţit cum i se strânge 
inima. A verificat avatarul. Anonim şi gri, bineînţeles. Nici 
măcar un nume normal, doar o înşiruire de numere. Se 
plimbă noaptea prin zonă. 

Nu zice asta, replicase cineva. Are demență. 

Tot el a fost şi ultimul care a văzut-o pe Gabby Birch. Vă 
aduceți aminte? 

Lui Kieran i s-a făcut greață. În partea opusă a sălii l-a 
văzut pe Julian uitându-se în propriul telefon şi tastând 
ceva pe ecran. 

— Ar fi putut fi oricine, a şoptit Mia, citindu-i gândurile. 
Liam le-a povestit oamenilor despre rătăcirile tatălui tău. 
Oricine ar fi putut scrie asta. 

— Asta nu mă face neapărat să mă simt mai bine, a spus 
Kieran aruncând o privire înspre Verity. 

Mama lui părea să încerce să îl convingă pe Brian să 
rămână aşezat. 

— Nu, dar... 

Mia s-a oprit din cauză că în spatele lor simţise o 
mişcare. Toată lumea din sală îşi concentrase brusc atenţia 
către uşă. 

Primul a intrat Renn, care a dat din cap către 

Pendlebury. Amândoi păreau preocupaţi şi îngrijoraţi. 
Pentru o clipă, s-a lăsat tăcerea şi a părut că nu mai urma 
să intre nimeni în spatele lui. Însă apoi Renn s-a întors pe 
jumătate, iar în uşă au apărut părinţii lui Bronte. 
Pendlebury le-a deschis un culoar prin mulţime şi toţi ochii 
din încăpere le-au urmărit lunga călătorie din spatele sălii 
către podium. 

Kieran şi-a amintit de ceea ce îi spusese Olivia, că erau 
funcţionari publici în Canberra. Erau îmbrăcaţi pe măsură. 
Îşi schimbaseră hainele după buletinul de ştiri şi acum 
păreau să fie în drum spre un mic dejun de afaceri, în 
cămăşi apretate şi costume de calitate. Kieran şi i-a 
imaginat în camera de hotel, încercând să se decidă cu ce 
să se îmbrace. Folosind cu rândul, pe tăcute, maşina de 
călcat. Ce anume se potrivea cu un discurs despre fiica lor 
moartă? Nimic, acesta era răspunsul. Sau orice. Kieran s-a 
gândit că se hotărâseră să-şi aleagă acele haine cu care 
erau obişnuiţi cel puţin în vieţile lor normale, pentru că le 
dădeau puţină senzaţie de control. 

Sergentul Renn a rămas în picioare, în timp ce ceilalţi 
trei au luat loc. Apoi a luat microfonul de pe masă şi a 
început să mişte din buton: 

— Mă aude bine toată lumea? 

În sală s-a auzit un murmur afirmativ. 

— Bine. Deci vă mulţumesc tuturor că aţi venit. Cred că 
cei mai mulţi dintre voi mă cunosc. Sunt sergentul Chris 
Renn, lucrez aici, în Evelyn Bay, de aproape treisprezece 
ani. lar aceasta este colega mea de la Hobart, a arătat el 
către inspectorul detectiv Sue Pendlebury, aflată la masă, 
pe care unii dintre voi aţi văzut-o zilele astea pe aici 
împreună cu echipa ei. 

Renn şi-a verificat notițele de pe masă. 

— Cunoaşteţi cu toţii tragicul eveniment din noaptea de 
sâmbătă, legat de Bronte Laidler, pe care mulţi dintre noi 
am cunoscut-o datorită slujbei ei de la „Surf and Turf”. 
Bronte nu a fost multă vreme printre noi, însă devenise 
rapid populară aici şi ştiu cât de tare ne-au tulburat pe toţi 
cele întâmplate. Astă-seară îi avem alături de noi pe 

părinţii lui Bronte, Nick şi Andrea Laidler, care au venit de 
la Canberra. 

Renn s-a întors către cei doi, care se uitau în gol, către 
marea de feţe. Amândoi au clipit când şi-au auzit numele 
menţionate. 

— Ne pare foarte rău că aţi venit aici în asemenea 
circumstanţe triste, însă comunitatea noastră vă întâmpină 
cu braţele deschise. 

Tatăl lui Bronte şi-a înclinat capul în faţă, scurt şi tăios, 
iar mama şi-a mişcat uşor buzele strânse. Mulţumim. 

Renn s-a întors către mulţime: 

— Ştiu că trecem printr-o perioadă grea şi că aveţi, cum 
e şi normal, multe întrebări, dar vreau să vă asigur că am 
vorbit cu mulţi dintre voi, că urmărim câteva piste de... 

De undeva din stânga sălii s-a auzit un murmur 
nedefinit, iar Renn s-a încruntat şi s-a poticnit, cu şirul 
gândurilor întrerupt. 

— Ah... Da, a zis el după ce şi-a verificat notițele. 
Urmărim câteva... 

— Am zis de ce îi hărţuieşti pe localnici, Chris? 

De data asta fiecare cuvânt s-a auzit foarte clar şi toate 
privirile s-au întors în direcţia de unde se auzise vocea. 
Kieran îl putea vedea acum pe cel care vorbise. Un tip pe 
la patruzeci de ani, cu un corp de surfer pe sub cămaşa cu 
guler, în carouri. Îşi odihnea o mână pe umerii unui băiat 
de vreo treisprezece ani care nu putea fi decât fiul său. 
Kieran l-a recunoscut pe bărbat. Heath cumva. Conducea 
programul de salvare şi prim ajutor al Nippers, împreună 
cu Julian. 

— Nu răspundem la întrebări acum, Heath, a zis Renn cu 
o voce hotărâtă. Vorbim mai târziu. 

— În regulă, însă mă întrebam de ce vă pierdeţi timpul 
să vorbiţi cu noi când cel care a făcut treaba asta s-a întors 
deja de zile întregi pe continent. 

Heath a dat din cap către părinţii lui Bronte, care aveau 
feţele împietrite. 

— Ascultaţi, îmi pare foarte rău pentru ceea ce i s-a 
întâmplat fiicei dumneavoastră. Vă rog să mă credeţi. Am 

şi eu copii, a spus el ridicându-şi mâna de pe umărul fiului 
său. Dar nu noi am făcut asta, cei de aici. Şi vreau să ştiu 
ce pot să îi spun fiului meu, Chris, când vine acasă şi mă 
întreabă de ce sunt hărţuiţi de poliţie taţii prietenilor lui. 

— Ce-ar fi să îi spui că asta se întâmplă când cineva 
păţeşte ceva rău? Sunt hărţuiţi oameni. 

De data asta, Renn nu se obosise să folosească 
microfonul. S-a uitat fix în ochii lui Heath, apoi a privit 
către adunare: 

— Aceasta este comunitatea voastră. Şi a mea. Şi mă 
bucur că staţi toţi aici şi ascultați ceea ce s-a spus. Dar hai 
să avem un pic de respect, da? 

A aşteptat o clipă, apoi s-a întors la notițele sale: 

— Bine. 

Restul discursului lui Renn a fost alert şi, după cum 
bănuia Kieran, chiar mai scurt decât şi-l plănuise. Apoi a 
venit rândul lui Pendlebury. Aceasta s-a ridicat în picioare, 
a tastat ceva pe laptop, iar fotografiile lui Bronte au 
dispărut. 

— Vă rog să vă uitaţi la ecran. 

A mai tastat ceva şi au apărut două imagini noi. 

Un aparat de fotografiat. Şi un laptop. 

Ochii lui Kieran s-au intersectat rapid cu ai Miei - şi un 
laptop? şi-a mişcat ea buzele -, apoi s-au uitat amândoi 
către Olivia. O vedeau din spate, dar era împietrită. Ash, 
observat din profil, se uita ţintă la ecran, iar mâna lui 
slăbise din strânsoare speteaza scaunului Oliviei. 

— Sunt două obiecte care ne interesează, a continuat 
Pendlebury, arătând către imagini. 

Erau poze luate din cataloage, iar mărcile ieşeau în 
evidenţă. Pendlebury a indicat cu degetul pe ecran fiecare 
element relevant, până când s-a asigurat că beneficia de 
toată atenţia celor de faţă. 

— Vă rog să reţineţi marca şi modelul, aici şi aici. La 
ieşirea din sală veţi găsi pliante cu aceste informaţii. Vă 
rog să le luaţi şi să le duceţi vecinilor care nu sunt aici. 

Pendlebury s-a întors către ecran. Părinţii lui Bronte 
priveau amândoi către masă. 

— Credem că aceste două obiecte i-au aparţinut lui 
Bronte Laidler, a spus Pendlebury. Nu am reuşit să le dăm 
de urmă şi credem că au fost aruncate prin zonă. Vă rugăm 
să vă verificaţi proprietăţile, pubelele, magaziile, grădinile, 
potecile. Orice loc în care ar fi putut fi aruncate în grabă 
aceste lucruri. 

Din public s-au auzit bombăneli înăbuşite, pe care 
Pendlebury a ales să le ignore. Insă Kieran şi-a dat seama 
că orice persoană din încăpere ştia un lucru: dacă voiai să 
scapi de ceva în Evelyn Bay, era de ajuns să faci câţiva 
paşi pe uşa din spate şi aveai la dispoziţie o întindere de 
apă care aştepta să îţi fie de ajutor. in fine, nu chiar 
întotdeauna, s-a gândit Kieran şi a aruncat o privire către 
Trish Birch. Uneori, se pare că lucrurile se mai şi întorc. 

Pendlebury a continuat să indice câteva caracteristici 
ale camerei şi laptopului, lăsând imaginile pe ecran pentru 
ca operatorul să aibă timp să filmeze cât jurnaliştii îşi 
notau detaliile. A repetat numărul de la hotline, a mai 
apăsat o dată pe tastatură şi imaginile cu Bronte au 
revenit pe ecran. 

Privirea lui Pendlebury s-a întâlnit cu cea a lui Renn şi 
amândoi s-au uitat către familia Laidler. Pendlebury s-a 
aplecat înspre ei, au schimbat câteva vorbe şoptite, apoi s- 
a îndreptat de spate: 

— Şi acum vor face o declaraţie părinţii lui Bronte, Nick 
şi Andrea. În seara asta nu vor răspunde la nicio întrebare. 
Dacă aveţi ceva de întrebat sau vreo informaţie pentru noi, 
vă rog să veniţi la mine sau la sergentul Renn după ce 
terminăm aici. 

Pendlebury le-a pasat microfonul părinţilor lui Bronte, 
care s-au ridicat în picioare. Stăteau amândoi cu spatele 
drept şi feţele întunecate în costumele lor elegante, iar 
tatăl lui Bronte mânuia microfonul cu mai multă uşurinţă 
decât o făcuseră Renn şi Pendlebury. Purta o cravată, 
singurul care avea una în acea încăpere. 

Kieran i-a privit cum stăteau umăr la umăr în obosita lor 
sală de evenimente, în faţa fotografiilor fetei lor răposate. 
S-a gândit că arătau ca din altă lume. La modul propriu, 

era ca şi cum nu se aflau cu adevărat acolo. I se părea că îi 
aude gândindu-se că asta nu era viaţa lor. Că nimic din 
toate astea nu li se întâmpla cu adevărat. 

Nick Laidler a pus telefonul pe masă şi a apăsat o 
singură dată pe ecran. A tras aer adânc în piept înainte să 
îşi ridice capul plecat. 

— Bronte era singurul nostru copil, a spus el. 

Îşi calibrase perfect volumul vocii pentru microfonul 
acela şi pentru mărimea sălii şi a vorbit cu acel ritm clar şi 
măsurat al cuiva obişnuit să se adreseze unor grupuri de 
oameni. A aruncat o scurtă privire notelor de pe telefon. 

— A fost o fetiţă veselă şi foarte iubită, care a devenit o 
femeie frumoasă şi talentată. A fost o artistă deosebită şi a 
avut mulţi prieteni pe măsură. A fost... 

Nick s-a oprit. Soţia lui îi atinsese uşor, cu degetele, 
mâneca de la costum. El s-a uitat mai întâi în jos, la mâna 
soţiei, apoi la chipul ei. Andrea Laidler stătuse complet 
nemişcată în timp ce vorbise soţul ei, însă ochii îi fuseseră 
în continuă mişcare. Kieran şi-a dat seama că se uitase la 
fiecare chip din mulţime. Mai întâi la unul, apoi îşi mutase 
privirea la următorul, apoi la următorul. 

S-a întors către soţul ei şi i-a făcut semn să îi dea 
microfonul. Kieran a remarcat schimbul de priviri dintre 
Pendlebury şi Renn. 

Nick şi-a plecat capul şi i-a şoptit ceva soţiei sale. Nu s-a 
auzit răspunsul, însă ea a făcut din nou semn să îi dea 
microfonul. De data aceasta i l-a pasat, apoi a împins şi 
telefonul către ea, pe masă, ca să poată citi notițele. 

Andrea l-a ignorat. A ridicat microfonul cu acelaşi tip de 
gest al omului obişnuit să vorbească în public. Şi-a fixat 
ochii deasupra mulţimii: 

— Cine a făcut asta? 

Cuvintele mamei lui Bronte au sfâşiat aerul. Femeia a 
aşteptat. Nimeni nu a scos niciun sunet. Privirea ei a 
continuat să se târască de la unul la altul. Kieran a 
observat că toată lumea se uita la ea, însă unii îşi plecau 
ochii când îi întâlneau pe cei ai femeii. 

— Cine a făcut asta? a întrebat ea din nou. 

Soţul ei a bătut cu degetul în ecranul telefonului, ca să 
se deschidă din nou în faţa ei, însă Andrea a rămas fixată 
pe sală, cu privirea cercetătoare şi rece. 

Kieran ştia că nu era singurul care se aşteptase la o 
suferinţă scăldată în lacrimi, haotică. Simţea cum creşte 
tensiunea din atmosferă pe măsură ce el, la fel ca toţi 
ceilalţi, făceau efortul de a-şi da seama ce se întâmplă. Şi 
toţi au ajuns la aceeaşi concluzie, cam în acelaşi timp: 
mama lui Bronte nu era tristă. Sau, cel puţin, nu doar 
tristă. Era furioasă. 

Andreei îi tremura mâna când a ridicat din nou 
telefonul, însă vocea nu i-a ezitat: 

— Nu am ştiut de ce fiica noastră a dorit să vină aici 
peste vară. De ce a ales să petreacă luni întregi aici... 

O mică iritare dinspre audienţă, iar soţul s-a încruntat. 
Andrea a ignorat ce se întâmplase. 

— Dar am iubit-o pe Bronte. Spunea că e important 
pentru arta ei, deci am sprijinit-o. Mereu am încercat să 
facem asta. lar când Bronte a venit aici, a făcut tot 
posibilul să se integreze şi a fost bine primită, în general... 

Ultimul comentariu fusese adresat direct Oliviei, care îşi 
ţinea privirea în jos, către poală. Ash şi-a strâns şi mai tare 
braţul în jurul umerilor ei, iar Trish a părut pur şi simplu 
uimită. Kieran l-a observat pe Renn uitându-se întrebător 
spre Pendlebury, iar aceasta a ezitat o clipă, apoi a clătinat 
din cap sub formă de răspuns aproape invizibil. 

— Bronte a venit aici cu inima deschisă, a continuat 
Andrea, cu vocea sugrumată. Era curioasă să afle cum se 
trăieşte aici. Interesată. Increzătoare. 

A făcut o pauză, dar a continuat să îşi plimbe privirea 
prin sală. De la George la Mia, apoi chiar la Kieran. Când 
ochii li s-au întâlnit, el s-a gândit brusc la Verity. Mama lui 
se aplecase înainte în scaunul său şi se uita, cu gura 
întredeschisă, la femeia care vorbea. 

— Ultimele clipe ale copilului meu au fost îngrozitoare. 

Acum Andreei îi tremurau nu doar mâinile, ci şi vocea. 

— Nici nu vreau să mă gândesc cât de speriată trebuie 
să fi fost. Vă puteţi imagina cum s-o fi simţit? In apă? Nu 

putea să respire. 

A înghiţit în sec şi vorbele i-au rămas agăţate în aer. 
Kieran l-a simţit pe George foindu-se lângă el. În partea 
opusă a încăperii, Julian se uita fix la mama lui Bronte, 
sfidând-o aproape pe faţă. Sean şi-a acoperit faţa cu o 
mână. 

— Ştiu că vă aşteptaţi să vă cer ajutorul, a spus Andrea 
într-un final. Aşa că asta şi fac. Vă rog. Vă implor, dacă 
ştiţi ceva, orice, din ce s-a întâmplat cu fata mea, vă rog să 
ne spuneţi. 

A luat o gură de aer. 

— Dar aş vrea să ştiţi şi că voi afla oricum. Nu mă pot 
lăuda că ştiu de unde să încep, însă voi plăti oameni care 
ştiu asta. Detectivi. O să golesc toate conturile noastre. O 
să ipotechez casele pe care le avem. Voi face orice trebuie 
făcut. Cred că bărbatul acesta - şi l-a arătat cu degetul pe 
Heath, care părea că doreşte să poată dispărea -, cred că 
se înşală. Cred că persoana care e responsabilă de 
moartea fiicei mele se află în această încăpere, probabil. 
Cred că este unul dintre voi. 

S-a lăsat liniştea. 

— Sau poate că nu. Nici nu-mi pasă, vreau doar 
adevărul. Deci, ca să fie clar, nu va rămâne nicio piatră 
neîntoarsă. lar dacă te afli aici, a zis ea plimbându-şi din 
nou privirea prin sală, de data aceasta nu atât de încet, dar 
mai sigură pe ea, dacă speri că o să renunţ, ei bine, osă ai 
de aşteptat foarte mult timp. Cineva i-a făcut rău lui 
Bronte. Vreau să ştiu cine a fost. Deci, dacă nu vreţi să 
scot la iveală toate secretele de aici, vă recomand tuturor 
să deschideţi gura şi să începeţi să vorbiţi. 

De data asta, sala a murmurat mai frenetic, iar Renn s-a 
ridicat în picioare. 

Andrea l-a oprit ridicând mâna. S-a mai uitat o dată prin 
sală, apoi a dat din cap: 

— Lasă. 

A pus microfonul jos şi a vorbit pe tonul ei obişnuit. 

— Am spus tot ce aveam de spus. 

Capitolul 25 


Apa era la fel de rece ca întotdeauna la răsăritul 
soarelui. Kieran şi-a băgat capul sub apă, cu aerul captiv în 
piept. A început să înoate în valurile aproape de mal, 
ridicându-şi capul la fiecare zece mişcări ca să o verifice pe 
Audrey. Fetiţa era înfăşurată în sacul ei de dormit şi 
aşezată pe prosopul tatălui ei, pe plaja pustie. 

Kieran se trezise cu noaptea în cap, alertat de 
scâncetele venite dinspre pătuţul bebeluşului. Se târâse 
şovăitor jos din pat, apoi o hrănise pe Audrey şi îi citise 
dintr-o carte ilustrată care pretindea, cu litere de-o 
şchioapă pe copertă, că avea să îi dezvolte potenţialul de 
geniu. Însă doar o adormise la loc, ceea ce, date fiind 
circumstanţele, părea să fie un rezultat şi mai bun. Mai 
degrabă asta ar fi trebuit să scrie pe copertă. Incepuse 
însă să se lumineze afară şi, în timp ce restul casei 
dormea, Kieran o înfăşase pe cea mică, îşi luase prosopul 
şi ieşiseră împreună în răcoarea aspră a dimineţii. 

In timp ce înota, se gândea numai la întâlnirea de ieri. 
Trebuia să recunoască faptul că Renn se mişcase repede 
după discursul mamei lui Bronte. De-abia îşi spusese 
ultimele cuvinte că sergentul şi ajunsese lângă scenă, din 
doi paşi uriaşi. Pusese câte o mână fermă pe spatele 
Andreei şi al lui Nick şi îi ghidase pe cei doi prin mulţime, 
către ieşire. 

Ceilalţi reacţionaseră mai încet, iar intensitatea valului 
de rumoare din sală crescuse treptat. Mia fusese şi ea 
rapidă, ţâşnind către landou împreună cu Audrey şi 
lăsându-i pe Kieran şi pe George mai lipiţi unul de altul 
decât le-ar fi fost confortabil, în timp ce se străduiau să 
treacă, ei şi ceilalţi vecini de-ai lor, prin strâmtoarea uşii. 
Doi ofiţeri de poliţie în uniformă înmânau pliante celor 
care se ieşeau din bibliotecă, afară în aerul rece al serii. 
Când a găsit suficient spaţiu să se oprească, Kieran îşi 
sucise gâtul uitându-se în urmă, în încercarea de a-i zări 
prin mulţime pe Verity şi pe Brian. 

— Trebuie să recunosc că nu mă aşteptam la aşa ceva, 
spusese George încruntându-se în timp ce îşi analiza 
pliantul pe care erau imprimate fotografii cu aparatul de 
fotografiat şi cu laptopul lui Bronte. Cu siguranţă că astea 
două sunt duse de mult, nu? 

— Eu aşa cred. 

— Mă întreb dacă poliţia ştie ce se afla pe ele. Adică se 
fac copii de rezervă automate, nu-i aşa? Uneori mi se 
întâmplă şi mie, chiar dacă nu sunt mereu de acord cu 
asta. 

— Da, spusese Kieran. Depinde de setările pe care le 
avea Bronte. 

Kieran reuşise să zărească creştetul capului lui Brian. 
Verity îl ţinea de un braţ şi îl ghida prin mulţime. 
Pendlebury încetinise pasul şi le deschidea discret drumul. 
Când au trecut prin faţa unui ofiţer care împărțea pliante, 
Pendlebury luase două. Împăturise unul dintre ele pe 
lungime, îi întărise marginea şi i-l întinsese lui Verity. Ia 
asta. Era un gest cu nimic ieşit din comun, însă modul 
insistent în care îl făcuse îi dăduse de gândit lui Kieran. 

— Deci poliţiştii ori nu ştiu ce se găsea în aparatele 
astea - spusese George ridicându-şi privirea din propriul 
pliant şi uitându-se înspre Pendlebury -, ori ştiu, dar nu şi- 
au dat seama ce înseamnă unele lucruri. 

Ca şi cum s-ar fi simţit analizată, Pendlebury întorsese 
capul în direcţia lor. Ochii ei se mutaseră de la Kieran la 
George, iar pe chip îi apăruse repede o altă expresie. O 
expresie care dispăruse aproape imediat ce a fost nevoită 
să-şi întoarcă atenţia către Brian. De-abia reuşise să îl 
ajute să coboare ultima treaptă, că şi fusese acostată de o 
femeie furioasă, într-o bluză de lână roz. 

— O s-o iau înainte, spusese George, apoi şovăise. Ştii 
ce, nu e acum momentul sau locul, dar a fost ceva... 

Se oprise brusc, la vederea unei mişcări peste umărul lui 
Kieran. Se întorsese şi îl observase pe Ash, care se apropia 
cu câinele în lesă şi cu silueta lui masivă conturată din 
spate de lumina strălucitoare din bibliotecă. George se 
întorsese ca să plece. 

— Vorbim altă dată, spusese el, ridicând mâna în semn 
de salut. 

— L-ai văzut pe Sean pe undeva? întrebase Ash, 
atingând uşor umărul scriitorului, în trecere, dar fără să îl 
bage în seamă. 

— Nu. Cred că el şi cu Julian au plecat rapid. 

— Nu trebuie învinovăţiţi pentru asta, a fost al naibii de 
dur şocul, spusese Ash dând din cap. Atunci mai bine plec 
şi eu, mă aşteaptă Liv. E cam supărată. 

Apoi adăugase cu o voce joasă: 

— Şi presupun că nu e singura. Oamenii par cam 
speriaţi, nu crezi? Tot ce a zis mama lui Bronte, despre 
lucruri care vor ieşi la iveală? 

— Mda, spusese Kieran, care îi vedea pe oameni cum fac 
schimburi rapide de priviri, în atmosfera încărcată din 
bibliotecă. Aşa par. 

— Îţi dă de gândit, nu? 

— Îţi dă. 

Kieran şi-a terminat tura de înot şi şi-a ridicat capul din 
apă. S-a şters la ochi. O vedea pe Audrey încă dormind, 
învelită confortabil în păturica ei, sub cerul roşu-auriu al 
dimineţii. Kieran s-a mai pierdut în apă încă o dată. La cât 
era de rece, a simţit-o ca o înţepătură. A mai făcut câteva 
mişcări rapide de înot, cu muşchii din ce în ce mai relaxaţi 
pe măsură ce îşi intra în ritm. De data asta a rămas mai 
mult timp sub apă şi, când şi-a ridicat din nou capul, 
aproape că s-a înecat aspirând o gură grăbită de apă. 
Audrey era tot în locul în care o lăsase, însă plaja nu mai 
era goală. Kieran vedea o siluetă pe nisip, a cărei umbră se 
întindea peste fiica lui adormită. 

Kieran s-a ridicat în picioare în doar câteva secunde şi a 
început să meargă către țărm, nebăgând în seamă aerul de 
gheaţă care îi înţepa pielea udă. 

— Hei! 

Silueta s-a întors la auzul strigătului său. Kieran şi-a 
şters apa sărată din ochi şi a clipit de câteva ori când a 
văzut cine era. Trish Birch. 

A încetinit, dar puţin. Trish şi-a îndreptat spatele şi i-a 

făcut cu mâna. S-a îndepărtat cu un pas de lângă copil, iar 
Kieran s-a oprit din alergat şi a început să înoate. E în 
regulă, şi-a spus în sinea lui, în timp ce inima încă îi bătea 
cu putere. _ 

— Salut! a strigat ea când el a ajuns pe nisip. Îmi cer 
scuze. Voiam... 

— Nu, eu îmi cer scuze. 

Kieran a ajuns în dreptul fiicei lui şi s-a aplecat după 
prosop. Nu era sigur de ce, dar simţea nevoia să se 
poziţioneze între Trish şi copilul său în timp ce se ştergea. 
Audrey dormea, liniştită şi fără să ştie nimic din ce se 
întâmpla în jurul ei. 

— Am fost doar surprins. 

— Bineînţeles, a spus Trish. Voiam... 

A ezitat o clipă. S-a uitat în jur şi s-a încruntat uşor: 

— Adică tu crezi că e bine să o laşi aşa pe plajă? 

Tipii şi bebeluşii nu păţesc nimic, s-a gândit Kieran, deşi 
după halul în care îi bătea inima nu era prea sigur că o 
credea nici el însuşi. A ridicat-o pe Audrey care s-a trezit 
odată ajunsă în braţele lui reci. 

— Nu m-am gândit că ar mai fi şi altcineva pe aici, a 
spus el. 

— Nu. În plus, nu e deloc treaba mea, i-a zâmbit uşor 
Trish. Îi uram pe oamenii care îmi dădeau sfaturi despre 
cum să îmi cresc copilul. Scuze. Nu mă mai lăsa să te 
deranjez de la înot. 

— Oricum, cred că era timpul să mă opresc. 

Trish avea o culoare sănătoasă în obraji, de la aerul 
dimineţii, dar avea şi ceva ce-l făcea să se întrebe dacă nu 
cumva plânsese. Oceanul înghiţise nuanţa roşiatică a 
cerului dimineţii, iar ochii lui Trish priveau în larg, 
urmărind mişcarea valurilor. Nu, şi-a dat Kieran seama. 
Nu doar urmărind, ci şi scotocind. A ezitat o clipă. 

— Trish, rucsacul tău e la mine. Dacă asta e ceea ce 
cauţi. Îmi pare rău, l-am scos din apă după ce l-ai aruncat. 
Nu ştiam ce era cu el. 

— O, mi-a spus Olivia că l-ai găsit. 

Trish părea încurcată, însă privirea i-a alunecat din nou 

peste el, înspre valuri. Kieran s-a gândit că poate mai 
aşteaptă vreun rucsac să apară la mal. Sau poate chiar mai 
multe. 

— ÎI vrei înapoi? a întrebat el. Este la noi în magazie. Pot 
să ţi-l aduc. 

— Nu, a răspuns ea. 

Era nesigură, dar s-a adunat şi a continuat: 

— Nu, i-am promis Oliviei. Nici nu-mi imaginez ce-oi 
putea crede despre mine, a râs ea jenată. Probabil că îți 
par complet nebună. 

— Nu, a clătinat Kieran din cap. 

Şi chiar nu îi părea aşa. Când îşi ţinea copilul în braţe şi 
îşi închipuia cum ar fi fost să fie în situaţia Trishei Birch, 
lui Kieran nu i se părea deloc nebună. 

— În fine, nu ştiu câţi oameni ar fi de aceeaşi părere cu 
tine, dar îţi mulţumesc, în orice caz, pentru că mi-ai spus 
asta. 

Trish a întins mâna şi a dat uşurel la o parte păturica lui 
Audrey, ca să îi vadă mai bine faţa. 

— Nu se schimbă nimic niciodată, să ştii. Chiar şi când 
cresc. Eşti mereu gata să încasezi un glonţ pentru cineva 
care nici măcar nu-ţi mai face cu mâna la poarta şcolii. 
Apoi, dintr-odată, sunt luaţi de lângă tine şi... In fine, ai 
fost şi tu acolo aseară, nu? a spus ridicând din umeri. Ai 
auzit-o pe mama lui Bronte? 

Kieran a încuviinţat. 

— Aşa eram şi eu, a spus Trish. Nu aşa coerentă şi nici 
cu resursele ei. Însă la fel de furioasă. Cel puţin în 
intimitate. Nu am avut niciodată curajul să o fac în public. 
Simţeam că trebuia să fiu politicoasă şi drăguță, să le dau 
oamenilor motive să vrea să mă ajute. Dar asta nu a folosit 
la nimic, a spus ea deodată încruntată. Fiica mea tot 
dispărută a rămas. Poate că ar fi trebuit să mă descarc şi 
eu, ca mama lui Bronte. 

Părea atât de tulburată, încât Kieran s-a îngrijorat. 
Dincolo de gardul din spate al părinţilor săi, a observat o 
lumină aprinsă în holul casei. Cineva se trezise. 

— Ce-ar fi să intri, să bem o cafea, Trish? Stai un pic de 

vorbă cu Mia. Şi mama e acasă. Poţi să ţii tu copilul. 

Trish însă clătina deja din cap: 

— Nu. Mulţumesc, dar... 

— Nu e niciun deranj. 

— Chiar cred că e mai bine să-mi continui plimbarea. 
Sincer. Mulţumesc, oricum. 

Trish a aruncat o privire către casă, uşor ciudată. 

— Verity ştie de treaba cu rucsacurile? 

— Nu, a răspuns Kieran. Şi nici nu o să-i spun, dacă asta 
e dorinţa ta. 

— Mulţumesc, a spus Trish cu un aer uşurat. Sunt sigură 
că mama ta ar înţelege, însă a fost mereu aşa... 

A făcut o pauză de gândire. 

— Adunată. Chiar şi după tot ce s-a întâmplat. 

Kieran s-a gândit la mama lui şi la calmul ei fragil şi nu a 
răspuns nimic. Trish se uita acum la Audrey. 

— O să se consume cu totul, a spus din senin. Mama lui 
Bronte. Nu îşi dă seama acum, dar o să se epuizeze. Nu 
poţi să o ţii la nesfârşit aşa. Va ajunge... Nu ştiu, a oftat 
Trish. Va ajunge să facă şi ea lucruşoarele ei secrete şi 
ciudate, ca noi toţi. 

Şi-a ridicat privirea de la bebeluş şi s-a uitat în lungul 
plajei încă pustii. 

— Te-am ţinut cam mult afară din apă, a spus ea. 
Probabil că ai îngheţat. 

Cam aşa era. Cerul era complet luminat acum. Lumina 
din casă era încă vizibilă. 

— Eşti sigură că nu vrei să intri? 

— Nu. O să-mi continui plimbarea. 

I-a aruncat lui Audrey un ultim zâmbet şi s-a întors. 

Kieran s-a uitat după ea, câţiva paşi, apoi a strigat-o: 

— Hei, Trish, stai puţin! 

Femeia şi-a întors capul către el. 

— De câte ori ai făcut asta? Treaba cu rucsacurile? 

— Nu o mai fac. l-am promis Oliviei. 

— Dar până acum? 

O pauză lungă. 

— De zeci de ori. Nu ştiu exact. 

— Şi câte au eşuat în locul acela de lângă stânci? 

— Două. 

— Două. 

— Sau trei. Depinde dacă îl numărăm şi pe cel al lui 
Gabby, a ridicat ea din umeri. 

— Corect. Tu îl numeri? 

— În unele zile da, în altele nu. 

Trish a întors capul, cumva jenată şi vulnerabilă în 
durerea ei. 

— În fine, să te bucuri de timpul petrecut cu fetiţa ta. 
Cresc foarte repede. 

Dacă ai noroc. 

Cuvintele pluteau în aer, dar femeia nu le-a pronunţat, 
doar a ridicat o mână în semn de rămas-bun. Kieran a 
petrecut-o cu privirea de-a lungul plajei. Urmărea din nou 
neobositul du-te-vino al valurilor oceanului. 

Capitolul 26 


Mia nu se trezise când Kieran se strecurase afară din 
dormitor, mai devreme, însă acum era trează. A găsit-o 
stând singură la masa din bucătărie, cu ochii în ecranul 
luminat al telefonului ei. 

— Salut, a şoptit ea când l-a zărit în hol. 

Casa era cufundată încă în tăcere, însă Kieran simţea că, 
în spatele uşilor închise, părinţii lui erau treji. Fusese 
treabă grea să îl convingă pe Brian să se întoarcă acasă 
împreună cu ei, după întâlnire, iar Verity, extenuată, îl 
dusese direct în dormitor, de cum intraseră în casă. Mia se 
aşezase să o hrănească pe Audrey, iar Kieran simţise 
nevoia să se întindă în pat doar ca să îşi poată odihni ochii. 
Când îi deschisese, deja se crăpa de ziuă. 

— Ai reuşit să dormi? a întrebat-o el. 

— Aşa şi aşa. M-am tot trezit şi nu mi-am putut scoate 
nişte lucruri din minte. 

— Ce lucruri? 

Mia a întors telefonul astfel încât el să îi poată vedea 
ecranul. Din poza ataşată la o ştire îi zâmbea o fată. Nu 
Bronte - aşa cum poate că se aşteptase Kieran -, ci Gabby. 

— Articolul e vechi. De când se împliniseră zece ani, a 
spus ea ca răspuns la surprinderea lui, apoi s-a ridicat să o 
ia pe Audrey. Nimic nou. Nu ştiu. A fost din cauza atot ce 
s-a întâmplat aseară. Ce a spus mama lui Bronte. 

— Am văzut-o pe Trish Birch pe-afară, plimbându-se, 
chiar acum, a spus Kieran. 

— Serios? Avea iar vreun rucsac? 

— Nu. Dar se pare că a aruncat o grămadă de-a lungul 
anilor. Nici măcar nu mai ştia câţi. 

Kieran a pregătit un biberon cu lapte praf pentru Audrey 
şi i l-a întins Miei, care s-a aşezat la loc. 

— Spune că două dintre ele s-au întors la fel precum cel 
al lui Gabby. 

— Două. 

— Da, a zis el. Deci nu au fost prea multe. 

— Au fost totuşi două. 

— Da, aşa este. 

Mia era destul de tăcută. 

— Ce s-a întâmplat? a zis el. 

— Nimic. Doar mă gândeam, a răspuns Mia şi a început 
să o hrănească pe Audrey. Doamne, am fost atât de 
uşurată când a apărut rucsacul lui Gabby! Credeam că 
aveau să ne cheme la secţie, pe mine şi pe părinţii mei, în 
fiecare zi până când... În fine, nu ştiam până când. lar când 
am auzit că îi găsiseră rucsacul, a continuat ea uitându-se 
la fotografia fetei, m-am bucurat, sincer. Am fost mai 
bucuroasă că se terminase decât eram tristă pentru ce i se 
întâmplase. 

Mia s-a uitat către fiica ei. 

— Oare ce spune asta despre mine? Era totuşi cea mai 
bună prietenă a mea. 

— Nimic, a răspuns Kieran aşezându-se lângă ea. Aveai 
paisprezece ani. Nu spune nimic. 

— Poate, a spus Mia cu un ton neîncrezător. Dar... 

S-a oprit când s-a auzit trosnind podeaua din hol. 

Uşa de la bucătărie s-a deschis şi a intrat Verity, cu 
cearcăne întunecate sub ochi. Mia şi-a trecut degetul mare 
peste ecranul telefonului şi Gabby a dispărut. 

— 'Neaţa! a spus Verity, punând ceainicul la fiert. 

— Tata e OK? 

— E la fel. 

Verity s-a întins după o cană şi i-a făcut loc pe blat. Şi-a 
luat ochelarii de citit şi o bucată de hârtie mototolită. 
Kieran şi-a dat seama că era unul dintre pliantele de la 
adunare. S-a uitat la ea cum răsucea în mână fotografia, ca 
să se uite la aparatul de fotografiat şi la laptopul care-i 
lipseau lui Bronte. Ceainicul a început să şuiere şi Verity a 
lăsat pliantul jos. 

— Auzi, ţi-a zis Pendlebury ceva aseară? a întrebat-o 
Kieran pe Verity în timp ce aceasta îşi turna apă fierbinte 
în cană. 

— Când? 

— Când te-a ajutat cu tata, după întâlnire. Am crezut că 

aţi şi vorbit ceva. 

Verity a găsit o linguriţă şi a început să amestece. 

— M-a întrebat doar cum merg pregătirile de mutare. 

— Asta e tot? 

— A fost o conversaţie de treizeci de secunde, Kieran. 

Kieran s-a uitat în jur prin bucătărie, la vrafurile de cutii 
umplute pe jumătate. Cineva - Kieran spera că fusese 
Brian - părea să fi împachetat într-o cutie de lângă piciorul 
lui un pahar cu lapte. Paharul răsturnat lăsase o pată 
galbenă pe carton. S-a uitat din nou la pliantul de pe blat. 
Încă se mai vedea îndoitura făcută de Pendlebury. 

— Crezi că a avut vreun motiv să te întrebe asta, mama? 

— Cum ar fi? a ripostat Verity fără vreo mişcare a feţei. 
Înţeleg că a întrebat foarte multe lucruri pe foarte mulţi 
oameni. 

— Aşa este, a spus Kieran. Dar... 

Verity aştepta. Kieran a ridicat din umeri. 

— După întâlnirea aceea erau mulţi oameni care 
încercau să vorbească cu ea. Şi totuşi ea a ţinut să te 
întrebe pe tine despre mutare? 

— Sau poate că a ţinut să ajute un bărbat confuz să 
coboare nişte trepte şi, în timp ce făcea asta, i s-a părut că 
e cazul să facă şi o conversaţie politicoasă, a răspuns 
Verity, după care şi-a luat cafeaua. O să fiu afară, cu 
covoraşul meu de yoga, în caz că aveţi nevoie de ceva. 

Kieran şi Mia au urmărit-o ieşind din bucătărie. 

— Ar trebui să fie mai atentă, a spus el după ce s-a auzit 
închizându-se uşa din spate şi s-a ridicat să se ducă la duş. 
Nu vrem ca Pendlebury să înceapă să-şi facă scenarii în 
legătură cu tata. 

Mia şi-a întors privirea la ecranul telefonului. 

— Părerea mea e că mama ta e destul de isteaţă ca să 
ştie asta. 

Soarele strălucea mai tare când toţi trei - Mia, Kieran şi 
Audrey - au fost suficient de pregătiţi să iasă din casă. Au 
luat-o spre oraş pe cărarea de pe faleză, încetinind pasul 
când s-au apropiat de casa Wetherby. Grădina distrusă 
arăta şi mai rău decât îşi aducea Kieran aminte, asta dacă 

aşa ceva era posibil. I s-a părut că mai fuseseră doborâţi 
doi copaci, iar solul din gropile rămase era fărâmicios şi 
uscat. 

Privirea Miei s-a oprit asupra unei camionete albe şi 
murdare, parcată în faţa casei, care ocupa ceea ce ar fi 
putut fi două locuri deodată. În spate era un morman de 
echipamente de grădinărit. 

— E a lui Ash? a întrebat ea, încercând să desluşească 
logoul de pe lateral. Încearcă să îl enerveze pe G.R. Barlin? 

— Mda, aşa pare, a spus Kieran, deşi nu îl zărea pe Ash 
sau pe câinele său pe nicăieri. 

Cei doi s-au oprit şi s-au sprijinit de gardul casei 
Wetherby. Totul era atât de încremenit, încât Kieran putea 
fi sigur că nu era nimeni acasă. 

— Ce bine că George e mai priceput la scris decât la 
peisagistică, a spus Mia, apoi a oftat la auzul unui țipăt de 
protest venit dinspre cărucior. Hai să mergem. Ce părere 
crezi că şi-a făcut George după seara trecută? 

— Cred că a fost surprins, ca toată lumea. Însă Trish 
Birch a fost interesantă. Mi-a zis că e convinsă că mama lui 
Bronte se va epuiza mai devreme sau mai târziu, în ciuda a 
tot ce a spus aseară. 

— Serios? a spus Mia. Mă întreb dacă e adevărat. E 
aproape imposibil de ştiut, nu-i aşa? Cum o să reacţionezi. 
Dar cred că oamenii vor fi uşuraţi să se rezolve curând. Nu 
numai pentru motivul evident. Ai intrat azi pe EBOCH? 

Kieran a clătinat din cap. Ajunseseră la drumul de pe 
faleză şi începuse să împingă căruţul în sus, pe pantă. 

— E nebunie acolo, a spus Mia în timp ce mergeau. 
Toată lumea nu mai vorbeşte decât despre asta. Şi toţi 
sunt pe picior de război şi dezvăluie tot felul de chestii 
despre ceilalţi. Se pare că Paul Holland şi Natalie 
Whatshername, care lucrau pe vremuri la şcoală, au avut o 
relaţie timp de patru ani. Se spune chiar că cel mai mic 
copil al ei ar fi al lui, de fapt. 

— Uau! 

— Da. N-aş fi avut de unde altundeva să aflu asta. 

Când s-au apropiat de cimitir, Kieran a încetinit pasul. 

Shifty era legat la intrare şi a scâncit când i-a văzut. 
Kieran s-a oprit să îl mângâie pe spate. Dincolo de poartă 
nu se vedea decât pustiul. Nici urmă de Ash. 

— A mai zis cineva ceva de tata pe forum? a întrebat 
Kieran după ce şi-au văzut din nou de drum. 

— Eu n-am mai văzut nimic. Măcar atât. 

Au cotit şi au ajuns astfel într-o zonă expusă curentilor 
de aer, iar părul negru al Miei i-a acoperit faţa. 

— Să sperăm că se va linişti totul curând. Oamenii se 
simt răniţi când ies la iveală lucruri întâmplate de mult. 
Uită-te la mama ta, de exemplu, când Brian a menţionat 
despre faptul că Finn lăsase o fată gravidă. Am dat peste 
ea în bucătărie, în noaptea de după, şi cred că plângea. 

— Da, a spus Kieran. Mă miră totuşi că a afectat-o aşa 
de tare. Adică... 

S-au uitat la Audrey în acelaşi timp. Kieran a zâmbit, iar 
Mia a ridicat din umeri. 

— Oricui i se poate întâmpla să dea greş cu 
contracepţia. Asta nu înseamnă că e un om rău sau ceva de 
genul. 

— Nu. Sigur că nu, a spus Mia. Dar a fost ca un şoc 
pentru Verity. Cred că şi-a reamintit brusc că Finn nu era 
perfect. 

— Niciunul dintre noi nu crede că Finn era perfect. 

Mia l-a privit surprinsă. 

— Voi cam credeţi asta. 

— Nu e adevărat. 

— Ba da. Chiar nu vezi? a întrebat Mia cu un ton plin de 
curiozitate sinceră. Ce e cu fotografiile acelea care sunt 
peste tot prin casa voastră? Finn jucătorul de fotbal 
vedetă, Finn omul de afaceri, Finn extraordinarul în toate 
alea. 

— Da, şi? Chiar era un tip extraordinar. Ce e greşit în 
asta? 

— Nimic, a răspuns repede Mia. Absolut nimic. Şi nici 
măcar nu l-am cunoscut cu adevărat. Zic doar - casa alor 
tăi e ca un altar. Plus felul în care vorbiţi cu toţii despre el. 
Şi e un lucru bun, dacă vă ajută cu ceva. Însă... 

Mia a zărit expresia lui Kieran şi tonul i s-a mai îndulcit: 

— Îmi pare rău. Nu vreau să mă cert cu tine pe tema 
asta. 

— Nu, ştiu. Nici eu, a spus Kieran, opintindu-se puţin cu 
greutatea căruţului în timp ce se apropiau de vârf. Însă 
Finn chiar era un băiat bun. 

Şi chiar în momentul în care spunea aceste cuvinte, o 
amintire pe care Kieran aproape că o uitase s-a rostogolit 
de pe raftul prăfuit al minţii sale pe care stătea. Nu-şi mai 
amintea exact când se întâmplase, dar trebuie să fi fost cu 
vreo doi ani înainte de moartea lui Finn, nu mult după ce 
îşi începuse afacerea cu scufundările, împreună cu Toby. 

Ce se întâmplase? Kieran a încercat să sape în memorie 
după toate detaliile. Finn şi Toby avuseseră o dispută cu 
un meşter local. Ceva legat de o lucrare de mântuială 
făcută la barcă, pe care acesta refuzase apoi să o finalizeze 
sau să le dea banii înapoi. Kieran îşi amintea că Finn şi 
Toby îi ceruseră să-şi facă treaba, mai întâi, apoi se 
certaseră, apoi insistaseră, însă tipul refuza. 

Kieran şi-l amintea pe Finn relaxându-se pe plaja din 
faţa peşterilor, într-o zi călduroasă, la câteva săptămâni 
după ce el şi Toby ajunseseră la concluzia că singura 
soluţie pe care o aveau era să renunţe la afacere. Kieran 
avea şaisprezece ani pe-atunci şi stătea întins pe prosopul 
lui, puţin ameţit de la bere şi soare şi complet neinteresat 
să înoate înapoi, până la barcă. Bineînţeles că erau acolo şi 
Toby, şi Sean. Şi Ash era, şi-a amintit Kieran. Il vedea 
acum, cu ochii minţii, pe Finn, bronzat în lumina soarelui 
de amiază, cu pieptul gol, o bere în mână şi un zâmbet pe 
faţă, făcându-i să râdă povestindu-le ce se întâmplase cu o 
seară în urmă. Cum îşi pusese el cămaşa cea bună, se 
dusese la „Surf and Turf”, unde prietena meşterului se 
cam dezlănţuise în compania unor amici, şi, în doi timpi şi 
trei mişcări, îi sucise capul şi se dusese cu ea direct în 
patul liber din casa unor prieteni. 

Până a doua zi, toată lumea aflase de întâmplare. Aşa 
cum speraseră, meşterul s-a înfuriat şi toţi ceilalţi - Finn, 
Toby, Ash, poate că Sean nu, dar chiar şi Brian - râseseră 

şi căzuseră de acord că era exact ce meritase nemernicul. 

Kieran a încetinit pasul. Mergea alături de Mia şi de fiica 
lor pe acea potecă stâncoasă şi s-a întrebat - pentru prima 
dată, şi-a dat el seama ruşinat - ce o fi înţeles fata din 
toată treaba asta. 

In faţa lui, pe cărare, Mia spunea ceva: 

— ...Adică Finn era fratele tău, normal că ţi-e dor de el. 
Este exact ceea ce vorbeam zilele trecute, despre cum 
oamenii îndureraţi de pierderea cuiva se concentrează în 
mod natural doar pe lucrurile pozitive. Nu doar voi faceţi 
asta. Şi Olivia o face, şi în mod clar Trish Birch. Şi Sean, 
legat de Toby. Liam, bineînţeles. Cred că şi părinţii lui 
Bronte... 

Mia s-a oprit. Ajunseseră la punctul de observare. Chiar 
şi de acolo putea auzi ecoul chirăiturilor. Păsările ţipau din 
nou. 

— Ce se întâmplă? a întrebat Mia în timp ce se apleca să 
vadă mai bine, cu o mână prinsă de bariera de securitate. 
Nu le-am văzut niciodată aşa. 

— Erau agitate şi zilele trecute, când am coborât acolo... 

Mia i-a aruncat o privire tăioasă, iar el s-a oprit brusc. 

— Nu ştiam că ai fost acolo. 

— 0... Da. 

— Credeam că nu mai faci asta. 

Kieran a ridicat din umeri. 

— De ce nu mi-ai spus? a întrebat Mia privindu-l fix. 

— Nu ştiu, a răspuns el. Îmi pare rău. Dar era la reflux. 
Şi aveam telefonul la mine, în caz că se întâmpla ceva. 

— Nu e vorba de siguranţă. Sau, mai exact, nu e vorba 
numai de asta. 

Mia s-a uitat în depărtare, dincolo de Supravieţuitori, 
către locul în care Nautilus Blue sălta pe valuri, deasupra 
epavei Mary Minerva, cu steagul de scufundare ridicat. S-a 
întors către Kieran. 

— Vreau să spun, tu eşti OK? De ce te-ai întors acolo? 

— Da, a spus el. Sunt. Nu e vorba despre... 

Un alt cor de chirăituri, strident şi reverberând, l-a făcut 
să se oprească. S-au întors amândoi să privească dincolo 

de stânci. S-a ridicat şi Kieran deasupra barierei, aplecat 
de mijloc, să încerce să vadă în jos, fâşia de plajă care 
putea fi zărită de acolo. 

— Vezi ce...? 

Mia a ridicat repede mâna, făcându-i semn să tacă. 

Ea asculta cu atenţie, cu gâtul întors, dar tot ce putea 
auzi în afara ţipetelor de păsări era vuietul valurilor care 
se loveau de țărm. Au tăcut amândoi, apoi Mia a arătat 
ceva cu degetul. 

Kieran s-a aplecat din nou peste barieră. La început nu a 
putut vedea nimic. Apoi, dintr-odată, a zărit-o. O umbră 
pâlpâitoare şi întunecată, pe nisip. Judecând după unghiul 
în care lumina soarele, nu se putea datora decât unei 
mişcări venite dintr-un singur loc. Kieran s-a uitat într- 
acolo. Umbra dispăruse, dar doar din raza vizuală. A privit- 
o pe Mia. Era cineva la intrarea în peşteri. 

Capitolul 27 


Kieran auzea din ce în ce mai slab plânsetele lui Audrey 
pe măsură ce cobora pe poteca năpădită de buruieni. Mia 
încercase să îl oprească: 

— Nu, Kieran. Nu te duce, te rog. Serios. Nu contează 
cine e acolo. 

Se aplecase cât putuse de mult peste bariera de 
siguranţă. 

— Dar dacă cel care e acolo nu ştie cât de adânci sunt 
tunelurile? Sau despre flux? 

S-a aplecat şi Mia din nou, încercând să vadă cât mai 
departe. Dar nu se zărea nimeni. Şi-a dat la o parte părul 
din ochi, iritată. 

— O, Doamne, nu ştiu ce să zic. Oare e foarte rău dacă 
zic că nu îmi pasă? Te rog, nu te duce. Ştiu că tu crezi că 
ceea ce i s-a întâmplat lui Bronte nu se poate întâmpla... 

S-au oprit amândoi. Umbra a scânteiat din nou. 

— Ştii ce? a spus el. Cobor doar până la jumătate şi nu 
ies de pe cărare. Poate văd pe cineva de acolo. 

Până la urmă, Mia a fost de acord. Kieran a lăsat-o în 
vârf, împreună cu Audrey, să privească spre apă. O pală de 
vânt a adus până la el vaierul copilei, trist şi rugător, iar 
Kieran aproape că s-a oprit din mers. Brusc nu mai era 
atât de sigur că era o idee bună. 

A ajuns la jumătatea drumului, însă vederea înspre 
peşteri era complet blocată de o stâncă. Kieran a ezitat o 
clipă, apoi a mai coborât câţiva paşi. S-a oprit la o cotitură, 
de unde se putea zări apa de dedesubt, albastru-cenuşie şi 
scânteietoare. Umbra dispăruse şi înaintea lui se întindea 
bucata de plajă. Păsările se roteau precaute pe deasupra. 

— E cineva acolo? a strigat Kieran. 

Vocea i s-a lovit de stânci, iar slabul ecou a fost înghiţit 
de mare. Nu a răspuns nimeni. 

— Te-am văzut. 

Cuvintele s-au repetat împiedicându-se unele de altele 
înainte să se stingă de tot. 

— N-ar trebui să intri acolo. 

Singurul răspuns a fost acel du-te-vino al valurilor ce 
lăsa doar urme înspumate. Apoi păsările au început să facă 
vacarm brusc şi Kieran s-a încordat cu o fracțiune de 
secundă înainte să vadă o mişcare fulgerătoare. 

O umbră, subţire şi neagră sub soare, s-a ivit din bezna 
ascunsă a Peşterii de Sud. Cineva a păşit afară, clipind la 
răscrucea dintre întunericul din interior şi lumina zilei. 

Kieran s-a concentrat să îi vadă mai bine chipul, apoi a 
oftat şi şi-a scos telefonul. I-a trimis un mesaj Miei: 

E în regulă. E Sue Pendlebury. Cobor. 

— Kieran! a ridicat Sue o mână când l-a văzut. 

Arăta puţin udă şi bătută de vânt, acum, când înainta pe 
plajă, cu uşoare urme de nisip în păr. La subraţ avea o 
tabletă electronică. 

— Tu ai strigat mai devreme? a întrebat ea uitându-se 
înapoi spre cavernă şi încruntându-se. Sunetele sunt foarte 
ciudate aici. Sunt cumva înghiţite. 

— Aşa este, a spus Kieran, care ajunsese între timp 
lângă ea, pe țărm. E din cauza tunelurilor. E greu să-ţi dai 
seama de unde se aud. 

S-a uitat în jur şi a întrebat: 

— E şi Renn aici? 

— Sunt doar eu. Sergentul Renn e cu părinţii lui Bronte. 

— Cum se simt? 

— Dornici să le dăm răspunsurile de care au nevoie, a 
spus Pendlebury. Ca şi mine. 

— Am înţeles. 

Kieran a observat că manşetele pantalonilor lui 
Pendlebury erau ude şi s-a întrebat cât de departe intrase 
în peşteri. Traseele dinăuntru erau presărate cu băltoace, 
unele superficiale, altele înşelător de adânci. 

— Ce căutai acolo? Pentru că mareea e destul de înaltă 
acum. Unele dintre tunelurile din peşteri se află sub 
nivelul mării. Dacă te rătăceşti, poţi să te îneci. Nu e sigur. 

— Am înţeles, a încuviinţat Pendlebury privind către apa 
mării. De fapt, la ei voiam să mă uit. 

— Supraviețuitorii? 

— Da, a dat ea din cap şi a continuat să studieze cele 
trei siluete. 

Kieran a aşteptat, uitându-se şi el cum apa sărată se 
lovea de corpurile de oţel. 

— Sunt veseli sau sunt trişti? a întrebat Pendlebury 
brusc. Adică este un monument de celebrare a unor 
învingători sau în memoria unora care nu au reuşit? 

— Nu ştiu, a răspuns Kieran. Cred că ar putea fi ambele. 

— După cum doreşte fiecare? a spus ea în timp ce el 
ridica din umeri. Ca să fiu sinceră, nu prea înţeleg arta. 
Soţul meu se pricepe mai bine la asta. 

Şi-a luat tableta de la subraţ şi a deschis-o. O ţinea la 
înălţimea umerilor, iar ochii i se plimbau de la ecran la 
sculptură şi înapoi. Aplecase tableta intenţionat, astfel 
încât Kieran să nu poată vedea la ce se uita. Apoi 
Pendlebury şi-a întors privirea către el: 

— Ştii, mama ta chiar ar fi trebuit să îmi spună că tatăl 
tău are o legătură cu cazul lui Gabby Birch, a spus ea, 
după care şi-a mutat din nou privirea către Supravieţuitori. 
Sau tu. A fost ultima persoană care a văzut-o pe fată 
înainte să dispară şi eu am aflat singură asta. lar când aflu 
singură lucruri... 

Pendlebury a scos imaginea de pe ecran şi a adăugat: 

— Încep să mă întreb de ce. 

Kieran a clipit din cauza schimbării bruşte a subiectului 
conversaţiei. _ 

— Da, ştiu asta. Şi mama ştie. Insă nu era nimic 
important. 

— Mă bucur să aud asta, a spus Pendlebury, încă privind 
la Supravieţuitori. 

Lui Kieran i-a venit în minte imaginea mamei sale de 
dimineaţă, cu cutia pătată de lapte în locul în care Brian 
încercase, din nou, să o ajute, şi a simţit o nevoie aprinsă 
să îi protejeze. 

— Ascultă, dacă crezi că părinţii mei ar fi avut vreo 
legătură cu Bronte sau chiar cu Gabby, dacă tot a venit 
vorba, să ştii că te înşeli. 

— Chiar aşa? a întrebat Pendlebury cu un ton neutru. 

— Da. Cu siguranţă. Uite, ştiu că nu dă prea bine faptul 
că tatăl meu umbla pe afară sâmbătă noaptea, pot să 
înţeleg de ce pare dubios, toţi înţelegem asta, însă nu poţi 
să stai cinci minute cu el şi să crezi în mod serios că ar 
putea avea prezenţa de spirit necesară să fure un laptop şi 
un aparat de fotografiat. 

— Dar nu am zis că a făcut asta, Kieran. 

— Nu, aşa este. Insă poate că ai bătut apropouri că ar 
putea face asta? Aseară, la adunare, când ai vorbit cu 
mama? 

Pendlebury a închis cu sunet ecranul tabletei. 

— Pare că te-ai gândit puţin la asta. 

— Adică la consecinţele deteriorării ireversibile a 
sănătăţii mentale a tatălui meu? Da, în mod surprinzător, 
mă gândesc chiar mult la asta. 

— Mi se pare corect, a spus Pendlebury. 

A făcut o pauză de gândire. Vântul i se juca prin păr. 

— Spune-mi ceva. Eşti localnic. Dacă ai fi în locul meu, 
unde anume ai căuta laptopul şi aparatul de fotografiat ale 
lui Bronte? 

— Chiar nu am nicio idee, a spus Kieran, privind-o în 
ochi. Însă George Barlin e de părere că deja ştiţi ce se afla 
pe ele, oricum. 

— Aşa zice el? 

— Da, a încuviinţat Kieran privind către tableta ei. Aşa 
zice. 

Pendlebury s-a întors către Supravieţuitori. Un nor de 
deasupra s-a risipit şi apa a început să sclipească din nou. 

— De curiozitate, a mai spus şi altceva George Barlin? 

Kieran s-a gândit la seara trecută, cu George în faţa 
bibliotecii şi conversaţia lor întreruptă de sosirea lui Ash. 
A ridicat din sprâncene. 

— Cum ar fi? 

— Orice. Sunt doar curioasă, a spus Pendlebury, iar 
Kieran a avut ciudatul sentiment că îşi cântărea nişte 
gânduri. 

A aşteptat, dar când a văzut că ea nu mai spune nimic, s- 
a uitat către potecă. 

— Ar trebui să mă întorc. Mă aşteaptă Mia. lar tu 
probabil că nu ar trebui să stai aici jos singură. 

Pendlebury a încuviinţat şi au început să meargă 
împreună pe nisip. 

— Vii deseori aici? a întrebat Pendlebury. Să te gândeşti 
la fratele tău? 

— Nu chiar. Mă pot gândi la el şi în alte locuri. 

— E adevărat. Eraţi apropiaţi, ca fraţi? 

— Bineînţeles. A ieşit pe furtună ca să îmi salveze viaţa. 

Pendlebury s-a uitat la Kieran din nou cu acea expresie 
pe care el nu o putea descifra, apoi a aruncat o privire 
înapoi în larg, către locul în care curenţii uşori o săltau pe 
Nautilus Blue. 

— Dar Liam petrece ceva timp acolo, nu-i aşa? îl ajută pe 
Sean cu afacerea lui. Nu e greu pentru ei, după ceea cei s- 
a întâmplat lui Toby? 

— Ar trebui să-i întrebi pe ei, a ridicat Kieran din umeri. 
Probabil că le e greu. Dar acolo se află epava, nu prea au 
ce face în privinţa asta. 

— Şi se pare că voi, toţi, vă petreceaţi timpul cu drag pe 
aici, în vremurile bune, a spus Pendlebury pe când se 
apropiau de Peştera de Nord. 

Chiar de la distanţă, de pe plajă, se puteau vedea literele 
scrijelite în piatră. Când s-au apropiat mai mult, Kieran şi- 
a putut citi cu claritate propriul nume. Ştia că deasupra lui 
era cel al lui Finn, iar ceva mai încolo, al lui Ash. După ani 
şi ani, încă acolo, încă perfect vizibile. A simţit un fior de 
enervare faţă de cel care fusese el în trecut. 

— Vă marcati teritoriul, nu-i aşa? A cui a fost ideea? 

Pendlebury s-a dus drept către intrarea în peşteră şi şi-a 
trecut degetul peste litere. 

— Am făcut-o împreună. Nu îmi amintesc. 

Fusese ideea lui Finn. Făcea chestii dintr-astea de 
obicei. S-a auzit un bip şi Kieran şi-a scos telefonul din 
buzunar. Mia. 

— Mă duc sus, a spus el. Ar trebui să vii şi tu. 

Pendlebury nu a spus nimic. Privea nemişcată către 
adâncul peşterii. Kieran i-a urmărit privirea şi, pentru o 

clipă sau chiar mai puţin de-atât, a avut neplăcuta senzaţie 
că ceva aştepta în întuneric, ţinându-şi răsuflarea. Şi-a dat 
seama că şi el îşi încordase plămânii, aşa că a expirat. 
Pendlebury s-a întors brusc către el, iar senzaţia a 
dispărut. Kieran nu avea nicio idee dacă o simţise şi ea. 

— Nu o lăsa pe Mia să aştepte, a spus ea. Mai stau doar 
câteva minute. 

Kieran a încercat să protesteze, însă ea a ridicat mâna: 

— Doar câteva minute, pe bune. Nu o să mă apuc de 
explorat de una singură, nu-ţi face griji. 

— Eşti sigură? 

— Absolut. Du-te. 

Kieran şi-a dat seama că voia să scape de el. Apoi i-a 
sunat telefonul. 

— În regulă, a spus el. Să ai grijă totuşi! 

— Mereu am, a zâmbit Pendlebury. 

I-a simţit privirea urmărindu-l tot drumul pe nisip, până 
la începutul urcuşului pe faleză. Când a ajuns la jumătatea 
drumului, chiar înainte să piardă plaja din raza vizuală, s-a 
oprit şi s-a uitat înapoi. A 

Pendlebury se îndepărtase de peşteri. Işi ţinea din nou 
în mână tableta şi se uita, nemişcată, la Supravieţuitori. 

Capitolul 28 


Kieran a simţit că ceva era diferit imediat cum a 
descuiat uşa casei. Pe drumul de întoarcere, disecase 
împreună cu Mia toată conversaţia avută cu Pendlebury, 
întrerupându-se doar cât să îl mângâie din nou pe spate pe 
Shifty, când au trecut pe lângă poarta cimitirului. Când au 
ajuns în dreptul localului „Surf and Turf”, li s-a părut că 
era aproape gol, aşa că au intrat să comande două cafele 
la pachet, de la un barman pe care Kieran nu îl cunoştea. 

Când a împins cu mâna liberă uşa casei părinţilor săi, 
Kieran a simţit imediat ceva neobişnuit. Uşa s-a deschis 
nestânjenită către holul în care băteau razele soarelui. 
Paşii lui Kieran au căpătat un ecou ciudat când a păşit 
înăuntru. Mia îl urma. 

— O, a exclamat ea. 

Holul era complet gol. 

Absolut toate cutiile pe jumătate pline care tronaseră pe 
jos dispăruseră. Se puteau vedea urme de praf pe unde 
stătuseră, iar câteva fire de nisip au trosnit sub tălpile lui 
Kieran. Crescuse obişnuit cu o uşă care se deschidea doar 
pe trei sferturi şi cu un munte de cutii pe care trebuia să le 
ocolească de fiecare dată când intra sau ieşea. Acum a 
putut merge drept, în sunetul prea strident al paşilor pe 
duşumeaua goală. 

— Şi aici e la fel, a spus Mia. 

Kieran s-a uitat pe deasupra ei spre sufragerie. 
Canapeaua şi măsuţa de cafea erau încă acolo, dar micuțul 
munte de cutii, la umplerea cărora ajutase şi el, dispăruse. 
Brian şedea în fotoliul său de la geam. Se uita afară, însă 
îşi ridicase capul când îl văzuse pe Kieran. S-a încruntat ca 
şi cum ar fi încercat să îşi aducă aminte de ceva. 

— Eşti bine, tata? 

Niciun răspuns. Kieran s-a întors către Mia: 

— Ce s-o fi... 

S-a oprit pentru că Verity tocmai ieşise din bucătărie, 
ştergându-şi mâinile de un prosop. S-au întors amândoi 

către ea. Faţa îi era de un roz împestriţat, iar semiluni de 
transpiraţie i se formaseră pe tricou, la subrat. 

— O, a exclamat ea. Bună! Aţi avut o plimbare 
frumoasă? 

Kieran s-a holbat la ea. 

— Unde sunt toate cutiile? 

— Unele sunt în camera cealaltă. Altele sunt pe veranda 
din spate. 

Kieran a aşteptat să continue, dar mama lui nu a mai 
spus nimic, doar şi-a împachetat prosopul de bucătărie 
într-o formă pătrată. 

— Pentru numele lui Dumnezeu, mama! a spus el. Ce 
faci? 

— Ce ţi se pare că fac? Mă organizez. 

Verity s-a reîntors în bucătărie, iar cei doi au urmat-o. 
Începuse şi acolo procesul de ordine, însă nu îl terminase 
încă. 

— Dezastrul devenise ridicol. 

— Ai mutat singură toate cutiile alea, Verity? a întrebat 
Mia. Ar fi trebuit să aştepţi să ne întoarcem. 

— Cele mai multe nu erau aşa grele. Perne şi 
decoraţiuni, a spus Verity punând ceainicul la fiert. lar pe 
cele grele le-am târât pe jos. 

Nici Kieran, nici Mia nu au mai spus nimic. Ceainicul a 
început să mârâie, iar Verity a rămas privind în gol spre 
chiuvetă. Într-un sfârşit, s-a întors spre ei şi i-a privit mai 
bine. 

— Am tot încercat să mă prefac că această mutare nu 
există. Dar există. Şi nu e de ajutor nimănui să o ignor şi să 
amân lucrurile. E suficient de dificil faptul că trebuie să 
plec fără jumătate din haine şi alte lucruri care au fost 
distruse de taică-tău, în încercarea de a mă ajuta. Trebuie 
să accept asta şi să mă mulţumesc cu ce pot avea, a spus 
Verity şi a întins mâna după ceainic. Deci asta voi face de 
acum înainte. 

Kieran a răsuflat adânc. Părea să fi spus lucrurile cu 
sinceritate, însă nu puteai fi sigur de Verity zilele astea. S- 
a uitat la Mia, care a înclinat puţin din cap. 

— Mă duc să o aranjez pe Audrey, a spus ea. Apoi vin să 
îţi dau o mână de ajutor, Verity. 

— Nu trebuie, mă descurc. 

— Dar asta vrem noi, mama, a spus Kieran. Pentru asta 
ne-am întors. Ca să nu trebuiască să faci tu totul de una 
singură. 

A urmat o după-amiază lungă, dar la sfârşitul ei măcar 
se puteau vedea din nou duşumelele şi celelalte suprafeţe 
din casă. La căderea serii, Kieran nu-şi mai dorea decât să 
se arunce în pat şi era sigur că şi Mia gândea la fel. Aşa că 
a mormăit ceva când telefonul l-a anunţat că a primit un 
mesaj. Sean. 

— Întreabă dacă mergem la un pahar astă-seară, la 
„Surf and Turf”, i-a spus Kieran Miei. Spune că locul e 
mort, iar Julian îşi face griji. 

— Îşi face, nu? Am văzut că era cam gol mai devreme, 
dar nu mi-am închipuit că e chiar aşa de rău, şi-a înăbuşit 
Mia un căscat. Merg şi Liv şi Ash? 

— Aşa cred. 

S-au uitat unul în ochii altuia. După o zi agitată, Audrey 
se liniştise. Patul era aproape. Mia a închis ochii, dar a 
rămas în picioare. 

— Ar trebui să mergem şi noi, a spus ea. Dacă e de 
acord Verity să o supravegheze pe Audrey. 

În părul ei se vedeau încă urme de praf de la cutiile de 
împachetat. 

— Oricum, din moment ce părinţii tăi se mută, e posibil 
să fie ultima dată când venim aici. 

Kieran a simţit un şoc: nu se gândise la asta până acum. 
În timp ce îi răspundea lui Sean la mesaj, s-a întrebat dacă 
aşa era oare. Odată ce părinţii lui aveau să fie plecaţi de 
aici, mai exista ceva suficient de puternic cât să îl facă să 
mai vină înapoi? Poate că da, s-a gândit el în timp ce apăsa 
pe butonul de trimitere. Sau poate că nu. Chiar nu ştia. 

Pe drumul spre oraş, Kieran şi Mia nu au vorbit prea 
mult. Seara păstra ceva imposibil de ignorat din aerul 
acelei oribile nopţi de sâmbătă, iar când au trecut prin faţa 
Cabanei Pescarilor, Mia a întors capul în altă parte. Un 

singur buchet proaspăt de flori fusese aşezat printre cele 
care se ofiliseră. Kieran s-a gândit că era de la părinţii lui 
Bronte, dar nu a încetinit ca să verifice. 

„Surf and Turf” era gol cum nu fusese niciodată. Nu era 
nici măcar o persoană la mesele de afară, iar prin 
ferestrele luminate se putea observa că majoritatea 
meselor erau neocupate. Kieran tocmai se pregătea să 
urce treptele, când a simţit cum Mia îl atinge pe cot. I-a 
făcut apoi un semn discret şi Kieran s-a întors să se uite. 

Julian stătea pe marginea drumului, puţin mai încolo de 
camera de supraveghere. Felinarul stradal îi nuanţase în 
galben părul scurt, argintiu, în timp ce se aplecase spre 
geamul lateral al şoferului dintr-un Holden alb, cu 
tracţiune integrală. 

Kieran i-a recunoscut imediat maşina lui Liam. Oare ea 
să fi fost maşina pe care o văzuseră sâmbătă seară, s-a 
întrebat el din nou. Într-un mod bizar, acum, că se uita la 
ea, şi-o putea aminti aproape cu claritate, cum a cotit în 
viteză, ivindu-se brusc din beznă şi trecând puţin prea 
aproape cât să-i facă să se simtă în nesiguranţă. Însă 
Kieran nu-şi putea da seama dacă era o amintire reală sau 
fabricată acum. 

Acum putea distinge şi silueta lui Liam stând pe locul 
şoferului. Cu o mână, ţinea volanul, iar cu cealaltă se freca 
la ochi. 

— Plânge? a şoptit Mia. 

— Nu ştiu. 

Posibil să plângă, şi-a zis Kieran uitându-se în 
continuare la Julian care-şi trecuse o mână prin geamul 
deschis şi îşi aşezase palma pe umărul fiului său vitreg. 
Julian zicea ceva, însă se aplecase şi mai tare pe geam şi 
nu i se mai putea vedea faţa aproape deloc. 

Liam şi-a luat mâna de la ochi şi probabil că i-a văzut 
prin parbriz, pentru că, deodată, şi el, şi tatăl lui vitreg s- 
au întors către Kieran şi Mia. Julian s-a îndreptat de spate 
şi, la fel ca Liam, s-a uitat fix la cei doi. Apoi Julian a dat 
din cap în semn de salut. 

— Mulţumesc că aţi venit, le-a strigat el, apoi a ridicat 

din umeri în încercarea de a face o glumă: V-am păstrat 
cea mai bună masă. 

Kieran a dat din cap în semn de răspuns şi, în timp ce 
urca treptele de la intrare, a observat că Julian se aplecase 
din nou către interiorul maşinii. 

L-a auzit pe Ash cu mult înainte să îl vadă. 

— Se pare că îţi ia foarte mult timp, spunea Ash. Să scrii 
cartea asta. De luni întregi durează. Şi îţi tot bagi nasul în 
treburile oamenilor. 

— Se numeşte „etapa de documentare”. 

George Barlin era deja pe picior de plecare, aşteptând 
să se stingă ecranul laptopului, după ce apăsase tasta de 
închidere. Pe masă, abandonat, se afla un pahar aproape 
plin cu vin roşu. 

— Am fost jurnalist timp de cincisprezece ani. 
Obişnuiesc să  documentez bine lucrurile care mă 
interesează. 

Ash a pufăit dispreţuitor. Stătea aplecat peste masa lui 
George, cu braţele încrucişate la piept, şi de-abia dacă le-a 
aruncat o privire lui Kieran şi Miei când au intrat. 

— Sper că nu ai blocajul scriitorilor, nu? 

— Nu. Dar îţi mulţumesc pentru grijă. 

— Voiam doar să mă asigur că ai cu ce plăti ipoteca la 
casa aia frumoasă a ta. 

— Blocajul scriitorilor e doar pentru amatori, băiete. 

George nici măcar nu s-a obosit să-l privească pe Ash, în 
timp ce trântea capacul laptopului închis. 

— Asta e meseria mea. 

Kieran a aruncat o privire înspre Sean, care era aşezat 
lângă fereastră şi urmărea dialogul cu gura deschisă şi 
două pahare cu bere, pe jumătate goale, în faţă. 

— Şi totuşi, a continuat Ash încă ţintit pe scriitor, e mare 
ruşine să dai rateuri. 

George şi-a luat rucsacul fără să răspundă. Ash s-a 
aplecat şi mai tare: 

— Zic şi eu, ar fi păcat să îţi laşi standardele alea înalte 
ale tale să... 

— Ash, frate, a încercat să intervină Kieran, însă George 

l-a oprit ridicând o mână. 

— Este OK. Necazul e, Ash, că eu nu accept critici decât 
de la oameni cărora le-aş cere şi sfaturi, a spus George pe 
un ton ceva mai înalt, dar foarte tăios. Iar când vine vorba 
de scris, ştii câte persoane sunt în grupul acesta? Vreo 
trei, amice. lar tu nu eşti niciuna dintre ele. 

— Hei, nu vreau să sugerez nimic, frate. Nici măcar nu 
ti-am citit cărţile. 

George a plecat de la masă, iar Ash a făcut o jumătate 
de pas înainte. 

— Dar am auzit că criticile după ultima au fost... care e 
termenul politicos... amestecate. 

— A, a făcut George părând uşor amuzat. Cartea aceea 
mi-a permis să cumpăr scumpa casă a bunicii tale cu banii 
jos. Deci presupun că oi fi făcut eu ceva bine. 

Ash a dat să spună ceva, dar a închis gura într-un fel 
care l-a făcut pe Kieran aproape să zâmbească. Uşa 
toaletei s-a deschis şi Olivia şi-a făcut apariţia. Părea 
obosită şi îşi ţinea capul aplecat. S-a îndreptat spre masa 
lui Sean, însă s-a oprit când i-a observat, în colţul opus, pe 
Ash şi pe George. 

— Dar se pare că tu ai dificultăţi în a înţelege unele 
lucruri, Ash, spunea George rar, pe un ton calm, de parcă 
i-ar fi vorbit unui copil. Casa aceea îmi aparţine acum. Şi 
grădina. lar asta înseamnă că e cazul să te opreşti din a 
mai da tot timpul târcoale proprietăţii mele, cu faţa aia a 
ta. Crezi că nu te-am văzut iar, în dimineaţa asta? 

— Îi pândeam pe poliţişti, frate. Ştii că s-au tot oprit la 
casa ta zilele astea? Da, a spus Ash cu voce gravă. l-am 
văzut acolo stând de vorbă cu tine. Apropo, de ce îţi pun 
atâtea întrebări? 

George s-a uitat fix la el, apoi a ridicat uşor din umeri: 

— Cine poate şti? Cine ştie ce or fi descoperit? 

— Liv zice că i-ai scris un mesaj foarte frumos şi 
personal lui Bronte, în carte. 

— Hei, Ash! Nu face asta! a spus Olivia, însă George de- 
abia dacă a ridicat puţin din sprâncene. 

— Aşa am făcut? Probabil. Bronte îşi dorea să reuşească 

în industria artistică. Ştiu cum e treaba asta. Îi plăceau 
cărţile mele. Eram de părere că fotografiile ei erau bune. 
lar planurile ei de a trăi din artă îmi păreau realiste şi 
pline de profesionalism, ceea ce e un lucru rar. Nu prea 
vezi des aşa ceva. Deci, da, a dat George din cap. Dacă te 
surprinde faptul că Bronte şi cu mine aveam suficiente 
lucruri în comun cât să se nască între noi o oarecare 
prietenie, asta e problema ta, Ash, nu a mea. 

— Nu ştiu ce să zic. Totuşi lucrurile s-au sfârşit aşa cum 
s-au sfârşit. 

— Ash! 

Olivia era de-a dreptul furioasă acum. 

— Gata! 

Privirile li s-au întâlnit şi, pentru prima dată, Ash a părut 
să şovăie. În colţ, Sean se ridicase în picioare. Singurul 
chelner, care stătea lângă casa de marcat, se uita neliniştit 
înspre uşă, dorindu-şi probabil ca Julian să se întoarcă mai 
repede. Ash s-a întors către George. Nu părea încă dornic 
să renunţe, însă George înaintase deja către ieşire. 

— Adevărul e, frate, a început el punându-şi rucsacul pe 
umăr, că poţi să zici treburile astea despre Bronte, deşi e 
cam lugubru şi de prost-gust, după părerea mea, însă 
amândoi ştim prea bine care e motivul tău real. Şi nici 
măcar nu e vorba de grădina aia pe care am distrus-o. Şi 
care, încă o dată, e proprietatea mea. 

— Habar nu am despre ce vorbeşti, s-a încruntat Ash. 

— Nu? a răspuns George încet şi sigur pe el. Nu e vorba 
de faptul că eu fac mai mulţi bani decât tine dintr-o 
profesie creativă faţă de care nu ai niciun respect? Nici 
despre faptul că înţelegi că ai fi putut face mai multe cu 
viaţa ta, dar ţi-ai dat seama la un moment dat că nu vei 
pleca niciodată de aici? 

George i-a aruncat o privire Oliviei, care se încruntase 
foarte rău. 

— Sau poate că e vorba despre faptul că ţi se pare că 
iubita ta e prea bună pentru tine? Ceea ce clar este 
adevărat, apropo. Ai tot dreptul să îţi faci griji pentru asta. 
Ce e? a început George să râdă în hohote văzând expresia 

de pe faţa lui Ash. Nu e nicio vrăjitorie, frate. Se numeşte 
atenţie la ceea ce se întâmplă în jur. De fapt, nu ştiu 
absolut nimic despre tatăl tău, în afară de faptul că aveai, 
cu siguranţă, o relaţie foarte proastă cu el... 

— Nu mai nenoroci grădina aia! a izbucnit Ash. Isuse, nu 
e vorba de nimic altceva. Doar opreşte-te din a-mi distruge 
grădina, s-a înţeles? 

S-a lăsat o lungă tăcere. Ash şi-a dus mâinile la faţă şi a 
rămas aşa, respirând cu zgomot. Într-un sfârşit, şi-a lăsat 
mâinile în jos. 

— Lasă, a spus pe un ton jos şi cu un aer învins. Oricum, 
e al dracului de târziu. 

Toată lumea a încremenit, în afară de Ash care a luat-o 
înspre ieşire, împingând cu zgomot un scaun în drumul lui. 

— Am nevoie de aer. 

A trântit uşa. Olivia l-a urmat după câteva clipe. Părea 
supărată. Kieran a văzut-o pe geam cum o luase pe urmele 
lui Ash. George a aşteptat să iasă cei doi, apoi şi-a aranjat 
geanta şi a plecat şi el, fără o vorbă, clătinând din cap. 

Kieran şi Mia s-au uitat după el, apoi la Sean, care se 
aşezase din nou în colţ. 

— Poate că ar fi bine să vedem dacă Ash e OK şi apoi să 
mergem acasă? a şoptit Mia. 

— Da, aşa cred şi eu. 

— Vreau doar să pun nişte bani în cutia pentru Bronte. 
Mulţumesc, i-a spus ea lui Kieran, care îi întindea nişte 
bani în plus faţă de ceea ce găsise scotocind prin propria 
geantă. Ne vedem la masă. 

Kieran s-a aşezat în faţa lui Sean. De afară răzbăteau 
fragmente din discuţia dintre Ash şi Olivia. Nu putea 
înţelege cuvintele, însă după tonul care reuşea să treacă 
prin fereastra închisă părea să fie o ceartă. 

— Ce crezi? l-a întrebat Kieran pe Sean când s-a uitat la 
ei. Mai încercăm şi mâine? 

— Nu ştiu. Poate. 

Intensitatea vocilor de afară a crescut puţin şi Sean şi-a 
ridicat ochii către fereastră, însă zgomotul s-a stins iar. 

— Oare să ieşim şi noi? a întrebat Kieran, dar Sean s-a 

mulţumit să ridice din umeri. 

— Hai să-i aşteptăm să se întoarcă. Mai fac aşa uneori. 
Trece. Şi se împacă. 

— Chiar şi după ce a zis George? 

Sean a reuşit să zâmbească puţin. 

— A zis ceva nou pentru tine? Din tot ce s-a zis acum era 
ceva ce nu ştiai despre Ash? 

Kieran s-a gândit o clipă, apoi a clătinat din cap. 

— Nu, a zis Sean. Nici pentru mine nu a fost nimic nou. 
Presupun că nici pentru Liv. 

— E posibil să fi fost ceva nou pentru Ash totuşi. 

— Doamne, ar cam fi neaşteptat, a oftat Sean, apoi s-a 
uitat către uşă. 

Julian a intrat împreună cu sergentul Renn. Vorbeau, 
însă au tăcut când au simţit atmosfera apăsătoare din 
local. Julian şi-a revenit primul şi l-a chemat pe chelner 
lângă aparatul de cafea, să îi ia comanda lui Renn. 
Sergentul s-a aşezat în aşteptare, părând la fel de uimit 
cum fusese şi Kieran să vadă locul atât de gol. S-a lăsat cu 
greutate pe spătar. Arăta de parcă avusese o zi dificilă cu 
părinţii lui Bronte. 

— Ce părere ai despre întâlnirea de la bibliotecă? a 
întrebat Kieran, iar Sean şi-a frecat cu o mână faţa. N 

— Nu Liam e vinovatul, a spus el, cu vocea înăbuşită. Il 
cunosc. Nu ştiu ce aş putea spune mai mult. 

Kieran nu a răspuns, iar Sean s-a uitat la el într-un 
sfârşit. 

— Şi tu gândeşti asta, hei? a întrebat el cu un ton 
resemnat. L-ai băgat deja la închisoare? 

— Nu, frate, a clătinat Kieran din cap. Sincer, chiar nu 
am nicio idee. Il cunoşti pe Liam mai bine decât mine. Iar 
poliţiştii nu au luat nicio măsură împotriva lui, deci poate 
că asta Înseamnă ceva. 

S-au uitat amândoi la Renn, care scosese o tabletă din 
geantă şi privea ecranul. Deşi licărea într-un mod cu nimic 
ieşit din comun, lui Kieran, i s-a părut deodată, foarte 
familiar. 

— Pendlebury a fost la peşteri azi, mai devreme, a spus 

Sean parcă citindu-i gândurile lui Kieran. Am văzut-o de pe 
vas. 

— Da, am văzut-o şi eu. Eram cu Mia şi... 

Kieran a văzut-o chiar atunci pe Mia venind spre ei şi s-a 
dat la o parte ca să îi facă loc. 

— Tocmai îi povesteam lui Sean că am văzut-o pe 
Pendlebury la peşteri. 

— Ţi-a spus ce făcea acolo? a întrebat Sean. Părea să fi 
stat ceva vreme pe-acolo. 

— Nu. Se uita la Supravieţuitori. 

— O, s-a încruntat Sean. De ce de pe plajă? De ce nu de 
la punctul de observare? Sau chiar de pe apă? 

— Nu ştiu, frate. 

Sean a dat din cap şi a scurs unul dintre paharele de 
bere de pe masă. Afară, Ash şi Olivia păreau să fi tăcut. 
Kieran tocmai se întreba dacă încă mai erau acolo, când a 
auzit-o pe Olivia zicând ceva. Tonul ei era foarte tăios. lar 
restaurantul era atât de gol, încât era greu de evitat 
senzaţia că trăgeau cu urechea. 

— Nu-mi vine să cred că oamenii au abandonat locul 
ăsta, a spus Mia. După atâţia ani? 

— Da, a spus Sean. Julian zice că se vor întoarce, după 
ce se va termina totul. Dar cine ştie cât va mai dura? a 
oftat el. Aţi intrat pe forumul local? Cred că ziceau ceva 
acolo, zilele trecute, de un boicot al locului ăstuia. 

— Aşa este, a spus Kieran. Dar multă lume nu era de 
acord. 

— Nu? Eu nu mai rezist să citesc ce scrie acolo. Unii 
oameni scriu lucruri incredibile. Hei, a strigat Sean şi s-a 
ridicat în picioare, mai vreau ceva de băut. Voi vreţi ceva? 
Cât îl aşteptăm pe Ash? 

Kieran s-a uitat la Mia şi s-au înţeles din priviri. 

— Mulţumesc, frate, a zis Kieran. Bem şi noi cu tine cât 
aşteptăm. 

După ce Sean a plecat, Mia s-a întors către Kieran. 

— Ascultă, am vrut să spun că mai era ceva despre tatăl 
tău pe forum, i-a zis ea cu voce joasă. Am văzut mai 
devreme. Nu e nimic îngrijorător... 

Kieran îşi scosese deja telefonul şi accesase EBOCH. 

— Zicea cineva că părea fragil la întâlnire, a zis Mia. 
Aici... 

S-a aplecat să atingă ecranul şi a dat cu degetul în jos 
până când a găsit comentariul. Avea dreptate, nu era nimic 
mai mult, însă Kieran a simţit iar cum i se strânge inima în 
piept când a văzut că nişte străini anonimi discută despre 
starea de sănătate a tatălui său. 

— Poate îl întrebăm pe Renn dacă îi poate detecta, a 
spus Mia. Adică aşa cum zicea George. Dacă tot şterg 
unele postări, poate că nu le-ar fi greu să o şteargă şi pe 
asta. 

— Dar George zicea doar despre lucrurile legate de 
anchetă. 

— Ştiu, dar... 

Kieran a navigat mai departe pe pagină, scotocind prin 
comentarii după orice altă menționare despre Brian. Nu a 
mai găsit niciuna, însă se adunaseră multe comentarii, 
avea multe de citit. Mia avusese dreptate, oamenii din 
Evelyn Bay nu mai aveau nicio piedică în a împroşca 
lucruri unii despre alţii. Toate rândurile alea îl deprimau. 
Tocmai voia să închidă pagina, când privirea i-a fost atrasă 
de un comentariu dintre puţinele şterse. 

Acest comentariu al Theresei Hartley a fost şters, 
deoarece încălca regulile EBOCH. 

Kieran s-a încruntat. Theresa Hartley, profesoara de 
muzică a Miei, cu nepoata colegă de universitate cu 
Bronte, la Canberra. Oare ce descoperise aceasta, s-a 
întrebat Kieran, de a fost considerat prea periculos de 
către poliţişti ca să fie răspândit? Căutând pe site, Kieran a 
aflat că Theresa fusese foarte activă, cu mai multe zeci de 
comentarii scrise, dintre care doar două fuseseră şterse. 

Kieran a apăsat pe ultimul ei comentariu şters. Subiectul 
discuţiei era faptul că Bronte fusese prinsă făcând sex pe 
plajă. Dintre toate intervenţiile, picante, pe subiect, doar 
cel al Theresei fusese şters. Kieran se tot gândea. Oare ce 
spusese? Replicile la comentariul ei încă erau vizibile. 
Dacă făcea sex, nu înseamnă că nu era o fată drăguță, îi 

răspunsese cineva. 

Asta era. Kieran şi-a amintit acum. Bronte era o fată 
drăguță, asta scrisese Theresa. Aşa îi spusese nepoata ei. 
Apoi postase un link. Kieran şi-a căutat istoricul de 
navigare. Linkul către acea reţea de socializare pentru 
care se simţise el prea bătrân era încă acolo. A apăsat pe 
el şi pe ecran a apărut pagina dedicată lui Bronte. 

Kieran s-a uitat la ultimele postări. Erau câteva schiţe, 
un poem în care cineva se străduise să facă rime cu 
numele lui Bronte, câteva desene... A mers în jos pe pagină 
până când a ajuns la o imagine care i s-a părut cumva 
cunoscută. 

Era o fotografie. Nu a lui Bronte, ci de pe plajă. Plaja din 
Evelyn Bay, mai exact. Kieran a văzut într-un colţ Cabana 
Pescarilor. Era prima fotografie dintr-un album denumit 
simplu „Scene de vară”. 

Kieran a deschis albumul. Mai multe instantanee cu 
oceanul. Toate locale, era sigur de asta. O vedere de pe 
străzile din oraş. O poză artistică a împrejurimilor de la 
„Surf and Turf”. Supraviețuitorii, văzuţi din punctul de 
observare. 

Oare Bronte făcuse aceste fotografii? Kieran aşa credea. 
Nu numai pentru că imaginile erau postate pe pagina 
dedicată ei, ci şi pentru că fotografiile aveau acel stil 
familiar pe care îl văzuse în albumul ei din dormitor. 

A continuat să navigheze în jos pe pagină. Câteva 
fotografii cu drumul de pe faleză, apoi din nou peisaje 
marine. Fotografiile fuseseră făcute recent, cu siguranţă, 
dar... Kieran s-a oprit din nou, cu degetul în aer deasupra 
ecranului. 

Se uita la o altă fotografie cu plaja. Aceasta fusese 
făcută jos, aproape de plajă, într-o zi cu valuri înalte. 
Kieran a trecut peste prim-planul cu un mănunchi mare de 
alge şi s-a concentrat pe fundal. La distanţă, mici, dar 
recognoscibili, trei oameni stăteau aproape de linia apei. 
Un bărbat în şort de baie, cu un bebeluş în braţe, o femeie 
cu părul închis la culoare şi un tip masiv cu un câine 
masiv. 

Kieran, Mia şi Ash, pe plaja din Evelyn Bay, sâmbătă 
după-masă. 

Kieran a rămas cu ochii la fotografie, încercând să îşi 
dea seama ce însemna ea. El şi cu Mia trecuseră pe acolo, 
Bronte îi surprinsese în această fotografie, apoi fugise 
după pălăria lui Audrey şi, mai puţin de douăzeci şi patru 
de ore mai târziu, era moartă. l-a atins braţul Miei şi a 
îndreptat ecranul spre ea. 

— Linkul spre pozele astea a fost şters de pe forum, a 
spus el foarte încet. 

— Pe bune? 

Mia s-a uitat către Renn, apoi a luat telefonul. 

Kieran a privit-o cum se uită peste fotografii, aşteptând 
să vadă dacă ajunge şi ea la aceeaşi concluzie. Şi ea a 
înţepenit la poza cu plaja, aplecându-se mai mult spre 
ecran. 

— Stai! Am văzut-o când a făcut poza asta, nu-i aşa? a 
spus Mia tot cu o voce de-abia şoptită. Când a fost asta? In 
aceeaşi zi în care i-a dispărut aparatul? 

Kieran a încuviinţat. 

— Dar... a spus Mia părând îngrijorată acum şi 
continuând să se uite la fotografii. Dacă i-a dispărut 
camera în acea noapte, cum de sunt online pozele astea? 

— Nu ştiu, a răspuns el. 

Kieran a simţit mişcare în spatele său şi s-a întors. 
Olivia. 

— Auziţi, noi o să plecăm, a spus ea. 

Ash se afla chiar în spatele ei. S-au oprit amândoi la 
masa lor, cu aceeaşi faţă lipsită de orice expresie. Kieran 
nu şi-a putut da seama dacă se mai certau sau nu. 

— Nicio problemă, a spus Kieran. 

S-a uitat către Ash. Acesta avea ochii roşii aşa cum 
Kieran nu-i mai văzuse niciodată. 

— Ascultă, frate... 

— Ce e asta? l-a întrerupt Ash, cu ochii la fotografia de 
pe ecranul din mâna Miei. 

Ea nu a răspuns, aşa că Ash a luat pur şi simplu 
telefonul din mâna ei, fără să ceară permisiunea. S-a 

holbat la poză. Algele şi, în fundal, siluetele de la marginea 
apei. 

— Ce e asta? a mai întrebat el o dată. 

Sean şi-a făcut apariţia în spatele lor cu trei pahare în 
mâini, exact când Olivia se aplecase şi ea către ecran, 
încercând să vadă imaginea. 

— Ce se întâmplă? a întrebat el, privind când la Kieran, 
când la Ash. 

Ash nu a răspuns, doar a atins ecranul astfel încât să 
mărească fotografia. 

Sean a lăsat băuturile pe masă, şi-a şters mâinile de 
pantaloni şi a mai încercat o dată: 

— Ce e pe telefon? E al tău, nu? l-a întrebat el pe Kieran. 

Kieran s-a uitat la Mia. Aceasta îl urmărea din ochi pe 
Renn, care vorbea cu chelnerul. 

— Sunt nişte poze online, a spus Kieran foarte încet. 
Credem că ar putea fi din aparatul foto al lui Bronte. 

— Serios? 

Olivia s-a holbat la el o clipă, apoi a întins mâna după 
telefon. Ash şi-a întors puţin umărul, blocând-o. 

— Ce? Eşti şi tu în poza asta? a întrebat ea privindu-l pe 
Ash, apoi pe Kieran şi Mia. Şi voi? 

Ash ţinea ecranul foarte aproape de ochi, nelăsându-l să 
vadă nici pe Sean, care îl împingea din partea cealaltă. 

— Nu înţeleg, a spus Olivia. Ce se întâmplă? De ce 
apăreţi în pozele astea? 

Ash s-a oprit deodată, cu degetul deasupra ecranului. 
Colţurile gurii i s-au lăsat în jos şi a clipit încet, surprins 
cumva că a găsit energia necesară pentru asta. 

— Măcar nu suntem singurii, a spus el într-un sfârşit, pe 
un ton obosit. 

A lăsat telefonul să cadă pe masă, cu faţa în sus, iar 
Kieran s-a repezit să se uite la el, ştiind că şi ceilalţi trei 
vor face la fel. Pe ecran se afla o fotografie nouă, iar 
Kieran a trebuit să dea din coate ca să vadă despre ce era 
vorba. 

Era un bazin stâncos şi adânc. Apa adunată în toate 
crăpăturile pietrelor părea de-a dreptul uleioasă, 

reflectând, printr-un filtru natural, imaginea cerului şi 
norii. Şi încă ceva. 

Lângă bazin stătea cineva, puţin în spatele fotografei, 
poate chiar neobservat de aceasta. Imaginea oglindită în 
bazin era puţin deformată de unde, dar identitatea era 
absolut clară. 

— Liam, a exclamat Olivia. 

— Stati, a spus Sean, dar degeaba. 

Reacţia colectivă şi instinctivă a tuturor a fost să se 
întoarcă înspre Renn. 

— Staţi, a spus din nou Sean, întinzând mâna şi 
acoperind-o pe-a lui Kieran, care deja pusese mâna pe 
telefon. Hei, ascultați aici, vă rog. Doar o clipă... 

— E prea târziu, a spus Kieran. 

Renn se uita la ei acum. Uitase de cafea şi se oprise cu 
degetul în aer, pregătit să navigheze pe ecranul tabletei 
deschise în faţa sa. l-a privit pe fiecare în parte şi la 
telefonul în jurul căruia se înghesuiseră, bătând uşor 
nervos din mână în ecranul tabletei. Dacă încă nu era 
sigur, Kieran se convinsese acum. 

— E prea târziu, i-a spus el, apăsându-i palma cu 
greutate. Deja au văzut-o. 

Capitolul 29 


Kieran a deschis ochii. Era noapte, dar Mia se trezise, 
iar faţa îi era luminată de ecranul telefonului. Au rămas în 
pat unul lângă altul şi s-au uitat la fotografiile lui Bronte, 
examinându-le cu atenţie, una câte una. Plaja, magazinele, 
algele, Liam, ei înşişi. Ajungeau la sfârşitul albumului şi o 
luau de la capăt, iar şi iar. Nu dura mult procesul, erau 
doar cincisprezece fotografii acolo. 

— Nu cred că astea sunt toate, a şoptit Mia într-un final. 
Sunt atât de... banale. 

Kieran a încuviinţat. Era de aceeaşi părere. Mia s-a mai 
uitat o dată în telefon, apoi a apăsat un buton şi ecranul s- 
a stins. 

— Nu-mi place faptul că suntem şi noi acolo, a spus ea în 
întuneric. 

Până la urmă, Mia a căzut din nou într-un somn agitat, 
dar Kieran a rămas treaz mai multe ore. I s-a părut că 
trecuseră doar câteva clipe de când închisese ochii, când l- 
a trezit Audrey. 

Ash plecase de la „Surf and Turf”, cu o seară înainte, 
pur şi simplu fără să îşi ia rămas-bun. Stătuse separat de 
ceilalţi cât timp se uitaseră cu toţii în ecranele lor şi, când 
Kieran îl căutase iar din priviri, plecase deja. Olivia 
încercase să-l sune, iar într-un sfârşit se auzise bipul unui 
mesaj: 

— A ajuns acasă, a spus Olivia, apoi şi-a luat geanta şi a 
plecat şi ea, trântind uşa. 

Kieran s-a uitat pe fereastră şi a văzut-o luând-o către 
casa lui Ash. Sean nu zisese aproape nimic, în afară de a-i 
ruga încă o dată să nu îi arate pozele lui Renn. Kieran şi 
Mia îl asiguraseră de asta, însă Kieran era convins că, 
oricum, nu mai conta. Mai întârziaseră puţin, lipiţi fiecare 
de telefonul lui, până când Sean ridicase capul la un 
moment dat, amărât: 

— Voi puteţi să plecaţi, dacă vreţi. Eu mai rămân puţin. 

S-au oferit să rămână cu el, dar a refuzat până când 

insistenţele lor au devenit ciudate şi, până la urmă, l-au 
lăsat singur cu gândurile lui în acel „Surf and Turf” 
aproape pustiu. 

În zori, cerul era de un albastru senin. Mia căsca, iar 
Kieran o aşeza pe Audrey, uşor agitată, în cărucior. Brian 
stătea în fotoliul său şi îi privea cum se încalţă. Verity se 
auzea din bucătărie, luptându-se cu cutiile de împachetat. 

— Încă nicio veste de la Ash? a întrebat Mia. g 

Kieran şi-a verificat telefonul. A clătinat din cap. li 
lăsase deja câteva mesaje. Toate rămăseseră fără răspuns, 
aşa că Mia i-a scris Oliviei. 

— OK, deci zice că Ash a primit-o în casă aseară, însă nu 
a venit în pat, i-a spus Mia citind răspunsul în timp ce 
ieşeau. Când s-a trezit de dimineaţă, şi-a dat seama că 
dormise pe canapea şi că plecase deja. 

— La muncă? 

— Aşa cred. 

— Bine, a spus Kieran luând-o în josul drumului. 

S-a oprit când şi-a dat seama că Mia se oprise şi se uita 
în partea opusă, cu mâna streaşină la ochi. 

— Hai să o luăm pe plajă, a spus ea. 

— Suntem cu căruţul. 

— Atunci o luăm în braţe. Doar puţin. 

— De ce? 

Ar fi fost prima dată când Mia ar fi pus piciorul pe plaja 
aceea, de sâmbătă seară încoace, din câte ştia Kieran. 

— Nu ştiu. Aş vrea să văd locul din care ne-a fotografiat 
Bronte. Şi celelalte locuri. 

— Sunt sigur că poliţiştii au făcut deja asta, a spus el 
arătând din cap către telefonul din mâna ei. Că i-au 
urmărit mişcările sau ceva de genul acesta. Probabil că 
asta făcea Pendlebury ieri când se uita la Supravieţuitori, 
nu-i aşa? 

— Şi totuşi, a ridicat Mia din umeri. Te deranjează? 

— Nu, a spus el. Dar nu cred că putem vedea ceva ce nu 
am mai văzut până acum. 

Avea dreptate, cel puţin în ceea ce privea plaja. Au 
identificat cât de precis au putut locul în care au văzut-o 

pentru prima dată pe Bronte, cum aduna pietricele de pe 
plajă şi cum se aplecase în buza mării să se uite la alge. Nu 
era nimic care să diferenţieze punctul acela de restul 
plajei. Doar ceva mai departe, pe țărm, în dreptul Cabanei 
Pescarilor, Kieran a putut vedea o sclipire, în locul în care 
vântul mişca ambalajele din plastic ale buchetelor de flori. 
Mia i-a urmărit privirea, din locul în care stătea, aproape 
de valuri, ţinându-şi părul într-un pumn. 

— Hai să ne întoarcem pe drum, a spus ea. 

Când au ajuns lângă port, Kieran nu a putut vedea la 
docuri Nautilus Blue. A bătut, pentru orice eventualitate, 
la uşa casei lui Ash şi a lui Sean, dar era evident că nu era 
nimeni acasă. 

— Să sperăm că s-a dus la muncă la cimitir sau 
altundeva, şi că îşi linge rănile acum, a spus Mia, însă nu 
foarte convinsă. 

— Poate, a spus Kieran. Aşa cum îl cunosc pe Ash. 

De fapt, tocmai pentru că îl cunoştea pe Ash, Kieran se 
gândea că nu îi stătea în fire să nu-şi revină imediat după 
un necaz. 

Au continuat să meargă şi au trecut pe lângă Lyn, care 
fuma o ţigară lângă intrarea de serviciu de la „Surf and 
Turf”. Mia a încetinit puţin mai departe, ca să îşi compare 
poziţia cu unghiul fotografiei făcute de Bronte pe stradă. 

— Poate că e o prostie, a spus Mia în timp ce se freca de 
fereastra prăfuită a agenţiei de ştiri în căutarea 
perspectivei corecte. 

— Poate, a încuviinţat Kieran arătând din cap către zona 
rezidenţială a străzii. Dar măcar avem companie selectă. 

Pendlebury stătea sprijinită de un gard de piatră cu 
tableta în mână. Se uita printre gene când la ecran, când 
la o căbănuţă din gresie, dar a văzut-o pe Mia cu telefonul 
în mână. S-au privit reciproc, apoi Pendlebury a ridicat o 
mână şi le-a făcut semn să se apropie. Era mai degrabă un 
ordin politicos decât o invitaţie. 

— Minţi luminate, a spus ea vesel când s-au apropiat. 
Sergentul Renn mi-a povestit că a fost la „Surf and Turf” 
aseară şi că povestea cu linkul s-a aflat. 

Pendlebury părea deranjată de asta, dar nu prea mult. 

— Deci presupun că o luaţi pe faleză, înspre punctul de 
observare, dacă respectaţi fotografiile astea, a spus ea şi s- 
a îndepărtat de zid. O să merg cu voi. Avem acelaşi drum. 

— Deci avem dreptate, da? Fotografiile sunt din aparatul 
lui Bronte? a întrebat Kieran în timp ce se îndreptau către 
zona veche a oraşului. 

Pendlebury a întins mâna către telefonul Miei. Şi-a 
plimbat degetul rapid pe ecran, din mers, uitându-se la 
imagini, apoi, după câţiva paşi, i l-a dat înapoi 
încuviinţând: 

— Da, unele dintre ele. 

— Cum au ajuns online? a întrebat el. 

— Universitatea la care studia Bronte îi punea la 
dispoziţie un spaţiu de stocare, pentru cursul ei, a răspuns 
Pendlebury. Presupun că studenţii la Arte au foarte multe 
poze la rezoluţie mare. Bronte încărca mai multe cam în 
fiecare zi. 

Poliţista a arătat apoi din cap către telefonul Miei. 

— În mod normal, n-ar fi trebuit să ajungă pe internet, 
dar se pare că ea dăduse aprobare pentru acces la fişierele 
ei altor studenţi. Colegi de proiect, probabil. 

— Nu i-aţi putut bloca? a întrebat Kieran. 

— Am fi putut, însă oamenii şi-ar fi pus întrebări şi asta 
nu e chiar... 

Pendlebury s-a întrerupt brusc. A încetinit pasul şi a 
icnit enervată: 

— Pentru numele lui Dumnezeu! 

Se apropiau de casa lui George Barlin, cu grădina lui cea 
distrusă. Pe drum, chiar în faţă, era parcată camioneta 
murdară a lui Ash. 

Prin parbriz, Kieran l-a putut vedea pe Ash, care stătea 
pe scaunul şoferului, cu mâinile încrucişate pe volan. 
Alături, pe scaunul pasagerului, şedea Shift, cu capul pe 
geam afară şi cu limba atârnând. 

— A fost avertizat deja, i-a aruncat Pendlebury o privire 
lui Kieran. Trebuie să depăşească momentul ăsta. Şi o să- 
mi facă plăcere să... 

— Nu, e OK, a spus Kieran şi a pus frâna căruţului. 
Vorbesc eu cu el. 

Cât Kieran a traversat drumul, Ash a pornit motorul. 

— Bine, bine, plec. Am vrut să văd ceva, dar... 

Ash s-a aplecat pe fereastra deschisă şi a ridicat tonul în 
direcţia lui Pendlebury: 

— Acum plec, OK? Nu e nevoie să îţi chemi colegii, că 
plec singur. 

Ash s-a rezemat de spătarul scaunului şi a întins mâna 
după schimbătorul de viteze. Kieran a pus o mână pe 
portieră. 

— Hei, stai o clipă, a spus el. 

— Ce e, frate? Am de lucru. 

— 'Ţi-am trimis mesaje. 

— Da, a oftat Ash. Sunt la serviciu. 

— Da, bine, dar... 

Ash s-a uitat la el, într-un sfârşit. I se mai putea citi pe 
faţă o urmă din starea de nervi de cu o seară înainte, însă 
azi părea pur şi simplu obosit. 

— Ce e? a întrebat din nou Ash. 

— Eşti OK? După cele întâmplate aseară? 

— Da. 

— Bine, a spus Kieran, dar nu şi-a luat mâna de pe 
portieră. Pentru că ceea ce a spus George... 

— O, a zis Ash şi o uşoară încreţitură i-a apărut în jurul 
ochilor. Mda, nu, e în regulă. Ascultă, frate, a băgat el 
camioneta în viteză, trebuie să o iau din loc. 

— Bine. Dă-mi un telefon dacă... 

Dar Ash deja scosese o mână pe geam şi îi făcea semn 
de rămas-bun lui Pendlebury. Kieran şi-a luat mâna de pe 
portieră şi a făcut un pas înapoi, iar camioneta a demarat. 
Au privit toţi în urma ei până când a ieşit din raza vizuală, 
apoi Kieran s-a întors la căruţ. Au început să meargă din 
nou. 

— De curiozitate, cum arăta grădina asta înainte? a 
întrebat Pendlebury când au ajuns la cărarea de pe stânci. 

— Minunat, a răspuns Mia. 

Au continuat să urce în tăcere, adânciţi fiecare în 

gândurile lui. Aproape de vârf, Mia a grăbit pasul şi a 
prins-o din urmă pe Pendlebury. 

— Crezi că persoana care a luat aparatul de fotografiat 
şi computerul lui Bronte ştia că îşi descărca undeva 
pozele? a întrebat ea. 

— Nu am de unde să ştiu, a răspuns Pendlebury 
continuând să meargă, cu ochii înspre ocean. Depinde cine 
era şi de ce a făcut asta. 

— Şi spuneai că nu toate pozele pe care le-am văzut 
online erau salvate în folderele ei de studentă? 

— Da. 

În timp ce mergea, Mia căuta cu degetul în telefon. 

— Dar ai putea spune că aceste poze sunt - şi aici a 
ezitat - suficient de ilustrative? 

Ajunseseră în vârful falezei şi s-au oprit la punctul de 
observare. În depărtare, se înălţau Supraviețuitorii. 
Nautilus Blue se legăna în valuri, cu steagul de 
scufundare, albastru şi alb, ridicat. Pendlebury s-a uitat 
spre Mia. 

— Bine, a spus ea. Îmi dau seama că eşti îngrijorată 
pentru că apari într-una dintre fotografii, împreună cu 
Kieran, deci hai să te liniştesc puţin. Nu sunteţi singurii. 

— Serios? 

— Nici pe departe. 

Kieran n-ar fi putut spune de ce nu se simţea mai uşurat. 

Pendlebury s-a întors către bariera de securitate şi a 
privit către Supravieţuitori. 

— Cum arată mareea, Kieran? a întrebat ea. E suficient 
de joasă cât să facem o excursie până jos? 

— Acum? 

Pendlebury şi-a aşezat tableta la subrat. 

— Acum ar fi minunat. n 


Mia nu a părut încântată de idee, dar nici nu s-a opus. 
Kieran i-a dat ei căruțul, apoi a trecut de barieră împreună 
cu Pendlebury şi au luat-o în jos pe poteca nemarcată. 
Pendlebury s-a oprit când a ajuns pe nisip, fără să bage în 
seamă păsările care s-au ridicat brusc în aer. S-a uitat 

atent la gurile căscate ale peşterilor, apoi a privit înapoi, 
mijind ochii, la faleza abruptă de unde veniseră. Şi-a scos 
din nou tableta şi a început să îşi mişte degetul pe ecran, 
încruntată. 

— Bine, a spus ea. Acum vreau să reţii că Bronte era o 
fată de douăzeci şi unu de ani care avea un aparat de 
fotografiat. Deci nu am exagerat deloc când am spus că 
făcea foarte multe fotografii. Acestea fiind spuse - şi aici 
Pendlebury a întors ecranul către Kieran, astfel încât să îl 
poată vedea şi el -, poţi să identifici locaţiile exacte ale 
acestor imagini? Nu te grăbi. 

Kieran a luat tableta şi a început să navigheze printre 
pozele lui Bronte, încet şi încă neştiind peste ce avea să 
dea. Multe dintre fotografii fuseseră decupate cât să 
evidenţieze vreun element esenţial, astfel încât devenise 
greu de apreciat unde fuseseră făcute. Boabe de nisip, un 
fragment de ceva pe care se lipise o algă verde ca o 
nestemată. A răsfoit albumul înainte şi înapoi, simțind 
privirea lui Pendlebury fixată asupra sa. 

— Îmi pare rău, am încer... 

Dar Kieran s-a oprit brusc, deoarece tocmai recunoscuse 
ceva. 

O suprafaţă stâncoasă, pudrată cu nisip, în care apa 
săpase crevase adânci. O linie subţire de contrast în locul 
în care lumina zilei se întâlnea cu umbra eternă. Gura 
Peşterii de Nord. Kieran era sigur de asta. Nu exista nici 
cea mai mică îndoială, deoarece în fotografia aceea, chiar 
şi aşa decupată cum fusese ea, printre crevase şi nisip şi 
umbre, se vedea numele lui, săpat în piatră. 

Kieran s-a uitat la cicatricea lăsată acum mulţi ani de 
acele litere, imortalizată acum de camera unei fete moarte, 
şi a simţit un fior de teamă. 

Incă se holba la fotografie când Pendlebury a întins 
mâna şi a schimbat imaginea de pe ecran. A apărut o poză 
asemănătoare, doar că de data asta era scris numele lui 
Ash într-un colţ. Şi în următoarea poză se vedea numele lui 
Ash. Dar aici era o altă scrijelitură, prinsă dintr-un unghi 
din care era mai dificil de citit. Kieran nu ar fi putut spune 

unde fusese făcută acea fotografie. 

Pendlebury a continuat să ruleze imaginile, însă Kieran 
ştia deja ce avea să urmeze. Finn, apoi din nou Finn. Apoi 
R-A-N, coada unui Kieran, şi din nou Kieran. Toby. 

Kieran şi-a ridicat cu greu privirea din ecran şi s-a uitat 
în ochii lui Pendlebury. 

— De-abia dacă se observă, a spus el. 

Şi chiar aşa era. S-a uitat din nou în jos, de data asta se 
vedeau literele S-E-A din Sean. Imaginea era luată de 
aproape, dar nu era focusată pe litere, iar acestea erau şi 
distorsionate de umbrele produse de un bliţ puternic. 
Kieran a arătat cu degetul un lichen înflorit lângă litera S. 

— E clar că Bronte făcea prim-planuri cu stânca, a spus 
el. Asta nu înseamnă nimic. 

— Dar nici nu am spus că înseamnă ceva, a răspuns 
Pendlebury, cu o faţă perfect neutră. Te întrebam dacă ştii 
unde au fost făcute. 

— Unele dintre ele, cred că da. 

— Bine, a spus ea. Arată-mi. 

Kieran a condus-o pe plajă către intrarea în Peştera de 
Nord. La umbră era răcoare şi întuneric, iar lui Kieran i-a 
trebuit un minut să se obişnuiască cu lipsa de lumină. A 
văzut că şi Pendlebury clipea în timp ce privea în jur. 

— Aici, a arătat el către perete. Pe astea le-ai văzut ieri. 
Şi mai sunt câteva aici. 

Pendlebury şi-a deschis din nou tableta, a analizat cu 
atenţie ecranul, apoi peretele stâncos. S-a dat cu câţiva 
paşi în spate, şi-a scos propriul telefon şi a făcut o 
fotografie. Apoi alţi paşi, altă fotografie. Kieran a urmărit-o 
cum a repetat operaţiunea de câteva ori, încercând să 
recreeze unghiul original. Apoi s-a uitat la tabletă şi a 
clătinat din cap: 

— Nu cred că aceasta e de aici. Spaţiul dintre litere nu e 
acelaşi. 

A întors tableta către Kieran, iar aceasta a observat 
numele lui Ash în colţul unei imagini. 

— E posibil, a ridicat el din umeri. Sunt mai multe pe- 
aici. 

— Am putea să le găsim pe toate? Chiar aş vrea să 
stabilim toate aceste locaţii. 

Peştera se întindea în faţa lor, adâncă şi întortocheată. 

— Ar putea fi oriunde. Nici nu ştiu de unde să începem. 

— Nu aveaţi niciun sistem pentru asta? 

— Nu prea. La început, o făceam când cartografiam o 
rută nouă, a spus Kieran, dar fără prea mare convingere, 
însă de obicei o făceam de plictiseală. Poate nu şi Sean, 
care credea că era de tot rahatul să facem asta. A făcut-o o 
dată doar pentru că l-am pus eu, însă Ash şi cu mine o 
făceam mereu. Şi Finn, bineînţeles. 

— Şi altcineva? Mia? 

Kieran s-a oprit. Era frig acolo, la umbră. 

— Nu. De ce? a întrebat el uitându-se în sus, deşi din 
locul în care stătea nu se putea vedea deloc punctul de 
observare. Nu a fost niciodată aici. De ce întrebi asta? 

— Dar Gabby Birch? 

— Nu, a făcut el ochii mari. Ce legătură are ea cu toate 
astea? Sau Mia? 

— Doar pun nişte întrebări, Kieran. Încerc să îmi formez 
o imagine. 

Pendlebury a făcut o pauză, apoi a spus: 

— Despre Olivia ce îmi poţi spune? 

Kieran nu şi-a dat seama dacă deja ştia sau doar a 
încercat să afle. Dar nici nu era sigur dacă asta conta. 

— Da, Olivia a fost aici. 

Pendlebury privea spre adâncul peşterii. Păsările se 
liniştiseră şi acum se puteau auzi valurile spărgându-se de 
mal. 

— Putem intra? a întrebat ea. Să vedem ce se mai poate 
vedea? 

— Nu, a răspuns Kieran. Nu cu mine. E ca un labirint, nu 
îl cunosc suficient de bine. 

— Dar îl cunoşteai înainte. 

Kieran a arătat din cap către numele scrijelite în piatră. 

— Sunt mai multe lucruri pe care le făceam înainte, dar 
nu le mai fac acum. 

— Corect, a spus Pendlebury, după care i-a întins din 

nou tableta, să poată vedea fotografiile. Uită-te la astea, 
atunci. Poate observi şi altceva care îţi este familiar? 

Kieran a răsfoit câteva noi fotografii de-ale lui Bronte. 
Se temea de fiecare dată înainte să o vadă pe următoarea. 

— Supraviețuitorii, evident, a spus el. lar asta e 
marginea cărării la reflux. Din nou Peştera de Nord. 

Avea bizara senzaţie că îi scăpa ceva, un amănunt bine 
îngropat prin imaginile alea. Ceva nu era în regulă. A dat 
peste câteva fotografii cu prim-planuri prea apropiate 
pentru a recunoaşte ceva, apoi s-a oprit brusc la vederea 
unui colţ familiar, pe care îl văzuse de atât de multe ori. 
Terasa din Peştera de Sud, cea pe care obişnuia să se 
întâlnească cu Olivia. Kieran simţea privirea fixă a lui 
Pendlebury asupra sa. 

— Ştiu unde e asta. 

— Îmi arăţi, te rog? 

Au mijit ochii când au ieşit la lumină. Kieran a condus-o 
pe Pendlebury înapoi peste plajă, către intrarea în Peştera 
de Sud, de data asta. Au intrat din nou în penumbră, iar 
Kieran a arătat spre ecranul tabletei, apoi spre stânca de 
la terasă: 

— Fotografiile astea au fost făcute pe-aici. 

Pendlebury s-a îndreptat către stâncă şi şi-a trecut mâna 
peste ea. Apoi şi-a scos telefonul, a făcut şi ea câteva poze 
şi a început să se uite la ecran, încruntată. Şi-a ridicat din 
nou privirea, către locul în care Ash îşi scrijelise numele în 
piatră, deasupra terasei. A ridicat o sprânceană către 
Kieran, care a ridicat şi el din umeri: 

— După cum ziceam, sunt multe. 

Vocea lui s-a izbit de pereţi, cu ecou, apoi nisipul a 
absorbit-o, amuţind-o. Pendlebury a înclinat din cap, ca să 
asculte. 

— Nu mă pot obişnui cu sunetele pe aici, a spus ea, 
întorcându-se către terasă. 

Kieran a aşteptat, simțindu-se inconfortabil. Afară, pe 
sub arcul intrării în peşteră, putea vedea o bucată lată de 
plajă întinzându-se între ei şi mare. Nisipul de sub 
picioarele lui era ferm. Nu era umed, nu era acoperit de 

apă. Totul e în regulă, îşi spunea el. Se aflau la reflux, nu 
la flux. Aveau mult timp la dispoziţie. 

— Ce se întâmplă? l-a întrebat Pendlebury uitându-se la 
el. 

— Nimic. 

— Eşti sigur? 

— Da. 

Kieran a simţit că trebuie să se împotrivească unui atac 
rar de claustrofobie. Dintr-odată, plafonul peşterii i s-a 
părut neobişnuit de jos şi a trebuit să ridice o mână ca să 
se convingă că încă nu ajungea până la el. 

— Scuze. Veneam destul de des pe aici când eram mai 
tânăr. 

— Inainte de furtună? a continuat Pendlebury să se uite 
la el. În ziua furtunii? 

— Ambele, a ridicat Kieran din umeri. 

Poliţista a tăcut câteva clipe, mulţumindu-se să mângâie 
cu mâna, atent, peretele de piatră al peşterii. 

— Am avut o prietenă. Am o prietenă, de fapt, a oftat ea 
şi a continuat. Acum vreo doi ani, prietena mea şi soţul ei 
beau ceva împreună, acasă, într-o seară liniştită de vineri. 
După cină s-au dus să facă o baie în piscina din curte. Până 
când să se prindă că nu glumea, soţului ei i se făcuse deja 
foarte rău. Nu a reuşit să-l salveze, a dat Pendlebury din 
cap. Şi de atunci prietena mea îşi face mustrări de 
conştiinţă. 

— Îmi pare rău, a spus Kieran, cu sinceritate. 

— Mulţumesc. A fost greu. Pentru ea, evident. Dar şi să 
o văd cum s-a autodistrus încet, ştii? 

Kieran ştia. Îşi amintea prea bine primii ani după 
moartea lui Finn. Cum încercase mai multe modalităţi să 
facă faţă. Unele funcţionaseră, cele mai multe, nu. Îşi 
amintea pâlpâirea vagă a unei raze de speranţă, urmată de 
copleşitoarea frustrare a dezamăgirii. Frica ascunsă că va 
rămâne fără modalităţi de încercat. Şi apoi, printre toate 
astea, se ivise Mia. Îi apăruse în faţă pe neaşteptate, o 
mult-aşteptată oază de calm într-un amărât de bar 
studenţesc. 

— Mă ajută mult Mia, a spus el. Şi Audrey. 

— Şi cu ai tăi cum merg lucrurile? 

— Bineînţeles că mă iubesc şi ei. Dar l-au iubit şi pe 
Finn. Deci... 

Nu ştia ce ar mai fi putut să spună despre asta. 

Expresia de pe faţa lui Pendlebury era una curioasă 
acum. Un amestec de simpatie şi ceva nedefinit pentru 
Kieran. 

— Trebuie să te întreb ceva, a spus ea. Ce crezi că s-a 
întâmplat aici în ziua cu furtuna? 

— Cum adică ce cred că s-a întâmplat? Eram aici. Știu 
ce s-a întâmplat. 

— Desigur, a spus Pendlebury, după care a făcut o pauză 
puţin ciudată. Dar mi-ar plăcea să aud lucrurile spuse de 
tine. 

Kieran s-a uitat la terasă, apoi i-a spus. Versiunea cea 
adevărată. Despre Olivia şi felul în care obişnuiau ei să se 
întâlnească acolo, să îşi aştearnă prosoapele în acel loc. 
Despre cum era vreme urâtă într-o zi, iar ea propusese să 
plece, însă el o rugase să rămână. Despre cum au rămas, 
dar timpul s-a scurs pe nesimţite şi nisipul a dispărut sub 
apă şi, deodată, era deja prea târziu. Nu reuşise să 
găsească drumul. Marea fusese mai puternică decât el. 
Fratele lui Kieran şi fratele celui mai bun prieten al lui 
veniseră să îl salveze. Ei muriseră. El supravieţuise. 

Pendlebury l-a ascultat fără să îl întrerupă. 

— Trebuie să fi fost foarte greu pentru tine, a spus ea 
după ce Kieran a terminat de povestit. 

Kieran nu a răspuns. Uneori se simţea aproape uşurat 
după ce povestea ce se întâmplase, alteori - ca acum - nu 
simţea decât ruşine. În orice caz, faptul că retrăia acele 
lucruri îl lăsa întotdeauna secătuit. 

Pendlebury şi-a strâns buzele, iar Kieran a avut bizara 
senzaţie că se certa cu ea însăşi. 

— Nu îmi pot imagina cu adevărat cum este să trăieşti 
cu aşa ceva, a spus ea într-un final. 

— Nu prea bine. 

— Nu. Am văzut ceea ce a făcut sentimentul vinovăţiei 

cu prietena despre care ţi-am povestit, a spus Pendlebury 
şi pentru un moment faţa i s-a întunecat puţin. Eram foarte 
apropiate înainte, dar acum e ca şi cum ar fi o altă 
persoană. Kieran, a spus ea întorcându-şi capul oarecum în 
direcţia oraşului, aşa cum se întindea el, nevăzut, în 
depărtare, dincolo de stânci şi apă. În momentele astea 
sunt foarte mulţi oameni care scot la iveală diverse lucruri. 
Se aruncă tot felul de bârfe peste tot, şi nu toate sunt 
adevărate, nici de ajutor. 

Kieran nu ştia ce ar fi putut să răspundă. Auzea apa 
picurând undeva prin peşteră. 

— Chiar mi-ar părea rău să descoperi o versiune pe 
jumătate falsă a lucrurilor ăstora, a spus Pendlebury. 

Kieran a simţit cum îl trece un fior. 

— O versiune pe jumătate falsă a căror lucruri? 

In ochii lui Pendlebury s-au zărit din nou semnele unei 
lupte interioare. Femeia a privit în adâncul peşterii, apoi 
din nou către locul în care apa mării îşi lăsa spuma 
albăstrie pe nisip. Într-un final, a tras aer adânc în piept şi 
l-a privit în ochi. Se hotărâse. 

— Kieran, e ceva ce meriţi să afli. 

Capitolul 30 


Pendlebury a pornit către intrarea în peşteră. 

— Hai să ieşim de aici mai întâi. Cred că ar fi bine să 
audă şi Mia ce am de spus. 

De data aceasta, Kieran a fost cel care a urmat-o până la 
ieşire, când s-au trezit amândoi înapoi în lumină, clipind 
des. 

— Ce... 

Pendlebury l-a întrerupt, ridicând o mână: 

— Ajungem la punctul de observare şi vorbim. 

Au găsit-o pe Mia stând pe bancă şi mişcând căruciorul 
uşor înainte şi înapoi. l-a văzut imediat ce au apărut în 
capătul potecii năpădite de buruieni, iar expresia de 
îngrijorare de pe faţa ei a făcut loc uneia de uşurare 
vizibilă: 

— Aţi terminat? s-a ridicat ea în picioare, însă s-a oprit 
când i-a văzut faţa lui Kieran. Ce s-a întâmplat? 

— Am aflat de curând ceva ce cred că trebuie să ştie şi 
Kieran, a spus Pendlebury şi s-a aşezat pe bancă. 

Mia s-a aşezat şi ea înapoi, încet şi cu un aer 
circumspect. 

Kieran a rămas în picioare. Marea sclipea în lumina 
palidă a verii. Deasupra epavei se putea vedea Nautilus 
Blue, legănându-se uşor. 

— Deci, a început Pendlebury cu o voce calmă, am venit 
aici, la Evelyn Bay, ca să aflu ce s-a întâmplat cu Bronte 
Laidler. Asta e tot. E singura mea sarcină. Furtuna asta a 
voastră, dispariţia lui Gabby Linch, bârfele de pe forumul 
local, nimic din toate astea nu sunt treaba mea. 

A făcut o pauză, apoi a zis: 

— Dar unul dintre efectele faptului că pui întrebări este 
că primeşti răspunsuri. Lucruri care nu sunt neapărat 
relevante pentru mine, dar asta nu înseamnă că nu sunt 
relevante deloc. 

Kieran se tot mişca de pe un picior pe altul, nerăbdător. 
Mia se uita când la unul, când la celălalt. 

— Am vorbit de câteva ori cu George Barlin, a continuat 
Pendlebury. Ştiţi că a fost jurnalist? 

— Da. 

— l-ați citit cărţile? 

— Majoritatea, a spus Kieran, iar Mia a încuviinţat. 

— Şi eu, a spus Pendlebury. Nu sunt chiar pe gustul 
meu, dar nu sunt deloc rele. În fine, pentru că tot s-a mutat 
aici, a făcut şi el ceva investigaţii despre furtună. 

— Pentru o viitoare carte? a întrebat Mia. 

— El zice că mai degrabă din curiozitate personală. Era 
în oraş în acel an. Spune că nu va putea uita niciodată 
experienţa avută atunci, cu furtuna. Personal, a ridicat 
Pendlebury din umeri, nu e problema mea dacă va scrie 
sau nu despre asta. Şi la început nici nu eram prea 
interesată de ceea ce s-a întâmplat atunci. După cum 
spuneam, motivul pentru care mă aflu aici e ceea ce s-a 
întâmplat acum câteva zile, nu acum doisprezece ani. 

Pendlebury a privit spre apă, bătând absentă cu degetul 
pe genunchi. 

— Însă George a spus la un moment dat ceva ce m-a 
frapat şi mi-a trezit interesul. 

— Ce anume? a întrebat Kieran. 

— Accidentul care s-a întâmplat pe mare, cu tine şi 
fratele tău şi cu Toby Gilroy... 

Pendlebury s-a întors către Kieran. 

— Cronologia nu se potriveşte. 

Kieran şi-a ridicat sprâncenele şi a văzut-o şi pe Mia 
făcând acelaşi lucru. 

— Cum adică? a întrebat aceasta. Ce cronologie? 

— Lucrurile care s-au întâmplat în ziua cu furtuna. Când 
ai avut probleme în ocean, Kieran. Apelul de urgenţă, 
încercarea de salvare. Înecurile. Nu au cum să se fi 
întâmplat în felul în care crezi tu că s-au întâmplat. 

— Ba cum să nu! a izbucnit Kieran într-un hohot de râs 
care a sunat ciudat până şi pentru propriile urechi. Eram 
chiar acolo. 

Pendlebury a clătinat din cap. 

— Nu. Nu aveau cum. 

Şi-a deschis din nou tableta, mijind ochii şi încercând să 
protejeze ecranul de razele soarelui. Kieran a aşteptat, 
brusc dezorientat, ca atunci când te afli pe un vas pe care 
îl ia un val venit pe dedesubt. Te ridici în aer pentru un 
moment, apoi eşti trântit înapoi, brutal. 

— Ne spui odată despre ce e vorba? a întrebat Mia, care 
se ridicase în picioare şi venise lângă Kieran. 

Pendlebury a ridicat un deget şi a dat din cap, 
continuând să caute ceva. Într-un final, a exclamat 
satisfăcută şi s-a uitat la ei. 

— Bine. Deci versiunea acceptată de toată lumea, 
inclusiv de tine, Kieran, este că erai în peşteră şi lucrai la 
nişte hărţi pentru fratele tău, furtuna a venit mai repede 
decât ţi-ai putut da seama şi te-ai trezit luat de apă. Mi-ai 
spus că era şi Olivia Birch cu tine... 

Pendlebury s-a întrerupt brusc şi s-a uitat la Mia, care 
şi-a dat ochii peste cap. Bineînţeles că ştia. 

— Însă pentru restul lumii, a continuat poliţista, Olivia 
se afla pe faleză, grăbindu-se să ajungă acasă, prin ploaie, 
când te-a zărit la ananghie, în apă. A sunat la urgente, a 
fost anunţat Julian Wallis, care era şeful operaţiunilor de 
căutare şi salvare locale, iar acesta a transmis o alertă, 
care a fost interceptată de Finn şi de Toby. Aceştia au 
confirmat că aveau să intervină, au fugit în port, la 
Nautilus Black, au pornit înspre peşteri şi au fost loviți de 
un val teribil. A fost lansat un semnal SOS şi de pe vas, 
însă nu s-a putut face nimic şi cei doi s-au înecat. 

Kieran a încuviinţat încordat. 

— Cam aşa ceva. 

— Bine. Treaba e că s-au notat toate orele la care s-au 
dat acele telefoane şi alerte. E drept, au fost notate în 
locuri diferite, în diverse acte oficiale, dar au fost salvate 
toate, şi apelurile telefonice, şi semnalele de alertă. Orele 
fiecăruia sunt corecte, nu s-a pus niciodată problema că ar 
fi ceva în neregulă cu ele. Dar problema este că - şi aici 
Pendlebury s-a uitat la Kieran - George Barlin a adunat 
laolaltă toate aceste documente dispersate şi le-a analizat 
în carneţelul său sau cu pana lui scriitoricească, în fine, iar 

lucrurile nu se leagă. 

— Cum adică nu se leagă? a întrebat Kieran, simţind-o 
pe Mia foindu-se lângă el. 

— Adică se pare că Finn şi Toby erau deja pe apă cu 
vasul lor când au primit mesajul radio că aveai nevoie de 
ajutor. 

Kieran s-a holbat la Pendlebury, însă aceasta privea deja 
pe deasupra lui, în larg, către Nautilus Blue. 

— Cât durează să navighezi până aici din port? Un sfert 
de oră, cel mai puţin, nu-i aşa? a zis ea. Aşa am înţeles. 

— Da. 

De fapt, cincisprezece minute era chiar forţat, mai 
degrabă ar fi fost necesare douăzeci. 

— În regulă. Ei bine, din momentul în care a dat Olivia 
primul telefon la urgenţe, confirmat în arhive, şi până când 
fratele tău a răspuns la staţia radio de pe Nautilus Black, 
au trecut mai puţin de patru minute. La mai puţin de trei 
minute după aceea a fost activat semnalul SOS al lui 
Nautilus Black, iar GPS-ul îi poziţiona în apele de lângă 
peşteri. 

Pendlebury l-a privit din nou pe Kieran. 

— Nu au trecut nici măcar zece minute din momentul în 
care te-a luat apa până când au ajuns fratele tău şi cu 
Toby. Nu aveau cum să fie în port când s-a primit apelul de 
urgenţă, ci erau deja pe barcă. 

Kieran a clătinat din cap. 

— Nu. Asta e... 

— Convinge-te singur, i-a întins Pendlebury tableta. Am 
subliniat lucrurile importante. 

Kieran a luat tableta, iar Mia s-a aplecat şi ea să 
citească, cu faţa apropiată de a lui. In timp ce atingea 
ecranul, îi putea auzi respiraţia. A apărut mai întâi primul 
apel telefonic, apoi altul, apoi un şir de raporturi şi 
înregistrări oficiale. Kieran tot dădea înainte şi înapoi, 
încercând să înţeleagă complet ceea ce vedea, în timp ce 
Mia citea şi ea peste umărul lui. 

Lui Kieran nu-i venea să creadă, aşa că s-a uitat către 
ea: 

— Tu ce crezi? 

Spre propria surprindere, vorbele-i fuseseră şoapte. 

Ea a arătat înspre ecran. Aici şi aici. Şi aici. 

Apelul de urgenţă al Oliviei, raportul lui Julian, 
răspunsul venit de pe Nautilus Black, activarea semnalului 
SOS al navei. 

Kieran a încercat să se concentreze. Cât timp petrecuse 
în apă, înainte să fie aruncat pe stânci şi să zărească o 
bucată din Nautilus Black? Atunci i se păruseră ore, dar 
acum trebuia să se concentreze. Supravieţuise, iar asta 
însemna că fuseseră doar minute, cel mult. Câte? S-a uitat 
la ecran: mai puţin de zece, după cum e scris negru pe alb 
în faţa lui. 

Kieran a spus: 

— Dacă timpii ăştia sunt corecţi... 

— Sunt. 

— OK, dar... 

Pur şi simplu, nu ştia ce să spună. 

— De ce nu s-a prins nimeni de asta până acum? a 
întrebat Mia. 

Însă Kieran îşi putea da seama după tonul ei că ghicise 
răspunsul poate chiar înainte să termine întrebarea. 
Pentru că, în vâltoarea tuturor lucrurilor petrecute în ziua 
aceea, timpii pur şi simplu nu mai contaseră. Nu contaseră 
pentru mulţimea traumatizată care se adunase în vârful 
falezei ca să vadă doi bărbaţi înecându-se. Nici pentru 
localnicii care s-au trezit cu casele avariate şi afacerile 
distruse. Nici pentru familia fetei dispărute, care fusese 
văzută ultima oară pe plajă, cu rucsacul ei, şi asta fusese 
tot. În cap i-a sunat vocea lui Ash: A fost o zi nebună. 

— Deci, dacă toţi timpii aceştia sunt corecţi, asta 
înseamnă că Finn şi Toby... 

Kieran încă nu ştia sfârşitul. 

— Că Finn şi Toby erau deja pe barca lor şi merseseră 
oarecum în direcţia ta încă dinainte să afle că erai luat de 
ape, da, a spus Pendlebury. Deci, indiferent de ceea ce s-a 
întâmplat atunci, Kieran, nu a fost vina ta aşa cum credeai 
că a fost. 

Kieran a încercat să spună ceva, însă a simţit că rămâne 
fără aer. A simţit şi mâna Miei, care îi mângâia spatele, cu 
mişcări circulare. S-a aplecat în faţă şi şi-a îngropat faţa în 
palme. 

Aproape că revedea tot ce se întâmplase şi l-a luat cu 
ameţeală. Cărase povara aceasta toţi aceşti ani, nici nu-şi 
mai amintea cum era să poată trăi fără ea. Vedea lumina şi 
vedea libertatea. Îi putea spune lui Verity. Îi putea spune 
lui Brian. Gândul acesta era atât de extraordinar încât 
aproape că-l simţea dureros. 

Dar dincolo de lumina orbitoare simţea ceva ca o 
pâlpâire alunecoasă. O întrebare. Kieran a încercat să o 
ignore, însă nu îi ieşea din minte. Ca un piston moale, dar 
insistent. Şi-a ridicat capul şi şi-a dat seama, după expresia 
de pe faţa Miei, că şi ea se întreba acelaşi lucru. La 
întrebarea asta ar fi ajuns şi Verity, după ce s-ar fi stins 
agitația iniţială. Şi-ar fi pus-o şi restul lumii din Evelyn 
Bay, la bârfele de la cafea sau din spatele tastaturilor. 
Kieran ştia ce s-ar fi întrebat toată lumea, pentru că deja 
se întreba şi el însuşi. 

Simţea privirile lui Pendlebury fixate asupra lui. Părea 
că ea ştie ce avea să întrebe chiar înainte de a deschide 
gura: 

— Ce făceau Finn şi Toby pe vas în mijlocul furtunii? 

Capitolul 31 


Pendlebury nu a răspuns. Kieran a aşteptat, însă ea pur 
şi simplu se uita la el, cu o umbră vagă de regret pe faţă. 
Sau ca şi cum ar fi vrut să se scuze. Sau amândouă. 

— De ce erau Finn şi Toby pe apă cu barca? a încercat el 
din nou. 

— Mă tem că asta nu ştiu. 

Kieran nu ştia dacă vuietul surd din urechile lui se 
datora oceanului sau sângelui care îi pompa cu putere. 

— Finn ştia că furtuna urma să fie periculoasă, a spus el. 
El şi cu Toby se numărau printre puţinii oameni care şi-au 
dat seama cât de rău putea fi. Chiar ei au fost cei care ne- 
au avertizat, cu o zi înainte, să nu ieşim pe apă. 

— Înţeleg. Dar tot nu îţi pot spune de ce au ieşit. 

Ascunsă în tonul neutru al lui Pendlebury, era o notă pe 
care Kieran nu ştia de unde să o ia. 

Mia se uita la ea. 

— Nu poţi sau nu vrei? A 

— Nu pot. Ar însemna să fac o speculație. Imi pare rău, 
i-a spus ea lui Kieran, care se sprijinise de bariera de 
siguranţă. Ştiu că pentru tine sunt multe lucruri de digerat 
acum. Sper că am procedat corect spunându-ţi asta, cred 
că, la urma urmei, adevărul este de obicei cel mai bun... 

Pendlebury s-a întrerupt brusc şi şi-a scos telefonul din 
buzunar. Kieran nu îl auzise sunând, dar acum ea se 
încrunta la vederea ecranului luminat. 

— Îmi cer scuze, dar chiar trebuie să răspund, a zis 
Pendlebury ridicând telefonul la ureche. O secundă, te rog, 
a spus ea în receptor, apoi a coborât din nou mâna. [ţi 
mulţumesc că mi-aţi arătat locurile de jos, Kieran. Mă 
descurc să mă întorc singură în oraş. Şi, auziţi... 

A făcut o pauză mai lungă. Era atentă exclusiv la ei 
acum: 

— Dacă aveţi întrebări, ştiţi unde se găseşte secţia de 
poliţie. 

Pendlebury a ridicat din nou telefonul, şi-a înclinat capul 

şi a plecat. Kieran nu s-a mişcat. Nu era sigur dacă nu era 
doar felul în care ea evita continuarea discuţiei. A simţit 
cum îl atinge Mia pe braţ. 

— Hai să mergem, i-a spus ea hotărâtă şi a ridicat frâna 
căruciorului. 

Nu au scos nicio vorbă până când punctul de observare 
a ieşit din raza lor vizuală. 

— Ştie de ce erau ei pe apă, a spus Mia, încet. 

— Şi eu cred asta, a spus Kieran. Sau măcar are o idee. 
Era ceva ciudat în felul în care vorbea, nu-i aşa? Dar de ce 
să nu ne spună şi nouă? 

— Nu ştiu. 

Paşii lor au trosnit pe cărare când au trecut prin faţa 
porţii cimitirului. Kieran a continuat să meargă înainte, pe 
cărarea pe care de-abia dacă o vedea. Tot încerca să 
respire cum trebuie, dar nu reuşea să îşi umple pe deplin 
plămânii cu aer. După câţiva paşi, şi-a dat seama că Mia 
încetinise. 

— Opreşte-te. Hai să stăm un minut, a spus ea şi a 
parcat căruţul. 

Cărarea era pustie în ambele direcţii. De unde stăteau 
ei, oceanul se vedea ca o câmpie foarte plată şi 
neîntreruptă. 

Kieran s-a întors către ea, încă simțind că îl strânge ceva 
în piept. 

— Ce crezi despre chestiile alea pe care ni le-a arătat? 

— Timpii? Mi-ar plăcea să îi verific mai bine, dar... 

Mia a clătinat din cap: 

— Cred că era corect ce spunea ea. 

— Şi eu. Şi George Barlin, nu? A observat singur treaba 
asta. 

Kieran şi-a pus mâinile în cap. Inima îi bătea cu putere, 
de parcă înotase cu orele. Încerca din greu să îşi adune 
gândurile. 

— Deci... Asta e tot? Atât de simplu a fost? Deodată nu 
mai e vina mea? 

— Nu sunt sigură, a spus Mia. Da. Poate. 

— Şi acum ce facem? 

— Nu ştiu. 

— Nici eu nu ştiu. O, Doamne! Mia, sunt atât de obosit/ 

Şi-a acoperit ochii. Îi simţea fierbinţi şi îl înţepau. 

— Am obosit să mă tot simt vinovat. 

— Ştiu, l-a luat ea în braţe. E în regulă. 

— Dar asta înseamnă că nu mai trebuie să mă simt aşa, 
nu? Asta înseamnă? 

Pauză. 

— Da. 

Kieran s-a tras înapoi. 

— Şi atunci de ce nu mă simt deloc mai bine acum? 

Mia s-a uitat la el, îmbrăţişându-l în continuare, în 
braţele ei calde. Nu a spus nimic, iar el aproape că a simţit 
nevoia să zâmbească. 

— Ştiu că te gândeşti la acelaşi lucru ca mine, a spus 
Kieran. 

— La ce anume? 

— Te gândeşti că nu mă simt mai bine, deoarece acum 
mă preocupă de ce era Finn pe apă. 

— Da, aşa este, a aprobat ea. La asta mă gândeam. 

Zâmbetul vag al lui Kieran s-a stins. 

— Iar dacă Pendlebury cunoaşte răspunsul, dar nu mi-l 
spune, a răsuflat el, înseamnă că există un motiv pentru 
asta. Deci care ar fi motivul? 

— Ar putea fi o groază de lucruri, a spus Mia. Nu cred că 
poţi trage vreo concluzie de aici. 

— Nu pot? 

— Nu. Nu poti. 

Mia a tăcut, apoi s-a uitat pe drum, în depărtare. 

— Eu mă gândeam la altceva. 

— La ce anume? 

— Dacă Pendlebury ştie de ce era Finn pe apă, înseamnă 
că ştie extraordinar de bine faptele de atunci, din interior, 
a spus ea. Mai ales că nu e din partea locului. O fi ea un 
bun poliţist - habar nu am -, însă e cu siguranţă o străină. 
Nu era aici pe acea furtună, nu are amintirile pe care le 
avem noi toţi. Deci dacă Pendlebury ştie ceva despre 
lucrurile petrecute aici acum doisprezece ani, ceva atât de 

precis, e doar pentru că i-a povestit cineva. Cineva care 
era atunci aici. Nu se poate altfel. 

Kieran s-a uitat la ea, iar posibilităţile au început să i se 
arate. Mia avea dreptate. Dacă ştia Pendlebury, înseamnă 
că mai ştia cineva. 

— Cine? 

În sufletul său simţea că avea răspunsul la această 
întrebare, dar capul i se învârtea mult prea tare acum ca 
să se poată concentra. 

Mia deja clătina din cap: 

— Mie mi se pare că Pendlebury ne-a spus cu gura ei, 
nu-i aşa? Dacă avem vreo întrebare despre asta, ştim unde 
se găseşte secţia de poliţie. 


Când Kieran şi Mia au ajuns la secţie, sergentul Chris 
Renn târa afară un fişet gol. Kieran i-a ţinut deschisă uşa 
de sticlă. 

— Mulţumesc, a mormăit Renn. 

Un colţ al dulapului se prinsese în balamale, iar Renn i-a 
dat un ghiont ca să îl elibereze. Apoi a ridicat fişetul fără 
nicio problemă şi l-a dus lângă celelalte patru aşezate 
lângă zidul de cărămidă. 

— Vine cineva de la şcoală să le ia după-masă. 

Sergentul a scos o batistă dintr-un buzunar şi şi-a şters 
fruntea de sudoarea care lucea. 

— Cu ce vă pot ajuta pe voi doi? a întrebat el şi apoi a 
privit în jos, către cărucior: Trei. 

— De ce ieşiseră Finn şi Toby pe apă în ziua aceea? a 
întrebat Kieran şi mai mult a simţit decât a văzut-o pe Mia 
dându-şi ochii peste cap. 

Exersaseră cum să întrebe tot drumul până aici, însă, 
odată ajuns, îşi pierduse orice subtilitate. 

Renn nu i-a cerut lămuriri lui Kieran. S-a uitat lung la 
amândoi, apoi le-a întors spatele. A îndreptat unul dintre 
fişete şi a luat-o către uşa de sticlă. 

— Haideţi înăuntru. 

Secţia părea şi mai goală decât ultima dată când 
fuseseră acolo cu Renn. Birourile care mai rămăseseră 

erau încă foarte încărcate, iar Kieran l-a văzut pe unul 
dintre ofiţerii care participaseră la întâlnirea comunitară 
cum împingea periculos de aproape de o margine laptopul 
altcuiva, ca să poată face loc pentru al său. S-a oprit când 
a observat privirea lui Kieran. Harta oraşului Evelyn Bay 
căzuse din agăţătoare şi rămăsese în picioare, sprijinită de 
perete, cu colţurile laminate curbate către interior. _ 

Renn i-a invitat pe Kieran şi pe Mia în acelaşi birou. În 
faţa biroului ponosit se afla un singur scaun acum şi au 
trebuit să aştepte să mai facă rost de unul. Când s-a întors, 
Renn a pus mâna pe un teanc subţire de fotografii aflate 
lângă computer şi le-a întors cu faţa în jos. Kieran şi-a dat 
seama târziu că erau fotografii de-ale lui Bronte, aduse de 
părinţii ei. 

— Aşa deci, a spus Renn după ce toată lumea s-a aşezat. 
Despre ce e vorba? 

— Finn şi Toby. În ziua furtunii, a spus Kieran 
încrucişându-şi braţele la piept ca să-şi poată opri mâinile 
din tremurat. Se aflau deja pe mare, cu Nautilus Black, 
înainte să primească apelul prin care erau anunţaţi că eu 
sunt în pericol. 

Renn a trecut încet cu privirea de la Kieran la Mia. 

— Cu cine aţi vorbit? Cu George Barlin? 

Au clătinat din cap şi Kieran a putut vedea o umbră de 
surprindere pe faţa lui Renn. Aproape că îl vedea gândind: 
Pendlebury deci. Dar Renn a ascuns bine ce gândea 
referitor la asta. Era o diferenţă foarte mare faţă de la 
agentul îmbujorat care îi ţinea trena sergentului Mallott 
prin oraş şi care lăsa să se vadă teamă şi obedienţă la 
fiecare cuvânt pe care îl spunea. Era greu de crezut că e 
acelaşi bărbat. 

Renn cel de acum, mai în vârstă şi instalat în scaunul 
şefului, şi-a făcut de lucru cu tastatura, aranjând-o paralel 
cu marginea biroului, ca să câştige puţin timp. 

— Şi unde vrei să ajungi? a întrebat el. 

— Finn şi Toby nu au ieşit pe apă pentru mine. Nu se 
potrivesc orele. 

Era o afirmaţie, nu o întrebare. Kieran se pregătise 

pentru o negare directă, însă Renn a continuat să îl 
privească şi atât. 

— Ei bine, trebuie să verific din nou dosarele de atunci, 
a spus el cu o voce controlată, însă Kieran a zărit un mic 
spasm pe faţa lui, care era la fel de bun ca o confirmare. 

Văzuse şi Mia. 

— Nu cred că trebuie să mai verifici nimic, Chris. Sigur 
ştii cum s-au întâmplat lucrurile. 

— OK, a răspuns Renn, calm încă. Dacă aşa credeţi, 
atunci ce mai vreţi de la mine? 

— De ce ai ascuns asta? s-a aplecat Kieran înspre el. Ce- 
ar fi să începem de aici? 

— Eu? a spus Renn iritat. Frate, dar nu eram eu şeful 
atunci. 

— Sergentul Mallott deci. lar asta e o scuză de tot 
rahatul. Eraţi amândoi responsabili atunci. Ştiaţi amândoi 
ceea ce s-a întâmplat în acea furtună. Voi doi v-aţi ocupat 
de toate. 

— Da, a spus Renn. 

Sergentul s-a lăsat pe spate în scaun atât de tare, încât 
rotiţele au scârţâit. Părea deodată foarte obosit. 

— Aşa este, noi ne-am ocupat de toate lucrurile care s-au 
întâmplat în acea furtună. El şi cu mine a trebuit să ne 
descurcăm cu toate. 

— Deci ştiai de pe atunci? Cum aşa? De ce nu ai spus 
niciodată? 

S-a lăsat tăcere. Kieran se aştepta să fie daţi afară, însă 
nu s-a întâmplat asta. Dinspre hol a ajuns până la ei 
bâzâitul mut al unui aparat xerox pe care îl pornise cineva. 

— Ceea ce i s-a întâmplat lui Bronte a fost cu adevărat 
foarte dureros. 

Kieran, care intenţiona să se dezlănţuie din nou, s-a 
oprit surprins la auzul acestor cuvinte. Renn a întors 
fotografiile de pe birou cu faţa în sus. Din ele a zâmbit 
femeia moartă, iar faţa i s-a încordat. f 

— A fost dureros pentru toată lumea, ştiu asta. Insă, în 
toți aceşti ani petrecuți de mine ca polițist, nu mi-am 
închipuit niciodată că aşa ceva se putea întâmpla aici. Mă 

tot gândesc la ceea ce am făcut sau poate că nu am făcut, 
de am ajuns să se întâmple aşa ceva în circumscripţia mea. 
Când a devenit Evelyn Bay un loc în care o fată venită să 
lucreze peste vară ajunge să moară? 

Renn a întors fotografiile la loc. Bronte iar nu s-a mai 
văzut. 

— Vreau să rezolv povestea asta. Mai devreme, au fost 
aici mama şi tatăl ei şi aş vrea să pot să le dau un răspuns. 
Nu pot să plec de aici cu treaba asta pe conştiinţă, iar 
secţia nu mai poate rămâne mult deschisă... 

A privit roată încăperea pe jumătate goală şi a tras aer 
în piept. 

— George Barlin ne-a spus, mie şi lui Pendlebury, că era 
ceva în neregulă cu timpii de pe vremea furtunii, când ne- 
am dus pe la el să ne semneze o declaraţie despre Bronte. 
Credea că o dăduse în bară cu cercetările lui şi ne tot 
punea întrebări. Nu ne lăsa deloc în pace. 

Din hol s-a auzit un zdrăngănit şi au întors cu toţii 
capetele înspre uşă. Apoi o înjurătură înăbuşită şi sunetul 
unei cutii care era umplută la loc. Renn s-a întors către 
Kieran: 

— Iar asta se întâmpla în perioada în care Pendlebury 
era foarte interesată de faptul că tatăl tău fusese ultima 
persoană văzută împreună cu Gabby Birch şi că fusese 
găsit hoinărind prin zonă, când Bronte a fost ucisă. O 
avusesem deja pe Trish Birch care vorbea despre o 
legătură şi, deodată, apare şi George Barlin cu 
nepotrivirile din cronologia acelei zile, atât de legate de 
familia ta, Kieran. 

Kieran simţea că nu mai putea respira. Mia mişca 
căruciorul înainte şi înapoi, făcându-l să scârţâie. 

— Furtuna aceea... 

Telefonul de pe biroul lui Renn a început să sune. Acesta 
s-a uitat la număr, apoi a aşteptat să se oprească şi a 
continuat: 

— Furtuna aceea a făcut destul rău. Nu are nimeni nimic 
de câştigat dacă răscolim acum rănile provocate de ea. 
Chiar cred asta, cu tărie. S-au făcut nişte lucruri şi s-au 

luat nişte hotărâri atunci, bune sau rele, iar noi am trecut 
prin toate ca o comunitate şi am mers mai departe. Însă 
Pendlebury îşi doreşte la fel de mult răspunsuri legate de 
Bronte, aşa că pune întrebări. 

Renn şi-a aplecat capul. 

— Şi caută în trecut, cu ani în urmă, şi apoi îl verifică pe 
Brian, aşa că trebuie să îi povestesc despre unele hotărâri 
care s-au luat atunci, cu furtuna. Pentru că vreau să 
rezolvăm lucrurile pentru Bronte, şi pentru mama şi tatăl 
ei, şi nu cred că vom putea face asta dacă ofiţerii noştri 
cheie îşi pierd timpul investigând în direcţia greşită. 

Kieran a înghiţit în sec. 

— Îţi mulţumesc. Chris... 

— Nu-mi mulţumi încă. 

Era atât de multă linişte în jur, încât au putut auzi 
telefonul cuiva sunând într-o altă cameră. Şi deodată, 
cuprins de ceea ce părea a fi o orbitoare premoniţie, 
Kieran a simţit nevoia să dea timpul înapoi. Să refuze să o 
conducă pe Pendlebury jos, la peşteri, să îi spună că a 
încheiat socotelile cu acea furtună şi că nu era interesat să 
dezgroape din nou morţii. Şi-a dorit ca el şi cu Mia să se fi 
dus acasă în loc să vină aici, la această secţie de poliţie, 
unde s-a simţit brusc foarte speriat de ceea ce urma să 
spună sergentul Renn. O vedea şi pe Mia agitată şi 
îngrijorată. 

— Finn şi Toby ieşiseră deja pe mare în ziua aceea, a 
spus Renn. Ai avut dreptate în privinţa asta. În ciuda 
tuturor avertismentelor şi alertelor, s-au urcat pe vas pe 
când furtuna se apropia şi, la momentul în care am aflat că 
aveai necazuri, lângă peşteri, ei plecaseră deja din port. 
Însă nu am ştiut niciodată de ce au făcut asta, şi nu ştiu 
nici acum, a încheiat Renn uitându-se drept în ochii lui 
Kieran. Acesta e adevărul. 

A tras aer în piept, iar Kieran de-abia s-a abținut să îi 
spună să tacă. Auzise suficient. Era tot ce voise să ştie. 

— Dar îţi mai pot spune un lucru. După ce Finn şi Toby 
s-au înecat, am muncit din greu să le aducem la mal barca 
şi să le arătăm familiilor voastre că ne păsa de puştii aceia. 

Eu şi cu sergentul Mallott am spus că vom cerceta totul. 
Să încercăm să vă ajutăm familiile dându-vă cele mai bune 
informaţii pe care le aveam despre ceea ce se petrecuse. 

Renn s-a mişcat din nou în scaun. Era clar că nu se 
simţea deloc confortabil acum. 

— Iar sergentul Mallott chiar a găsit ceva pe Nautilus 
Black. 

— Ce? nu s-a putut împiedica să întrebe Kieran. Ce a 
găsit? 

— Rucsacul lui Gabby Birch. 

Capitolul 32 


Din cărucior s-a auzit un foşnet, o agitaţie uşoară, iar 
Audrey a început să plângă. Kieran de-abia dacă a băgat 
de seamă zgomotul. Mia se încovoiase toată, cu coatele pe 
genunchi şi faţa îngropată în palme. Vaietele lui Audrey au 
răsunat prin încăpere, făcându-l pe sergentul Renn să se 
ridice la un moment dat în picioare. 

— Mă ocup eu de ea, s-a ridicat şi Kieran şi s-a aplecat 
înspre căruţ. Nu o atinge! 

Renn şi-a ridicat mâinile şi s-a aşezat la loc. 

— Rucsacul fusese încuiat în cutia impermeabilă... Renn 
şi-a dat seama că Kieran rămăsese nemişcat, în picioare, şi 
a zis: 

— Scuze, mai vrei să auzi asta? 

Kieran simţea că tremură din tot corpul, însă pe Audrey 
o ţinea ferm şi încerca să o liniştească. Oare voia să audă 
asta? Rucsacul lui Gabby Birch. Ceea ce voia cu adevărat 
era ca nimic din toate astea să nu fie adevărat. 

Mia a spus ceva, cu vocea înăbugşită. Şi-a lăsat mâinile în 
jos şi a mai încercat o dată: 

— Spune. 

Renn s-a uitat spre uşă. Nu se mai auzea niciun zgomot 
de pe hol acum. 

— Eu şi cu Geoff Mallott am lucrat din greu la caz din 
clipa în care a încetat furtuna. Oraşul era un dezastru. 
Aveam oameni răniţi. Am organizat echipe de căutare 
pentru Gabby şi am dat de ştire peste tot. l-am publicat 
descrierea, hainele cu care era îmbrăcată. Rucsacul. Dungi 
violet şi breloc în formă de cangur. 

Renn şi-a frecat ceafa, la amintirea acestor lucruri: 

— Faptul că am căutat Nautilus Black a fost un gest de 
respect din partea noastră. Chiar nu aveam timp atunci, 
pentru nişte turişti nu am fi făcut-o. Dar era vorba de doi 
localnici, de familiile lor... 

Renn s-a uitat la Kieran, care încă stătea în picioare. 

— Am vrut să vă asigurăm că făceam totul pentru ei. Dar 

eram ocupați, iar eu fusesem reţinut la secţie, cu diverse 
lucruri care nu mai conteneau să apară, aşa că m-am 
grăbit să ajung în port, la Mallott. Eram deja la poartă. 
Ştii, cea de unde poţi vedea direct docurile? 

A făcut o pauză, iar Kieran a încuviinţat. 

— Eram încă destul de departe, dar l-am văzut pe 
Mallott că urcase deja pe vas. Scosese deja cleştele şi 
încerca să taie lacătul cutiei impermeabile. Mi-a sunat 
telefonul. Era o criză la centrul medical şi a trebuit să mă 
opresc la poartă, să vorbesc. Mi-aduc aminte că eram 
nervos, făceam curse, pentru că de-abia aşteptam să pot 
închide telefonul şi să îmi văd de treburile mele. M-am 
uitat peste docuri şi l-am văzut pe sergentul Mallott cum 
deschisese cutia şi băgase mâna înăuntru... 

Renn a privit în gol pentru o clipă, părând să fi fost 
transportat deodată departe şi demult. 

— .„..şi cum a scos ceva de acolo. Ceva ce semăna foarte 
tare cu un material cu dungi violet. 

Kieran a strâns-o tare pe Audrey în braţe. Renn a 
continuat: 

— Îmi aduc aminte că m-a luat complet pe nepregătite. 
Nu ştiam cum să reacţionez şi oricum nu ştiam ce puteam 
să fac, eram blocat cu apelul acela nenorocit, a răsuflat 
Renn. A durat mult, a trebuit să îmi caut prin geantă nişte 
însemnări făcute mai devreme, am fost transferat de la 
centrul medical la un doctor de la spital, apoi în sfârşit am 
putut închide. Aşa că m-am grăbit înspre port, mi-am cerut 
scuze, exasperat, şi am aşteptat ca Mallott să mă cheme 
lângă cutia impermeabilă, să mă pună la curent, să facem 
poze... dar nu a făcut asta. Pur şi simplu stătea pe punte, 
absolut normal, şi mi-a spus că a terminat el totul. Mi-a 
cerut să îi chem pe coordonatorii echipei de salvare şi să le 
spun că o să mai venim pentru alte verificări. 

Mia şi-a dres încet vocea. Se uita la el, cu mâinile în 
poală, strâns împreunate. 

— Aşa că l-am întrebat direct pe Mallott ce era în cutia 
impermeabilă, a continuat Renn, strângându-şi buzele. Şi 
mi-a răspuns că nu era nimic important. Astea au fost 

cuvintele lui. Nimic important. Hărţi şi alte lucruri dintr- 
astea. Capacul rămăsese deschis, aşa că m-am uitat şi eu 
înăuntru. Nu era niciun rucsac acolo. 

Kieran a simţit un fior de speranţă. 

— Poate te înşelaseşi. 

— Da, mi-am zis şi eu asta. Era haos atunci, iar eu 
probabil că repetasem de o sută de ori descrierea lui 
Gabby. M-am gândit că poate devenisem confuz de la 
oboseală. Aşa că i-am spus lui Mallott că mi se păruse că 
scosese ceva din cutie. S-a uitat în ochii mei şi a spus că 
nu. Ştiam că mă minte, a dat Renn din cap. Eram sigur de 
asta. Şi era pentru prima dată când făcea aşa ceva. Dar nu 
am ştiut cum să reacţionez. 

Pe coridor trecea cineva şi zgomotul stins al unei 
conversații a ajuns până la ei. Mia a tras aer adânc în 
piept: 

— Şi ce ai făcut? 

— Geoff şi cu mine ne-am uitat unul la altul, apoi şi-a 
luat radioul, ca şi cum nimic nu s-ar fi întâmplat. Mi-a 
ordonat să îl urmez la maşini, după care ne-am dus să 
facem controalele necesare la echipele de salvare. Când 
am terminat, se crăpa de ziua. M-am dus acasă, dar nu am 
putut adormi. Imi rememoram scena din nou şi din nou, iar 
în dimineaţa următoare eram sigur de ceea ce văzusem, a 
zâmbit Renn cu amărăciune. Când am ajuns la secţie, 
Mallott era deja acolo. Devreme. Mai devreme ca 
niciodată. Ca şi cum mă aştepta pe mine. Aşa că i-am zis 
direct că l-am văzut scoțând rucsacul lui Gabby din cutie. 
Mi-a spus să iau loc. Eram chiar aici, în încăperea asta, a 
arătat Renn din cap către locul în care stăteau acum 
Kieran şi Mia, de cealaltă parte a vechiului birou. Şi mi-a 
spus că mă înşelam. 

— A negat? a întrebat Kieran. 

— În fine, să zicem că nu a recunoscut, a spus Renn. 
Ceea ce nu e chiar acelaşi lucru. Dar mi-a dat o cafea şi 
mi-a vorbit în felul acela al lui foarte direct, despre cum 
aveam noi trei familii îndoliate şi m-a întrebat dacă voiam 
cu adevărat să răscolesc lucrurile, în condiţiile în care nu 

aveam niciun răspuns, ci doar mai multe întrebări... Mi-a 
tot explicat că ar trebui să am nişte dovezi adevărate, 
înainte să mă duc să supăr şi mai tare acele familii. Cum ar 
fi rucsacul. Aveam eu oare rucsacul? Sau altceva de genul 
acesta? 

Renn s-a lăsat pe spate şi scaunul său a gemut. 

— Ne-am certat. Am vrut să sun familiile, începând cu 
Trish şi Olivia. Să le spun ce văzusem. Mallott o ţinea pe a 
lui. Foarte calm. Avem doi bărbaţi morţi. Trebuie să ne 
gândim la mulţi oameni. Părinţii tăi, Kieran, îngrijoraţi 
dacă îţi vei reveni. Soţia lui Toby era îngropată până la gât 
în reţete medicale, era foarte deprimată după cele 
întâmplate. Fiul său, Liam, era foarte mic. lar Gabby putea 
fi oriunde, dar nu mai era pe acea barcă. Aşa că nu am mai 
făcut nimic. 

Renn a închis ochii, încruntat. 

— Deci, da, ne-am certat. Cât de mult era posibil. Eram 
tânăr, foarte nou în meserie. Mallott era superiorul meu. 
Ştiu, a ridicat el o mână văzându-l pe Kieran că încerca să 
spună ceva. Ştiu că asta nu e o scuză, dar aşa au stat 
lucrurile. M-am dus înapoi pe Nautilus Black, dar nu mai 
era nici urmă de rucsac, deci oricum probele erau distruse. 
Apoi am auzit că nişte oameni care îşi plimbau câinii 
găsiseră rucsacul pe plajă. Al naibii de convenabil, aşa cum 
mereu a spus Trish. 

Kieran s-a gândit la Trish Birch. La felul în care cerceta 
marea. Şi inima i s-a strâns. 

— Când am auzit că rucsacul fusese adus de valuri pe 
mal, a spus Renn, cred că am avut vreo cinci secunde în 
care să deschid gura şi să spun tuturor ceea ce credeam 
eu că se întâmplase cu adevărat. Dar fuseseră nişte zile 
atât de grele şi mă simţeam epuizat de când lucram 
încontinuu... De-abia dacă mai puteam să judec corect. Şi 
trebuia să aibă loc înmormântările şi toată lumea era încă 
zguduită şi fragilă şi... 

S-a oprit. 

— Nu am spus nimic. lar mai târziu nu am mai putut să 
fac asta. Cum aş fi putut? Imi simţeam mâinile legate. 

Înmormântările au fost teribile. Familiile erau devastate şi 
era evident cât de mult însemnaseră Finn şi Toby pentru 
toată lumea, aşa că m-am gândit că... 

Renn şi-a ridicat privirea în tavan şi a clipit. 

— Chiar nu ştiu, sincer. Cred că am început să îi dau 
dreptate lui Geoff Mallott, în sinea mea. Găsirea acelui 
rucsac pe vas nu ne adusese decât mai multe întrebări, nu 
şi răspunsuri legate de Gabby. Nu lămurise nimic şi cu 
siguranţă ar fi creat şi mai multă confuzie, şi durere. 
Mallott era de părere că toată lumea suferise deja prea 
mult. Şi m-am întrebat dacă nu cumva avea dreptate. 

— E o tâmpenie, a spus Kieran, spre surpriza Miei, care 
a ridicat ochii către el, şi chiar şi a lui însuşi. Chiar este. Şi 
ce dacă rucsacul a fost găsit pe vas? Gabby a căzut în apă. 
Finn şi Toby probabil că îi pescuiseră rucsacul. Asta e tot. 

— Nu, a dat Renn din cap. Nu, frate. Rucsacul ăla nu 
fusese în mare. E drept că barca fusese puţin avariată, însă 
cutia este impermeabilă şi închisă etanş. Ştii şi tu, nimic 
nu poate intra în ea. Am văzut cu ochii mei, când Mallott 
stătea în faţa mea, minţindu-mă. Nu era pic de apă 
înăuntru. Se putea citi încă scrisul de mână de pe hărţi. 
Rucsacul nu avea cum să fi fost ud când a fost băgat 
înăuntru, altfel ar fi curs şi udat peste tot. Iar în cutie era 
complet uscat. Cineva a adus la bord acel rucsac. 

Mia l-a privit fix pe Renn: 

— Cine? 

— Cine ştie? a răspuns el. Gabby însăşi? Finn? Toby? 
Altcineva? Însă, dacă Gabby Birch s-a aflat pe barca aceea 
în acea zi, cu siguranţă nu era acolo, pentru ca ar fi fost 
trasă afară din apă. 


e 305 >» 


Capitolul 33 


Mia a reacţionat prima. 

— Trebuie să-i spunem Oliviei, a zis ea şi şi-a împins în 
spate scaunul. Şi lui Trish. 

— Stai, a început Kieran, dar ea era deja în picioare. 
Mia, OK, doar că... 

— Nu, a spus ea, însă şi-a mai domolit avântul şi a făcut 
un pas spre el, punându-i o mână pe braţ. Nu, Kieran. Nu o 
să facem asta. Nu sunt genul de lucruri pe care trebuie să 
le ţinem secrete. Mă auzi? Ar fi de nesuportat. 

Nici măcar nu s-a uitat la Renn, care rămăsese cu 
coatele pe birou şi cu capul în mâini. 

— Eu nu pot să fac asta şi nici nu mă pot uita la tine cum 
o faci. 

— Dar... 

Kieran a simţit-o pe Audrey foindu-i-se în braţe şi i-a 
venit imediat în minte imaginea lui Trish Birch. 
Rucsacurile ei. Plimbările ei agale pe țărm, în sus şi în jos, 
căutând un semn de la cineva dus de atât de multă vreme. 
Oare cu ce se putea compara coşmarul pierderii propriului 
copil? Kieran s-a gândit la Trish şi la părinţii lui Bronte şi - 
iar aici inima i s-a strâns - la Brian şi Verity. Îi simţea 
pulsul lui Audrey. Nu înţelegea cum ceilalţi au putut 
rezista chiar, şi o singură zi. Nu reuşea să îşi imagineze 
cum ar fi fost asta. 

— Le spun eu lui Trish şi Oliviei, a zis Renn, încă cu 
capul în mâini. 

Mia s-a întors către el. 

— Ai avut la dispoziţie doisprezece ani să le spui. 

— Ştiu, şi-a ridicat el capul. Şi am vrut să fac asta. De 
fiecare dată când o văd pe Trish mă gândesc să îi spun. De 
fiecare dată. Când o văd pe plaja aia. Când aud că a mai 
aruncat în ocean un rucsac dintr-alea de-ale ei. Cât timp 
mai pot sta deoparte, să mă uit cum face asta? Am vrut să 
îi spun şi Oliviei, a continuat el frecându-şi faţa cu un gest 
de frustrare. De fiecare dată când am văzut-o tristă sau 

îngrijorată. Iar asta se întâmplă des. Deci, da, sunt foarte 
conştient de durerea provocată acelei familii, nu e cazul să 
vă faceţi griji din cauza asta. Singurul lucru care m-a oprit 
până acum, dacă mai are vreo importanţă... 

Renn a făcut o pauză lungă. 

— E că adevărul poate răni mulţi oameni. Era valabil şi 
atunci, e valabil şi acum. Şi nici nu o aduce pe Gabby 
înapoi. Iar Trish şi Olivia tot afectate vor rămâne. 

Mia a şovăit, apoi a spus: 

— Dar Trish... 

— Da, ştiu, a întrerupt-o Renn. Ştiu. O să vorbesc cu ele. 
Şi cu familia lui Toby. Oricum o să se afle la un moment 
dat, cu toate cele întâmplate acum. Ştie şi Sue Pendlebury 
acum, iar pe George Barlin mi-e greu să mi-l imaginez 
renunțând să pună întrebări despre acele ore care nu se 
potrivesc. Însă lui Trish trebuie să îi spun eu însumi. Ca să 
îi pot spune şi că îmi pare rău. Şi aş vrea ca şi Olivia să 
audă de la mine. 

Renn arăta pierdut. Mia întinsese mâinile după Audrey, 
să o pună în căruţ, dar Kieran rămăsese pe loc. 

— Stai, a zis el. 

— Kieran! Ştii că au dreptul să afle asta. Indiferent cine 
o face, Chris sau noi, chiar trebuie să le spună cineva. 

— Ştiu asta, a răspuns Kieran, continuând să îşi ţină 
strâns fetiţa şi uitându-se la Renn. Dar lăsaţi-mă să îi spun 
mamei mele mai întâi. Fa 


Verity era în ocean. Stătea în picioare, cu apa până la 
brâu, şi îşi mişca încet capul, înainte şi înapoi, urmărindu-l 
pe Brian înotând. Brian înota bine în stilul liber. Kieran s-a 
gândit că avea încă o tehnică foarte bună. Măcar atât nu 
uitase. Verity şi-a pus o mână pavăză la ochi şi le-a făcut 
semn cu cealaltă, când i-a văzut venind spre ea. 

— Îi place mult. Şi e mai uşor decât să încerc să-l 
conving să facă duş, a spus Verity, însă zâmbetul i s-a stins 
când le-a văzut feţele. Ce s-a întâmplat? 

Au plecat împreună spre veranda din spate a casei. 
Verity s-a aşezat printre cutii, iar Brian s-a lungit pe 

prosop, într-un petic de lumină, cu ochii închişi, aşteptând 
ca razele soarelui să îi usuce şortul. 

Kieran nu ştia cu ce să înceapă. După câteva începuturi 
ratate, Verity s-a încruntat la el. 

— Pentru numele lui Dumnezeu, Kieran, dar zi odată! 

Atunci a intervenit Mia. A şovăit şi ea văzând cum Verity 
se schimbă uşor la faţă, mai întâi ochii, apoi gura şi fălcile 
care i-au împietrit. Kieran a preluat din nou ştafeta şi, 
până la urmă, cu ajutorul Miei, a ascultat sfatul lui Verity 
şi pur şi simplu i-a spus totul direct. Verity a ascultat, cu 
mâinile în poală şi capul aplecat înainte, ceea ce spusese 
Pendlebury, apoi Renn. Timpii, barca, cutia, rucsacul. Nici 
măcar nu terminase bine de vorbit Kieran, când Verity s-a 
ridicat brusc în picioare. 

— Bine, a spus ea. Acum mă duc să-l usuc şi să-l îmbrac 
pe tatăl tău. 

— Dar... 

Lui Kieran nu-i venea să creadă ce se întâmplă când şi-a 
văzut mama plecând de pe verandă. 

— Mama, stai! Opreşte-te. Nu zici nimic? 

— Oare ce aş putea să mai zic? a răspuns ea fără să îi 
privească. Evident, nu este adevărat. 

— Dar sergentul Renn... 

— Chris Renn se înşală. 

Mia s-a foit. 

— Părea sigur de ceea ce spunea, Verity. lar din felul în 
care ne-a vorbit, se vedea că s-a gândit foarte mult la asta. 

— Atunci minte. 

— Mama! a clipit Kieran. Vorbeşti serios? De ce ar fi 
inventat aşa ceva? 

Verity încerca să îl ridice în picioare pe Brian, care era 
somnoros şi opunea rezistenţă. 

— Nu am nicio idee, Kieran. Şi mă întreb... a început ea 
în timp ce îi dădea lui Brian un mic brânci, de frustrare. 
Sunt curioasă de ce aţi hotărât că acum ar fi un moment 
potrivit pentru a rescrie istoria. 

Kieran s-a holbat la ea. 

— Dar nu asta facem acum. 

— Nu? V-aţi dus la secţie special ca să puneţi întrebări 
importante despre nişte lucruri întâmplate cu ani în urmă. 
Despre Finn şi barca lui şi ora la care ieşise pe apă şi toate 
prostiile astea... 

— Dar... 

— Pentru că mie mi se pare un caz clar de deturnare... 

— Pe naiba! Mama, nu e... 

— Nu e ce? a spus Verity tremurând şi încercând să-şi 
controleze vocea, în timp ce îl trăgea pe Brian de un braţ. 
Nu e o încercare de a pune în cârca fratelui tău mort vina 
pe care ai purtat-o tu până acum? Aş fi foarte interesată să 
analizez care anume a fost mecanismul declanşator al 
acestei... 

— Dar nu e adevărat, Verity... a încercat să spună Mia, 
dar a fost oprită de o privire tăioasă. 

— Nu te băga, Mia. E o chestiune de familie... 

— Hei! Nu vorbi aşa cu soţia mea! 

— Nu e treaba ei, s-a răstit Verity, încă împingându-l pe 
necooperantul Brian, după care s-a uitat către Mia: Sau 
este? Tu eşti cea care l-a încurajat să facă toate astea? Să 
aducă noi necazuri cu povestea asta despre Finn şi 
rucsacul fetei? Pentru că niciodată nu mi-a dat pace 
gândul cât de norocoasă ai fost, Mia, că a trecut pe acolo 
soţul meu, când a trecut, şi să se abată toată bănuielile 
asupra sa. Altfel, ultima persoană care a văzut-o pe fată în 
viaţă ai fi fost tu! 

— Hei! Ai grijă ce spui! Nu are nicio legătură cu ea, s-a 
ridicat Kieran în picioare, în timp ce Mia a rămas 
nemişcată. Doar eu sunt de vină. Eu am vrut să vorbesc cu 
Renn. Pentru că voiam să aflu... 

— Ce? 

Verity renunţase să îl mai ridice pe Brian şi îl lăsase să 
zacă pe prosopul lui. Acum se uita fix la Kieran. 

— Ce era atât de important încât chiar trebuia să afli? 

— Voiam să aflu dacă e adevărat că Finn şi Toby erau 
deja ieşiţi pe apă. Mama? Sper că înţelegi asta, nu-i aşa? 
Aveam nevoie să aflu dacă eu am fost de vină pentru 
accident. 

Verity rămăsese împietrită, respirând zgomotos pe nas. 

— Dar ce mai contează acum? A fost demult. Finn a 
murit. Am acceptat asta. Nimic nu poate... 

— Contează pentru mine, a spus Kieran. Bineînţeles că 
asta contează pentru mine. Şi ar trebui să conteze şi 
pentru tine. 

— Finn nu mai e aici. Asta e tot ce contează pentru 
mine. Învinovăţirea nu e nici sănătoasă, nici productivă. 

— Da, a zis Kieran cu un hohot de râs. Sunt conştient de 
asta. Dar nu sunt sigur că e şi cazul tău. 

— Ce vrei să spui cu asta? 

— Ai impresia că sunt cumva orb sau tâmpit, cât să nu 
văd ce urmări a lăsat povestea asta? Şi asupra ta, şi a lui 
tata? Că nu simt ce simţi şi tu la gândul că Finn a plecat 
dintre noi? Că nu mă gândesc tot timpul la el? Că nu mă 
uit la Audrey şi îmi imaginez măcar puţin prin ce ai trecut 
tu? Că nu regret cele întâmplate în fiecare zi? 

Lui Kieran aproape că i-a venit să râdă. S-a uitat la 
mama lui şi a simţit sângele pompându-i puternic în 
urechi: 

— Crezi că nu am observat că nu putem avea nici măcar 
o conversaţie sinceră, una singură în care să nu pretinzi că 
totul e în regulă? 

A simţit că Mia îl atinge pe braţ, însă nu a băgat-o în 
seamă. 

— Ştiu cât de greu ţi-a fost să îl pierzi pe Finn, mama. 
Înţeleg asta. Pe bune. Poţi să recunoşti şi tu asta. Te rog, 
s-a auzit el surprins spunând-o. Aş... 

— Am înţeles, i-a tăiat-o Verity şi s-a îndreptat de spate. 
Chiar vrei să ştii ce simt eu? Simt că e absolut dezgustător 
să încerci să îl acuzi pe fratele tău de ceva, din moment ce 
nu mai e aici ca să se apere. Finn e mort. Tu eşti încă aici 
şi tu eşti cel care încă ne face probleme tuturor. 

— Eu? 

Kieran a clipit, cuprins de o senzaţie ciudată şi 
neplăcută. Ca o cădere liberă, care îl ameţea cu valul ei de 
adrenalină. A simţit cum îi dislocă ceva tăios în 
profunzimile sale: 

— Nu eu am avut rucsacul unei fete moarte pe barca 
mea. 

Verity l-a pălmuit. 

Nu se aşteptase la asta, iar impactul a fost atât de 
puternic, încât parcă a văzut un fulger în faţa ochilor. 
Mama lui Kieran nu ridicase niciodată mâna asupra fiului 
său. Sunetul palmei a reverberat cu ecou dinspre casa 
goală. 

— Chiar vrei să auzi asta, Kieran? a întrebat Verity cu un 
ton ciudat şi moale acum. 

El şi-a cuprins faţa în mâini. Pielea îi era fierbinte şi încă 
simţea înţepătura loviturii. 

— Cred că tu vrei să o spui. 

— Finn a murit din cauza ta. Tu eşti vinovatul. 

S-a lăsat o tăcere densă. S-au privit ochi în ochi cu 
adevărat, pentru prima oară după mulţi ani. 

Kieran şi-a luat mâna de pe faţă. Incă îl ustura. 

— Te simţi mai bine acum? 

— Da, chiar mă simt, a spus Verity, respirând apăsat. Ar 
fi trebuit să ţi-o spun acum doisprezece ani. 

Fără să mai spună o vorbă, i-a întors spatele, a păşit 
peste Brian şi a intrat în casă. Kieran i-a auzit paşii 
estompându-se pe hol, apoi doar sunetul uşii de la camera 
lui Finn deschizându-se şi închizându-se la loc. 

Capitolul 34 


Kieran stătea întins în pat alături de fiica lui şi îi zornăia 
cheile pe la ochi, ca să o facă să râdă, în timp ce Mia 
răsfoia un roman al lui G.R. Barlin, plin de pagini cu 
colţurile îndoite. 

— Poate că ar trebui să ne luăm biletele de avion, a spus 
Kieran. Să plecăm acasă mâine. 

Mia s-a uitat la el. 

— Asta vrei? 

— N-aş vrea să las lucrurile aşa, dar... 

Pe hol, s-a auzit deschizându-se uşa camerei lui Finn. 
Podelele au scârţâit apoi sub greutatea unor paşi, apoi s-a 
deschis uşa dormitorului lui Brian şi s-a închis la loc, cu 
blândeţe. 

Mia şi-a ridicat sprâncenele. 

— Poate că mâine-dimineaţă va fi mai dispusă pentru o 
conversaţie. 

— Îmi pare rău pentru felul în care ţi-a vorbit, a spus el, 
nu pentru prima oară în după-amiaza asta. 

— E în regulă. De fapt, nu despre mine e vorba aici. 

Kieran a tăcut şi a continuat să îşi agite încetişor cheile 
privindu-şi copilul cum zâmbeşte. Trecuseră câteva ore de 
la ceartă. După ce Verity se încuiase în cameră, Brian 
acceptase să fie dus în pat, slavă Domnului!, iar Kieran îl 
învelise ca pe un copil. Închisese ochii şi adormise, obosit 
după înotat. Când văzuseră că Verity tot nu iese din 
cameră, Kieran şi Mia o luaseră pe Audrey şi plecaseră pe 
plajă, să îi lase puţin spaţiu. Se întorseseră mult mai 
târziu, însă o găsiseră tot închisă în camera lui Finn. 
Kieran o auzea mişcându-se înăuntru, însă nu îi răspunsese 
când bătuse în uşă. Până la urmă, se retrăsese şi el cu Mia 
în camera lor, încercând, dar nereuşind - cel puţin nu 
Kieran - să pună cap la cap întâmplările zilei. 

Mia a închis cartea şi s-a întins să verifice ora, pe 
telefonul său. Afară se însera. 

— Să pregătim cina? Am putea merge să luăm ceva de la 

supermarket. 

— Ridicăm steagul alb? 

Mia a zâmbit. 

— Merită încercat. La urma urmei, tot va trebui să 
mâncăm cu toţii, la un moment dat. 

— Aşa mă gândeam şi eu, a zis Kieran şi s-a ridicat din 
pat. Dacă vrei să mergem, atunci hai s-o facem acum. 
Probabil că încă închid devreme. 

Au plecat spre oraş, cu Audrey dormind în slingul ţinut 
pe piept de Kieran. La Cabana Pescarilor era întuneric, iar 
banda poliţiei încă flutura în jurul porţii. Cineva luase 
florile de acolo şi locul arăta ciudat de gol acum. Au mers 
mai departe. Când au ajuns în locul în care văzuseră acea 
maşină trecând ca fulgerul, cu câteva zile în urmă - maşina 
lui Liam, se pare -, Kieran a luat-o pe Mia de mână. În 
seara asta nu era nicio maşină. 

— E la fel ca... a început ea să spună ceva, apoi s-a oprit 
şovăitoare. Seamănă cu zilele acelea de după furtună. 

— Nu mi le amintesc prea bine. 

— O, da, evident. Era ciudat că toată lumea era afară 
sau pe unde aveau treabă, dar aveai impresia că toţi se 
ascunseseră în ei înşişi pentru o vreme. Un instinct de 
autoapărare sau ceva de genul ăsta. 

Mia a tăcut apoi, o bucată de drum. 

— La ce te gândeşti? a întrebat-o Kieran. 

Începeau să se vadă luminile portului, departe, cu o aură 
strălucitoare în apus. 

— La probabil acelaşi lucru ca tine, a ridicat Mia din 
umeri. Încerc să găsesc un motiv bun pentru care rucsacul 
lui Gabby să se fi aflat pe vasul fratelui tău. 

— Da? s-a uitat Kieran la ea. 

Mia o cunoscuse pe Gabby la fel de bine ca oricine. A 
aşteptat ca soţia lui să mai spună ceva, dar licărul de 
speranţă i s-a stins pe măsură ce clipele se scurgeau. Într- 
un sfârşit, Mia a clătinat din cap: 

— Nu ştiu, Kieran, îmi pare rău. Cel mai bun lucru la 
care mă pot gândi e ca băieţii să fi dat peste el din 
întâmplare. Să-l fi găsit sau ceva de genul ăsta. Dar nici 


e 313 >» 


asta nu are sens, pentru că tu l-ai fi returnat, nu-i aşa? a 
întrebat ea cu o voce tristă. Tot ce pot să îţi spun e că 
Gabby nu îi cunoştea prea bine pe fratele tău sau pe Toby. 
Incerc să îmi aduc aminte lucruri pe care poate că le-am 
uitat, dar nu reuşesc. Noi aveam paisprezece ani, ei erau 
bărbaţi în toată firea. Nu îi cunoscuserăm nici ca mentori, 
nici ca instructori de scufundări sau ceva şi cu siguranţă 
nici ca prieteni. Doar îi văzuse prin zonă. 

Mia a făcut o pauză de o fracțiune de secundă. 

— Şi presupun că şi ei o văzuseră, evident. Dar nimic 
mai mult de-atât, din câte ştiu. 

— OK. 

Kieran s-a mulţumit o vreme să asculte sunetele paşilor 
lor. 

— Dar treaba e că... nu s-a putut el abţine. Ceva pare 
complet în neregulă. Adică, da, sigur că Finn era fratele 
meu şi probabil că ai dreptate când spui că ne amintim 
doar lucrurile bune despre astfel de oameni. Şi ştiu că 
putea fi măgar câteodată. Insă nu era rău la suflet. Era 
doar un tip normal, cu părţi bune şi rele. Şi chiar cred 
asta. Deci poate că încerc să mă păcălesc singur, dar mi se 
pare complet aiurea să îl bănuim de... 

Kieran a ridicat din umeri şi a continuat: 

— De orice o putea sugera prezenţa rucsacului ăluia pe 
barca lui. 

În liniştea serii se auzea doar scârţâitul blând al bărcilor 
în valuri. 

— Nu ştiu ce să zic, Kieran, a spus Mia, cu ochii aţintiţi 
către port. Chiar nu îi cunoşteam deloc pe Finn şi pe Toby. 

Când au ajuns în dreptul localului „Surf and Turf”, 
luminile erau aprinse, dar locul era practic pustiu, din nou, 
aproape toate mesele fiind goale. Printr-o fereastră, Kieran 
a observat fotografia granulată a lui Bronte, care continua 
să zâmbească de pe avizier. S-a întrebat dacă le fusese 
transmisă deja cutia cu donaţii părinţilor ei. A presupus că 
da, în ciuda celor auzite la întâlnirea comunitară. S-a 
întrebat ce or fi crezut despre acea cutie Nick şi Andrea 
Laidler. Un gest frumos din partea unor oameni cărora le-a 

păsat de fata lor? Sau doar ceva mult prea neînsemnat şi 
mult prea tardiv de la nişte oameni care le dezamăgiseră 
fiica? 

Au ajuns la supermarket aproape de ora închiderii. 
Audrey se cam agita în slingul ei. 

— Intru eu, a şoptit Mia. Tu mai plimbă-te. 

Străzile erau întunecate şi aproape goale. Dincolo de 
obloanele caselor se vedeau câteva lumini aprinse, însă pe 
stradă Kieran l-a putut vedea doar pe bărbatul ciudat care 
îşi plimba câinele. Incă sunt numai bărbaţi afară, a 
observat el. S-a întrebat oare cât avea să mai dureze. N- 
avea de unde şti. Audrey se tot foia neliniştită, aşa că a 
continuat să bată străzile fără vreo ţintă anume, până când 
a ajuns în faţa casei Wetherby. Nici măcar nu îşi dăduse 
seama că o luase într-acolo. 

Kieran a rămas pe marginea drumului, o fâşie plantată 
cu iarbă, şi s-a uitat către grădina distrusă. Ferestrele 
luminate aruncau umbre ascuţite peste pământul răvăşit, 
dar în afară de asta nu se observa absolut nicio diferenţă 
faţă de mai devreme, când văzuse maşina lui Ash parcată 
în faţă. Acum nu era nici urmă de el. Kieran a tresărit 
puţin când a simţit mişcare în apropiere şi s-a uitat în jur. 
Se aşteptase cumva să îl vadă pe Ash rătăcind prin ceea ce 
rămăsese din grădină, dar nu era decât G.R. Barlin, care 
deschisese cu un scârţâit uşa din faţă a casei. 

— Scuze, a strigat Kieran, ridicând o mână. Noi eram. 

— Stai puţin! i-a răspuns George. 

A dispărut înăuntru, apoi a ieşit din nou, de data aceasta 
cu ceva la subraţ, şi a închis uşa în urma lui. 

— Când te-am văzut, pentru o clipă, am crezut că s-a 
întors amicul tău. 

— Nu. 

— Aveţi aceeaşi statură, pe întuneric. Te cam trădează 
copilul totuşi, a adăugat el zâmbind către Audrey. 

George i-a întins, peste gard, un pachet de cărţi. 

— Pentru Mia. Unele de-ale mele, altele de-ale altora, 
dar care i-ar putea plăcea. 

— O, a întins Kieran mâna după pachet, surprins. 

Mulţumesc. 

— E cumva şi un mod de a-mi cere iertare, a dat George 
din cap. Mai devreme a trecut pe aici Pendlebury. Nu mi- 
am dat seama ce dureri răscoleam cu orele acelea legate 
de furtună. Am crezut că era un lucru interesant, atâta tot. 

— Nu ştiu dacă interesant este chiar cuvântul potrivit 
aici, a spus Kieran, apoi a schiţat un zâmbet. Dar eu îţi 
sunt recunoscător. E mai bine să ştii nişte lucruri. Pentru 
mine, în orice caz. 

— Mă bucur să aud asta. 

— Dar de ce ai cercetat întâmplările acelea? Scrii despre 
ele? 

— Doamne, nu! s-a încruntat George. Următoarea mea 
carte este o distopie despre un război biologic într-un 
viitor apropiat. 

— A! 

— Mda, a ridicat George din umeri. Doar am citit ceva 
despre furtună. 

A tăcut o clipă şi s-a uitat la bebeluş. 

— Am nişte probleme cu custodia. Chestii personale. 
Soţia mea, adică fosta soţie, se află peste ocean, ceea ce 
complică situaţia. Şi legal, şi din alte puncte de vedere. 

— Îmi pare rău. 

— Asta este. Nu prea îmi place să vorbesc despre asta. 
Dar ideea e că uneori am nevoie de ceva care să mă facă 
să îmi mut gândurile, cum e şi cazul cu grădina sau cu 
scufundările. Şi brusc se întâmplă lucrul acesta îngrozitor 
cu Bronte. Nu ştiu, a clătinat George din cap. Chiar nu mă 
aşteptam să se întâmple aşa ceva pe aici. 

S-a sprijinit de gard şi amândoi au continuat să se uite la 
pământul răvăşit. Kieran şi-a adus aminte de fotografiile 
lui Bronte şi şi-a imaginat-o, plină de viaţă, cum trecea 
chiar prin acest loc, cu aparatul de fotografiat în mână, 
îndreptându-se către poteca de pe faleză. Şi, deodată, o 
idee i-a încolţit în minte, confuză şi greu de definit. S-a 
încruntat şi s-a uitat din nou la grădină. 

— Până la urmă, ce planuri ai aici? 

George s-a scărpinat în bărbie: 

— Ştii, chiar nu am habar. Peisagistul îmi dă câte o 
factură odată la două săptămâni, iar eu o plătesc. Probabil 
că ar trebui să îl întreb. Când m-am mutat aici, mi s-a 
părut o idee bună să o modermnizez, să o personalizez 
cumva, ştii? Dar acum, a ridicat el din umeri, dacă aş fi 
ştiut că urma să provoace atâta supărare, mai bine o lăsam 
cum era. E mai mare daraua decât ocaua. 

Kieran s-a uitat în susul drumului, către faleză. Nu se 
vedea nicăieri camioneta albă şi murdară a lui Ash. Casele 
din vecini erau cufundate în tăcere şi cu obloanele trase. 
Dar sentimentul acela neplăcut persista. S-a întors către 
grădina excavată, distrusă aproape complet. A ezitat o 
clipă, apoi a zis: 

— Ai găsit ceva interesant pe aici? 

Vocea îi sunase ciudat de subţire, chiar şi pentru 
propriile urechi. 

Ochii lui George au licărit în întuneric. 

— Cum ar fi? 

— Nu ştiu, a spus Kieran. Orice. 

— Corpul lui Gabby Birch îngropat printre straturile cu 
flori, cu mâinile goale, de către amicul tău, acum 
doisprezece ani? 

Singurul sunet care s-a auzit în clipele următoare a fost 
torsul motorului unei maşini care trecea pe drum. 

— Nu, a răspuns Kieran imediat cum s-a liniştit din nou 
drumul. Nu asta voiam să spun. 

— Nu? a întrebat scriitorul cu un aer uşor amuzat. Chiar 
nu te-ai gândit niciodată că, de fapt, despre asta ar putea fi 
vorba aici? 

Kieran nu a răspuns. 

— Nu-ti face griji, i-a zâmbit George complice. Nu spun 
nimănui. 

A urmat o pauză, după care George a spus: 

— De altfel, Ash a venit aici de dimineaţă. Şi-a cerut 
scuze. 

— Pe bune? nu şi-a putut ascunde Kieran surprinderea. 

— Da. Sau cel puţin presupun că pentru asta a venit. Mi- 
am cerut şi eu. 

S-a uitat către peticul de grădină care încă nu fusese 
săpat. 

— Mă întrebam dacă nu cumva ar putea să facă ceva cu 
chestia asta. Suspectez că Ash este, de fapt, mai priceput 
decât tipul care îmi lucrează grădina acum. 

— Nu cred că vei regreta, a spus Kieran. Probabil că voi 
doi v-aţi înţelege foarte bine, de fapt, dacă v-aţi acorda 
şansa, unul celuilalt. Ash e un tip de treabă când vrea el. 

— Da. O să văd, a spus George şi s-a cutremurat de la 
aerul rece. Mă duc înapoi în casă. Dacă Mia vrea autograf 
pe vreo carte, să îmi dea de veste. 

— Mulţumesc. Însă nu ştiu cât o să mai stăm pe aici. 

— Serios? Sper că nu e din cauza lucrurilor pe care le- 
am răscolit eu, în legătură cu furtuna. 

— Nu. Sau, în fine, nu doar asta. S-au adunat mai multe. 

— Nu pot spune că greşeşti. Şi eu mi-am dorit sincer să 
rămân aici pe perioadă nedeterminată, însă acum... Nu 
mai sunt atât de sigur, a spus George, cu un aer obosit. 
Oamenii din locuri cum e acesta trebuie să fie foarte uniţi 
ca să facă lucrurile să funcţioneze. Dacă se năruie 
încrederea, s-a terminat. Şi, indiferent dacă oamenii văd 
sau nu asta, semne au existat. 

George s-a întors către casa cea mare, cu grădina ei 
răvăşită şi cu aerul acela pustiu. 

— Ín fine, mă bucur că v-am văzut, pe amândoi. Să 
sperăm că ne vom mai întâlni cândva! 

A ridicat o mână, iar Kieran l-a urmărit deschizând uşa 
casei şi dispărând în lumina puternică dinăuntru. După ce 
uşa s-a închis, strada a redevenit întunecoasă şi adormită. 

Kieran a rămas singur, cu Audrey. Scriitorul plecase, 
maşina lui Ash nu se vedea nicăieri, drumul către faleză 
era pustiu. Însă deodată ceva nou s-a înfipt adânc în 
mintea lui Kieran. 

Nu. Nu nou. Diferit. Senzaţia persistentă că îi scăpa 
ceva nu îi dădea pace. Kieran s-a gândit. Era aceeaşi 
senzaţie pe care o avusese şi mai devreme, pe când se afla 
împreună cu Pendlebury pe plajă. A închis ochii şi a 
încercat să se concentreze, dar ideea era la fel de 

alunecoasă ca apa, când i se scurgea printre degete. 

Intr-un sfârşit, Audrey a început să se foiască, iar Kieran 
a simţit că îi vibrează telefonul. Mesaj de la Mia. Kieran a 
clipit şi a luat-o la pas, cu gândul acela tulbure fixat în 
minte, dar tot imposibil de clarificat. Şi a încercat să facă 
asta, fără succes, tot drumul de întoarcere. 

Capitolul 35 


Când au intrat în casă, era linişte. Când au ajuns în hol 
însă, s-a auzit închizându-se, din nou, uşa de la camera lui 
Finn. Kieran şi Mia l-au găsit pe Brian stând singur pe 
veranda din spate. 

Ţinea un pahar de apă în mână, aşa cum pe vremuri ar fi 
ţinut o bere rece. Apa încă bolborosea uşurel, din cauza 
medicamentului dizolvat în ea. Brian nu părea să fie 
conştient de asta, privea liniştit în depărtare, la norii care 
apăreau odată cu înserarea, albi pe fondul nisipiu. Aerul 
serii era răcoros, iar valurile se auzeau mai puternice şi 
învigorate. 

Kieran a intrat să caute biberonul lui Audrey şi, când s-a 
întors, a găsit-o pe Mia aşezată pe un scaun tras lângă cel 
al tatălui său. In braţele acestuia, aşezată pe o pernă, 
Audrey se lăsa legănată. Kieran s-a uitat la Mia, care a 
ridicat din umeri. 

— A vrut să o ţină în braţe. Se descurcă bine. 

Kieran l-a privit pe tatăl său cum mângâia puţinul păr al 
bebeluşului cu palma sa uriaşă. Audrey i-a prins degetul 
mare. Brian s-a uitat către ea şi a zâmbit. 

— E puternic, a spus el. Din ziua în care s-a născut a fost 
aşa. Un mic campion. Cine e campionul lu' tata? 

— Crede că Audrey eşti tu, a şoptit Mia. 

— Sau Finn. 

Mia a dat din cap, zâmbind. 

— Ţi-a spus pe nume mai devreme. Despre tine e vorba. 

Kieran s-a uitat la Mia, care se întorsese cu spatele la 
tatăl şi fiica lui. Nu ştia dacă să o creadă, însă chiar nu 
conta. li plăcea mult ce îi spusese. 

— Mă duc să pregătesc cina, a spus el, într-un sfârşit. 

— Nu, mă duc eu, s-a ridicat Mia şi i-a dat lui scaunul. 
Tu ai grijă de ceea ce se întâmplă aici. 

Kieran şi-a tras scaunul şi s-a aşezat lângă Brian şi 
Audrey, ascultând zgomotele care ajungeau până la el 
dinspre hol şi bucătărie şi spargerea lină a valurilor. 

— Îmi pare rău, a spus Kieran încetişor. Îmi pare rău 
pentru ceea ce i s-a întâmplat lui Finn. Sper din suflet că 
ştii asta. 

Brian şi-a ridicat privirea, apoi s-a uitat înapoi la Audrey, 
cu zâmbetul vag de pe faţă neschimbat. Lui Kieran îi era 
imposibil să îşi dea seama dacă înţelegea sau nu ce-i 
spune. l-a căutat un semn de luciditate în ochii lăptoşi, 
ceva care să-i arate că era mai mult decât un om confuz, 
care pierduse lupta cu boala. Dar nu a văzut nimic. 

Kieran a dat să mai spună ceva, însă s-a oprit. Tatăl lui 
părea fericit. Stătea relaxat în căminul său, lângă o masă 
plină cu băuturi reci de tot felul, şi îşi ţinea în braţe 
nepoata, în sunetele oceanului său iubit. 

Se putea oare mulţumi cu atât? s-a întrebat Kieran. Dacă 
mai mult de atât nici nu era posibil? Dacă Brian nu-şi 
amintea ceea ce crezuse că făcuse Kieran, poate nu-şi 
amintea nici zilele acelea negre în care îl pierduseră pe 
Finn? Dacă tot ceea ce se întâmplase fusese uitat pe vecie, 
oare era acelaşi lucru cu o iertare? Kieran nu era sigur ce 
răspunsuri să-şi dea şi a rămas gândindu-se la asta stând 
lângă tatăl său şi privind împreună oglindirea lunii în apă. 

După o vreme s-a deschis şi uşa, iar Mia a scos capul. A 
observat că Audrey aţipise din nou şi şi-a coborât vocea 
şoptind: 

— Cina e aproape gata. 

— Mulţumesc. 

Mia s-a uitat la Brian, care nici măcar nu întorsese 
capul. 

— Presupun că îi punem şi lui o porţie, nu? Să vedem 
dacă acceptă să mănânce. g 

— Da, a zâmbit uşor Kieran. Incă pare dus în lumea lui. 
A ratat ocazia ideală să se trezească la viaţă şi să îmi 
spună că nu a fost vina mea pentru nimic din ceea cei s-a 
întâmplat lui Finn şi că mă iubeşte şi mă iartă. 

— Păcat, şi-a trecut fugar Mia degetele peste mâna lui 
Kieran. Să ştii că eu te iubesc, dacă asta contează. Şi sunt 
destul de sigură că şi Audrey. 

— Mulţumesc. Şi eu te iubesc, s-a uitat Kieran la ea în 

timp ce se sprijinea de balustradă, cu cerul nopţii uriaş în 
spatele ei. Ar trebui să ne căsătorim, Mia. Noi doi. 

— Da, a început ea să zâmbească, însă s-a trezit nevoită 
să îşi înăbuşe un căscat şi pe amândoi i-a pufnit râsul. 
Doamne, scuze! Sunt foarte obosită. Dar, da, cu siguranţă! 
i-a zâmbit ea pe bune de data asta. Şi eu cred că ar trebui 
să ne căsătorim. 

— Am putea să o facem imediat cum ne întoarcem acasă. 
Ce zici? În toamna asta, înainte să se facă prea frig? 

— Sună bine. Trebuie să îi luăm lui Audrey o costumaţie 
de domnişoară de onoare. 

Mia s-a aplecat deasupra lui, i-a pus câte o mână pe 
fiecare obraz şi l-a sărutat uşor. 

— Hai să o facem. Chiar ar fi foarte bine. Mi-ar plăcea 
mult. 

— Şi mie, a spus Kieran. Ar fi extraordinar. 

Au rămas o vreme privindu-se cu zâmbet pe chipuri. 
Chiar şi Brian părea fericit. 

— Crezi că ar veni cineva? s-a uitat Kieran înspre casa 
tăcută. 

— Te referi la mama ta? Va veni. 

— Serios? 

— Va veni, a spus din nou Mia. Acum suferă. Şi poate că 
nu se comportă ideal acum, dar, dacă nu te-ar fi iubit, ai fi 
ştiut cu siguranţă asta acum doisprezece ani. 

Kieran s-a gândit un moment la cele auzite. 

— E atât de ciudat, nu-i aşa? Cum poate schimba un 
singur lucru atât de multe, a spus el. Dacă furtuna aceea s- 
ar fi consumat în larg sau dacă ar fi atins coasta cu câţiva 
kilometri mai încolo, cine ştie ce s-ar mai fi întâmplat! 
Poate că nu se mai întâmpla nimic. Poate că Finn ar fi şi 
acum printre noi. Tata cred că tot aşa ar fi, însă aceşti 
ultimi ani nu ar fi fost deloc la fel. Schimbă doar acea zi şi 
ai putea schimba totul. 

— Aşa este, s-a auzit plăpândă vocea Miei în întuneric. 
Dar poate că nu toate schimbările au fost înspre rău. 
Uneori mă gândesc la ce a păţit Finn... Nu spun nicio clipă 
că a fost bine ceea ce i s-a întâmplat, a continuat ea după o 

pauză. Bineînţeles că nu a fost. Însă ai dreptate. Asta ţi-a 
schimbat viaţa. Doar că nu sunt sigură dacă în sensul în 
care crezi tu că ţi-a schimbat-o. 

Silueta Miei era luminată de razele venite din casă. 

— Sincer, Kieran, chiar cred că ai devenit un om mai 
bun. Cu siguranţă mai bun cu alţii. Mai atent la ceilalţi, 
mai conştient de consecinţele acţiunilor tale. 

Kieran s-a uitat la ea şi Mia a ridicat din umeri: 

— Te-ai schimbat atunci, a arătat ea din cap către fetiţa 
lor adormită. Pentru că altfel, dacă ai fi rămas aceeaşi 
persoană care erai în ziua furtunii, cu siguranţă noi trei nu 
am fi fost împreună acum. 

Audrey a fornăit şi s-a mişcat uşor în braţele lui Brian. 
Kieran s-a uitat la ea, încercând să îşi imagineze o lume 
diferită şi o viaţă diferită. A întins braţele către Mia. 

— Nu mi-ar fi plăcut deloc asta. 

— Sincer? l-a luat şi Mia în braţe. Ţie, cel de atunci, nici 
măcar nu ti-ar fi păsat. j 


Kieran s-a trezit în toiul nopții, brusc sigur de ceva, însă 
acel ceva s-a evaporat imediat cum a deschis ochii. A 
rămas cu privirea fixă în tavan, aşteptând să audă 
plânsetul dinspre pătuţul lui Audrey. De data asta însă tot 
ce putea auzi era răsuflarea ei uşor şuierată. Audrey 
dormea. A simţit-o şi pe Mia, caldă şi nemişcată, în spatele 
lui. 

Kieran a închis din nou ochii, aşteptând să-i revină ori 
gândul, ori somnul. Însă niciunul nu şi-a făcut apariţia şi, 
pentru că albastrul dinaintea zorilor începea să se vadă pe 
cer, iar respiraţia lui Audrey se auzea din ce în ce mai 
puţin regulată, cumva trează, Kieran a luat-o din pătuţ, şi-a 
luat prosopul şi slipul şi s-a furişat în bucătărie. 

Verity era deja acolo. 

Stătea la masă, cu un singur bec aprins şi în faţă cu un 
album cu fotografii deschis. Aseară nu ieşise să ia cina cu 
ei, deşi şi el, şi Mia îi bătuseră la uşa camerei. 

Până la urmă, îi lăsaseră o tavă cu mâncare pe hol, care 
rămăsese neatinsă până când ei se duseseră la culcare. 


e 323 = 


Brian însă parcă simţise cumva că e un moment dificil, aşa 
că fusese surprinzător de ascultător şi luaseră împreună cu 
Audrey ceea ce Kieran bănuia că avea să fie ultima cină în 
casa aceea. Cam pe şoptite şi destul de diferită de ceea ce 
îşi imaginaseră ei că ar ajunge familia lor, însă împreună. 
Kieran şi Brian o supravegheaseră pe Audrey şi îşi 
zâmbiseră reciproc, într-o manifestare reflexă şi instinctivă 
a iubirii. Viaţa mergea mai departe, cu bune şi rele. 

Acum, de la aceeaşi masă, Verity îşi ridicase ochii spre 
Kieran, când apăruse în prag. 

— Mama... 

— Kieran, îmi pare foarte rău, l-a întrerupt ea, cu vocea 
joasă. 

— Şi mie. 

Privirea lui Verity a coborât din nou către albumul de 
fotografii. Acesta era deschis la o imagine uşor de 
recunoscut, cu Finn şi Toby în ziua în care lansaseră la apă 
Nautilus Black, cu şampanie şi zâmbete pe doc. 

— Am fost foarte furioasă, a spus ea. Pe tine. 

— Ştiu. lartă-mă. 

— Acum nu mai simt acelaşi lucru, l-a privit Verity direct 
în ochi. Tot ce am spus ieri... Chiar nu mai cred nimic. Nu 
a fost vina ta pentru ceea ce i s-a întâmplat lui Finn. Şi cu 
timpii aceia, şi fără ei, am gândit mereu la fel. Ar fi ieşit pe 
apă pentru oricine ar fi lansat un apel de urgenţă. In 
aceeaşi situaţie, Finn ar fi făcut la fel. 

— Dar nu era oricine în apă, a spus Kieran. Eram eu. 

— S-a întâmplat să fii tu, dar asta nu te face pe tine 
vinovat. 

Verity i-a făcut semn să se aşeze, iar Kieran şi-a tras un 
scaun. Vedea fotografia din faţa ei şi scena i se părea 
familiară, dar aşa, de aproape, şi-a dat seama că nu era 
identică cu cea atârnată de atâţia ani pe peretele de la 
„Surf and Turf” şi nici cu cea pe care o găsise când făcuse 
curat în sufragerie. Era deci o a treia variaţiune, cu Finn şi 
Toby cumva altfel întorşi şi cu zâmbetele lor surprinse cu o 
secundă mai devreme sau mai târziu. Detalii, s-a gândit 
Kieran. Nu duc la diferenţe reale. Şi această fotografie îl 

surprinsese pe Finn în cea mai fericită ipostază a sa. 

— Despre rucsac nu ştiu ce să spun, a continuat Verity, 
încet. Mai mult decât că Finn a fost un om bun. Ştiu asta. 
Iar faptul că l-am pierdut nu este din vina ta, Kieran. Ar fi 
trebuit să îţi spun asta cu mulţi ani în urmă. A fost un 
accident teribil şi atâta tot. Speram că înţeleseseşi deja 
asta, şi-a ridicat Verity ochii către Kieran, însă ar fi trebuit 
să ţi-o fi spus şi eu. 

— Mulţumesc. 

— De fapt, nu, nici măcar asta nu este cu totul adevărat, 
a spus brusc Verity, mângâind cu un deget fotografia lui 
Finn. Ştiam că te simţeai responsabil. Şi te-am lăsat. Nu 
am nicio scuză pentru asta. Dar eram atât de nefericită, 
Doamne! Şi eram furioasă pentru că Brian nu reuşea să 
facă faţă. Nici nu îţi închipui cât de greu mi-a fost să 
descopăr asta, pentru că de obicei el era cel care se lupta 
pentru amândoi. Dar nimeni nu te-a învinuit vreodată cu 
adevărat, Kieran. Trebuie să mă crezi. Doar ni-l doream pe 
Finn înapoi. 

— Îmi pare rău totuşi, a spus Kieran cu inima strânsă şi 
gâtul uscat. Mi-ar fi plăcut să fi stat altfel lucrurile. 

— Ar fi putut sta altfel, a spus Verity privind încă o dată 
fotografia şi dând pagina apoi. Am fi putut să vă pierdem 
pe amândoi în acea după-amiază. Dar iată că eşti aici, 
împreună cu Mia şi Audrey. Încă te mai am pe tine, şi nu 
doar amintiri despre amândoi fiii mei, prinse în vreun 
album. Şi pentru asta mă simt recunoscătoare în fiecare zi. 

Kieran s-a aplecat să o îmbrăţişeze, cu micuțul corp cald 
al lui Audrey între ei. Verity l-a strâns şi ea în braţe şi, 
pentru prima oară după mult timp, a simţit că o face din 
suflet. 

— V-am auzit vorbind mai devreme că vreţi să plecaţi, a 
spus ea când s-au desprins din îmbrăţişare. Vă rog să nu 
faceţi asta. Doar dacă vreţi voi aşa. A 

— Mulţumesc. O să vorbesc cu Mia. În orice caz, acum 
mă simt bine aici. 

Piciorul lui atingea, pe sub masă, cutiile de împachetat. 
A şovăit o clipă. Dar trebuia să încerce. 

— Mutaţi-vă la Sydney, mama. Găsim noi ceva pentru 
tata acolo. Pentru el nu va fi nicio diferenţă, iar pentru tine 
va fi una foarte mare. Şi pentru noi. 

Se pregătea pentru barajul standard al scuzelor şi 
motivelor, dar, spre surprinderea sa, Verity a apucat 
mânuţa lui Audrey şi a spus: 

— Nu crezi că e deja prea târziu? 

— Nu, a clătinat Kieran din cap. Chiar cred că nu e prea 
târziu. 

— Nu? a spus Verity lăsându-şi degetul înfăşurat de 
mânuţa copilului. Atunci, poate chiar nu este. 

Douăzeci de minute mai târziu, pe când soarele se ivea 
la orizont, Kieran era pe plajă. A aşezat-o pe Audrey pe 
nisip, sătulă şi la căldură în sacul de dormit, iar el s-a 
aruncat în valuri. De data aceasta a simţit doar bucurie. 

Când a ieşit din apă, simţea că mintea e mai limpede, 
aşa cum nu o mai avusese de mult. S-a aşezat lângă 
Audrey pe plajă şi au privit împreună strălucirea aurie a 
soarelui dimineţii la suprafaţa apei. Audrey a zâmbit la 
vederea unui pescăruş care s-a apropiat de ei, cu mersul 
legănat, iar Kieran a luat telefonul de sub prosop şi i-a 
făcut câteva fotografii. 

Apoi şi-a protejat ecranul de lumina în creştere şi a 
navigat printre fotografii, în căutarea celei mai reuşite, pe 
care să i-o trimită Miei. A dat de mai multe ori înainte şi 
înapoi, dar nu prea vedea nicio diferenţă. Fotografiile erau 
aproape identice. 

Kieran s-a oprit cu degetul deasupra uneia dintre 
imagini. Avea din nou sentimentul acela sâcâitor. Acela 
subtil şi alunecos, care îl bântuise şi ieri, la plajă, şi 
aseară, pe când vorbea cu George Barlin. Cel care îl 
trezise. lar acum îşi dădea seama că era acelaşi şi cu cel 
pe care îl avusese, aproape imperceptibil, de dimineaţă, 
când stătuse la masă în bucătărie cu Verity. 

Pentru o clipă a simţit că are acelaşi sentiment. Aşa cum 
stătea acum pe plajă, aproape că îl simţise. Oare despre ce 
era vorba? S-a concentrat mai bine. Verity la masă. 
Fotografia lui Finn şi Toby, cu Nautilus Black. Simţea că se 

apropie cumva. Era ceva legat de fotografiile acelea? 
Variaţiunile pe care le văzuse de atâtea ori în anii ăştia. 
Asemănătoare, dar nu identice. 

Şi, deodată, şi-a dat seama. 

Kieran a sărit în picioare, speriind-o pe Audrey. 

— Scuze, i-a zis el repede, văzând cum copilul se 
încruntă. Scuză-mă. 

A luat-o în braţe şi a ţinut-o strâns. A învârtit-o cu grijă, 
în timp ce gândul care nu-i dăduse pace - acel îndemn fluid 
aflat la graniţa conştiinţei sale - s-a materializat şi a prins 
contur. Kieran putea în sfârşit să pună mâna pe el şi să îl 
cerceteze, aşa cum stătea acum, pe plajă, privind oceanul 
şi răsăritul soarelui, dar şi al gândului său. 

Capitolul 36 


Kieran s-a oprit pe veranda din spate doar cât să scuture 
nisipul de pe el şi de pe Audrey. A intrat grăbit în hol, dar 
s-a oprit la uşa dormitorului. S-a uitat înăuntru. Patul era 
gol pe partea Miei, cu aşternutul lăsat în dezordine. 

In bucătărie, cana de cafea a lui Verity era clătită şi 
pusă la uscat, iar uşa camerei părinţilor lui era închisă. 
Kieran a rămas pe hol, nehotărât. Din baie se auzea 
sunetul duşului curgând. A bătut la uşă şi a aşteptat. Când 
a văzut că nu primeşte niciun răspuns, s-a uitat la ceas şi a 
mai încercat o dată. Apa continua să curgă. 

Kieran s-a uitat către Audrey. 

— OK, micuţo, a spus el în timp ce o aşeza cu grijă în 
pătuţul ei din dormitor. Eu trebuie să plec, dar o să vină 
cineva curând. Strigă dacă ai nevoie de ceva. 

Audrey părea că fix asta ar fi intenţionat să facă. Kieran 
a scris ceva pe un bileţel şi l-a lăsat pe masa din bucătărie. 
Şi-a luat cămaşa şi pantofii din hol şi a închis în urma lui 
uşa din spate. 

A luat-o pe drumul de pe plajă, care fusese mereu cel 
mai rapid. Acum nu se mai vedea vreo mişcare la Cabana 
Pescarilor, dar casa i s-a părut învăluită într-o altfel de 
atmosferă. Pustiul. Fereastra lui Bronte, unde Kieran şi-o 
putea imagina stând când asculta zgomotele nocturne, era 
goală, ca şi ţărmul din faţă. Cineva luase toate florile ofilite 
de lângă apă, acolo unde fusese găsit trupul. Marea 
ştersese orice semn că fata măcar trecuse pe acolo. 

Kieran a mers mai departe, trecând de portul unde se 
vedea ancorată Nautilus Blue. A încetinit pasul şi s-a 
întrebat oare ce s-ar alege de afacere dacă s-ar afla că 
rucsacul lui Gabby fusese găsit la bordul vasului aproape 
omonim. Norvegienilor poate că nu le-ar păsa, însă 
localnicilor, da. 

Kieran s-a întors şi a continuat să se îndrepte spre oraş, 
trecând pe lângă secţia de poliţie. S-a gândit la sergentul 
Renn şi la promisiunea acestuia că va purta azi acele 

conversații dureroase, de mult necesare, cu cele două 
familii. S-a oprit şi a ezitat, nehotărându-se ce să facă. 
După un minut, s-a uitat la ceas şi a pornit-o iar la drum. 

Cafeina momise deja câţiva matinali să treacă pragul de 
la „Surf and Turf”, în sfârşit. Kieran a zărit-o pe fereastră 
pe Lyn, care ducea o tavă. Julian şi Liam nu se vedeau. 
Nici Olivia, dar pe ea nu se aşteptase să o vadă. Kieran şi-a 
adus aminte de încordarea de pe faţa ei, la „Surf and 
Turf”, cu două seri înainte, şi s-a întrebat dacă în 
dimineaţa aceasta se trezise acasă la mama ei sau la Ash. 
Depinde unde se simţea mai în siguranţă. Dar probabil că 
oriunde altundeva era mai bine decât în singurătatea 
profundă de la Cabana Pescarilor. 

De data asta, Kieran nu a încetinit când a trecut de casa 
lui George Barlin. La lumina zilei, grădina arăta încă şi mai 
rău decât noaptea. Kieran a aruncat o privire către 
geamuri, însă nu se vedea nicio mişcare înăuntru. Senzaţia 
aceea sâcâitoare a apărut din nou, dar Kieran înţelegea 
acum ce încercase să îi transmită. Cum zisese George 
aseară, sprijinit de gard şi cu o expresie pe faţă imposibil 
de descifrat în întuneric? 

Semne au existat. 

Kieran nu s-a oprit până la drumul de pe faleză. Acolo a 
făcut o pauză la punctul de observare, unde s-a sprijinit de 
bariera de securitate aşa cum o făcuse de atâtea ori până 
acum, să simtă vântul de pe stânci şi pe mare. Cât vedea 
cu ochii, nu era niciun om. 

Sub el oceanul se deschidea uriaş şi complet gol, până la 
linia orizontului. S-a aplecat, răsucindu-se, să vadă plaja. 
Era o fâşie îngustă atât de mică, încât Kieran s-a simţit 
imediat inconfortabil. În larg, Supraviețuitorii erau bătuţi 
de valuri înalte şi, peste tot în jurul lui, păsările se agitau 
dând din aripi, pregătite să îşi ia zborul. 

Kieran s-a uitat deasupra apei, în locul în care îl văzuse 
ultima oară pe Finn. Vina era încă acolo, ca o cicatrice, 
însă acum o simţea diferit. Ceea ce crezuse mereu Kieran 
şi ceea ce se întâmplase cu adevărat în acea zi nu mai erau 
unul şi acelaşi lucru. Înţelesese asta, deşi nu era încă 

pregătit să accepte pe deplin. Îşi tot repeta în minte 
informaţiile, întorcându-le pe toate părţile. Ce însemnaseră 
atunci, ce însemnau acum. 

Kieran a trecut de barieră şi a început să coboare. La 
baza stâncilor, nivelul apei era deja ridicat, iar Kieran s-a 
uitat din nou la ceas. Venea fluxul. Dar nu era încă 
prezent. 

Kieran nu a băgat în seamă Peştera de Sud, cea în care 
se întâlnise el cu Olivia în ziua aceea ciudată când oceanul 
şi furtuna se dezlănţuiseră. S-a dus la intrarea în Peştera 
de Nord. Cu apa ajungându-i până la pantofi, s-a uitat la 
numele scrijelite în piatră. Urmele lăsate în urmă de el şi 
de fratele său şi de prietenii lor. Şi şi-a adus aminte de 
Pendlebury. Ce îl întrebase aceasta, atât de direct şi 
precis, când stătuseră amândoi aici, fix în acest loc? 

Am putea să le găsim pe toate? 

Ar putea fi oriunde. 

Kieran a privit către gura căscată a peşterii şi 
întunericul dinăuntru. A avut din nou strania senzaţie că 
cineva privea şi aştepta. Şi-a ascuţit toate simţurile, însă 
nu putea auzi decât pulsul oceanului. 

Ar fi putut să intre în peşteră, să treacă pragul şi să se 
afunde în beznă. Ar fi putut să se grăbească să facă asta. 
Dar navigase mult prea mult timp, cu mintea, prin 
întunericul acestor peşteri. Rătăcise prea mult şi prea 
epuizat prin locurile acestea. Luptându-se să schimbe ceva 
ce nu putea fi schimbat în loc să încerce să găsească 
ieşirea, drumul lui către lumină. 

Gata, şi-a spus Kieran. Venise timpul să se oprească. 

S-a îndepărtat. Oceanul i se insinua printre picioare. Nu 
era nevoie să intre. Fluxul se pricepea să scoată totul la 
suprafaţă. 

Kieran s-a întors. A făcut câţiva paşi pe nisip - până la 
drumul de pe faleză -, apoi a urcat puţin, cât să-şi 
găsească un punct din care să poată vedea intrarea în 
peşteră, dar şi să fie la adăpost de limba lungă a fluxului. 
S-a aşezat şi a privit cum apa se strecura înăuntru. 
Deasupra lui, poteca era pustie. Dedesubt, plaja a dispărut 

încet. 

Kieran a aşteptat, cu păsările zburând în cerc deasupra 
lui, supraveghindu-l circumspecte şi strigându-i că avea 
dreptate. Însă, pe măsură ce oceanul creştea şi timpul 
trecea, a început să se îndoiască puţin. Incă îşi punea 
întrebări, când a simţit-o mai mult decât a auzit-o. Senzaţia 
unei mişcări. 

Kieran a rămas complet nemişcat, pândind intrarea în 
peşteră şi ţinându-şi respiraţia. Secundele treceau şi, pe 
când începuse să creadă că totul nu fusese decât în capul 
lui, din întuneric a apărut brusc o siluetă. Cineva înainta 
prin apa până la genunchi, cu rucsacul pe umăr. 

Kieran a răsuflat adânc. Chiar dacă se întâmplase exact 
ceea ce se aşteptase, tot era şocat. Silueta s-a întors către 
faleză, l-a zărit şi a încremenit. 

Kieran s-a ridicat în picioare, uşor nesigur. Pentru o 
vreme, singurul sunet care s-a auzit a fost cel al valurilor 
lovindu-se de stâncă, apoi a spus: 

— L-ai găsit? a întrebat Kieran, iar vântul i-a purtat 
vocea cu ecou printre stânci. 

Tăcere. Chibzuire şi precauţie. 

— Ce să găsesc? 

— Mesajul pe care Gabby Birch l-a scrijelit în stâncă în 
ziua în care a murit. 

Capitolul 37 


Kieran a aşteptat un răspuns, cu sângele pulsându-i 
rapid şi gălăgios în urechi. Cu apa până la genunchi, Sean 
îl fixa cu privirea. 

Părul îi era ud, la fel şi hainele, care păreau mai închise 
la culoare aşa, ude. Nu a spus nimic, însă îşi ţinea capul 
aplecat în felul acela în care Kieran ştia că obişnuia să 
reflecteze. Kieran a arătat cu degetul înspre rucsacul de pe 
umărul său: 

— Ce ai acolo? Daltă? Pilă? De ce ai nevoie? 

Kieran a coborât câţiva paşi, până când a putut vedea 
intrarea în Peştera de Nord, cu cicatricile numelor 
scrijelite acolo acum doisprezece ani. 

— Semnele alea rămân pe vecie. 

Kieran s-a uitat la Sean, care fusese prietenul lui 
dintotdeauna. Neagă, ar fi vrut să îi spună. Te rog, frate. 
Spune-mi că mă înşel. 

A citit o tresărire uşoară pe chipul lui Sean, iar Kieran a 
simţit o speranţă. Însă privirea lui Sean a trecut mai 
departe de el şi a verificat plaja pustie şi drumul gol de pe 
stânci. 

Erau singuri. 

Când privirile li s-au intersectat din nou, Kieran a simţit 
că era atent analizat. A tras aer adânc în piept. 

— Pendlebury ştie, a spus Kieran reuşind să găsească un 
ton care să îl facă să pară mai sigur de el decât era în 
realitate. S-a prins. Sau, cel puţin, e pe-aproape. Mi-am dat 
seama zilele trecute, când era aici. Avea fotografiile lui 
Bronte. Într-una dintre ele era numele tău gravat în piatră. 
Literele erau cam neclare, deci la început nu am observat. 
Seamănă bine, dar nu sunt chiar identice. E numele tău, 
frate, dar ştiu că nu tu eşti cel care l-a scris. 

Kieran vedea cum apa năvăleşte acum în Peştera de 
Nord, dispărând în gaura dinăuntru. 

— Aveai dreptate că distrugeam peşterile. Era o prostie 
teribilă şi îmi aduc aminte că ne tot spuneai asta şi noi nu 

te ascultam. Aveai dreptate. Noi eram nişte idioţi. Dar şi tu 
ai făcut-o o dată, a spus Kieran, iar buzele lui Sean s-au 
strâns într-o linie subţire. Pentru că te-am împins eu. Şi 
ştiu că apoi ţi-a părut rău. Atât de rău că sunt absolut 
sigur, la cum te cunosc, că nu ai fi făcut-o şi a doua oară. 
Deci, dacă numele tău apare pe undeva prin peşteră, cine 
l-o fi scrijelit acolo? l-a întrebat Kieran pe prietenul său. Şi 
oare ce o mai fi scris? 

Sean a întors capul şi s-a uitat către mare, dincolo de 
Supravieţuitori, spre locul în care iubita lui epavă zăcea în 
adâncuri. În jurul lui se încolăcea spuma valurilor. 

— Pendlebury o va găsi, a spus Kieran. Sean? Îşi va da 
seama, apoi va aduce ajutoarele de care are nevoie şi va 
scotoci locul ăsta până când o vor găsi. 

În timp ce spunea asta, îşi aducea aminte de faţa lui 
Pendlebury când stăteau împreună la intrarea în peşteră şi 
ştia, din instinct, că avea dreptate. Faptul că încă nu o 
găsise se datora doar pentru că nu cunoştea locul, şi asta o 
ţinea la mică distanţă de descoperire. Dar nu avea să mai 
dureze mult, Kieran era sigur de asta. Când s-a uitat la 
Sean, şi-a dat seama, după uşoara oboseală din ochii lui, că 
şi el o ştia. 

— Bronte ghicise? a întrebat Kieran. 

Trăsăturile lui Sean s-au încreţit uşor şi bărbatul a 
clătinat vag din cap. 

— Dar era pe aproape? a continuat Kieran. Sau îţi făceai 
griji că ar fi putut spune altcuiva, care şi-ar fi dat seama? 

De data asta, n-a mai clătinat din cap. N-a mai negat. 
Kieran se uita la bărbatul pe care îl ştia de atât de mulţi 
ani, dar parcă se uita într-o oglindă. Kieran ştia prea bine 
ce vedea acum, pentru că trăise cu asta în fiecare zi. Vină. 

Kieran a mai coborât puţin pe cărare. Un pas către apă, 
doar atât, şi s-a oprit. Era suficient de departe. 

— Ce s-a întâmplat aici, frate? a întrebat el. 

— Nu e ceea ce crezi. 

— Atunci ce este? 

Pentru o vreme s-a auzit doar marea izbindu-se de ei. 
Apoi Sean a început să vorbească. 

Capitolul 38 


Toby şi Finn întârziaseră. 

Sean stătea lungit pe spate, pe puntea lui Nautilus 
Black, şi se lăsa legănat de valuri în timp ce privea cerul. 
Deasupra lui erau încă petice de cer senin, însă, când 
întorsese capul, văzuse cum se întuneca totul în depărtare. 
Îşi trăsese fermoarul puloverului până la gât şi se uitase la 
ceas. li mai aştepta cinci minute, nicio clipă în plus. Toby 
avea nevoie de ajutor să descarce nişte echipamente de pe 
barcă înainte să se strice vremea. Probabil că Sean nu 
avea să primească niciun ban pentru asta. Aşa că nici nu 
se punea problema să se ude pentru aşa ceva. 

Auzise porţile de la port scârţâind şi se ridicase într-un 
cot, sperând că sunt ei. Nu era nici Toby, nici Finn. Totuşi 
era mai bine: Olivia. Sean se ridicase în picioare atunci, 
simțind acel fior familiar de emoție. O privise închizând 
poarta în urma ei, cu părul ei ondulat prins într-o coadă şi 
cu cămaşa în bătaia vântului. Apoi fata se întorsese cu faţa 
către el şi Sean simţise împunsătura mică a dezamăgirii. 

Nu era Olivia. Era sora ei mai mică, Gabby. 

Gabby venise spre el, ridicându-şi mai bine pe umăr 
rucsacul. Faţa îi trăda nesiguranța şi, în timp ce îşi rotea 
privirea prin portul pustiu, îşi dădea singură răspunsul la 
întrebarea încă nepusă. Se oprise în faţa vasului şi se 
uitase la băiatul mai mare decât ea, înfricoşată. Lui Sean i 
se făcuse puţin milă de ea. 

— Salut. 

— Bună, răspunsese ea, cu o voce abia perceptibilă. 

— O cauţi pe Liv? Nu e aici. 

— O, făcuse Gabby, dezamăgită. Dar a fost? 

— Nu, nu am văzut-o deloc azi. Ai încercat să o suni? 

— Mama mi-a luat telefonul, spusese ea, jenată. Dar 
trebuie să o găsesc. E ziua mamei mâine. Nu mai avem 
timp să îi facem tortul. 

— Te înţeleg. Presupun că, dacă uiţi de ziua mamei tale, 
nu vei primi mai repede înapoi telefonul, spusese Sean. 

Gabby zâmbise pe neaşteptate. Nu o văzuse făcând asta 
prea des, în mod normal era foarte sobră. Fata se uitase în 
jos, zâmbind către propriii pantofi, iar pentru o secundă 
semănase şi mai mult decât de obicei cu sora sa. Sean îşi 
scosese telefonul şi o sunase pe Olivia. Aşteptaseră apoi 
împreună. 

— Îmi pare rău, spusese el ridicând din umeri. Sunt 
convins că o să apară ea. 

— E în regulă, spusese Gabby, cu fruntea încruntată. 
Dacă nu e aici, cred că e la peşteri. 

Fusese rândul lui Sean să se încrunte. 

— Ce să caute acolo? 

Gabby se uitase la el, de parcă voia să se asigure că era 
o întrebare reală. Dându-şi seama că aşa era, se înroşise şi 
îşi coborâse din nou privirea. 

— Pentru că acolo se întâlneşte cu Kieran. 

— Olivia se întâlneşte cu Kieran la peşteri? 

— Uneori. 

— De ce? 

— Ca să... 

Gabby ridicase din umeri şi se înroşise toată la faţă. 
Spusese uitându-se în altă direcţie: 

— Să facă chestii. 

— Ce chestii? se holbase Sean la ea. 

— Nu ştiu. 

Dar era clar că ştia - şi brusc ştiuse şi Sean şi simţise 
arsura umilinţei de a fi aflat aşa despre asta. 

— Kieran nu ţi-a spus? întrebase Gabby. 

Curiozitatea învinsese timiditatea şi acum îl privea 
direct în ochi. 

— Ba da. Desigur. 

Gabby încuviinţase, dar nu îl credea, Sean era sigur de 
asta. li aruncase o frânghie - Doamne-ajută! Se uitase la 
fată, iar uşoara nuanţă de milă pe care o văzuse în ochii ei 
îl făcuse să simtă din nou înţepătura umilinţei. 

Sean îşi adusese aminte de Kieran sau mai precis de 
felul în care se uita Kieran la Olivia pe la petreceri, fără să 
facă însă efortul de a vorbi cu ea. Cu excepţia rarelor 

situaţii când Sean vorbea el însuşi cu ea. Atunci, Kieran 
părea să fie peste tot, cu băuturi disponibile şi cu glume şi 
cu o mulţime de lucruri de zis. 

— In fine, spusese Gabby şi se uitase la cerul acum gri 
murdar, în timp ce vântul începuse să bată printre 
catargele goale. Mă duc. 

Sean clipise. Aproape că uitase că era şi ea acolo. 

— Sper că nu te duci la peşteri acum, nu-i aşa? 

Sean se întrebase subit dacă Ash ştia despre Kieran şi 
Liv. Probabil că da. Probabil că îi spusese Kieran. El şi cu 
Ash îşi spuneau astfel de lucruri. Lucruri pe care lui nu i le 
spuneau. 

Aflată încă pe doc, Gabby îşi mutase rucsacul de pe un 
umăr pe celălalt. Brelocul-cangur zornăise la atingerea 
fermoarului violet. 

— Mă duc să arunc repede un ochi. Chiar trebuie să o 
găsesc. 

Sean dăduse din cap. 

— Ai coborât vreodată la peşteri? 

— Nu, dar... 

— Pentru că nici nu se pune problema să te duci acolo 
jos, mai ales dacă nu cunoşti locurile. Nu e sigur. lar 
vremea nu e bună. 

— Atunci... începuse Gabby părând încurcată. M-ai 
putea duce tu? 

Sean simţise prima picătură de ploaie. Se uitase de-a 
lungul docurilor, încă nu se vedea nici urmă de Toby sau 
de Finn. Nu era absolut nimeni în jur. 

— Te rog. 

Vântul dăduse la o parte părul de pe faţa fetei şi, 
văzându-i privirea, Sean se simţise complet dezarmat. 

— Mama se întoarce peste câteva ore. 

— Chiar ai atâta nevoie de telefonul ăla? 

— Se face aproape o săptămână de când mi l-a luat. 

Sean ezitase. Ochii fetei erau atât de plini de speranţă. 

Se uitase încă o dată la cer. 

— OK. Dar trebuie să ne grăbim. Vine fluxul. 

— Pe bune? îi zâmbise larg Gabby. Mulţumesc. 

Sean ridicase din umeri. Fratele său întârzia. Prietenii 
lui erau ocupați cu activităţi care în mod clar nu îl implicau 
şi pe el. I se făcuse frig de când stătea aici. Il picurase un 
al doilea strop de ploaie. Arătase cu degetul înspre 
rucsacul ei, care părea greu de dus: 

— Lasă-l aici. O să-l închid în cutia impermeabilă. 

Gabby îşi scosese rucsacul şi Sean îl trăsese la bord. 

Era greu, plin cu cărţi. Îl aşezase în cutie şi scotocise 
după cheia de rezervă a lui Toby. Era atârnată de un şnur, 
alături de o mică lanternă de buzunar. Sean încuiase cutia 
şi pusese şnurul în buzunar, apoi luase un pix şi o bucată 
de hârtie. Se uitase la ceas. 

16:15, scrisese el. Aţi întârziat. Am plecat la peşteri. 

Prinsese biletul într-un loc în care era sigur că Toby 
avea să îl vadă, îşi luase propria lanternă şi sărise de pe 
barcă pe doc, făcând-o pe Gabby să zâmbească într-un fel 
care îi lumina toată faţa. 


Drumul de pe faleză era pustiu. Sean şi Gabby 
merseseră unul lângă altul, uşor aplecaţi în faţă, din cauza 
vântului. Era mai puternic decât îşi amintea Sean să fi fost 
vreodată. Sperase cumva să îi vadă pe Kieran şi pe Olivia 
apărând la vreo cotitură. Aşa, cel puţin, s-ar fi putut 
întoarce împreună. Dar poteca rămăsese pustie. 

Sean se uitase cu coada ochiului către Gabby. Era la fel 
de înaltă ca sora ei şi aproape la fel de înaltă ca el. Vântul 
îi zbătea hainele în toate direcţiile, iar fata îşi tot dădea 
părul la o parte, cu mâna, de pe faţă. 

— Aproape am ajuns, spusese el. 

— Super, îi zâmbise ea timid, iar Sean îşi dăduse seama, 
brusc, că de fapt îşi dorea să nu se mai întâlnească cu 
nimeni. 

Se opriseră în vârful stâncilor. Marea era furioasă şi 
verde şi se năpustea înspumată asupra țărmului. Fâşia 
îngustă de plajă se zărea pustie sub ei. 

— Putem cobori? întrebase Gabby. 

Sean se încruntase. 

— Dar sora ta s-ar putea să nu se bucure prea tare dacă 

ne vede acum. 

Chipul armonios al fetei căpătase brusc un aer fals 
cucernic. 

— Dar e doar vina ei. Ar fi trebuit să vină acasă, să mă 
ajute. 

Sean nu se putuse abţine să nu râdă, iar Gabby îi 
zâmbise şi ea. 

— Da, bine, spusese el. Hai, atunci. 

Fata zâmbise şi mai larg când Sean îi arătase calea. O 
condusese în jos, atent să îi audă paşii de-a lungul 
drumului. La un moment dat, ea se împiedicase, iar el se 
întorsese să o ajute. 

— Scuze, spusese ea. Mulţumesc. 

Plaja era mai îngustă decât i-ar fi plăcut lui Sean să o 
vadă. Nu era nimeni acolo, jos. 

Gabby se oprise pe fâşia de nisip şi Sean o urmărise cum 
se învârtea în loc, curioasă, ca să admire stâncile 
impunătoare din jur, gurile întunecate ale peşterilor şi 
marea furibundă care venea şi pleca. 

— Uau, se întorsese Gabby către el. Nu-mi vine să cred 
că nu am mai fost niciodată aici. 

Sean zâmbise. 

— E drăguţ, nu? 

— Foarte frumos, se învârtise din nou Gabby în loc, cu 
capul dat pe spate, ca să poată privi la peretele din stâncă. 

— Mergem să o căutăm pe Olivia? spusese Sean, iar 
Gabby clipise, adusă la realitate. 

— O, da. Unde ar putea fi? 

— Habar nu am, ridicase Sean din umeri. Presupun că 
într-una dintre peşteri. 

— Olivia! strigase Gabby peste plaja goală, dar sunetul 
vocii îi fusese smuls de vânt aproape înainte să i se 
dezlipească de pe buze. 

— Nu te aude. Inăuntru nu prea poţi să auzi nimic cum 
trebuie, chiar şi pe vreme bună. 

— O, făcuse Gabby, apoi se uitase către Peştera de 
Nord. Poate că ar trebui să intrăm? 

— Zici? 

Sean se uitase către mare. Supraviețuitorii încă rezistau 
valurilor, dar erau îngropaţi în ele mai sus decât ar fi 
crezut Sean că trebuiau să fie. Şi-a întors privirea de la ei. 

— Bine, dar repede de tot. 

— Bine, îi zâmbise Gabby, iar el simţise un val de 
căldură. 

Sean o luase înainte, sub cerul jos, şi păşise în Peştera 
de Nord. Îşi aprinsese lanterna ca să lumineze drumul cu 
ea -, apoi o scosese din buzunar pe cea mică, atârnată de 
şnurul cheii de rezervă al cutiei impermeabile. 

— Ia-o tu pe asta. 

— Mulţumesc. 

Gabby luase lanterna şi o aprinsese şi ea. Intraseră în 
adânc. Mergeau atât de apropiaţi, încât Sean putea simţi 
căldura trupului ei. 

— Ia uite! Kieran, spusese ea deodată, iar Sean simţise o 
undă de dezamăgire. 

Se întorsese, aşteptându-se să zărească silueta amicului 
său în lumina care tot scădea, de la intrarea în peşteră, 
însă Gabby îi arăta cu fasciculul de lumină un loc de pe 
perete, unde numele lui Kieran fusese scrijelit alături de 
ale altora. Ash, Finn, Toby. 

— Ce e asta? întrebase ea. 

— Ceva ce le place lor să facă, spusese Sean. Nu e 
dificil, îţi trebuie doar un cuţit de pescuit, nişte chei sau 
ceva de genul ăsta, îi arătase el înspre şnurul care îi 
atârna din mână. E destul de uşor. 

Gabby mângâiase cu un deget suprafaţa umedă. 

— Dar ce înseamnă? 

— Nu înseamnă nimic, dăduse Sean din cap. Îşi 
marchează rutele noi pe care le găsesc sau zonele din 
peşteră unde nu a mai fost nimeni înaintea lor. In afară de 
Ash. El face ce vrea. 

— Dar numele tău nu e aici, se întorsese Gabby către el. 
Tu nu găseşti rute noi? 

— Ba da, răspunsese Sean cu sinceritate. Numai că... 

Se oprise să se uite la numele prietenilor şi al fratelui 
său. 

— Nu ştiu. Mi se pare cam lipsit de sens uneori. Ceilalţi 
par să facă o mulţime de lucruri înaintea mea. 

Sean păruse deodată jenat şi nesigur, însă Gabby dăduse 
din cap: 

— Mda, spusese ea încet. Ştiu cum este. 

Privirile li se întâlniseră. Apoi Sean observase, în 
plăpânda rază de lumină rămasă la intrarea din peşteră, că 
afară începuse să plouă. Se auzea acum şi bătaia uşoară, 
dar ritmică a ploii pe stâncă. Rămăseseră nemişcaţi o 
clipă, cu Sean privind prin umbră la faţa frumoasă, de 
copil, a fetei. 

— Nu cred că sora mea e aici. 

— Nici eu nu cred, aruncase Sean o privire peste umăr. 
Vrei să mai înaintăm puţin? Sau ne întoarcem? 

Gabby îşi ridicase curioasă bărbia, să poată privi peste 
umărul lui. 

— Zic să mai mergem puţin, spusese ea. Cine ştie? Poate 
descoperim noi doi ceva nou. 

— Nu cred că e ziua potrivită pentru asta, zâmbise el. 
Dar hai să vedem ce putem vedea. Pe aici. 

Simţea deja moale şi îmbibat cu apă nisipul de sub 
picioare. 

— Vezi că îţi poţi uda pantofii, spusese el. 

— E în regulă, se usucă. 

O condusese înainte şi se opriseră la o răscruce, unde 
drumul se spărgea în şase direcţii. Sean îşi îndreptase 
lanterna către primul tunel. Coborâse deja sub nivelul 
mării şi nisipul era îmbibat cu apă. Plafonul celui de-al 
doilea tunel era mai jos, însă lui Sean i se părea că pe 
acolo era un drum vizibil şi clar după ce treceai de 
povârnişul de la intrare. 

— Poţi să aştepţi aici un minut? întrebase el. Trebuie să 
verific calea. Ai lanterna? 

— Da, răspunsese Gabby şi îşi îndreptase fasciculul de 
lumină înainte, către peretele de stâncă ud. 

— OK, mă întorc cât de repede pot. 

Sean îşi îndreptase şi el lanterna înainte. Drumul era 
unul dintre cele mai late, bun pentru începători, cel puţin 

la început. Mai încolo - mult mai încolo decât plănuia Sean 
să meargă cu ea - ştia că se separă în mai multe trasee, pe 
care nu fusese. Dar cel principal era în regulă; Sean îl 
cartografiase el însuşi pentru Toby. Mersese înainte ceva 
mai mult decât îşi propusese, ca să se asigure că se putea 
trece pe acolo, apoi, când se simţise suficient de sigur, o 
luase înapoi. 

Gabby nu mai era la răscrucea cu şase drumuri când 
ajunsese din nou acolo. 

Sean clipise de mai multe ori, în întuneric, căutând 
printre umbrele aruncate de lanterna sa pe pereţi. Unde 
era Gabby? Oare chiar se pierduse în astea câteva minute 
sau el se pierduse? Sean simţise că se clatină uşor la 
gândul ăsta. S-a răsucit în loc. Nu, ăsta era locul. 

— Gabby! a strigat el. 

— Da. 

Văzuse atunci reflexia unui alt fascicul de lumină şi 
auzise un plescăit rapid de paşi dintr-unul dintre tunelurile 
din spate. Se întorsese şi văzuse că fata se afla din nou la 
vedere. Zâmbea. 

— Sunt aici, spusese ea. Mă dusesem doar... 

— Isuse! Te rog să nu mai pleci aşa. 

— O, iartă-mă. 

Arăta întristată şi lui Sean îi păruse rău. 

— E în regulă, spusese el, apoi începuseră să vorbească 
amândoi în acelaşi timp. 

— Scuze, spusese din nou Gabby. Zi tu. 

— Voiam să zic că putem merge înainte, însă va trebui 
să ne grăbim. Asta doar dacă încă vrei să facem asta. 

— Da, zâmbise ea din nou. Te rog. Dacă nu te 
deranjează. 

— Nu mă deranjează. 

Sean o condusese prin al doilea tunel, luminând drumul 
înainte cu lanterna lui. 

— Ai grijă la cap aici, spusese el şi, aproape fără să se 
gândească, îi întinsese o mână fetei, ca să o ajute să treacă 
de povârniş. 

Când simţise palma fetei strecurându-se într-a lui, o 


e 341 œ» 


strânsese bine. 

— E atât de întuneric, spusese ea. 

Trecuse o clipă, apoi două, şi de-abia apoi îi dăduse 
drumul la mână. Sean încă putea simţi calde punctele în 
care fuseseră degetele ei. 

— 'Ţine-te după lumină şi totul va fi în regulă. 

— Unde duc toate tunelurile astea? întrebase ea după ce 
trecuseră de o altă răscruce, apoi de încă una, şi apoi 
cotiseră din nou, după alţi câţiva paşi. 

— Peste tot, răspunsese Sean. 

Continuaseră să meargă până într-un loc în care pereţii 
se îndepărtau, iar tavanul era mai sus, creând astfel un 
mic luminiş. Sean se oprise acolo. Simţea deja apa băltind 
la picioare. 

— Probabil că nu ar trebui să mergem mai departe. 
Chiar nu e momentul pentru asta. 

— Aşa este. 

În lumina difuză a lanternei, faţa lui Gabby strălucea. 

— E foarte tare aici! Mulţumesc că mi-ai arătat. 

— Cu plăcere. 

Stăteau unul lângă altul, în centrul acelui cerc de 
stâncă. Sunetul ploii şi al mării pătrundeau de afară şi 
ricoşau în jur, cu ritmul lor liniştit mai întâi amplificat, 
apoi înăbuşit de structura complexă, ca de fagure, a 
peşterii. Sean o privea pe Gabby făcând câţiva paşi ca să 
poată vedea mai de-aproape ceva de pe peretele vecin. 

Ziceai că ar fi putut fi una dintre Supravieţuitori, aşa 
cum stătea acolo, o siluetă abia ghicită în lumina puţină, 
cu spatele întors şi cu apa vălurindu-i la picioare. Apoi se 
mişcase. Doar o trecere a greutăţii de pe un picior pe altul 
şi doar un hiat în ritmul respirației, dar suficient pentru a 
spulbera o iluzie încă înainte de a fi pe de-a-ntregul 
formată. 

Gabby încă se uita, concentrată, la ceva ce Sean nu 
putea desluşi în beznă. Undeva se spărsese un val şi marea 
năvălise rece peste picioarele lui Sean, efervescentă şi 
înspumată în jurul gambelor goale ale lui Gabby. O privise 
cum se apleacă să îşi adune, cu mâna liberă, poalele fustei, 

ridicându-le deasupra genunchilor. Aerul se umpluse de o 
ceaţă fină şi tricoul i se lipise de spate şi de talie. 

Marea se umflase din nou, de data asta cu atâta putere, 
încât îi furase lui Sean nisipul de sub picioare, iar el făcuse 
un pas către fată. Ea nu observase. Se aplecase să 
cerceteze ceva aflat în apă şi aşa lăsase la iveală 
strălucirea lanţului de argint agăţat de gât. Când valul se 
retrăsese, îşi lăsase din nou marginea fustei să cadă şi îşi 
ridicase mâna pentru a da la o parte coada căzută peste 
unul din umeri. Părul era greu, aşa umed cum era. O şuviţă 
de păr i se prinsese în colţul gurii, iar Gabby şi-o dăduse 
uşor la o parte, trecându-şi degetele peste buze. 

Sean simţise cum i se încordează umerii şi pieptul. 

Dacă ai de gând să o faci... 

Un nou val îi dusese cu el gândul şoptit. Şi din nou îi 
fugise pământul de sub picioare. Se împotrivise, scurt, 
apoi făcuse un nou pas înainte. De data asta Gabby îl 
auzise sau, cel puţin, îl simţise. O întrerupere a ritmului 
natural ce se scurgea în jurul ei. 

Dacă ai de gând să o faci... 

Ea îl privise. El respirase cu putere aerul umed şi sărat. 

Fă-o acum. 

Sean se îmbărbătase, apoi deodată înaintase către ea, îi 
luase mâna caldă într-a sa şi închisese ochii. 

Buzele lui le atinsese pe ale ei şi simţise ceva, însă 
imediat senzaţia dispăruse. Fata se trăsese evident în 
spate, chiar înainte ca el să îşi dea seama de asta. Sean 
privise în jos, cu buzele încă furnicând, către mâna goală. 
Incă îi mai putea auzi respiraţia, însă diferită acum. 

Timpul se scurgea greu şi chinuitor. Sean pur şi simplu 
nu îşi putea ridica ochii. Când văzuse că ea nu zicea nimic, 
se forţase să o facă şi atunci îi văzuse privirea. Gabby nu 
mai zâmbea în lumina lanternei. 

Avea o expresie şocată şi chiar mai mult de-atât. Îi 
trebuise cam mult timp să îşi dea seama ce mai era, iar 
când reuşise să facă asta, regretase imediat. Jenă. Şi nu 
doar pentru ea, îşi dăduse el seama, ruşinat. Gabby se 
simţea jenată pentru el. Sean se străduise să găsească 

ceva de spus, orice, dar gâtul îi ardea de umilinţă. Se 
mulţumise să stea acolo, într-o tăcere crudă şi chinuitoare, 
simțind cum pe dinăuntru îi creşte o pădure de ghimpi. 

— Sean... 

— Ce? 

Cuvântul îi sunase brutal în propriile urechi şi putuse 
simţi nota de agresivitate din el. Era uşurat. Pentru o clipă, 
fusese îngrozit de teama că vocea sa ar fi putut suna 
penibil. 

— Nimic. Îmi pare foarte rău... începuse Gabby. 

— Pentru ce? Nu îmi pasă! 

Din nou vocea brutală. Sean încercase să râdă, să arate 
că nu îi pasă, însă nu reuşise. Gabby făcuse apoi un pas 
mic în spate, iar asta îl înfuriase. 

— Îmi pare rău. 

Fata îşi atingea acum buzele cu un deget, într-un gest 
care îi trăda neliniştea şi nesiguranța. 

— Nu mi-am dat seama că voiai să... 

Înghiţise în sec, apoi continuase: 

— Eu niciodată... 

Şi brusc, îi păruse atât de tânără. Şi simţise cum 
revelaţia aceasta taie adânc în el. 

— Pentru numele lui Dumnezeu! zisese el negăsind 
cuvintele pe care ar fi dorit să le spună. Nu fi copil! 

Gabby clipise, atinsă de vorbele lui. Apoi mai făcuse un 
pas mic în spate, îndepărtându-se de el. 

— Tu mi-ai cerut să te aduc aici, zisese el. 

— Voiam să îmi caut sora. 

— Vrăjeli. Nu mă lua cu aşa ceva. 

— E adevărat! 

— Pe bune? Nu de asta m-ai adus aici? Ca să „facem 
chestii”? o imitase el pe Gabby cu atâta precizie că fata a 
tresărit. 

— Nu. Voiam doar să văd peşterile şi să o găsesc pe sora 
mea. 

După felul în care spusese lucrurile astea, Sean ştiuse că 
era adevărat. Umilit numai de gândul că-i trecuse prin 
minte că fata asta îşi dorise altceva îi tăiase răsuflarea. 

— Trebuie să o găsesc pe Olivia, repetase Gabby, apoi 
trăsese aer adânc în piept şi strigase: Olivia! 

Vocea îi era tremurată, iar fata începuse să plângă, cu 
lacrimi de copil. Nu se auzea niciun răspuns. 

— Olivia! mai strigase o dată, apoi se întorsese către 
Sean: Trebuie să ajung acasă acum. Te rog. 

Sean nu îşi putea lua ochii de la ea, gândindu-se îngrozit 
că s-ar fi putut, în orice clipă, ca dintr-o galerie întunecată 
să apară Kieran şi Olivia, să îl vadă acolo, singur lângă fata 
aceasta plângând. lar gândul acesta îl făcuse să îşi dea 
seama de altceva. 

Ar fi aflat. 

Un val de oroare îl străbătuse din cap până în picioare. 
Indiferent de ceea ce făcuse acum - sau de ceea ce nu 
făcuse -, cei doi oricum ar fi aflat. Şi Ash ar fi făcut-o. Şi 
toate prietenele Oliviei şi apoi toată lumea. Toţi colegii de 
şcoală, toţi oamenii pe care îi vedeau prin oraş. Toţi ar fi 
auzit că Sean încercase să se dea la sora cea mică a Oliviei 
şi despre cum se sfârşise totul îngrozitor de prost. 

— Te rog, se auzise din nou Gabby, cu faţa brăzdată de 
lacrimi. 

— Taci o clipă. Lasă-mă să gândesc! 

Dar nu putea să gândească. Nu reuşea să întrevadă nicio 
cale să evite ceea ce avea să i se întâmple. Kieran şi Ash 
aveau să fie necruţători. Aveau să îl sfâşie, pur şi simplu, 
râzând ca proştii. Nu l-ar fi lăsat niciodată, toată viaţa lui, 
să uite ce făcuse. Olivia nu ar mai fi vorbit niciodată cu el. 
Ar fi aflat şi părinţii lui, şi Toby, desigur. Iar Toby ar fi râs 
şi el. 

— Te rog! Vreau să mă duc acasă! 

— Isuse! clătinase Sean din cap, cu inima bătându-i 
nebuneşte de teama a ceea ce îl aştepta afară din peşteră. 
Dar du-te naibii odată, Gabby! 

— Nu cunosc drumul. 

Poate că ar fi putut pleca din Evelyn Bay. Ideea i se 
părea acum ca un colac de salvare. Se putea muta în alt 
stat. Simţise un mic fior de speranţă. Poate chiar putea 
face asta. Putea? Incercase să se concentreze. 

— E ud pe jos. Mi-am udat picioarele. Vine apa. Te rog. 

— La dracu”, Gabby! 

Însă fata avea dreptate. Sean se uitase la picioare şi 
simţise apa pe piele, pulsând tot mai sus, iar senzaţia 
aceasta îl adusese înapoi în prezent. 

— Hristoase! Da, bine, ţine-te după mine, o împinsese 
Sean ca să i-o ia înainte. 

Dosul palmelor sale se atinsese de ale ei şi Sean sărise 
de parcă fusese ars. 

— Grăbeşte-te! 

Asta avea să facă. Avea să plece din Evelyn Bay. Avea să 
îşi facă bagajele şi să îşi rezerve un bilet de avion şi să se 
mute altundeva. Avea să-şi facă prieteni noi, să întâlnească 
oameni noi şi toată lumea de aici avea să uite de el, până la 
urmă. 

Gândurile astea i se învârtiseră nesfârşit şi gălăgios prin 
minte tot drumul prin tuneluri. Apa crescuse mai mult 
decât îşi dăduse seama. Cu o mână ţinea lanterna, iar cu 
cealaltă pipăia plafonul, care urca şi cobora. La răscruce, 
apa le ajungea până la coapse şi a trebuit să îşi aplece 
capul ca să treacă prin deschidere. 

— Stai, auzise el deodată în spatele lui. Sean, aşteaptă! 

Vocea lui Gabby se auzea înfundat şi din toate părţile. 

— Pe aici! strigase el, dar nu se oprise. 

Nu se putea uita la ea. O auzea doar călcând cu zgomot 
prin apă, pe deasupra sunetelor făcute de ploaia care 
acum bătea tare de tot afară. 

Când ieşise la lumina zilei - care semăna mai mult cu o 
noapte -, apa cădea în valuri şi din cer, şi se simţise cumva 
uşurat să simtă ploaie pe faţă, ştiind că astfel îşi putea 
disimula lacrimile ce-i înţepau ochii. Sean se oprise când 
ajunsese în locul în care se afla, în mod normal, plaja şi, 
împotriva voinţei proprii, se întorsese să privească în urma 
lui. 

— Pe aici! strigase el din nou, către intrarea în peşteră. 

Şi auzise - era sigur că auzise, pe deasupra urletului 
vânturilor şi a ploii torențiale şi a oceanului care venea 
peste ei - zgomotul unei mişcări în întuneric. Gabby era 


e 346 œ» 


imediat în urma lui, pe undeva. 

Nu putea să o privească în faţă. Nu aici, la lumina zilei, 
indiferent cât de slabă era aceasta. Nu suporta gândul 
unui drum lung şi îngrozitor împreună, până la port, cu 
agonie şi ruşine la fiecare pas. 

— Pe aici! strigase Sean din nou. 

Apoi se întorsese şi o luase prin apă către faleză şi către 
drum. Nu se uitase deloc înapoi la marea lacomă ce se 
izbea de stânci. Începuse să urce. Simţea nevoia să se 
grăbească. Avea să vină furtuna. 

Capitolul 39 


Kieran se uita fix la Sean şi inima îi bătea cu putere. Apa 
oceanului intra şi ieşea din Peştera de Nord, lăsându-şi 
spuma albă pe stâncă. Kieran a privit spre gura goală a 
peşterii şi a simţit că i se face rău. 

— Am crezut că era în spatele meu, a spus Sean cu 
vocea joasă, în timp ce valurile i se încolăceau la picioare. 
Avea o lanternă. Am crezut că mă urmase afară. 

Kieran nu îşi putea da seama dacă Sean spunea adevărul 
sau se convinsese pe el însuşi că acesta era adevărul. In 
capul lui Kieran, gândurile se luptau zgomotos, în timp ce 
el încerca să înţeleagă ceva. A rostit primul lucru care i s-a 
părut adevărat: 

— Chiar aşa lucruri nasoale ţi-am făcut eu şi cu Ash? 

Sean s-a mulţumit să clatine din cap. 

— Nu e vina ta. 

Kieran s-a holbat la el. 

— Sean! Frate, îmi pare rău! Chiar îmi pare. Nu meritai 
asta. Nu din partea lui Ash şi clar nu din partea mea. 

Sean s-a frecat la ochi cu o mână. Într-un sfârşit, a spus: 

— Sunt destul de sigur că Toby şi Finn mi-au găsit 
bileţelul. 

Kieran şi-a adus aminte de mesajul mâzgălit în grabă de 
Sean, pe când îl aştepta Gabby pe doc. 

16:15. Aţi întârziat. Am plecat la peşteri. 

— După ce am plecat de aici, m-am dus direct în port, a 
spus Sean. Credeam că Gabby va veni după mine, să îşi ia 
rucsacul de pe vas. Dar vasul nu mai era acolo. Aveam 
câteva apeluri ratate pe telefon, de la Toby, dar semnalul 
deja începuse să aibă probleme. Vremea era... 

S-a oprit o clipă. 

— Vremea era foarte rea. 

Kieran nu a spus nimic. Ştia cât de rea fusese atunci 
vremea. Şi-o amintea şi el prea bine. 

Sean a tăcut şi el câteva clipe, apoi a continuat: 

— Furtuna a fost mult mai puternică decât mă aşteptam. 

Ştiu că Toby şi-a făcut griji pentru mine, la fel şi Finn. 
Cred că pe mine plecaseră să mă caute. 

Kieran a făcut un pas înspre el. 

— Poate că au plecat într-adevăr după tine, s-a trezit el 
că spune, dar apelul de urgenţă a venit de la mine. 

Sean a clătinat din cap. 

— Nu plecaseră de aici după tine. 

Apa îi ajunsese lui Sean deja până la coapse, dar el nu se 
mişca din loc. Se uita pur şi simplu la marea gri-verzuie, cu 
o expresie ciudată. 

— Ce ai crezut când a apărut la țărm rucsacul lui 
Gabby? a întrebat Kieran. 

— M-am simţit uşurat. Nu ştiam cât de mult fusese 
avariat vasul, deci îmi făcusem griji că aveau să găsească 
rucsacul în cutia în care fusese pus. Dar se pare că 
accidentul l-a făcut să revină la mal. 

Nu accidentul îl făcuse, Kieran ştia prea bine asta, însă 
acum, când se uita la Sean cum stătea atât de adânc în 
apă, nu voia să deschidă şi subiectul acesta. 

— Numele lui Gabby era peste tot prin oraş, când Trish 
şi-a dat seama că a dispărut, a continuat Sean. Eram atât 
de speriat când am aflat că nu se mai întorsese. Apoi m-am 
speriat că ar putea să se întoarcă şi să povestească tuturor 
ce făcusem. Însă, când a apărut rucsacul, cumva s-a cam 
terminat cu toate. Oamenii aveau deja alte griji. Toby şi 
Finn erau tot morţi şi tu te întorseseşi de la spital şi 
fuseseră înmormântările şi, după ce toate s-au dus, treaba 
cu Gabby... 

Sean a ridicat mâinile în aer. 

— A fost ciudat. Cumva, am simţit că nici nu se 
întâmplase. 

— Până la Bronte? 

Sean a închis ochii, ca şi cum suferea. 

— Da. Până atunci. 

Capitolul 40 


Plaja de lângă Cabana Pescarilor era în întuneric, chiar 
şi în bătaia lunii. Căldura zilei se dusese odată cu soarele, 
cu câteva ore înainte, iar ţărmul era pustiu, vizitatorii de 
peste zi fiind cu toţii dispăruţi de mult. 

Sean se oprise lângă Cabană, uşurat că vedea luminile 
încă aprinse, pe fereastră. Era târziu, trecuse deja de 
unsprezece şi jumătate, după cum îi arăta telefonul, dar, 
judecând după umbrele care se mişcau în cameră, cineva 
era încă treaz. Îşi scuturase nisipul de pe tălpi şi îşi 
încălţase la loc pantofii înainte să intre în curte. I se 
păruse o idee mai bună să meargă la uşa din faţă în loc să 
bată la cea din spate. Nu voia să îi provoace lui Bronte un 
atac de cord. 

Sean sunase la sonerie şi auzise paşi în hol. Uşa se 
deschisese şi o rază de lumină se împrăştiase pe aleea din 
faţă. Bronte scosese capul prin crăpătură. Expresia ei, de 
uşoară neîncredere, se transformase într-una surprinsă la 
vederea lui Sean. 

— O, salut! Credeam că... începuse Bronte. 

— Scuze... spusese el în acelaşi timp. 

Se opriseră amândoi. 

— Scuze că vin atât de târziu, încercase din nou Sean. 

— Nu, e OK, spusese Bronte şi deschisese mai larg uşa. 
Am crezut că e Liam, tocmai a plecat. 

Fata se uitase apoi peste umărul lui Sean, aşteptându- 
se, probabil, să îl vadă şi pe nepotul lui încă rămas prin 
zonă. Păruse puţin uşurată că nu îl vedea. Drumul era gol. 

— Ce te-aduce aici? 

— Mă întrebam dacă n-aş putea să îmi iau înapoi 
lanterna. Cea galbenă, rezistentă la apă, pe care ţi-a dat-o 
Ash? 

— A, sigur. 

Bronte deschisese complet uşa şi se trăsese într-o parte, 
să îi facă loc să intre. Era încă îmbrăcată cu uniforma ei 
portocalie, de chelneriţă, însă părul şi-l desfăcuse. 

— Scuze că am tinut-o aşa mult. Nu m-am gândit că ai 
putea avea nevoie de ea. 

— E în regulă. Dar m-am uitat la prognoză şi se pare că 
mâine ar cam fi ultima şansă să mai cobor la epavă, pentru 
o perioadă de-acum încolo. 

Sean o urmase în casă. Înăuntru mirosea a curat. 

— O să vină un grup din Norvegia în curând, deci 
trebuie să cobor cât mai pot. 

— Nicio problemă. Aici este, îl condusese Bronte pe hol, 
către lumina ce se vedea venind din dormitorul ei. Olivia 
m-a bătut iar la cap cu lucrurile aruncate aiurea, deci am 
pus-o bine. 

Fata îi zâmbise grăbit. 

— Să nu-i zici că am spus asta, că iar complicăm situaţia. 

— Nu vă prea înţelegeţi, nu? 

— O, ba da, ridicase din umeri Bronte. De fapt, nu pe 
mine e ea supărată. 

— Nu? 

Bronte răsese. 

— În fine, asta e ceea ce îmi spun mie însămi. Dar ştiu că 
urăşte unde lucrează. Şi cred că mai e şi o problemă cu 
maică-sa, dar nu ştiu ce anume. Poate că, după ce o să 
plec, o să îl poată aduce pe Ash, să locuiască împreună 
aici. Cred că s-ar simţi mai bine cu el. 

— Poate. Deşi nu sunt sigur că ei iau în calcul varianta 
asta. 

Bronte îl privise cu surprindere. 

— Ba Ash o ia. Cu siguranţă. 

— A spus el ceva? 

— Nu, dar e evident că e înnebunit după ea, spusese 
Bronte zâmbind. De-abia aşteaptă să devină o treabă mai 
serioasă. Dacă Liv ar recunoaşte cândva cât de mult îi 
place şi ei de el. 

Sean zâmbise când a văzut-o cât este de entuziasmată. 

— Deci zici că va trebui să îmi caut şi eu, în curând, un 
coleg de apartament? 

— Mi-e teamă că da. Sunt sigură de pronosticul meu. 
Adică ştiu că Ash nu ar prea fi genul ei de bărbat dacă ar fi 

în Melbourne sau altundeva, însă când amândoi sunt 
relaxaţi, sunt chiar adorabili împreună. 

Bronte ocolise patul ca să ajungă la biroul ei, încărcat cu 
materiale de artă. Sean rămăsese în prag, iar fata îi făcuse 
semn cu o mână, în timp ce cu cealaltă cotrobăia printr-un 
sertar: 

— Stai jos, îi spusese ea. Lanterna e într-unul dintre 
sertarele astea. 

Patul era singura opţiune de stat jos, aşa că Sean îi 
mutase laptopul deschis mai spre pernă şi se aşezase pe 
margine. Se uitase apoi către geamul de deasupra biroului. 
Oblonul era ridicat şi se putea vedea oceanul în depărtare. 
Se încruntase: 

— Auzi, eşti sigură că nu mai ai nevoie de lanternă? 
Chiar am nevoie de asta rezistentă la apă, însă mai am una 
acasă pe care aş putea să ţi-o... 

— Nu, pe bune, e OK. 

— Mai auzi zgomotele acelea? Te simţi în siguranţă fără 
lanternă? Sau... 

— Da, sunt în regulă, dar îţi mulţumesc. Sunt destul de 
sigură că a fost doar bărbatul acela din susul străzii, 
spusese Bronte uitându-se şi ea pe geam, uşor jenată. 
Brian, îl ştii, nu? Cel cu demenţă. Am ajutat-o pe soţia lui 
cu nişte lucruri de prin magazie zilele trecute şi mi-a zis că 
mai rătăceşte uneori. Să nu mai spui nimănui asta, cred că 
îi era puţin ruşine. Deşi nu ar trebui. 

Bronte îşi dăduse la o parte părul de pe frunte şi se 
întorsese la sertarul ei. 

— Bunica mea a avut aceeaşi boală. Nu am vrut să spun 
nimic mai devreme, la „Surf and Turf”, pentru că era şi 
prietenul tău acolo, iar Brian e tatăl lui, nu-i aşa? Mi s-a 
părut ceva prea personal şi... o! 

Se ridicase cu un zâmbet pe faţă şi lanterna în mână. 

— Iat-o! Cum mai merg lucrurile cu epava deci? 

— Merg bine. Suntem aproape gata pentru sezonul 
următor. 

Sean întinsese mâna, peste pat, după lanternă. 

— Mulţumesc. Imi va fi de ajutor. 

— Nu, eu îţi mulţumesc că mi-ai împrumutat-o. Şi m-ati 
luat cu voi la plimbare cu barca săptămâna trecută. 
Apropo, au ieşit nişte fotografii foarte bune. 

— Care dintre ele? Cele cu Supraviețuitorii? 

— Da. Vrei să le vezi, repede? 

Bronte deja se aşezase. Trăsese laptopul şi se aşezase 
mai aproape, în scârţâit de arcuri, ca să se poată uita 
amândoi. Când se întinsese după tastatură, îl atinsese uşor 
cu spatele. 

— Uite aici. 

Sean se aplecase ca să se uite. 

— Da. Uau! 

Văzuse Supraviețuitorii, de pe apă, de mii de ori, şi 
totuşi imaginile astea erau încă uimitoare. Clare, cu accent 
pe detalii, pline de culoare. 

— Chiar sunt foarte bune. 

— Mulţumesc,  răspunsese Bronte uitându-se la 
fotografia de pe ecran. Am fost foarte bucuroasă că m-aţi 
luat cu voi, altfel nu le-aş fi putut face. 

Îşi schimbase puţin poziţia de pe pat, apoi apăsase iar pe 
tastatură şi o nouă fotografie apăruse pe ecran. Sean îi 
vedea din nou pe Supravieţuitori, însă diferiţi, de data 
asta. Afundaţi în apă până la glezne, sub cerul albastru, cu 
o fâşie subţirică de plajă în faţa obiectivului foto. 
Recunoscuse imediat unghiul. 

— Ai coborât la peşteri? întrebase el. 

— Da. Am vrut să surprind ambele perspective. 

Bronte apăsase din nou pe taste şi o nouă imagine îşi 
făcuse apariţia. 

— Mi-a povestit Liam că a coborât de câteva ori cu voi 
acolo, când era copil, înainte să se instaleze bariera, deci 
mi-am închipuit că nu e chiar aşa greu de ajuns jos. Şi nici 
nu este, nu-i aşa? îşi încreţise ea nasul. Poteca este încă 
destul de bună. 

Sean se încruntase. 

— Trebuie să fii foarte atentă acolo jos. Fluxul poate veni 
repede. 

— Da, ştiu, răspunsese ea, cu ochii la laptop. M-am dus 

doar la reflux. Şi cred că a meritat. Ia uite ce minunăţii am 
făcut acolo! 

Pe ecran se căscase gura Peşterii de Nord şi imaginile 
începuseră să se întunece pe măsură ce pozele erau şi mai 
din adâncurile acesteia. Sean putuse urmări primele 
câteva cotituri, apoi traseul devenise mai greu de 
recunoscut. Îşi dădea seama de ce era atât de încântată de 
fotografiile ei. Surprinsese perfect senzaţia de a te afla în 
interiorul peşterii. 

— Uite! îi arătase Bronte cu degetul. Nu e uimitoare? E 
una dintre preferatele mele. 

Sean se uitase. Era un prim-plan pe un lichen, pe o 
piatră. Surprinzător de frumoasă. 

— Drăguţ, spusese el. Unde era asta? 

— Nu-mi amintesc exact, se încruntase Bronte. Lângă 
bucata aceea mare, din centru, în prima peşteră. Unde se 
despart mai multe tuneluri deodată. Nu recunoşti locul? 

Sean clătinase din cap. 

— Ştiu răscrucea, dar nu cred că ştiu bucata aceea 
mare. 

— Şi totuşi cândva trebuie să fi trecut pe acolo, îi 
spusese ea cu ochii fixaţi în ecran. Apare numele tău pe 
zid, vezi? 

Bronte făcuse un clic, apoi arătase ceva cu degetul, iar 
Sean se uitase. Şi acolo, într-o fotografie neclară dintr-o 
bucată de tunel pe care nu o recunoştea, gravat cu litere 
mari despre care era absolut sigur că nu erau scrise de el, 
se afla începutul numelui său. 

— Nu ştii locul ăsta? îi aruncase Bronte o ocheadă 
zâmbind uşor. Sper că a fost unul mai memorabil pentru 
prietena ta, măcar. 

Dintr-odată, camera păruse să se lungească şi să se 
strângă în acelaşi timp, iar Sean simţise că se leagănă cu 
patul ca şi cum s-ar fi aflat pe valuri. Inchisese ochii, 
numărase până la doi şi, când îi deschisese din nou, măcar 
mişcarea încetase. 

— Despre ce prietenă vorbim? spusese el, şocat de cât 
de normal îi sunase vocea, deşi îşi simţea limba grea şi 

uscată. 

— Uau, pe bune? Chiar nu îţi aminteşti? răsese Bronte, 
doar amuzată, aparent. Abigail sau aşa ceva. Scria ceva de 
genul „Sean şi Cutare”, şi cred că scria şi o dată acolo... 

Bronte făcuse un alt clic, iar Sean îşi ţinuse respiraţia. 
Dar nu se vedea nimic în următoarea fotografie, doar 
piatră şi licheni. Fata se lăsase pe spate: 

— Da, era destul de întuneric acolo. Se pare că nu am 
reuşit să prind asta. 

— Mai ţii minte ce dată era? întrebase el, iar cuvintele îi 
sunaseră grav în urechi. 

— Nu. Dar cred că era ceva de demult, parcă. Zece ani, 
poate şi mai mult, ridicase ea din umeri. Data viitoare mă 
duc cu un bliţ mai bun. 

Sean se uita la ecran, dar nu o vedea decât pe Gabby 
Birch în faţa ochilor. Gabby, pe care o lăsase să îl aştepte 
în siguranţă, în acea răscruce, când el se dusese să verifice 
traseul. Cheia de lângă lanternă, care îi zornăia în mână în 
timp ce explora cu nesaţ aceste noi teritorii, încă 
necartografiate - pentru ea, cel puţin. Gabby aşteptându-l 
cu bucurie să se întoarcă, recunoscătoare că o dusese 
acolo. Gabby, înconjurată de tuneluri din piatră rece, 
curată, cu o cheie în mână şi un început de idee în minte. 
Gabby, găsind un loc în care să îşi poată grava numele, aşa 
cum i se spusese că o făcuseră alţii înainte ei. Gravând 
numele lui Sean. Poate ca să marcheze ziua în care 
exploraseră peştera împreună. Poate drept mulţumire. 
Poate pentru că, în acele momente, crezuse puţin că erau 
aproape prieteni. 

Sean de-abia se abţinea să îşi îngroape faţa în mâini, îşi 
îndreptase cu puţin efort spatele şi rămăsese complet 
nemişcat. 

— Ai de gând să te mai duci o dată în locul acela? 

— Da, absolut, dăduse Bronte din cap. E un loc de-a 
dreptul straniu. Sunt sigură că pot face o expoziţie cu 
pozele făcute acolo. 

— Şi crezi că eşti capabilă să îl mai găseşti? 

— Da, îl găsesc. Nu mi-l pot aminti doar din memorie, 

însă, odată ajunsă acolo, cu siguranţă. 

Bronte continua să se uite la fotografii. Sean stătea 
lângă ea, dar nu mai vedea nimic. Într-un sfârşit, spusese: 

— Probabil că n-ar mai trebui să mai cobori acolo. Poţi 
să iei o amendă. 

Fata zâmbise. 

— O să risc. Încerc să intru la o şcoală de artă din New 
York. Nivelul e foarte ridicat, acceptă doar câţiva studenţi 
noi pe an. Deci am nevoie de un subiect cu adevărat 
extraordinar pentru expoziţia mea. 

— Şi cu astea ce este? arătase Sean înspre biroul ei de 
lucru, plin de cutii cu creioane. 

Vocea îi sunase ciudat, dar Bronte nu părea să-şi fi dat 
seama. 

— Avusesem impresia că eşti mai degrabă o 
desenatoare. 

— Sunt, însă asta e pentru modulul de fotografie pentru 
avansați, din semestrul următor. Ni se acordă un spaţiu 
temporar în galeria de stat şi mai sunt şi multe concursuri 
naţionale la care voi participa, probabil. Viaţa interioară a 
acestor peşteri e un subiect numai bun, bătuse ea cu 
degetul în tastatură. E genul de lucruri care atrage 
atenţia. 

Sean îşi putea vedea reflexia în geamul întunecat al 
ferestrei. Sticla îi contorsiona silueta. Afară se auzea 
marea. 

— Te rog să nu te mai duci acolo, Bronte. 

— De ce? 

Fata se întorsese către el. De aproape o putea vedea cât 
era de impresionată de grija lui - şi suporta cu greu asta. 

— E periculos. 

— Voi avea grijă. Oricum, îi zâmbise ea, se pare că şi tu 
ai fost acolo şi eşti teafăr şi nevătămat. 

Oceanul era calm, însă, când vorbise din nou, Sean de- 
abia îşi putuse auzi vorbele, peste zgomotul valurilor. 

— Aşa este. 

Se uitase înapoi către geam. Nu-i venea să creadă când 
a pus piciorul în pământ. Patul scârţâise când se ridicase 

în picioare. Stai jos. Era dificil să îşi audă gândul, din 
cauza zgomotului oceanului. Te rog să stai jos. Sean 
rămăsese în picioare. Se dusese la fereastră. Işi pusese 
lanterna la loc pe birou, lângă racul de apă dulce făcut din 
sârmă. 

— Luna e minunată astă-seară. 

Vocea aia nu era a lui. Gura lui forma cuvinte venite 
dintr-un loc aflat atât de adânc, în interiorul lui, că nici nu 
ştiuse că exista. 

— Ai observat ce figuri frumoase desenează lumina pe 
valuri? 

Nu avusese puterea să se întoarcă, însă îi văzuse reflexia 
lui Bronte când îl privea. 

— Serios? întrebase ea. Nu, nu am văzut. 

— De aici nu prea poţi să-ţi dai seama. 

Sean rămăsese cu privirea aţintită la valuri pentru un 
timp care îi păruse foarte lung, deşi ştia că nu era aşa. 

Pentru că nu îi trebuise mult timp să se decidă. O parte 
din el luase deja hotărârea, în momentul în care văzuse 
fotografia. _ 

— Vrei să mergem pe plajă? Îţi pot arăta. 

Bronte îl privea încă din pat. El se întorsese şi observase 
că încă se vedea, pe pătura pufoasă, urma locului în care 
stătuse el aşezat, alături de ea. Ea era încă acolo, cu 
degetele odihnindu-se uşoare pe pat, chiar acolo unde 
stătuse el. Aşteptând poate. Văzând că el nu se mişcă, ea 
ridicase din umeri şi spusese zâmbind: 

— Sigur. Hai să mergem. 

Fusese oare o micuță umbră de dezamăgire în vocea ei? 
Sean încă nu putea auzi bine; marea era acum atât de 
gălăgioasă, încât înghiţea cuvintele fetei cu totul. Bronte 
se ridicase în picioare, chiar în faţa lui, iar el trecuse pe 
lângă ea şi deschisese uşa înainte să se mai poată opri 
singur. 

— Super, spusese el. Ia-ţi şi aparatul de fotografiat. 

Capitolul 41 


O mie de gânduri i se învârteau lui Kieran în cap, dar 
singurul lucru clar pe care îl putea vedea era că Sean era 
înconjurat de apă din ce în ce mai sus. Fluxul îi ajunsese la 
talie şi continua să crească. Prietenul lui încă nu se 
mişcase. Kieran a mai coborât un pas pe cărare şi s-a oprit 
în locul în care dispărea pământul uscat. 

— leşi de acolo. 

Sean îşi ţinea faţa în mâini şi Kieran şi-a dat seama că 
plângea. 

— leşi, frate! 

Niciun răspuns. Apa creştea. 

— Nu pot găsi scrisul lui Gabby, a spus Sean într-un 
sfârşit. Am tot căutat, însă nu ştiu în care tunel era ea. Dar 
poliţia îl va găsi. Sau altcineva, într-o bună zi. 

— E în regulă. OK? a încercat Kieran din răsputeri să îşi 
stăpânească vocea, ca să pară calm. Poţi da explicaţii. Un 
avocat bun ar putea să... 

— Nu contează asta, a spus Sean aproape râzând. Vor 
afla toţi, nu-i aşa? Liam. Şi Olivia. Şi Trish. Tu. 

A adăugat cu vocea frântă: 

— Eu ştiu. 

— Am înţeles. Dar ieşi din apă. Te rog. Acum. Ştiu că îţi 
dai seama că e fluxul, Sean. 

Kieran încerca să nu se uite înspre larg, de teamă să nu 
vadă cât de sus ajunsese apa în jurul Supravieţuitorilor. 

— Şi ştii ce înseamnă asta aici. 

Sean şi-a trecut o palmă grea peste ochi. Când şi-a lăsat 
mâinile în jos, nu se mai uita la Kieran sau la cărare, ci 
către peşteri. 

— Ştiam ce înseamnă asta şi atunci, acolo. 

— Nu, frate, doar... 

Kieran deja suna la numărul de urgenţă. A mai făcut un 
pas şi se găsea deja în apă. Şi-a comunicat repede locaţia 
persoanei care i-a răspuns şi s-a întors către Sean, care 
încă stătea nemişcat. Inima lui Kieran se strângea de 

emoție la fiecare val care se năpustea spre ei. 

— Sean! leşi! 

Niciun răspuns. 

— Sean, te rog! 

Fluxul părea să crească foarte rapid şi Kieran a trebuit 
să strige puternic, ca să se asigure că era auzit: 

— Dacă intri acum, nu mai ieşi niciodată. 

Tot niciun răspuns, doar hula oceanului şi ţipetele 
păsărilor care se  învârteau pe deasupra lor. 
Supraviețuitorii continuau să privească în depărtare. 
Kieran verificase, apa era adâncă acum în jurul lor. 

— Nu pot veni după tine, Sean, a spus Kieran şi a mai 
făcut un pas în apă. Nu o să vin după tine şi să încerc să te 
opresc. O să vină cineva, dar nu eu. 

Apa îngheţată îi învăluia picioarele. Trebuia să facă 
eforturi ca să îşi păstreze echilibrul. 

— Nu pot să le fac asta Miei şi lui Audrey. 

Sean nu a avut nicio reacţie. Suferinţa i se transformase 
într-un calm rece, care l-a speriat pe Kieran: 

— Sean? 

Prietenul său şi-a smuls, într-un sfârşit, privirea de la 
peşteri şi s-a întors către Kieran, înfigându-şi şi mai tare 
picioarele în nisip. 

— Tu cum ai reuşit, frate? a întrebat Sean de-abia auzit 
din cauza valurilor şi a strigătelor păsărilor. Cum ai trăit 
cu vina aceea, după furtună? 

— Cum? Nu ştiu... 

Kieran simţea cum gândurile i se îmbulzeau în cap, însă, 
chiar şi aşa, cu haosul ăsta, cunoştea răspunsul. 
Bineînţeles că îl cunoştea. Mia şi Audrey. L-a privit pe 
Sean printre stropi: 

— Am avut noroc. Am găsit ceva ce contează mai mult 
pentru mine. 

Sean a părut să se mulţumească cu răspunsul ăsta. S-a 
întors din nou către peşteri, încă îngrozitor de calm. 

— Auzi, de ce nu faci lucrul acela despre care povesteai? 
a încercat din nou Kieran, disperat deja. Ştii? Să desenezi 
un cerc în jurul tuturor lucrurilor ăstora şi să faci ca şi 

cum... 
— Nu şi în jurul ăstuia. 

Intr-un sfârşit, Sean se mişcase. A tras aer adânc în 
piept, apoi a făcut un pas înspre Peştera de Nord. 

— Aşteaptă! 

Sean nu s-a oprit. Nu s-a uitat în urmă. 

— Te rog, aşteaptă! 

Kieran se afla şi el adânc în apă acum. Nu avea să se 
ducă după el, îşi jurase deja asta, dar acum încă mai 
mergea spre adânc, simțind cum apa îi fură nisipul de sub 
picioare. 

— Te rog... 

Sean l-a ignorat. Grăbise pasul acum şi se străduia să 
răzbată prin apă. 

— Aşteaptă! 

Sean nu a aşteptat. A continuat străduindu-se să 
înainteze printre valurile ce se izbeau de stânci în jurul lui. 
S-a oprit doar pentru o clipă, la intrarea în peşteră, însă 
imediat a plecat capul şi a trecut, odată cu fluxul, de la 
lumină la întuneric. 

— Te rog... 

Hula lovea din ce în ce mai tare, iar Kieran a trebuit să 
facă un efort pentru a rămâne în picioare şi a nu se lăsa 
tras de valuri. A auzit apa lovindu-se cu zgomot de peretele 
de stâncă din interior, iar când şi-a recăpătat echilibrul şi 
valul s-a retras, nu l-a mai zărit pe Sean nicăieri. L-a căutat 
din ochi peste tot, la suprafaţa apei, mergând prin valuri 
cu apa ajunsă, pe nevăzute, până la mijloc. Oceanul 
îngheţat îl trăgea către el. Gurile peşterilor erau căscate 
larg şi goale. 

Sean - care fusese mereu acolo, prietenul de o viaţă al 
lui Kieran - nu mai era. 

Kieran simţea că nu mai poate să respire. Nici să 
gândească ce avea de făcut nu putea. Vedea 
Supraviețuitorii cuprinşi de apă şi, deodată, era cu 
doisprezece ani în urmă şi din nou rătăcit. S-a luptat cu 
apa, uitându-se când la peşteri, când la drumul de peste 
stânci, în încercarea de a găsi o cale de salvare. Nu ştia 

unde începea poteca. Şi-a dat seama că se afla sub apă, iar 
lumea i s-a dat peste cap până când nu a mai ştiut unde 
era cerut şi unde marea. 

— Kieran! 

Stâncile au ricoşat strigătul până la el. A încercat să se 
stabilizeze, concentrându-şi privirea pe gura peşterii. 
Rămăsese tot neagră şi întunecată. Nu era nimeni acolo. 

— Kieran! Aici! 

Vocea nu venea dinspre peşteri. Kieran a clipit. Şi-a 
şters apa de pe faţă şi a mijit ochii către cerul luminos. 

Mia. 

Coborâse de pe faleză, cu Audrey legată la piept. Cotise 
după stânca zimţată şi stătea acum în locul de unde văzuse 
cu claritate, pentru prima dată, plaja dispărută. A amuţit 
când l-a văzut pe Kieran în valuri. 

— Kieran! 

Mulţi paşi grăbiţi, vocea ei aproape de neauzit pe 
deasupra izbiturilor apei de stâncă. 

— Ţi-am găsit biletul. Ce faci? O, Doamne! Unde e restul 
cărării? a întrebat ea privind înainte. 

— Stai, nu! a strigat el. 

Fusese de ajuns s-o vadă ca să se regăsească. A ridicat o 
mână, în timp ce un alt val încerca să îl dărâme din 
picioare. S-a clătinat, dar a rezistat cu mai multă putere de 
data asta. 

— E periculos! 

— Isuse, da, mulţumesc, văd şi singură! a strigat Mia, 
dar a rămas pe loc. 

Kieran a început să se îndrepte spre ea, făcând paşi mari 
prin apă până când a auzit un alt val spărgându-se de 
stânci. S-a oprit ca să se lupte cu curentul ce îl trăgea 
înspre hăul pustiu al peşterii. Mia s-a întors şi ea să 
privească într-acolo. 

— S-a întâmplat ceva? a strigat ea, iar vocea îi era mai 
calmă acum. 

Kieran a încuviinţat. Nu-şi găsea cuvintele. 

— Sun după ajutor, a spus ea şi şi-a luat telefonul. 

— Sunt deja pe drum, a spus Kieran clătinând din cap. 

Mia a şovăit, apoi a mai coborât câţiva paşi. Sunetul 
mării şi ţipetele păsărilor erau asurzitoare. S-a oprit fix la 
linia apei. 

— Atunci înseamnă că ai făcut tot ce se putea, Kieran. 

Vocea îi sunase hotărâtă şi clară. Avea picioarele uscate, 
la adăpost de valuri. Iar Audrey i se mişca la piept. 

— Poţi să ieşi de acolo acum. 

Kieran încă putea auzi marea tunând prin cotloanele 
peşterilor. Şi-a luat privirea din acea direcţie şi s-a uitat 
către Mia. 

— Indiferent ce s-a întâmplat aici, a continuat ea cu 
vocea calmă încă, s-a terminat acum. Gata. 

I-a întins o mână. 

— Nu mă pot apropia mai mult, va trebui să vii tu la noi. 

Kieran s-a uitat la ea. Îl iubise pe Finn. Încă îi era dor de 
el şi şi-ar fi dorit să fie aici - şi bănuia că asta nu avea să 
se schimbe niciodată. Însă, privind-o acum pe Mia, ceva ce 
ştia de multă vreme i-a devenit evident, aşa cum luminează 
prin furtună o rază de far, subţire, dar limpede şi 
strălucitoare. Finn nu mai era printre ei şi nici nu avea să 
se mai întoarcă vreodată. Însă în viaţa lui Kieran mai 
existau şi alţii. Alţi oameni pe care îi iubea. Mia, care îi 
întindea acum mâna, şi Audrey, mică, dar cu tot viitorul în 
faţă. Kieran s-a gândit şi la Verity, şi la Brian, care îl 
aşteptau acasă. S-a gândit la prietenii lui şi atunci nu s-a 
putut abţine să arunce o ultimă privire către peşteri. 

Apoi şi-a întors capul. A privit către Mia şi a început să 
îşi croiască drum prin apă spre ea şi Audrey. A mers fără 
oprire, până când a simţit sub picioare, în loc de nisip, 
pământ tare. Când a ajuns suficient de aproape, Mia s-a 
aplecat şi Kieran s-a întins, iar ea l-a ajutat să iasă din apă. 

Kieran tremura foarte tare, însă ea era caldă, stătea 
alături de el şi îl sprijinea să urce cărarea. Nu ştia ce 
altceva ar fi putut face, aşa că le-a înconjurat cu braţele 
sale ude pe Mia şi pe Audrey şi le-a ţinut aşa până când a 
simţit că poate să respire din nou. Habar nu avea cât 
stătuseră acolo, împreună, cu capetele apropiate şi cu 
palmele Miei pe spatele său. 

Într-un final, şi-a ridicat capul: 

— Haideţi. Să mergem sus. 

— Eşti sigur? s-a uitat Mia la el. Te simţi pregătit? 

— Da, a încuviinţat el. Sunt pregătit. 

S-au întors pe cărarea uscată şi şerpuită. Kieran nu s-a 
mai uitat înapoi spre peşterile lipsite de viaţă, la oceanul 
furios ori la privirea singuratică a Supravieţuitorilor. A 
luat-o de mână pe Mia şi şi-au continuat drumul toţi trei, 
împreună, către pământurile sigure de sus. 

Mulţumiri 


Această carte m-a purtat într-o parte minunată a 
Australiei, iar mulţumirile mele se îndreaptă către 
numeroasele persoane din Tasmania care au avut 
amabilitatea să îmi împărtăşească poveştile şi experienţele 
lor. 

Mulţumesc celor de la centrul de scufundări Eaglehawk 
din Eaglehawk Neck, care m-au ghidat în acea experienţă 
subacvatică fascinantă şi care mi-au răspuns cu răbdare la 
numeroasele mele întrebări legate de scufundările din 
Tasmania. 

Îi sunt recunoscătoare lui Grant Blashki, şeful 
consilierilor medicali de la Beyond Blue, pentru 
împărtăşirea cunoştinţelor sale profesionale referitoare la 
impactul doliului, precum şi la cercetarea în domeniu şi 
tratamentele disponibile. 

Toate greşelile sau libertăţile artistice din această carte 
mi se datorează doar mie. 

Recunoştinţa mea sinceră faţă de adevărații Sue 
Pendlebury şi George Barlin, care au câştigat ocazia de a 
boteza câte un personaj la licitaţia organizată la Prânzul 
Literar al Comitetului Peter Pan. Vă mulţumesc foarte mult 
pentru donațiile voastre generoase către atât de nobila 
cauză a copiilor de la Barnardo's şi pentru numele voastre, 
pe care mi le-aţi împrumutat ca să le folosesc la două 
dintre personajele mele preferate. 

Le mulţumesc tuturor celor care au muncit atât de mult 
la această carte: editorilor mei Cate Paterson şi Georgia 
Douglas de la Pan Macmillan, Christine Kopprasch de la 
Flatiron Books şi Clare Smith de la Little, Brown; agenţilor 
mei literari Clare Forster de la Curtis Brown Australia, 
Daniel Lazar de la Writers House şi Jerry Kalajian de la 
Intellectual Property Group; şi agenţilor mei Clare 
Keighery de la Pan Macmillan, Amelia Possânza de la 
Flatiron Books şi Grace Vincent de la Little, Brown. 

Mulţumesc prietenei şi fostei mele agente publicitare 

Charlotte Ree de la Pan Macmillan, pe care o promovare 
binemeritată a catapultat-o, dar care m-a impulsionat cu 
dăruirea şi cu înţelepciunea ei pe calea succesului. 

Mulţumesc fratelui meu Michael Harper pentru numele 
şi povestea căţelului Shifty şi, ca de obicei, lui Mike 
Harper, Helen Harper, Ellie Harper, Susan Davenport, Ivy 
şi Ava Harper, pentru tot sprijinul lor. 

Un bun-venit călduros celor doi nou-sosiţi, care mi-au 
oferit un ajutor preţios în documentarea pentru crearea 
personajului Audrey: fiul meu Ted Strachan şi nepoata 
Isabel Harper. 

Şi, ca de obicei, dragostea şi recunoştinţa mea faţă de 
soţul meu Peter Strachan, minunata noastră fiică Charlotte 
şi superbul bebe Ted. Nu aş fi reuşit fără voi. 

HARPER 


Viața lui Kieran Elliott s-a schimbat pentru 
totdeauna în ziua în care o greșeală necugetatá 
s-a soldat cu urmari devastatoare. 


Vinovăția care încă îl bântuie iese la suprafață 
când vizitează cu familia sa micuța comunitate 
natală de la malul mării. 


Părinții lui Kieran îsi duc viața într-un oraş 
unde destinele sunt decise de mare, iar intre ei 
stă fratele lui absent, Finn. 


Când pe plajă este descoperit un cadavru, 
secrete de mult inaropate amenință să iasă la 
lumină. O epavă scufundată, o fată dispărută și 
intrebari care n-au fost niciodată alungate... 


TREI : ki 


